
Multumiri 


Multumesc lui Charlotte, mamei și tatei, lui Mary și Julie, 
familiei lui Charlotte, întregii noastre familii ṣi prietenilor - cei 
mai buni prieteni pe care i-a avut vreodată cineva care a 
încercat să scrie un roman; de asemenea, grupului de la Chef 
Chow. Jon Blake, Sara Foster, Monica Gambino, Mary Ellen 
Schloss și mai ales lui Peter Kneisel; lui Deborah Futter și David 
Gemert de la Doubleday; lui lrene Webb de la Hollywood; și mai 
ales, Amandei Urban. 


e Prolog: Joi, 13 iunie 1991 


Sanatoriul 


Există un secret pe care-l știu aproape toți membrii serviciilor 
de informaţii americane și toţi cei care trebuie să aplice legea și 
anume că Biroul Federal de Investigaţii achită cheltuielile de 
întreţinere ale unei aripi private, situate într-o clinică de boli 
mintale din orașul Chapel Hill, Carolina de Nord. 

Sanatoriul, cum i se spune, supraviețuiește în fiecare an 
târguielilor crâncene legate de buget, datorită planului general 
de sănătate al FBI care garantează funcţionarilor federali șase 
luni de tratament, la cerere, în cazuri de boli mintale și abuz de 
alcool. În aceste situaţii, angajaţii pot opta pentru: demisie, 
trecere timpurie în rezervă sau așa-zisul „concediu din motive 
umanitare”. 

Agentul special John T. Banish a ales concediul din motive 
umanitare. După șase luni petrecute la Sanatoriu a fost declarat 
sănătos și urma să fie externat. Alcoolismul i se părea singura 
boală în care „terapia” în grup ar putea avea succes. 

Stătea pe unul din cele patru scaune pliante, de metal, 
plasate într-un semicerc în faţa doctoriţei Julie Reed, ṣefa secției 
de psihiatrie a clinicii. Ceilalţi trei pacienți, cu toţii bărbaţi și mai 
tineri decât Banish, erau îmbrăcaţi în halate de spital albastre, 
din bumbac. Banish purta sacou și cravată și-și pusese valiza 
lângă scaun. Doctorita Reed purta, ca de obicei, pantofi cu 
tocuri joase și o fustă lungă de in. Avea un aer profesional, 
exigent, dar arbora un zâmbet încurajator. 

Deși Banish o plăcea pe doctoriţa Reed, ar fi preferat să n-o 
mai vadă niciodată. 

În afara lor nu mai era nimeni la ora la care avea loc în fiecare 
zi întâlnirea de dimineaţă. Un televizor, cu ecranul acoperit de o 
rețea de sârmă, pâlpâia în fundal. Gresia mirosea de la 
antisepticele de peste noapte, iar o viespe dintr-o specie des 
întâlnită prin acele locuri zumzăia și se lovea de ferestrele înalte 
cu geamuri groase, căutând o ieșire. 


Doctorita Reed făcu o însemnare preliminară în notes-ul ei, 
apoi începu jovial: 

— Știm cu toţii că este ultima zi în care John mai este cu noi. 
Nimeni nu răspunse. Nimic nu era prea evident pentru niște 
oameni blazațţi. Banish auzea cum ticăie ceasul de la încheietura 
doctoriței. John se întoarce la FBI fără să-și piardă continuitatea 
în muncă și va fi reîncadrat cu același salariu. Asta ar trebui să 
fie o încurajare pentru voi, ceilalţi, pentru că îmi dau seama că 
vă îngrijorează faptul... 

— E un paria, rosti sec Nettles. Toţi suntem niște paria. 

Doctoriţa își mai notă ceva în notes. 

Nettles fusese specialist în medicină legală la secţia Științe 
Comportamentale și își câștigase existenţa vânând ucigași în 
serie. Ceva se petrecuse cu el în timpul unui caz zguduitor din 
Miami. Poziţia lui de comandă îi permisese însă să evite 
controlul obligatoriu după fiecare misiune, pentru depistarea 
unor eventuale traume. Alţi doi agenţi, care lucraseră cu el, 
trecuseră cu bine de verificare. Lucrurile începuseră, ca 
întotdeauna, cu băutura. Apoi câinii din vecinătatea locuinţei 
sale au început să dispară în circumstanţe misterioase. In cele 
din urmă, un paznic a găsit două schelete mutilate ale unor pui 
de doberman, într-un Dumpster din garajul aflat la subsolul 
clădirii J. Edgar Hoover. Se vorbise chiar de deviaţie sexuală. 

— Am mai discutat despre asta de multe ori, reluă doctoriţa 
Reed. Nu avem niciun motiv să credem că lui John sau altuia 
dintre voi nu i se va permite să reintre în serviciul activ... 

— Au să-l exileze, o întrerupse Rice. 

Doctorita tăcu. Își așeză mâinile pe notes-ul din poală. 

— „Exil” e un cuvânt tare, Daniel. 

Rice își desfăcu mâinile pe care până atunci și le ţinuse 
încrucișate. 

— Întreg FBl-ul știe unde suntem și de ce suntem aici. Cine și- 
ar mai pune viaţa în mâinile astea? Din chiștocul care-i tremura 
în degete se desprinseră câteva fire de scrum. Din cauza 
sedativelor era epuizat. Nimeni nu va spune o vorbă, dar va 
urma transferul la un Birou Teritorial al Grupului 4 sau la vreo 
Agenţie de Coordonare, undeva, prin Midwest - în Dakota de 
Nord sau în Oregon, undeva, la periferie. Intr-un loc de unde se 
va auzi zăngănitul lanțurilor. 


Rice anchetase cazul de jaf al unei bănci din Minneapolis. Era 
implicată și o tânără casieriță despre care se credea că 
furnizase prietenului ei, un fost pușcăriaș, date asupra 
sistemului de alarmă și codurile de acces la seif. Rice a făcut 
două greșeli majore. Prima că s-a îndrăgostit de casieriţă. A 
doua, că a tras sforile pentru a o scoate din toată povestea, 
încercând să facă din prietenul ei singurul vinovat. Violarea și 
uciderea fetei de către fostul ei prieten l-au scos pe Rice din 
circulaţie. 

— Dar n-avem nimic împotriva mutării, răspunse doctorița 
Reed. Și nici împotriva unei perioade mai liniștite. Doar nu ne 
așteptăm ca John să se apuce din nou, imediat, să negocieze 
ostatici. 

— Prostii, izbucni Nettles, foindu-se pe scaun. Prostii. Eu m- 
am confesat și m-am răsconfesat aici în ședințe, până mi s-a 
acrit. Ştiţi cu toţii ce am văzut în casa aceea din Miami, nu? Dar 
Banish și-a ţinut gura. Despre ceea ce s-a întâmplat la World 
Financial Center nu știm mai mult decât s-a spus prin ziare. 

— Niciunul dintre voi nu poate să susțină că e vindecat, rosti 
doctorita Reed. Că și-a revenit în totalitate. Planul de sănătate 
prevede șase luni de internare la psihiatrie pentru fiecare 
pacient, iar John a beneficiat de aceasta perioadă. Atât. În viitor, 
va continua cu terapia scrisului, pe cont propriu, și va lua parte 
la întâlnirile antialcoolicilor de trei ori pe săptămână. 

Lumina soarelui se răspândea în cameră. Ventilatoarele de 
sus porniră, iar tavanul începu să trepideze acoperind ticăitul 
ceasului doctoriţei Reed și zgomotul viespii care se lovea de 
geam. Banish, care stătuse până atunci răbdător, ca un om care 
așteaptă trenul, se uită la valiză. 

— Ce știți despre soția și fiica mea? întrebă. 

Doctorița Reed se întoarse mai mult înspre el. 

— Am vorbit destul despre obsesia ta în legătură cu ele, John. 

— Toate scrisorile mi-au fost returnate, răspunse Banish. Mi-ai 
promis că ai să iei legătura cu amândouă înainte de ieșirea mea. 

Doctoriţa încuviință clătinând ușor din cap, cu ochii aţintiţi 
asupra lui. Pur și simplu din curiozitate profesională. 

— Ştii foarte bine să restricţia de a le vedea nu a fost ridicată. 

— Nu vreau decât să știu unde se află. Vreau să știu dacă lee 
bine. 


Doctorița îl privi cercetător. Treaba ei era să pătrundă în 
mintea oamenilor, să le înțeleagă experiența fără s-o fi trăit ea 
însăși. Banish o urmărea. Doctoriţa avea cam treizeci și cinci de 
ani. El, cincizeci și doi. Ea era psihiatru. El, veteran al Biroului 
Federal de Investigații, cu o vechime de douăzeci și șase de ani. 

Banish bănuia doar că ea nu s-a târguit niciodată pentru viaţa 
cuiva și nici n-a avut sub comanda sa peste o sută de oameni ai 
legii de a căror singurătate să fie direct răspunzătoare. De un 
lucru, însă, era absolut sigur: ea nu a fost alături de el în acea 
noapte, la World Financial Center. 

— Îmi pare rău, John, spuse doctoriţa. Au plecat. S-au mutat 
din New York. Am vorbit cu soacra ta azi-dimineaţă. Mi-a spus 
că, dacă încerci să le găsești, vor avea grijă să fii arestat. 

Banish rămase cu ochii mari, privind în gol, fără să se poată 
concentra la ceva anume. Vru să dea din cap, apoi renunță. 
După un răstimp, fixă cu privirea podeaua de gresie lustruită. 

— Atunci, cum dracu’ ies de-aici? Simţi cum pereţii încep să 
se ridice. Apoi, povara tuturor zilelor trăite îl împinse în jos. 
Viespea bâzâia undeva, în apropierea lui. Işi ridică privirea și o 
urmări cum zbura către partea opusă a camerei, ieșind apoi prin 
ușa care se deschise. 

Sora de serviciu se apropie. 

— lertaţi-mă, doamnă doctor. A venit o femeie, care îl caută 
pe agentul Banish. 

Banish se uită la doctorita Reed și se ridică. Contrariată, 
aceasta se ridică și ea, dar mai încet, aplecându-se să-și lase 
notes-ul pe scaun. Plin de speranţă, Banish era încremenit, cu 
respiraţia oprită. 

Sora făcu loc unei femei tinere scundă, subțire, caucaziană 
albă, în jur de douăzeci și cinci de ani, cu păr șaten și ochi 
albaștri. Avea fața obosită, ca și cum condusese sau se gândise 
la ceva multă vreme. Era îmbrăcată simplu, dar cu o poșetă 
scumpă, de piele maro, care îi atârna de umăr. 

Speranțele lui Banish se năruiră. Femeia nu era nici soţia, nici 
fiica lui. Aceasta păși către el, surâzând nesigur, și totuși 
ușurată. Se opri la vreo doi metri. 

— Sunteţi agentul Banish? întrebă. Mă numesc Lucy Ames. 

Banish dădu din cap. Tot nu știa cine era. 


— De la World Financial Center. Am fost printre ostatici, spuse 
femeia scotocind în geantă. Voiam numai să vă mulţumesc 
pentru că mi-aţi salvat viaţa. 

Scoase un pistol și trase. Arma fulgeră și Banish simţi o arsură 
în adâncul stomacului. O izbucnire de durere îi inundă tot corpul. 
În clipa următoare, era pe podea. 

Urmară confuzia, gălăgia, zgomotul scaunelor răsturnate. 
Doctoriţa îngenunche lângă el, ţipând după soră. Pe mâinile ei 
era sânge. 

Banish privi peste umărul ei la tavanul din scânduri din lemn 
de plută. Buzele i se mișcau. Încerca să spună ceva. Nu-i venea 
să creadă că avea să moară astfel. 


e Luni, 2 august 1993 


Huddleston, Montana 


Era o clădire oficială, mică, cu acoperișul plat, înconjurată de 
o alee de ciment; arbuști uscați mărgineau aleea de la intrare, 
iar parcarea din faţă era acoperită cu pietriș. Dincolo de colinele 
arcuite, în depărtare, se conturau munți enormi, verzi-albaștri, 
impunători în liniștea lor, iar ceața se învolbura în giulgiuri și se 
răsucea deasupra piscurilor acoperite de zăpadă, ca aburul care 
iese de la duș. Cerul era vast, de un albastru rece, și pătat de 
nori. 

Era o dimineaţă de luni. Singurul vehicul de care dispunea 
Departamentul Șerifului Ținutului de Frontieră, un Ford Bronco 
din 1991, ieși de pe autostrada cu două benzi și făcu o curbă în 
parcarea circulară, cu pietricelele pocnindu-i sub cauciucurile 
antiderapante. Șeriful Leonard M. Blood cobori din mașină, 
îndreptându-se, cu umbletul ușor al unui fermier, cu cizmele de 
cowboy, din piele de șarpe, scârțâind pe prundiș, către zona 
acoperită de iarbă a parcării care se învecina cu aleea de 
ciment. Aici erau ţintuite de niște stâlpi două pancarde de lemn. 
Pe una scria ȘEFUL POLIȚIEI. Ilmaculată, bara de protecţie a 
mașinii șefului se odihnea la mai puţin de cincisprezece 
centimetri de indicator. Pe cealaltă placă scria ȘERIFUL 
ȚINUTULUI. În dreptul acesteia era parcată o mașină de teren a 
poliţiei, cu bara plină de semne și masca de protecţie a 
radiatorului jupuită. 

Șeriful Blood evaluă situaţia. Ca întotdeauna, încerca să 
privească lucrurile dintr-o anumită perspectivă. O mașină de 
teren a poliţiei parcase pe locul lui. Faptul putea fi considerat de 
alţii banal, se gândi. Punând însă cap la cap toate aceste 
afronturi, ajungeai să-ţi dai seama de diferenţa dintre o 
împunsătură și un brânci. 

Șeriful se întoarse și o porni în pas săltat pe aleea de ciment 
către intrare. Purta o pălărie de cowboy cu calota unsuroasă și 
borurile tari - dar nu avea niciunul din celelalte ticuri ale 
șerifului din Hinterland, ca mestecatul tutunului, scuipatul, sau 

greutatea mult peste limita normală. Blood avea o înfățișare 
îngrijită, era destul de vânjos, și pe umerii laţi ai bărbatului de 
patruzeci de ani se revărsa părul des, negru ca pana corbului, 
lins și curat. 

Era unul dintre indienii Blackfoot din tribul Blood. Numele îi 
provenea probabil dintr-un certificat de naștere încropit în urmă 
cu câteva generaţii. Indienii Blackfoot împânzeau pământurile 
cunoscute în zilele noastre sub numele de Montana; se 
războiseră cu tribul Shoshoni din Idaho-ul învecinat. Fuseseră 
călăreți desăvârșiţi și se mândreau cu măiestria lor de a-și 
scalpa curat dușmanii. Acum, Leonard Blood purta o stea de 
șerif al Statelor Unite, având în răspunderea sa nord-vestul 
extrem al statului Montana. Uneori, când făcea duș sau când 
tundea gazonul, sau când se trântea pe canapea, ca să se uite 
la, „Pericol!” se simţea pătruns de importanţa funcţiei sale. 

Mersul lui aparte, zgomotul cizmelor pe holul îngust al clădirii 
în care se afla și Departamentul de Poliţie o făcură pe secretara 
sa, Marylene, să ridice ochii și să zâmbească din spatele 
biroului. Marylene era mai în vârstă decât șeriful și purta o 
pereche de cercei de argint în formă de inel, ce spânzurau de 
lobii cărnoși ai urechilor ei, de chelneriță bătrână. Marylene își 
lua, ușor orgolioasă, libertatea de a-l dădăci. 

— 'Mneaţa, Marylene, spuse șeriful. 

— 'Mneaţa. Cafeaua e gata. 

Primul act oficial pe care-l săvârșise Blood după ce-și 
depusese jurământul ca șerif cu doi ani în urmă fusese să o 
aducă pe Marylene de la Mugn'Dunk în centrul orașului 
Huddleston. A fost o lovitură îndrăzneață, prin care Blood 
începea să se desprindă de imaginea sa de indian rustic și de 
magazinul de ustensile de pescuit pe care îl ţinuse până atunci. 
Localnicii au comentat multă vreme după aceea abilitatea 
dovedită a noului șerif. Marylene era înzestrată cu acel inefabil 
al șaselea simţ, al secretului preparării unei cafele bune. Era o 
vrăjitoare domestică în epoca roboților, a filtrelor și a râșniţelor 
de tot felul. Șeriful Blood deschise ușa biroului său și văzu pe 
masa de lucru cana care aburea măreț. Își aruncă pălăria și se 
lăsă să cadă în scaunul de lemn. Aburul făcea rotocoale în 
lumina soarelui, ridicându-se în spirală, ca un ciclon în 
miniatură, apoi dispărând. Îi plăcea cafeaua fierbinte și neagră. 
Marylene o pregătea în așa fel, încât căpăta, parcă, o dulceaţă 

specială, fără a mai fi nevoie de zahăr sau frișca. Blood mângâie 
toarta cănii, apoi se concentră asupra harababurii de pe biroul 
său. 

În fata lui, chiar în mijlocul sugativei pătate de funduri de 
cană, se afla un ordin al tribunalului regional, pe o singură 
pagină. O dispoziţie de la judecătorie, care începea cu ORDIN DE 
EVACUARE, bătut la mașină, cu litere mari și negre. Ochii lui 
Blood coborâră pe foaie, către locul unde se aflau semnătura, 
parafa și data înscrisă de judecătorul Jonas D. Leary în vinerea 
dinaintea week-end-ului. 

Blood își luă degetul de pe toarta cănii. Se ridică în picioare, 
își roti ochii de la masă la scaunele din încăpere, apoi la 
înscrisurile pe care și le adresase sieși și le ţintuise în pereți, în 
fine, la cutiile de carton clădite în colț. Toate păreau a fi la locul 
lor. Se duse la fișier și începu să tragă fiecare sertar, căutând 
eventualele zgârieturi de pe ornamentele din lemn de migdal 
ale broaștelor încuiate. Apoi luă ordinul și pălăria. Lăsă cafeaua 
să-l aștepte. 

Cizmele lui bocăniră pe holul scurt care ducea spre ușile de 
sticlă ale Secţiei de Poliţie din Huddleston. Intră, trecând, fără a 
rosti o vorbă, de biroul la care stătea un om în uniformă, și se 
îndreptă spre ușa de lemn închisă, din fund, a biroului șefului 
Poliţiei. 

Șeful Poliţiei, Gale C. Moody, era tolănit în scaunul său larg, 
capitonat, cu fața spre fereastră. Privea munţii și soarele care se 
ivea din spatele lor, și își bea și el cafeaua. Se răsuci încet și se 
uită la Blood, cu înţeles. Singurul lucru care-i depășea 
dezinteresul era plictiseala. Spre deosebire de șerif, Moody avea 
multe dintre stereotipurile caracteristice profesiei lui. Pe un 
șervețel unsuros aflat pe masa sa de lucru se găsea un corn cu 
miere ce părea să fi fost devorat pe jumătate de un urs. 
Cureaua cu pistolul, crestată într-un fel care amintea de 
alfabetul Morse, spânzura alături de pălărie într-un cuier din 
apropierea ușii. 

— Nu știi să baţi la ușă? întrebă. 

Blood înaintă și așeză ordinul pe birou, în faţa șefului. 

— Ce caută asta la mine? 

Moody îl examină cu privirea, fără să-și schimbe poziţia sau 
să-și lase cana jos. 

— Nu-i un ordin de evacuare? Ca șerif al Ținutului de 
Frontieră, una dintre îndatoririle tale este să răspunzi... 

— Știu care-mi sunt îndatoririle. Te-am întrebat ce caută pe 
biroul meu. 

Moody îl măsură din ochi, apoi clătină din cap ca și cum și-ar 
fi amintit în sfârșit. 

— A venit vineri, târziu. L-am pus pe unul din băieţi să-l ducă 
dincolo, ca să nu se rătăcească în week-end. Unul dintre 
avantajele noastre este că avem sediile în aceeași clădire... 

— Eu ţin ușa aceea încuiată. 

Buza de jos a lui Moody - o buză moale - se înălţă. 

— Bineînţeles. 

— O cheie e la mine, iar cealaltă, la Marylene. 

Moody încuviinţă din cap. 

— Mi se pare corect. 

— Ce știi despre mașina de teren de-afară, care e parcată pe 
locul meu? întrebă Blood. 

Moody îl privi. 

— Ce mașină? 

Blood dădu din cap și se îmbăţoșă. 

— Ce crezi că am? Crezi că am ceva? Și dacă-aș avea, l-aș 
ţine la birou? 

Ochii lui Moody luciră o clipă. 

— Eşti șerif, dacă-mi amintesc bine, de vreo doi ani. Eu sunt 
șeful poliţiei din Huddleston de vreo șaisprezece. Dacă ai ceva 
de spus, spune. Dacă nu, stânga-mprejur și pleacă. 

Blood încuviinţă din cap și schimbă vorba. 

— Am nevoie de doi oameni și de o mașină de teren. 

Moody se încruntă, privind printre gene. 

— Ce dracu' să faci cu ei? 

— Ştii foarte bine să sunt singur în birou. Sau n-aţi citit asta, 
tu și samaritenii tăi? Arătă către ordinul de evacuare. 

Moody se încruntă din nou, obligat acum să lase cana cu 
cafea și să ia ordinul. Detesta să-i facă pe plac lui Blood. Citi 
numele. Apoi gura, închisă până atunci, i se căscă. 

— Să fiu al dracului... 

— Deci n-ai anunţat Serviciul Șerifilor Federali? spuse Blood, 
încercând să-l ia prin surprindere. 

Moody etală un rânjet larg și fericit. 

— Glenn Allen Ables, rosti, cu atâta plăcere, încât aproape că 
înghiţi ordinul. Evaziune fiscală. 

— Nu știu ce-și închipuie judecătorul Leary, rosti Blood. Se fac 
doi ani de când Ables a fugit de sub cauţiune și acum, brusc, își 
dau seama că nu și-a plătit impozitele. 

— Judecătorul Leary e senil, răspunse Moody, revenind dintr- 
odată la atitudinea dezgustată dinainte. Apoi se lăsă pe spate în 
scaunul său, atât cât putea să se lase un om de dimensiunile lui. 
Işi împreună degetele teatral la ceafă, cu faţa strălucind de 
veselie. Și cam cum te-ai gândit să procedezi ca să-l evacuezi pe 
unul care a fugit din alt stat? întrebă. 

e 

La volan se găsea bobocul Brian Kearney. Sergentul Carl 
Haley stătea în spate, cu braţele încrucișate, cu borul pălăriei 
tras peste ochi și bărbia lăsată în piept. Șeriful Blood era în faţă. 
Motorul mașinii de teren ambala, puternic. Copacii ce mărgineau 
șoseaua interstatală începură să fugă prin dreptul ferestrei. 
Munţii o porniră și ei înapoi, mai încet. 

Bobocul Kearney era tânăr și nerăbdător. 

— Tot felul de elicoptere și avioane băzâie întruna pe 
deasupra muntelui. Prin oraș trec mașini ale Guvernului. Uneori 
se aude și la radio cum comunică între ele. 

Blood se bătu ușurel pe coapsă cu ordinul de evacuare. Pe 
podeaua mașinii, acoperită cu un preș albastru, erau împrăștiate 
coji de alune. 

— Șerifii ăștia federali sunt grozavi, continuă Kearney. Tipul 
are ceva curaj să se ascundă acolo, sus, printre ei. 

— De doi ani e în vârful muntelui, răspunse Blood. 

— Se zice că se strecoară câteodată în oraș. Oamenii spun că 
l-au văzut la târgurile de vechituri și alte asemenea locuri, dar 
eu nu prea cred. Deși are vecini care ţin cu el. Ştiai că-i aduc 
mâncarea și poșta? 

Trecură de un semn pe care scria: CERBI WAPITI. Un altul le 
indica distanţele până la graniţă, în mile și kilometri. Blood văzu 
în depărtare Paradise Ridge, scund, viguros și ușor de depistat 
datorită vârfului plat, turtit ca al unui mușuroi de furnici. 

— Atâta pândă și fâțâială, spuse Kearney. Cum de le e frică 
atâtor șerifi federali de un singur om? 

Blood privea înainte, prin parbriz. 

— Are și familia acolo, sus, cu el. Dacă federalii dau buzna 
peste el și iese rău, gândește-te ce-au să zică ziarele a doua zi. 
Ar vrea ei ca Ables să iasă la lumină de bună voie. Nu prea cred 
eu că federalii se dau în vânt după copii. 

Mai parcurseră o porțiune de drum. Mașina înghițea benzile 
albe de marcaj. Kearney îl privi pieziș. 

— Și-atunci, noi ce căutăm acolo? 

— Cum adică? 

— Adică, de ce mergem noi și nu federalii? Ce-am putea face 
noi? 

— Să remitem un ordin de evacuare. Nu contează cine-a 
încurcat lucrurile sau cum a ajuns toată povestea asta pe 
agenda judecătorului Leary. Am încercat să sun la Serviciul 
Șerifilor Federali din Arlington, Virginia, înainte de plecare. O 
doamnă foarte drăguță m-a pus în temă. 

— Crezi că are să încerce ceva? întrebă Kearney. 

Blood scutură din cap. 

— Batem la ușă, ei se prefac că nu sunt acasă și lipim ordinul 
pe ușă. Facem ce avem de făcut, dar nu ne apucăm să-l 
provocăm. 

— Atunci ducem și corespondența, rosti Kearney cu 
dezamăgire în glas. După care se lumină la faţă. Mă întreb dacă 
federalii au încercat vreodată să facă asta. Adică, să bată la ușă 
și să-l invite politicos să iasă afară. Chiar nu putem face un pic 
de gălăgie? Mie-mi lipsește grozav așa ceva. Sunt satul până 
peste cap de tichete și hârțogăraie. Am ajuns să bat la mașină 
patruzeci de cuvinte pe minut. 

Șeriful Blood îl cercetă cu privirea. Kearney se uita fix la 
drum, imaginându-și cine știe ce act de bravură prin care să se 
remarce. Visuri de oameni tineri, gata să se ia la trântă cu 
lumea-ntreagă. 

— Șterge-ţi cașul de la gură, mai întâi, rosti Blood. Kearney 
încuviință din cap, zâmbind cu docilitate și fără aerul că i-ar 
părea rău. Blood ţinea la el. Ce mai face Leslie? întrebă. Cum o 
mai duce? 

Lui Kearney îi dispăru zâmbetul. 

— E-n luna a șaptea acum. 

— Are probleme cu nervii, din câte-mi dau eu seama. 

— Mai mult de atâta. Toată povestea asta e un coșmar. Ai 
crede că în șapte luni ai tot timpul să te obișnuiești. Dar, una 


15 


peste alta, pe mine mă depășește. Mi se pare din ce în ce mai 
mult c-am făcut o prostie cât mine de mare. 

Șeriful Blood reflectă o clipă. y 

— ŢTi-am spus eu că ai caș la gură, reluă. In orice caz, ești 
grozav. Zâmbești în faţa puștii dar nu știi unde să te ascunzi de 
nevastă-ta. De două ori boboc. 

Kearney încuviință din nou, ca și cum ar fi înțeles despre ce 
era vorba. Tocmai ieșeau de pe șoseaua internaţională, cotind-o 
pe drumul cu un singur sens, mărginit de copaci, ce ducea la 
Paradise Ridge, hâţânându-se în scaune în ritmul suspensiei 
mașinii. 

— Șerifule, începu Kearney, de astă-dată cu o undă de 
curiozitate în glas, deci ceva mai politicos. Vreau să te întreb și 
eu ceva. Acum încerca chiar să se uite la Blood; ochii îi fugeau 
mereu de la drumul îngust, năpădit de iarbă. Ce-aveţi tu și 
șeful? 

Blood îl privi. Părea o întrebare sinceră. 

— Îi urăște pe indieni, răspunse. S-ar putea ca asta să fie 
toată povestea. Unii oameni nu pot să ne-nghită. In orice caz, 
colegul tău mai mare precis ia notițe acolo, în spate. 

Nu veni niciun fel de replică din partea lui Haley. leșiră de pe 
drumul de ţară, trecând de un indicator de fundătură ciuruit de 
gloanţe și intrară pe un pod de fier care gemea sub greutatea 
mașinii lor, pictat într-un portocaliu apropiat de nuanţa sângelui, 
parcă pentru a se asorta cu petele de rugină. Paradise Creek, 
atât cât era, șerpuia printre malurile cafenii, argiloase. 

Drumul urca în serpentine printre stejarii și pinii înalţi ce 
întunecau șoseaua. Pârâul curgea alături, malurile argiloase se 
îndepărtau unul de altul și între ele apăreau bolovani uzi, șlefuiţi 
de apă; probabil că undeva, în aval, se afla un baraj. Făgașurile 
de roți de pe drum erau adânci și de un galben icteric. 

În cele din urmă, drumul părăsi cursul apei și șerpui în sus, 
sub săgețile ascuţite ale soarelui, apoi urmă o pantă mai 
abruptă, după care fură cu toţii scăldaţi în lumina strălucitoare 
care inunda un luminiș mărginit de arbori. Era un platou, situat 
exact la treimea drumului, lung de peste șaptezeci și cinci de 
metri și aproape oval ca formă. Terenul era destul de neted și 
plin de buruieni uscate. 

La jumătatea platoului, Kearney opri motorul și se așternu o 
liniște profundă, neîntreruptă de zgomotul traficului sau de 
șuierături de tren, de absolut nimic. 

In cele din urmă, Haley se foi în spate. 

— Da' drumul unde e? mormăi el. 

Blood cobori primul din mașină. Se îndreptă și căută din ochi 
cărarea îngustă care urca spre vârful muntelui, dar vegetaţia, 
abundentă, parcă împiedica intenţionat trecerea. 

Haley, sergent cu capul ţuguiat, din ale cărui urechi ascuţite 
ieșeau smocuri de păr, cărunt, cobori din mașina și constată 
același lucru. 

— Se pare că vom merge pe jos, spuse el. 

Blood încercă să-și dea seama ce se întâmplase de fapt. 
Adulmeca aerul, dar nu simți nimic familiar. 

— Mergeam la vânătoare prin locurile astea. Veverite, capre, 
ratoni. Pământul era reavăn, își aminti, scormonind solul crăpat 
cu vârful cizmei. Nu mai e așa. Haley descuie portbagajul și 
desfăcu din legături pușca aflată acolo. Știi ce, stai puţin! rosti 
Blood. 

Haley își văzu de treaba, armând Remington-ul și verificându- 


— S-a baricadat acolo, sus, răspunse. 

— Un motiv în plus ca să fim precauţți. 

Haley își aţinti privirea asupra lui Blood. 

— Atunci, cred că te-ai gândit la un plan. 

Haley îi adresase un început de provocare, dar lui Blood nu-i 
ardea de așa ceva. Haley care avea vreo cincizeci de ani, se 
prefăcuse că doarme pe bancheta din spate, pentru a înlesni o 
discuţie confidențială. Șeful îl considera un fraier. Blood se gândi 
din nou la ce aveau de făcut, uitându-se la Kearney, care 
măsura din ochi ceea ce mai rămăsese de parcurs din munte. 
Aveau de urcat pieptiș, pe jos, aproape doi kilometri, printre 
copacii înalți. 

— Poate o să-mi vină vreo idee pe drum, conchise. 

Haley încuviinţă din cap și închise portbagajul. Luă arma de 
calibru doisprezece cu el și toţi trei dădură ocol mașinii, pornind- 
o către lizieră, când un glas rosti: 

— Staţi pe loc. 

La început, Blood nici nu fu sigur de ce auzise. Glasul părea să 
vină din direcţia copacilor aflaţi la poalele muntelui, în stânga 

lor. Fură atât de surprinși încât se opriră. Tonul nu era neapărat 
poruncitor, ci mai degrabă ciudat. lar dincolo de razele de 
lumina care străbăteau printre rândurile de stejari era întuneric, 
ca într-o gură deschisa în spatele unor dinţi lungi și cafenii. 

— Ables? întrebă tare Blood. 

Urmă o scurtă pauză, după care același glas. Energic, intens: 

— Rămâneţi unde sunteți. 

— Cine-i acolo? Cine ești? întrebă Blood. 

Atunci se auzi o a doua voce, din dreapta: 

— Faceţi stânga-mprejur, urcaţi-vă-n mașină și plecați. 

Două voci. Blood nu vedea pe nimeni. Se întoarse pe jumătate 
și aruncă o privire în spate. Haley avea în mâini pușca, nu ţintea 
cu ea, o ţinea cam la înălţimea pieptului. Kearney se uita în 
stânga și-n dreapta, pipăind ușor cu mâna mânerul pistolului 
aflat încă în toc. În afara mașinii nu aveau altă acoperire în tot 
luminișul. 

Blood se întoarse din nou în direcţia pomilor. 

— Ascultaţi-mă puţin. Sunt șeriful Leonard M. Blood. Mă aflu 
aici într-o misiune oficială, despre care putem vorbi și civilizat. 
Cine-i acolo? Vorbesc cu Glenn Ables? 

— Urcaţi-vă în mașină și plecaţi, rosti primul glas. 

Blood făcu un pas mic înainte, nu pentru că ar fi fost curajos 
sau inconștient, ci doar iritat, pentru că nu era obișnuit să i se 
comande. Despături ordinul și îl ridică, ţinându-l la vedere. 

— Ascultaţi-mă, repetă. Sunt șeriful, și am doi agenţi de 
poliţie cu mine. Putem să ne facem treaba în două feluri. Există 
o cale mai puţin plăcută, dar există și... 

Prima împușcătură veni de nicăieri și aproape îi rupse-n două 
ordinul pe care îl ținea în mâini. A doua despică aerul din 
preajma lui, iar Haley ţipă și se prăbuși. 

Blood se întoarse repede. Genunchiul stâng al lui Haley era 
sfărâmat. Sergentul căzuse grămadă la pământ și sângera. A 
treia împușcătură lovi radioul de la coapsa lui Kearney. 

Blood se furișă anevoie pe lângă capotă, spre spatele mașinii, 
lăsându-se să cadă pe pământul tare. Se îndreptă spre bara de 
protecţie din faţă lângă care se afla Kearney, care nu știa încă 
dacă fusese rănit, îl apucă de umăr și-l trase înapoi. Kearney se 
pipăia frenetic peste tot. Apoi își văzu cureaua și radioul făcut 
bucăţi și rosti: 

— Drăcia dracului! 

Haley se târa în coate către spatele mașinii, cu faţa în sus, 
Figura îi era albă de disperare, iar bărbia îi sclipea, udă de 
salivă. 

— Dumnezeule-Doamne! Dumnezeule... 

Se opri în spatele roții și își împreună mâinile în jurul 
genunchiului, fără a-l atinge. Sângele ţâșnea cu putere și intra 
repede în pământul uscat ca apa dintr-un bidon întors cu fundu- 
n sus. Nu mai avea pușca. Se contorsiona prea tare pentru ca 
Blood să-i poată lua radioul de la centură. 

În pădure era din nou liniște acum cu excepţia tânguielilor lui 
Haley. Blood avu o fracțiune de secundă impresia că va fi 
înconjurat și că va primi un glonţ în spate, în timp ce se întindea 
să deschidă portiera. O deschise între el și Kearney, intră în 
mașină, lipindu-se cât putea de vinilinul scaunului, se întinse 
după aparatul de emisie-recepţie și îl luă, lăsându-se să alunece 
iarăși afară. 

începuse tocmai să răcnească în aparat când explodară 
parbrizul, apoi cauciucurile. Bucăţele de sticlă cădeau ca o 
ploaie, iar capota gemea sub gloanţe. Blood se lipi de pământ 
cât putu de tare, îl trase și pe Kearney după el, și apoi închise 
ochii și își ascunse capul în mâini. Rafalele îi pârâiau în urechi. 
Mașina îi izbea, legănându-se și clătinându-se ca un animal 
rănit. Praful se ridica și plutea deasupra capetelor lor ca fumul. 
Dintr-o dată, împușcăturile încetară. Haley se opri și el din 
înjurat, dar ecourile canonadei stăruiau încă pe culme, 
stingându-se în depărtare. Apoi tăcerea se lăsă din nou. 


Platoul 


În Bronco-ul său, Blood urcă pe drumul de munte, trecând de 
porţiunea abruptă și ajungând pe platoul cel larg. Soarele era 
acum mai palid și apunea, iar umbrele copacilor porneau târâș 
pe sol. 

Întreaga forță motorizată a Poliţiei din Huddleston se adunase 
aici; mașinile erau parcate oblic, cu girofarurile albastre în 
funcţiune. Veniseră și întăriri din orașele învecinate, așa că 
efectivele de pe munte se ridicau la aproximativ treizeci de 
persoane. Blood văzu că portbagajele mașinilor erau deschise 
iar oamenii în uniformă se plimbau în sus și-n jos cu armele la 

șold. În mijlocul acestei învălmășeli, mașina de teren, ciuruită 
groaznic, fu urcată cu greu într-o autoutilitară. 

Moody, șeful Poliţiei, se afla la oarecare distanţă de mașinile 
risipite, între ele și cele două limuzine Ford cu plăci de 
înmatriculare albastre, guvernamentale. În fața lui se afla un 
bărbat cu părul de culoarea nisipului, purtând un costum maro, 
cravată și pantofi de oraș, iar la un pas în spate erau alți trei 
bărbaţi, îmbrăcaţi la fel. Totul părea o scenă în care antrenorul 
unei echipe de baseball s-a luat la harţă cu arbitrul principal. 

Blood opri mașina, cobori împreună cu Kearney și se 
apropiară. 

— Oho, spuse Kearney, dezlipindu-și plasturele portocaliu 
care-i fusese pus la spital. Șeful e negru de supărare. Îi examina 
cu interes pe necunoscuții în costume. Cine-s ăștia? 

— Tu cine crezi? spuse Blood rece. 

Kearney zâmbi larg, plin de zel. Se zori de-a lungul platoului, 
pentru a ajunge lângă ceilalţi. 

Mai reţinut ca de obicei, Blood se apropie de locul disputei cu 
pași mărunți, din nou stăpân pe sine, acum, după ce-și 
recâștigase calmul la spital. El și Kearney fuseseră obligaţi să 
intre, pentru a fi examinaţi, și rămăseseră până când Kearney 
donase sânge pentru Haley. Sergentul se afla în sala de operaţii, 
dar, altfel, se simţea destul de bine. 

Blood urmărea desfășurarea evenimentelor. Când nu 
gesticula, Moody își ținea degetele mari înfipte în centura cu 
pistolul, între cei patru era o distanţă jurisdicțională. 

— Cred că tu și băieţii tăi aţi greșit muntele, zise Moody. Ce 
se întâmplă aici este o problemă locală. 

Agentul federal principal, cel cu părul de culoarea nisipului, 
părea prea puţin impresionat, ca un adevărat profesionist. 

— Am un mandat FIEUP de la procurorul Statelor Unite din 
Butte. Adică Fugă llegală pentru Evitarea Urmăririi Penale. 

Moody încuviinţă din cap. 

— Aha, înţeleg. Unul dintre fugarii voştri dă lovitura, trage în 
doi dintre oamenii mei, iar voi trebuie să preluaţi problema. 

— Nu e al nostru, răspunse agentul federal. Cei de la Serviciul 
Șerifilor Federali sunt însărcinaţi cu arestarea fugarilor din alt 
stat. Noi asigurăm doar susţinerea operaţiunii. 

— Ei bine - Moody se îndreptă puţin - pe aici ne purtăm 
singuri de grijă. 

Federalul încuviinţă din cap. 

— De asta și suntem aici. Privi către polițiștii care așteptau. 
Ordonă-le oamenilor tăi pe loc repaus. 

Câteva țevi de pușcă se lăsară în jos, în spatele lui Moody, iar 
cei mai mulți dintre polițiștii străini își băgară pistoalele în 
tocuri. Cei din Poliţia din Huddleston nu le urmară exemplul, ci 
se îmbăţoșară în spatele șefului lor, ceea ce-l făcu pe Moody să 
se umfle în pene. 

— Ce ziceţi? întrebă Moody, cu un zâmbet ciudat, voi sunteţi 
numai patru. Federalul își ascunse furia sub un rânjet abia 
schițat, clătinând încet din cap, cu ochii în pământ. 

— Numai tolomaci în fundătura asta, spuse unul dintre 
polițiștii din spatele lui, dar agentul federal principal ridică 
mâna, neplăcut surprins de epitet, dar nu și de idee. 

Moody spumega. 

— Ce dracu' mai căutaţi aici? Nu-i nici al vostru, cum nu-i nici 
al meu. 

— Am primit un telefon. 

Moody îl fixă cu privirea. 

— Un telefon? 

— Un tip care ne-a chemat. Zicea că reprezintă autorităţile 
locale. 

Moody se sumetți, suspicios. Degetele mari i se înfipseră din 
nou în centură. 

— Nu v-a chemat nimeni, rosti, privind în jur. Cine dracu’ să 
vă cheme? Privi către oamenii lui, pentru a se încredința, apoi 
ochii îi căzură pe Blood. Acesta făcu un pas înainte. 

— Eu v-am chemat. 

Agentul se întoarse către el, remarcându-i uniforma. 

— Șeriful? 

— Leonard M. Blood. 

Agentul federal înclină din cap. 

— Reginald Perkins, FBI. Agent special coordonator în Butte, 
Montana. Biroul local de campanie pentru această regiune. 

— Ce dracu-nseamnă asta? interveni Moody, zgomotos. Se 
uita la Blood. Avea ochii mari și umezi de mânie. Blood se 
întoarse către el. 

— Sunt copii acolo sus, Moody. Mai multe familii. Uită-te puţin 
la oamenii tăi. Umblă de colo-colo cu piedica trasă, nerăbdători. 
In treaba asta e nevoie de disciplină. 

Moody se apropie de el și rosti cu voce joasă: 

— Indian nenorocit. Mai întâi îmi aranjezi unul din oameni, 
apoi mă aranjezi și pe mine. 

Blood se mulțumi să clatine din cap. Se întoarse din nou către 
Perkins. 

— Eu v-am chemat, de la spital. Are vecini fideli acolo sus. 

— Bun, răspunse Perkins, încuviințând din cap. O să-ți luăm 
depoziția mai târziu. 

Blood fu concediat atât de repede, încât nici nu apucă să-și 
dea seama. Incă se uita nedumerit la Perkins, care era atent 
acum la huruitul ce se auzea din ce în ce mai tare pe drumul din 
spatele lui. Blood se întoarse. 

Pe placa aflată deasupra parbrizului scria ÎNCHIRIAT, cu litere 
mari, galbene. Autobuzul, argintiu și albastru, de felul celor de la 
aeroporturi, urcă anevoie panta, apoi se opri în centrul platoului, 
cu un oftat sonor. Era plin de bărbaţi în uniforme. 

Ușa se deschise și cobori un bărbat negru. Purta costum 
albastru, de parașutist, cu vestă neagră de camuflaj deasupra, 
cizme negre, o șapcă neagră cu o stea galbenă. În tocul de la 
șold îi atârna un pistol. 

Se opri o clipă, rotindu-și privirea de la copaci la munţii verzi 
din depărtare. Avea o expresie nerăbdător sceptică. Apoi porni 
spre grup, conștient că este privit, pășind încet, mândru, pe 
pământul uscat, acoperit de paie. De aproape, pielea lui părea și 
mai neagră, avea nările largi, iar buzele și le rotunjise într-o 
grimasă care părea să spună „fără prostii”. Literele din jurul 
stelei de aur de pe șapcă și de la baza insignei din piept 
compuneau cuvintele: ȘERIF FEDERAL AL STATELOR UNITE. 

Işi plimbă ochii pe chipurile tuturor, apoi se concentră asupra 
lui Perkins. 

— FBI? 

— Perkins, agent special coordonator, Butte, răspunse acesta, 
pășind înainte. 

— Fagin, șerif adjunct, Los Angeles. 

Inclinară din cap amândoi rapid, apoi Fagin făcu un pas înapoi 
și cercetă din nou platoul, ca și când ar fi căutat un loc în care 
să scuipe în voie. 

— Unde dracu' mă aflu? 

— Ești în Montana, răspunse Perkins. Partea de nord-vest, la o 
bătaie de pușcă de frontiera canadiană. Acesta este Paradise 
Ridge. 

Fagin privi cu coada ochiului spre munte. 

— Nenorocitul ăla ne-a forțat mâna până la urmă. 

— Zona înconjurată, spuse Moody, ieșind la iveală. 

Fagin îi privi uniforma, apoi îl văzu pe Blood. 

— Șeful Poliţiei, spuse. Și un șerif adevărat, în carne și oase. 
Măi-măi! Măsura cu privirea toate uniformele albastre din 
spatele lor, apoi pe albii care le purtau, rotindu-și ochii de la un 
chip la altul, în timp ce glasul aspru îi creștea în intensitate. Ar fi 
bine ca unul din cei prezenţi să mi-l arate pe deșteptul care a 
făcut tâmpenia să bată la nenorocita de ușă a fugarului. 

Blood înghiţi în sec. Își linse buzele, conștient de arsura pe 
care o simţea în fundul gâtului. 

— Eu sunt. 

Fagin se întoarse din nou către el, privindu-l fix, destul de 
aproape pentru ca Blood să-i miroasă tutunul ultimei ţigări de 
foi. 

— Ai idee unde mi-am petrecut ultimele două săptămâni? 
întrebă, apropiindu-se cu încă un pas. Mi-am petrecut ultimele 
paisprezece nenorocite de zile în White Mountains din New 
Hampshire, cu Grupul meu de Operaţiuni Speciale, cheltuind 
banii contribuabililor și congelându-mi fundul, pregătindu-mă 
pentru o operaţie tactică de capturare, care trebuia să se 
desfășoare aici, pe dealurile din Montana - o afurisită de 
OPERAȚIE ratată. Urma să-l scoatem din cabană pe nenorocitul 
ăla. 

— Aveam un ordin de evacuare, o ţinu Blood pe-a lui. E tot ce 
știam. 

Fagin clatină din cap, cu buzele ţuguiate. 

— Ei bine, Kemo Sabe - vocea îi era joasă, condescendentă - 
cred că elementul-surpriză s-a cam dus dracului. 

Atunci, Perkins păși între ei, ca un arbitru. 

— Și ce dosar are tipul ăsta, Ables? Noi am auzit de o poveste 
cu arme. 

Fagin se îndepărtă încet de Blood, pășind cu spatele. 

— Trafic de arme, neprezentare la cererea Curţii. A învârtit 
ceva cu explozibili. În plus, violarea drepturilor civile. Nu există 


23 


acuzaţii formale, dar sunt în dosarul lui. Arian verde. Adept 
cunoscut al supremaţiei albilor. 

Poliţiștii nu se arătară nici șocați, nici surprinși la auzul 
acestor cuvinte. Fagin își aţinti ochii asupra pâlcului de uniforme 
cu un surâs batjocoritor ca un rânjet. 

— Și nimeni nu suflă o vorbuliță, spuse. 

Privi peste umăr la autobuz și făcu un semn circular, în aer, cu 
degetul arătător. Cei din autobuz își luară puștile-n spinare și 
coborâră. 

— Bun. Rămânem chiar aici în noaptea asta, cu rulote și 
corturi. Goliţi peisajul și începeţi să evacuaţi localnicii. Işi mută 
privirea asupra lui Perkins. 

— Nenorocitul ăla are toată familia cu el. Tu ești negociatorul 
teritorial? 

Perkins cercetă precaut cu privirea platoul. 

— Poate ar fi mai bine să vorbesc cu Biroul în problema asta, 
răspunse. 

e Miercuri, 4 august 


Paradise Point 


Răsăritul soarelui. Dimineaţa se lasă repede peste vârful unui 
munte, ca și cum cineva ar lustrui cerul negru, necuprins al 
nopții și i-ar scoate la iveală culoarea albastră. Aburul respirației 
șerifului adjunct Bascombe se risipea în lumina crescândă a 
dimineţii. Lenjeria termo-izolatoare pe care o purta era cu o 
jumătate de număr prea mică și îl strângea peste tot, iar 
stomacul începuse din nou să-i ghiorăie. 

Bascombe intrase în cea de-a treia gardă de mai bine de 
patru ore. Urcaseră muntele câte doi, acoperindu-se reciproc, 
până la albia unui torent, sau ce-o fi fost, cu malurile netede, 
aflat la treizeci și cinci de metri sub cabană. In locul în care se 
afla șeriful, albia semăna mai mult a tranșee. Parcurgea o curbă 
de nivel, după care se înfunda între copaci și dispărea. Ar fi 
putut fi orice, numai opera omului nu. 

Bascombe stătea în genunchi, bine ascuns, într-un punct de 
unde putea să vadă cabana printre copaci. Își trecu degetul 
mare și pe cel arătător peste buza de sus, netezindu-și mustața. 
Plictiseala inerentă oricărei gărzi. Se uită în jur după pasări. Era 
ceva în aceste păduri, o împietrire, o mortificare care semăna 
mai curând cu decembrie decât cu august, și ar fi trebuit să fie 
păsări. În orașul unde se născuse și crescuse, în provincialul 
Maryland, trecea prin pădure în fiecare zi în drum spre școală. În 
Maryland pădurile erau mai cafenii decât aceasta - și pline de 
păsări cântătoare care zburau bezmetic prin aer, printre copaci, 
ca niște mici proiectile cu aripi. Și, dacă rămânea nemișcat un 
răstimp suficient în acele păduri, se învârtea și în jurul lui câte o 
păsărică rătăcită, luându-l drept copac, repezindu-se spre el, 
plutind între un curent de aer și altul. El închidea ochii și simțea 
pasărea despicând aerul în preajma lui, îi auzea aripile, iuți ca 
ale unei insecte, bătând aerul într-o întoarcere bruscă și precisă. 
Apoi îi deschidea din nou, privind-o cum se rotește în jurul 
trunchiurilor și dispare. 


25 


Așa că ar fi trebuit să fie aici păsări și animale, să fie și 
altceva în afară de șerifi adjuncţi care să foșnească prin tufișuri. 
Veveriţe, prin copaci, sau poate broaște cafenii, săltărețe, sau 
chiar coioţi. Și, mai ales, păsări. Fie și numai pentru a mânca o 
parte din afurisitele astea de găze. 

Era începutul celei de-a doua zile petrecute în întregime pe 
munte. Cu toții dormeau în ţarcuri pe saltele subţiri de un deget 
și mâncau, „mâncarea” de la Crucea Roșie. Făceau duș câte opt 
o dată, un minut de apă călduță și două de apă rece. Pe 
ultrascurte îţi suceai mâna rotind butonul de la bla-bla-ul în 
franceză la Psalmi și predici despre Judecata de Apoi. ladul e un 
loc în care nu există semipreparate și nici rock clasic. Acolo 
caznele se desfășoară în liniște, mai puţin ghiorăitul propriilor 
mațe și bine-cunoscutul pârâit electrostatic al căștii din ureche. 

Nu era treaba lui să se întrebe ce căutau ei acolo. 
Supravegheau o cabană, în pădure, în vârful unui munte. În 
cabană era un om, un fugar pe capul căruia se punea mare preţ. 
lar ei îl așteptau să iasă. Pădurea era plină de şerifi înarmați, 
care se ascundeau în spatele copacilor. Erau obosiţi și morţi de 
foame. Când nu făceau de gardă, munceau, acolo, jos, pentru a- 
și amenaja tabăra, ridicând corturi, asamblând mese de picnic, 
săpând puțuri pentru toalete. Petrecuseră două săptămâni de 
„O-Ce-Te” în nordul New Hampshire-ului, săpând gropi în solul 
asemănător cu cel de aici. În plus trecuseră printr-o mulţime de 
probe pentru a fi admiși în Grupul pentru Operaţiuni Speciale, 
unitatea tactică de elită a Serviciului de Șerifi ai Statelor Unite: 
antrenamente, examene scrise, teste psihologice, nesfârșite 
verificări procedurale. Erau experți în manipularea mulțimilor și 
stingerea revoltelor, mânuirea armelor automate, în jaf, 
orientare în teren, pătrundere în mașini străine. Erau experţi în 
capturarea fugarilor federali, inclusiv a celor fugiţi peste graniţă. 
Așa s-a întâmplat în cazul Noriega, după care s-au dus până-n 
Panama. Acela a fost război - împușcături în depărtare, rachete 
explodând deasupra capului, lumini licărind puternic pe cerul 
nopţii. Acum aveau de-a face cu un bărbat aflat într-o cabană, în 
pădure. 

Gărzile de rutină aminteau de antrenamentul recruților din 
Tabăra Beauregard în bălțile Pineville-ului, și de insectele de 
acolo. Mlaștinile erau însuflețite zi și noapte de urletele 
animalelor și de ţipetele păsărilor. Trebuia să-și șteargă 

sudoarea de pe frunte cu toata palma și să-și facă vânt cu 
propriul tricou, în timp ce săpa. Frunzele din mlaștină îi gădilau 
fața și din copaci se auzea muzica liniștită și dulce din Louisiana. 

Totul trimitea cu gândul la peștele-spadă, făcut la grătar de la 
Samo's. lar stomacul. Mâncase la Samo's doar de două ori, dar 
suficient ca să nu uite niciodată. Maître d'h6tel-ul cel gras, 
decorul marin, mesele de culoare închisă, luminate de becuri 
roșii, peștele-spadă pe care îl mâncase acolo - grătar de mare, 
cum îi spunea chelnerul. Dumnezeule, delicios. Gura lui 
Bascombe începu să secrete un lichid care era mai mult sudoare 
decât salivă. Pentru prima dată în timpul schimbului respectiv, 
se încălzi puţin. 

Bascombe plecă de la locul său. Lobach se afla undeva în 
dreapta lui, chircit lângă niște rădăcini moarte de copaci 
răspândite în dezordine pe buza tare a terenului. Bascombe se 
strecură spre el, adus de spate, și se opri. Se recunoscu în 
Lobach, un bărbat înghețat, ghemuit, într-un costum de 
parașutist cu pete de camuflaj, cu vestă prinsă cu bretele de 
umeri și în jurul coastelor, cu cască neagră pe cap, centură cu 
tocul revolverului prins de coapsă, apărători de genunchi și 
coate, mănuși negre și cu sârma albă a radioului pornind de la 
umăr și ajungând la ureche. 

Erau puţine oglinzi jos, în tabără, așa că înaintea fiecărui 
schimb oamenii se grupau cât doi și își mâzgăleau cu unsoare 
unul altuia fețele, în tonuri de camuflaj măsliniu, verde vegetal 
și maro. Bascombe pictase cuvântul bagaboantă pe fruntea lui 
Lobach fără ca acesta să știe. Asta era gluma lor. Numai 
Dumnezeu știa cum arata el însuși. 

— Cred că pot să urc puţin, rosti Bascombe. 

Lobach era un texan cu ochii apropiaţi. Cu excepţia acestui 
amănunt și a faptului că avea vreo cinci centimetri mai mult 
decât Bascombe în înălțime, cei doi ar fi putut fi fraţi. Cu 
echipamentul tactic pe ei, toți șerifii arătau la fel. 

— Și ce-ai să vezi? E toată căptușită cu scânduri. 

— E un copac gros tocmai bun pentru mine, mai sus, la vreo 
cincisprezece metri de noi. 

Lobach se sprijinea de malul înclinat al albiei torentului. 

— Avem niște ordine, răspunse. 

— Știu. Dar simt că-nnebunesc, trebuie să fac ceva. 

Lobach dădu din mână a lehamite. 

— Nu e nimic de văzut acolo, sus. 

— Pe dracu'! Poate c-am să sun la ușă și-am să fug. 

Ochii lui Lobach licăriră. 

— Dacă suni, îţi dau raţia mea de la Crucea Roșie diseară. 

Bascombe era luat în balon. 

— Du-te dracului. 

— Ce, preferi un masaj pe spate? 

— Du-te dracului. Texan tâmpit. 

— Bagaboantă de Baltimore. 

— Tu vorbești? A 

Bascombe trebui să se uite-n lături ca să nu râdă. Işi aţinti 
privirea asupra ramurilor înalte și a cerului albastru, ce se făcea 
tot mai strălucitor. Îi plăcea să fie șerif al Statelor Unite. lubea 
tradiţia de două sute de ani a Serviciului și imaginile pe care 
această tradiţie le crea în mintea oamenilor - Gary Cooper, 
Vestul Sălbatic - și iubea în egală măsură respectul oamenilor 
faţă de steaua de aur pe care o purta. Dar ceva îi spunea că el 
este diferit de toţi ceilalți. Acel ceva l-a făcut să se ofere 
voluntar în echipa de la Operaţiuni Speciale, împotriva dorinţei 
soţiei sale, Laura. Dorinţa de a fi de-al lor. Era, poate, un tip mai 
meditativ; dar cu siguranţă era croit pe cu totul alt calapod 
decât ceilalți. Invidia la aceștia ușurința cu care se 
împrieteneau. 

— Hei, spuse, întorcându-se, mai ţii minte, la Samo's? Lobach 
îl privi pieziș, nelămurit. Peștele-spadă. Cina aia specială, șase 
dolari și nouăzeci și cinci de cenți. 

Lobach se mulțumi să-l privească amuzat. Bascombe arătă cu 
degetul. 

— Copacul ăla de acolo. Unde panta începe să se domolească. 
Poate că am o vedere mai bună. 

— Lua-le-ar dracu’ de gângănii, spuse Lobach apărându-se cu 
mâinile. 

Bascombe se ridică într-o rână. 

— Eu mă duc. Se ridică, încovoiat, își sprijini palma de pistolul 
calibru 9, se asigură că drumul e liber, apoi trecu de partea 
cealaltă a parapetului de lut. 

— Ascultă, spus, ăsta-i canal sau albie? 

— Canal, răspunse Lobach, într-o albie plutește și-o barcă. 

Bascombe încuviinţă din cap, satisfăcut. Își trase mai tare 
mânușile și încălecă din nou parapetul. 

Se îndreptă de șale la primul copac, oprind din balans o 
ramură pe care o făcuse să se clatine, și își scoase arma, cu 
țeava în jos și arătătorul înmănușat lipit de-a lungul ei. Lobach 
nu-i arată nimic, așa că Bascombe se răsuci și o porni pieziș, 
către al doilea copac, apoi, în diagonală, până la ridicătură de 
pământ la care intenţionase să ajungă. 

Niciun semn din partea lui Lobach. Bascombe era sigur de 
asta. Trase adânc aer în piept, încălzit de alergătură, și brusc 
percepu mirosul de pin. Apoi simţi scoarța copacului zgâriindu-l 
pe umeri. 

Cu braţele întinse și pistolul aţintit se răsuci și privi de după 
trunchiul gros. Era mai aproape de cabană decât se așteptase. 
Aceasta măsura aproximativ șapte metri pe șapte și era 
construită dintr-un amestec de esențe lemnoase, mai ales 
placaj. Acoperișul era așezat în unghi obtuz, șindrilă, ferestrele 
începeau imediat sub el, și o verandă strâmbă, cu trei trepte, se 
întindea pe toată lungimea fațadei. In spate, locul cobora; 
partea din mijloc și cea din dos a cabanei erau susținute de 
stâlpi de lemn de lungimi potrivite astfel încât podeaua să fie 
orizontală. Vârfurile arborilor se ițeau din spatele acoperișului. 
Se știa că acolo se află o dependinţă; între acestea și casă se 
aflau niște acareturi mici de lemn. Singurul semn de viaţă era o 
dără leneșă de fum ce ieșea din coșul de piatră. . 

Bascombe se ascunse din nou după copac. Işi cobori puțin 
mâinile și privi în jur, bătând din picioare. Işi dădu seama că aici, 
sus, amorțea la fel de repede, îi era tot atât de frig, de foame și 
se plictisea în aceeași măsură ca și la fostul lui post de 
observație. Privi o frunză veștedă care cădea, apoi își aruncă 
ochii în josul muntelui, către locul unde trunchiurile copacilor, 
din ce în ce mai groase, se uneau într-un zid negru prin care 
privirea nu mai putea pătrunde. 

În spatele lui se auzi un zgomot. Ceva asemănător cu un 
clămpănit sau cu un pocnet, iar Bascombe își imagină o pasăre 
sau o veveriță mișcându-se pe o creangă subţire. Se întoarse și 
se uită iar de după trunchi. 

Ușa cabanei era deschisă. Doi bărbaţi ieșeau cu automate, iar 
unul din ei corespundea precis, ca semnalmente, cu fotografia 
de tăntălău a lui Ables. În spatele lor apăru o fată de 
doisprezece-treisprezece ani, una din fiicele lui Ables. De umăr îi 

atârna o pușcă prea grea pentru ea, poate un AR 15, și în pumn 
strângea niște sfori de care erau legați trei câini supli, cenușii. 

Bascombe se ascunse din nou după trunchi, fără zgomot, cu 
braţele încordate. Sunetele pe care le auzea se amestecau cu 
sângele care îi pulsa acum în tâmple, însă pe frecvenţa radio a 
șerifilor nu se auzea nicio voce. Privi în jos, către albia 
torentului, dar nu văzu pe nimeni. 

Se aplecă și scoase capul pe partea cealaltă a trunchiului. 
Printre copaci văzu un om apropiindu-se singur de cabană. Era 
mai bătrân, părea un vecin, deși toţi locuitorii muntelui fuseseră 
deja evacuați. 

Ables, fiică-sa și cel de-al treilea bărbat înarmat - înalt, voinic, 
bărbos - porniră în întâmpinarea mai vârstnicului necunoscut cu 
armele atârnându-le slobode; ajunseră lângă el aproape de 
colţul din dreapta al fațadei cabanei. Începuseră să se 
dondănească. Bascombe era prea departe pentru a auzi ceva. 
Câinii se învârteau în jurul lor, scurmând înfometați pământul, 
bucuroși că se găseau în aer liber. 

Bascombe se îndreptă din nou și luă o poziţie defensivă, 
răsucindu-se cu faţa către sud. Indiferent ce urma să se 
întâmple, el era prins acolo, însă cu siguranţă la adăpost de 
pericolul de a fi văzut. Dădu din cap și încercă să se relaxeze, 
iscodind albia torentului. 

Acolo, Lobach o pornise lateral, către dreapta, iar acum se 
stabilea pe o nouă poziţie. Asta îl mulțumi. Clătină din nou din 
cap, pentru sine. 

Mai întâi lătră doar unul din câini, aproape în joacă. Apoi, se 
porniră toți trei, în cor, lătrând și mormăind. Erau niște monștri 
care râd și blestemă în același timp, cu urletele sugrumate de 
zgărzi. Urmară mișcări, tropăit de cizme ezitant și zgomotul 
labelor zgăriind pământul și ramurile. Apoi, voci care chemau. 

Bascombe înlemni. Işi lipi degetul de trăgaci. 

Se auziră alte lătraturi, deformate de fugă, câinii fuseseră 
lăsaţi liberi. Lucrurile se petreceau cu repeziciune. Câinii erau 
din ce în ce mai aproape. Un mârâit furios, apoi zgomotul 
labelor lovindu-se de pământul tare de parcă ar fi fost niște 
copite, acum aproape în dreptul lui. Își lipi spinarea de trunchiul 
copacului. Tremura de așteptare, cu pistolul pregătit. 

Câinele din frunte trecu fulgerător pe lângă el. Labele i se 
împleticeau, iar capul i se bălăbănea în sus și-n jos. Neobservat, 

Bascombe îl privi cum se îndepărtează. Apoi își dădu seama că 
se repezise către albia torentului, către Lobach. 

Mintea lui Bascombe începu să lucreze cu repeziciune. Se 
bătu ușor în piept. Gloanţele de calibru mare nu s-ar fi oprit în 
vestă, știa asta. Işi găsi legitimaţia de șerif și o scoase repede. 
Cu sângele pulsându-i în urechi se răsuci, ieșind brusc la lumină, 
cu pistolul îndreptat către pământ, legitimaţia ţinută la vedere, 
exact ca la antrenamente. 

— Bascombe, șerif al Statelor Unite! Stați pe loc! 

Işi dădu seama, chiar în timp ce făcea toate acestea, că nu-l 
putea auzi nimeni de lătratul câinilor. Urechile îi bubuiau cu 
atâta putere, încât nu era sigur nici măcar că scosese vreun 
cuvânt. Nici acum nu se auzea nimic la radio. Ables se oprise la 
douăzeci de metri de el, în sus, pe deal. 

— Şerif federal, strigă Bascombe. Nu mișca! 

Al doilea câine se repezi la el. Bascombe ochi și trase o 
singură dată, iar câinele ţipă și se prăbuși mort. 

Bascombe își ridică din nou ochii și ţinti. În urechi auzea acum 
zornăituri și huruieli. Indivizii trecuseră pe poziţii defensive, dar 
și cel de-al treilea câine se repezi la el, arătându-și colții ascuţiţi. 
Atunci, Bascombe își dădu seama de crăpăturile care se 
deschideau în pereţii cabanei, și din care apăreau ţevi de pușcă 
de diferite dimensiuni. Se întrebă în treacăt ce făcea Lobach în 
spatele lui. Dar pe fată o văzu prea târziu. 

Aceasta se afla în spatele unui buștean uscat, cu ţeava AR 15- 
ului sprijinită de el. Fruntea copilăroasă îi era brăzdată de mânie 
și de concentrare. Ţeava săltă rapid, de câteva ori. Lovit în gât, 
Bascombe se împletici și căzu. 

Alunecă în josul pantei vreun metru și ceva apoi rămase 
întins, nemișcat. Strângea în pumnii acum goi ţărâna și frunzele 
uscate de sub el. Își răsuci capul în stânga și-n dreapta, dar nu 
se putu ridica. In apropierea lui nu se afla nimeni, iar el era 
ameţit. Avea nevoie de ajutor. Acum niște voci îi răsunară în 
ureche. Urmă răpăitul unei arme automate de departe. Un gust 
dulce în gură. Cerul dimineţii, deasupra lui. Și o pasăre, un corb, 
ridicându-se de pe crengile negre de sus, speriate de toată 
gălăgia. 


Skull Valley, Montana 

Raport, agent special Coyle către (funcția și numele șterse): 
PARASIEGE 


Domnule, 

Ca răspuns la cererea dvs. din 22 octombrie 1993, s-a 
întocmit prezentul raport pe baza declaraţiilor culese de mine în 
legătură cu operaţiunea PARASIEGE și cu ancheta aflată în curs 
de desfășurare. Nici FBI, nici subsemnata nu au intenţia de a 
face recomandări sau de a trage o concluzie. Discuţiile s-au 
reconstituit din memorie și din acest motiv nu trebuie luate ad 
literam. 

La data de 4 august 1993, în jurul orei 14:00, ora statului 
Montana, agentul special MARY GRACE COYLE și agentul special 
DOUGLAS TAYLOR de la Biroul Teritorial Butte au sosit la 
Agenţia de Coordonare din Skull Valley, Montana, a FBI. Agenţia 
de Coordonare funcționează într-o clădire izolată, cu un singur 
nivel, deţinută de Biroul Federal la periferia orașului. Are ca 
personal un singur agent și singura indicație că aparţine FBl-ului 
este emblema oficială a biroului de pe cutia poștală. 

Agenţia din Skull Valley a fost înfiinţată în 1971, pentru a 
urmări și investiga actele clandestine și jaful la scară mare 
privind tăierile ilegale de copaci din vecinătatea Rezervaţiei 
Indiene Fort Belknap și ale Rezervaţiei Naturale Charles M. 
Russel. De pe dealurile masive despădurite, pe acri întregi, 
plecaseră demult chiar și cherestegiii cu acte în regulă, așa 
încât rostul înfiinţării acestei agenţii nu este suficient de clar. 

Biroul Teritorial din Butte pierduse legătura cu Agenţia din 
Skull Valley de cel puţin douăzeci și patru de ore (ultima 
comunicare fiind consemnată la 23 martie). Aflaţi în misiune, 
agenţii Coyle și Taylor s-au deplasat în zonă cu un elicopter. 
Ajunși pe strada pe care se află Agenţia, am constatat că firele 
telefonice susţinute de stâlpii aflaţi pe trotuar păreau intacte, și 
totul părea la locul lui. 

Agentul Taylor a sunat de două ori. Neprimind răspuns, 
agentul Coyle a părăsit veranda și a găsit o fereastră prin care a 
privit în interior. Totul părea în regulă. Agentul Taylor a încercat 
clanța și a văzut că ușa nu este încuiată. Cei doi agenţi și-au 
scos armamentul din dotare și au intrat. 

Prima încăpere era ordonată și sobră; nu văzură niciun indiciu 
al vreunei lupte. După aerul proaspăt din încăpere, se vedea că 

ventilaţia fusese folosită și, deci, Agenţia fusese ocupată până 
nu demult. După o examinare rapidă, agentul Coyle observă că 
firele telefonice și ale teleimprimatorului fuseseră scoase din 
prizele aflate în perete. Au mers mai departe. 

Din cele două uși ale încăperii care duceau spre interiorul 
clădirii, una, aflată imediat în dreapta, era deschisă. Agenţii s-au 
apropiat cu prudenţă și au pătruns într-o mică bucătărie, în care 
nu se afla nimeni și în care toate erau în ordine. In timp ce 
examinau orarele detaliate de masă, somn și lucru lipite pe 
dulapurile din bucătărie pe care figura inclusiv data zilei 
precedente, agenţilor li s-a ordonat, de către o voce din camera 
principală, să arunce armele imediat. Li s-a cerut să-și pună 
mâinile la ceafă și să se întoarcă. Agenţii Coyle și Taylor nu au 
putut decât să se conformeze. 

Individul era înarmat cu un revolver de calibru mare. Era un 
bărbat alb, puţin trecut de cincizeci de ani, cam de-un metru 
nouăzeci, bine făcut, cu părul cărunt și ochii albaștri, îmbrăcat în 
pantaloni kaki și cu o cămașă ecosez ușoară, cu ciorapi albi, fără 
pantofi. Purta o pereche de ochelari cu rame subţiri și avea 
barbă scurtă, căruntă. Intrase pe ușa din partea opusă camerei 
din spatele celor doi agenţi. Părea agitat, dezorientat și 
potenţial periculos. 

A luat legitimaţiile de FBI ale ambilor agenţi, le-a citit și le-a 
aruncat înapoi. A vrut să știe care este motivul prezenței lor 
acolo. Agentul Coyle a subliniat faptul că sunt agenţi federali și 
că individul viola o proprietate federală. Agentul Coyle a mai 
spus că ea și agentul Taylor investigau aparenta dezactivare a 
Agenţiei și posibila dispariţie a agentului rezident, John Banish. 
Apoi, agentul Coyle i-a propus să lase arma jos, fără violenţă. 

În loc să se conformeze, necunoscutul a început să-i critice 
într-o manieră înjositoare. S-a referit în special la regulile FBI 
privind intrarea prin forţă într-o clădire, în cazul unei operaţiuni 
speciale și anume că trebuiau să verifice toate ușile și să se 
asigure înainte de a-și continua cercetarea, și că toți agenţii au 
datoria de a-și declina identitatea cu voce tare și clar imediat 
după intrarea în clădire. 

Agentul Taylor a întrebat dacă nu cumva necunoscutul este 
însuși agentul special Banish, la care acesta a răspuns: „Suntem 
cu toţii speciali. Biroul nu face discriminări”. Agentul special 

JOHN BANISH și-a coborât apoi arma și s-a întors în încăperea 
din faţă. Agenţii Coyle și Taylor l-au urmat. 

Agentul Banish s-a așezat lângă ușa deschisă de la intrare. 
Părea neliniștit și stânjenit. Susţinea că alarma declanșată de 
Biroul din Butte nu are temei și i-a invitat să plece. Nu a explicat 
în niciun fel deconectarea telefonului și teleimprimatorului, nici 
de ce nu părea să fi auzit elicopterul, și nici motivul pentru care 
nu a răspuns când am sunat la ușă. 

Fiind informat că agenţii Coyle și Taylor au ordin să-l ia cu ei 
și că va primi alte însărcinări, agentul Banish a devenit agitat și, 
în mod evident, derutat. A pus la îndoială valabilitatea și 
corectitudinea ordinului. 


AGENTUL COYLE: Ştiţi ce se întâmplă la Paradise Ridge, 
domnule? 

AGENTUL BANISH: E la nord de noi. A fost rănit un om din 
poliţia locală. 

AGENTUL COYLE: Azi dimineaţă, într-o confruntare armată, a 
fost ucis un șerif federal. Un altul este izolat undeva, pe coasta 
muntelui. Grupul pentru Operaţiuni Speciale al Serviciului 
Șerifilor Federali a iniţiat o acţiune de salvare. 

AGENTUL BANISH: Câţi ani avea? 

AGENTUL COYLE: Poftim? 

AGENTUL BANISH: Șeriful care a murit. Câţi ani avea? 

AGENTUL COYLE: Nu știm. 


După câteva momente de tăcere, agentul Banish a întrebat ce 
legătură are el cu problema respectivă. 


AGENTUL COYLE: Suspectul se află în urmărirea autorităţilor 
federale. Chestiunea este complicată și de prezenţa celorlalte 
persoane baricadate în cabană cu el, domnule. Cinci dintre ele 
sunt de o vârstă foarte fragedă, copiii suspectului. Situaţia este 
abordată ca și când ar fi vorba de ostatici. 

AGENTUL BANISH: Trebuie să fie o greșeală la mijloc. 

AGENTUL COYLE: Nu, domnule. Am ordinul dumneavoastră de 
transfer chiar aici. Misiunea v-a fost dată în concordanţă cu 
abilităţile-tip: vârstă, situare în teritoriu, dosar de excepţie. 

AGENTUL BANISH: E o greșeală. 

AGENTUL COYLE: Nu cred, domnule. Și chiar dacă ar fi, ordinul 
a fost dat. Cazul a fost trecut în categoria „Speciale” și vă revine 
dumneavoastră. Trebuie să vă ocupați de el. 

TAYLOR: V-am putea ajuta să vă faceți bagajul în timp ce vă 
bărbieriţi. 

AGENTUL BANISH: N-aţi înţeles. Locul meu este aici. 

AGENTUL COYLE: Sunteţi negociator federal de ostatici în 
cadrul Secțiunii de Operaţiuni și Intervenţii Speciale, domnule. 
Locul dumneavoastră este acum în Montana. 

AGENTUL BANISH: Cine mai conduce acum Divizia? 

AGENTUL COYLE: Care divizie? 

AGENTUL BANISH: A șaptea. Răpiri. 

AGENTUL COYLE: Nu știu. Însă operaţiunea de față este 
condusă de Secțiunea de Operaţiuni și Intervenţii Speciale. 

AGENTUL BANISH: Și cine este șeful de la Operaţiuni și 
Intervenţii? 

AGENTUL COYLE: Carlson. 

AGENTUL BANISH: Dar șeful departamentului? Mai este 
Richardsen director-adjunct? 

AGENTUL COYLE: Cred că da, domnule. 

AGENTUL BANISJ: Am să iau legătura cu el. 

AGENTUL COYLE: Puteţi să-l sunați din elicopter. 

AGENTUL BANISHI N-aţi înţeles. Nu mă urc în elicopter. 


Agentul Banish devenea tot mai agitat în ton și gesturi. 
Concluzia trasă de agentul Coyle în acel moment a fost că 
agentul Banish nu mai judeca raţional situaţia. Continua să-și 
exprime neîncrederea cu privire la ordin și să refuze executarea 
lui, cu obstinaţie și într-o evidentă stare de tulburare. Se 
retrăseseră până lângă ușa închisă din spatele lui și părea că 
vrea să distragă atenţia sau să interzică accesul în camera 
respectivă. 

Agentul Coyle i-a repetat că poate să-l contacteze pe domnul 
director adjunct Richardsen pe drum. Când Banish a refuzat, 
agentul Coyle a insistat să-l ajute la împachetat și a intrat în 
camera respectivă. 

Spre deosebire de încăperea din faţă, dormitorul agentului 
Banish era într-o dezordine totală. Cearșafurile de pe pat erau 
șifonate, din sertarele pe jumătate deschise ale șifonierului 

atârnau o serie de articole de îmbrăcăminte mototolite și în 
încăpere se simțea un miros închis, pătrunzător. 

Într-un colț al camerei, sub un corp de bibliotecă cu rafturi 
încovoiate de greutatea cărţilor, se aflau un birou plin de foi de 
hârtie împrăștiate, rupte și acoperite de un scris cu numeroase 
corecturi și reveniri. Pe birou se mai afla un dicţionar german- 
englez foarte mare și un caiet cu cotor dintr-o spirală de sârmă, 
cu versuri într-o limbă străină. 

Agentul Banish a urmat-o repede pe Coyle înăuntru. Părea 
furios și exagerat de secretos, dar după o clipă a renunţat brusc 
să se mai opună și s-a declarat de acord să-și împacheteze cele 
necesare, cu singura condiţie de a fi lăsat să o facă singur. 

Agentul Coyle a încuviinţat și s-a retras. Ea și agentul Taylor 
și-au recuperat armamentul din dotare și legitimatțiile din 
bucătărie, privind încă o dată neobișnuitele liste cu cantităţi de 
hrană, ore exacte de culcare și de trezire etc. Apoi s-au întors în 
camera din faţă, așteptându-l pe agentul Banish să iasă. 


Washington, D.C. 


Salvatore Richardsen, director adjunct al Departamentului 
General de Investigaţii al FBI, ieșise din ascensor și se afla la 
jumătatea drumului către mașina proprie - parcată la subsolul 
Clădirii J}. Edgar Hoover - când o voce de femeie venind dintr-un 
difuzor montat undeva, sus, îl chemă înapoi în biroul său pentru 
o convorbire telefonică urgentă. 

Revenind, Richardsen își puse servieta jos, pe covorul de 
culoarea ardeziei, și, fără a-și scoate impermeabilul, apăsă pe 
butonul pâlpâitor al aparatului cu difuzor. 

— Jack, începu, jucându-se cu bilețelul lăsat de secretară pe 
biroul lui. Un scris foarte sexy. Până acum, nu făcuse decât să 
viseze la ea, dar era foarte hotărât să treacă la fapte. Îi admiră 
caligrafia, încercând să-și imagineze trăsăturile nete și buclele 
ascendente cu care ar scrie ea cuvântul p...ă. 

— N-am mai vorbit de o groază de vreme, Jack. Chiar de prea 
multă. Ești în avion? 

Vocea lui Banish se auzea slabă, îndepărtată, din cutia 
aparatului. 

— Sal, rosti acesta, cu ce ţi-am greșit? 

— E o treabă urâtă, Jack. Avem nevoie acolo de cineva de 
calibrul tău. 

— Sal, sunt într-un elicopter, nu pot vorbi. Ascultă. Nu cred că 
sunt în stare. 

Richardsen își umezi cu limba buzele fierbinţi. Se încruntă. Era 
imposibil să-ți dai seama de starea sufletească a celuilalt când 
legătura se face prin casca dintr-un elicopter și telefonul cu 
difuzor, între un capăt și altul al ţării. Era ca și cum ai vorbi la un 
telefon celular cu cineva aflat într-o mașină pe ultima sută de 
metri în turul final al cursei Indianapolis 500. 

— Jack, trebuie să poţi. E groasa rău. Povestea este foarte 
importantă pentru mine, și pentru Operaţiile și Investigaţiile 
Speciale. Știi că nenorocitul ăla ne-a omorât un om. 

Tăcere. Se auzea doar tânguitul ritmic al palelor. 

— Dar Raleigh? îl auzi pe Banish. 

Richardsen dădu încetișor din cap. Distrat, ridică bileţelul roz 
în lumina strălucitoare ce venea din tavan. 

— E prins în povestea aceea cu autorităţile portuare din Los 
Angeles. 

Felul în care îl făcea pe B îndrăzneţ, lat, cu trăsături decise, 
dovedea tărie de caracter și încredere în sine. Genul de femeie 
cu simțul datoriei. Avea multă experienţă dar și un mod delicat 
de a o pune în evidenţă. Chiar și felul în care mergea, exprima 
aceleași trăsături. Rochia aceea albastră, mulată, pe care o 
purta astăzi. Avu o iluminare. Să trimită o mostră din scrisul ei 
jos, la Grafologie, pentru o analiză completă. Pentru a-i 
descoperi laturile ascunse ale personalităţii. Va găsi ceva pe 
biroul ei, poate. 

Puse din nou jos bileţelul și făcu câțiva pași. 

— Uite, Jack. Ai la dispoziţie tot ce-ţi trebuie. la legătura cu 
Specialele. Cazul e al tău, dacă îl vrei. Tu știi cum să rezolvi 
problema cel mai repede. El e-n vârful muntelui, așa că ai tot 
timpul, poţi să acţionezi. 

— Sal, de doi ani nu mai... 

— Toată lumea știe asta. Adică, nu toată lumea. Dar ești 
acolo, la dracu-n praznic, și stai degeaba. Zău, Jack. Un om cu 
talentul tău. Am încredere absolută în tine. Ești cel mai bun, 
sunt sigur de asta. In plus, e vorba și de copii, nu știu dacă știi. 
Asta-i partea a doua. Copii înarmaţi și știu să tragă, după cum 
scrie-n raport. El i-a învăţat - și de asta îţi ziceam că e groasă. Ai 


37 


priceput cum stau lucrurile? Dacă îi consideră ostatici, toată 
treaba intră-n parohia Operaţiunilor și Investigaţiilor Speciale. 
Nu putem să-i lăsăm pe șerifi de capul lor. Problema e mult prea 
importantă. Cei de la Externe știu ce coșmar e acolo. Asta e 
extrem de important. Dacă se va trage, ai grijă să o facă șerifii. 
Nu vreau să ne lăsăm implicaţi într-o luptă cu niște mucoși. 
Deci... îi tratăm ca ostatici. E clar? Asta e prioritatea numărul 
unu. 

— Sal, răspunse Banish, îmi spui că pot să cer tot ce vreau, 
după care mă legi de mâini și de picioare. Ar trebui să am mână 
liberă. 

Richardsen luă mingea de fotbal american de pe un raft. 

— De parcă te-aș arunca în groapa cu lei, Jack. E meseria ta, 
pe care ai făcut-o mai bine ca oricine la New York, vreme de 
unsprezece ani. Deci, intri din nou în rândurile combatanţilor. Ai 
ocazia să arăţi ce știi, să culegi laurii, da? 

— Sal. Dumnezeule! 

— Du-l cu zăhărelul, Jack. Fă-l să iasă din cabana aceea 
nenorocită, arestează-l. Adu-l pe mizerabil în fața unui complet 
de judecată. Pe bune. Nu-mi pasă cum o faci. ȘI, știi ce, dacă 
deturnarea aceea se rezolvă repede, poate că o să-l avem și pe 
Raleigh. Doar tu l-ai învăţat tot ce știe, nu? Trebuie să plec, Jack. 

— Sal. Un singur lucru mai am. Nu cumva baţi șaua să 
priceapă iapa? Vreţi să-mi dau demisia? 

Richardsen încremeni. Cu tot zgomotul de pe linie, de astă 
dată auzi. Banish era disperat. Se încruntă aspru. 

— Jack, rosti, avem nevoie de experienţa ta în povestea asta. 
De toată lista de șmecherii pe care le ai în cap. Doamne, Jack, 
un om a murit și copiii sunt și ei în pericol de moarte, acolo, sus. 
Auzi? Jack, auzi? Up-up, zgomotul ritmic al palelor. Ești cel mai 
bun, Jack, cel mai bun. Lasă-l naibii de New York. Dă-l la spate. 
la-o de la-nceput. Adjunctul meu vine mai târziu, așa că poţi să-l 
suni pentru hârțogăraie. Agentul însărcinat cu cazul este 
Perkins, de la Butte. E-n regulă? E-n regulă? Tinem legătura, 
Jack. 

Richardsen apăsă pe buton și lumina roșie se stinse. Rămase 
cu ochii pe aparat o clipă, apoi făcu un pas. Răsuci în mâini 
mingea de fotbal pe care-o avea din facultate. Pielea mingii 
pârâia deasupra camerei aproape dezumflate. Își aminti de orele 
petrecute sprijinit de patul de fier din cămăruţa lui de la 

Fordham, gândindu-se la următorul meci. Și de mâinile cu care 
prindea mingea, mâini cu pielea groasă, cu încheieturile 
sănătoase, cu degete fără inele, mâini care o apucau, o 
răsuceau, o apăsau. De atunci nu-și amintea să mai fi făcut cu 
plăcere ceea ce trebuia să facă. 

Oricine altcineva ar fi protestat sau ar fi refuzat o misiune ar fi 
fost terminat. Alegerea se oprise însă asupra vechiului său 
prieten Jack Banish, iar acesta, tocmai din cauza concediului din 
motive umanitare petrecut la sanatoriu, i-ar fi putut da în 
judecată. Sal Richardsen își îndesă mingea în palma dreaptă, își 
duse piciorul stâng în faţă și brusc își trase brațul înapoi, ca 
pentru o aruncare Hail Mary dramatică și decisivă. Apoi traversă 
camera și puse mingea la loc în suportul ei de lemn, pe raft. 
Aruncă bileţelul, își luă servieta și porni către ușă. Aveau nevoie 
de un negociator la locul evenimentelor cât mai urgent. Oricine 
ar fi făcut o greșeală și-ar fi periclitat cariera. Banish se găsea 
dintr-o eroare pe lista activilor, iar Operațiunile Speciale îl 
aleseseră din motive geografice. Aflat la Quantico, Carlson nu 
luase legătura cu Richardsen, și nici nu avea destule informații 
ca să aleagă pe altcineva. Așa că ordinul fusese dat și 
impresionantul angrenaj se pusese în mișcare. A-l opri pe Banish 
acum ar însemna să blochezi întreaga operaţiune, pentru multă 
vreme, și pur și simplu nu era timp pentru așa ceva. 
Evenimentele erau în plină desfășurare. Richardsen își dădu 
seama că va trebui să fie foarte atent, cât se poate de atent. Se 
va gândi la acest lucru pe lungul drum pe care-l avea de făcut 
până la Rockville. 


Platoul 


Elicopterul atinse pământul lin, fără să oprească motorul, 
Banish cobori pe platou după Coyle și Taylor, aplecându-se ca să 
evite palele rotitoare ale elicei. Doi șerifi federali - în costume 
de camuflaj și mânjiţi cu vaselină pe faţă, trecură pe lângă el. Se 
întoarse și îi privi cum urcă la bord o targă grea, acoperită cu o 
foaie de cort. Apoi uruitul discontinuu se înteţi din nou și 
elicopterul se roti leneș deasupra capetelor lor, sucindu-și botul 
și îndepărtându-se. 

Banish se îndreptă de spate, privindu-l. Urechile îi ţiuiau, din 
cauza zgomotului care încetase brusc, ca și cum ar fi auzit un 
vânt a cărui adiere n-o simţea. Obrajii proaspăt rași îl înțepau în 
aerul rece. Burniţa ușor, iar ceața părea atârnată în copaci. Își 
simţea jacheta maronie, băţoasă, sub impermeabilul de la FBI, și 
curelele de la revolver, pe umeri și subrat. Trei bărbaţi se 
îndreptau către el. Agenţi. Banish spera că va putea să-i 
păcălească dacă-i va privi în față. 

Primul își dădu pe spate părul de culoarea nisipului și se 
prezentă ca fiind Perkins. Era evident că sosirea lui Banish îi 
convenea. 

— Avem un mort, rosti. 

Banish simţi cum își iese din fire. Mortul care fusese încărcat 
în elicopter îi și fusese pus în cârcă. Devenise agentul însărcinat 
cu cazul imediat ce pusese piciorul pe pământ. 

— Și celălalt șerif? 

— Tocmai coboară. E bine. A fost izolat de împușcăturile ce 
veneau dinspre cabană. Șeful de la Operaţiuni Speciale își 
instruiește oamenii chiar 1.A.M. 

In Acest Moment, își aminti Banish. Acronime tembele, 
păsărească. Privi în jur în timp ce traversau platoul umed. Norii 
se îngrămădeau, iar vârful muntelui era ascuns de ceaţă. 
Numără trei corturi mari de pânză și zece rulote. Mai erau 
amplasamente temporare de grupuri sanitare și un șir de 
vehicule auxiliare, printre care o mașină de pompieri și un 
camion cu hrană de la Crucea Roșie. Bărbaţi în combinezoane 
pentru tulburări de stradă, în uniforme de poliţie, în salopete de 
camuflaj ale armatei treceau de colo-colo, unii cu pahare de 
cafea, iar alţii, cu arme. În ciuda aranjamentului corect al 
vehiculelor parcate și a calmului oamenilor, era totuși destulă 
dezordine. 

Incercă să-și adune gândurile. Depărtarea la care se afla 
platoul oferea anumite avantaje tactice, printre care 
posibilitatea de a desfășura o operaţie de amploare fără a 
perturba prea mult comunitatea locală, un amplasament central 
sigur, precum și faptul că o situaţie ce putea scăpa de sub 
control se afla la adăpost de priviri indiscrete. Dezavantajele ar 
fi fost expunerea la intemperii, lipsa unei căi de acces rapid 
către teatrul evenimentelor și faptul că o situaţie ce putea scăpa 
de sub control se afla la adăpost de priviri indiscrete. 


40 


Se uită cu atenţie la Perkins. Agentul din Butte avea un aer 
experimentat și calm, probabil genul de agent federal mereu la 
patru ace și zgârcit la vorbă. Cu totul diferit de tipul răsăritean, 
descurcăreţ, cu părul cenușiu și excesiv de prietenos, care 
până-n ultimul an al facultăţii se întoarce acasă în fiecare 
vacanţă, așa cum fusese și Banish - tinerii Kennedy, cum li se 
spunea. Subordonaţii lui Perkins purtau pulovere cu mânecă 
lungă pe sub hainele de camuflaj, cizme grele și pe șepci aveau 
insigna FBI. Perkins nu-și lepădase sacoul și purta galoși peste 
pantofi. Din politeţe nu dădu niciun semn că numele lui Banish i- 
ar spune ceva, și asta îl puse pe Banish în gardă. 

— Nu văd firele telefonice, începu acesta. 

— Nu avem nici electricitate, răspunse Perkins. Cât știți 
despre ceea ce se întâmplă? 

— Nimic. Povestește-mi tot. 

Perkins încuviinţă din cap. 

— O să aveţi nevoie și de dosar. Pot să vă spun numai câteva 
lucruri acum. Suspectul se numește Glenn Allen Ables. A fost 
prins cu trafic de arme de foc acum mai bine de doi ani de 
agenţi lucrând sub acoperire de la Alcool, Tutun și Arme. Și-a 
pus cabana cauţiune și a fugit, și de atunci stă ascuns aici. Un 
șerif din zonă, încercând să-i transmită ordinul de evacuare, a 
declanșat toată povestea. Muntele mai este locuit de nouă 
persoane, care au fost evacuate acum două zile. 

— Cum se poate ajunge la el? 

— Pe jos. Drumul care duce sus este impracticabil. 

— Câţi ani avea șeriful care a fost împușcat? 

Perkins îl privi lung. 

— Nu știu, răspunse încurcat. Era tânăr. 

— Și căsătorit? 

Perkins clătină din cap absent, cu privirea încă aţintită asupra 
lui Banish. 

— N-aș putea să vă spun. 

Porniră în sus, către cortul de pânză cel mai apropiat de baza 
muntelui. Câţiva șerifi cu ochii înguști, trăgători de elită, membri 
ai autointitulatului Ordin Ales al Țevilor Lungi și al Pândarilor, 
stăteau afară în ploaie, cu armele de precizie pregătite. 

Din cort izbucniră strigăte și înjurături ordinare. O masă se 
răsturnă. Apoi un șerif fu îmbrâncit cu putere afară de un altul, 
negru, mai vârstnic și furios. Cei din Ordinul Ales se îndreptară 

iute către ei, pentru a-i despărţi, imobilizându-l pe negru. 
Bărbatul mai tânăr se ridică încet în picioare în noroiul proaspăt, 
cu un aer buimac. Pe figura și în ochii lui apropiaţi nu se putea 
citi nicio emoție. Banish văzu cuvântul bagaboantă, aproape 
șters, pe fruntea lui. 

Șeriful ţipa printre dinţii strânși, pentru a nu lăsa să-i scape un 
chiștoc de trabuc aprins. 

— Lua-te-ar dracu’ cu spravul tău. Te-ai apucat să dai cu 
spray de gândaci acum, în plină operaţiune de supraveghere 
discretă... 

Se încordă în brațele celor patru șerifi care-l ţineau. 

— Unde mă-ta te crezi? La picnic? 

— Nu, domnule, bombăni bărbatul mâzgălit. 

O jerbă de funigei scânteietori izbucni, când negrul își eliberă 
un braţ și-și stinse trabucul de vesta celuilalt. 

— Nu mă lua cu „Nu domnule”, nenorocitul dracului. 
Bagaboanta dracului. Spray ţi-a trebuit! Te-au adulmecat Câinii 
ăia te-au adulmecat, nenorocitule! Pe Bascombe l-au curăţat, și 
tu ești bine-mersi. Te omor cu mâna mea! Dispari din ochii mei 
că te-mpușc! 

Șeriful mâzgălit încremeni. Rămase cu gura căscată și aruncă 
priviri plouate în stânga și-n dreapta, ca și cum și-ar fi căutat 
partenerul mort. Apoi făcu stânga-mprejur și se-ndepărtă. 

După ce se eliberă de cei patru șerifi, șeriful negru făcu câţiva 
pași fără ţintă, văzu un Jeep parcat în apropiere și se îndreptă 
către el. Trânti pumnul înmănușat în centrul parbrizului care se 
crăpă pârâind într-o reţea complicată. Apoi lăsă să-i cadă 
braţele în lături. 

— Tu-i împușcatul mă-sii, mormăi. Se întoarse și îi văzu pe 
Banish și Perkins. Ochii i se îngustară deasupra gurii strânse, iar 
părul abundent îi umflă șapca. Ce-i? întrebă. 

Perkins făcu, pe un ton cam scăzut, prezentările. 

— Șeriful-adjunct Fagin, șeful Grupului pentru Operaţiuni 
Speciale al Șerifilor Federali; agent special John Banish. Banish 
este agentul însărcinat cu cazul. 

— Cum adică, agent însărcinat... 

Perkins se îmbăţoșă, bâlbâindu-se puţin: 

— Agentul special John Banish este negociator de ostatici în 
cadrul Secţiunii pentru Operaţiuni Speciale și Investigaţii... 

— Ostatici? 

Fagin făcu repede doi pași înainte, neslăbindu-i din ochi. 

— Nu e niciun ostatic pe muntele ăsta. Ce naiba-i asta? 

— Spune-mi, ce s-a întâmplat aici, interveni Banish. 

— Du-te dracului, se întoarse Fagin către el. 

— Stai puţin... rosti Perkins. 

— Ba tu să stai, se întoarse din nou Fagin către el. Nu-mi pasă 
dacă am un delegat aici, și nici nu-mi pare rău dacă plătește 
FBl-ul. Dar asta e o operaţiune a Serviciului Șerifilor Federali. 

Perkins dădu din cap, cu o expresie de regret. 

— A fost. 

— Pe dracu’, răspunse Fagin. Ables e un fugar federal. 
Capturarea lui cade în sarcina șerifilor. 

Perkins începu să enumere acuzaţiile. 

— Răpire, atacarea unui cadru de poliţie, atacarea unui agent 
federal, uciderea unui agent federal, premeditare, premeditare 
în scopul uciderii... 

— Tâmpenii. Fagin făcu trei pași mari, nehotărât, apoi reveni 
decis înaintea lor. Gesturile îi sporeau vehemenţa cuvintelor. 
Tâmpenii. Sub foaia aia de cort, în elicopter, e omul meu. 

In spatele lui, trăgătorii din Ordinul Ales se foiră cu interes, 
urmărind scena cu ochii îngustaţi de neîncredere. Bărbaţi 
mustăcioși, încruntațţi. Dintre toţi, ochii cei mai înguști îi avea 
însă Banish. 

— Era căsătorit? întrebă. 

Fagin întoarse capul către el. O clipă, figura păru pur și simplu 
că-i explodează. 

— Asta-i expertul vostru? îl întrebă pe Perkins. Ce-i tâmpenia 
asta? 

— Avea copii? întrebă Banish. 

Fagin se uită la el ca și cum l-ar fi crezut nebun. Clatină din 
cap, iar pe faţă i se putea citi deruta. 

— Era căsătorit, spuse cineva din Ordinul Ales. Nu avea copii. 

Banish mulțumi din cap. 

— Până-n treizeci de ani? 

Omul încuviinţă fără vorbe. 

Banish închise ochii. Își masă cu palma stângă fruntea, apoi 
tâmplele, apoi ochii, numai cu degetul mare și arătătorul. Nu era 
vorba de o durere de cap, ci doar de un vârtej de gânduri 
încurcate și de voci venind de demult, deformate de 

îndepărtare. Așa, cu ochii închiși, simțea că s-ar putea afla 
oriunde. 

Deschise ochii și reveni pe platou, cu toți ceilalți holbându-se 
la el, așteptând plictisiţi sau întrebându-se ce naiba se-ntâmplă. 
Banish era obișnuit ca toată lumea să se holbeze la el. 

Întoarse capul către Fagin. 

— Cheamă-ţi directorul, îi spuse. Scoate-mă din treaba asta. 

Fagin îl privi cu o mutra perplexă. 

— Du-te dracului. 

Banish scutură din cap, sincer. 

— Operaţiunea e a ta, dacă vrei. Eu nu am cerut misiunea și 
nici n-o vreau. Cheamă-l și scoate-mă de-aici, chiar în clipa asta. 

— Du-te dracului. Știi că nu se poate. 

Banish știa. Daca-ar fi fost atât de simplu, ar fi dat el însuși 
telefonul, mai demult. 

— Atunci, spune-mi ce s-a întâmplat aici. 

Fagin îl privi cu ură și încrucișându-și braţele musculoase 
întoarse capul către Perkins, care rămase neclintit. 

— Am ordonat o supraveghere de rutină, în echipe de câte doi 
ori doi, pentru acoperire reciprocă. Două echipe se aflau în 
flancuri, în albia unui torent, la treizeci și cinci de metri mai jos 
de obiectiv. La ora șapte punct, în zonă apare un locuitor. 
Crucea Roșie îi escortează pe localnici în zonă, până la casele 
lor, ca să-și hrănească animalele sau să-și ia medicamente. 
Individul ăsta a scăpat cumva de sub escortă. Suspectul, Ables, 
cumnată-său, Mellis, și una din fetele lui Ables ies cu câinii și cu 
arme să-l salute pe oaspete. Câinii îl adulmeca pe Lobach și se 
reped către albia torentului. Bascombe e după un copac, la 
douăzeci de metri în jos. Primul câine trece de el în direcţia 
Lobach. Bascombe iese la iveală, se legitimează și împușcă un 
câine, după care încasează trei gloanțe, două în piept, unul în 
gât. 

Banish se încordă puţin, amintindu-și de senzaţia plumbului 
pătrunzând prin piele și prin mușchi. 

— Cu ce au tras? 

— Arme ușoare. Gloanţe din porcăria aceea de cositor. 
Folosesc AR 15. 

— Cine a tras? 

— Nu știm. Toţi trei trăgeau, inclusiv nenorocita aia mică. Au 
urmat zece minute de Împuşcături din ambele părţi, apoi tir 

intens din direcția cabanei și retragerea celor trei. Câinii sunt 
morţi. Nu putem ajunge la doi dintre ei. Focurile dinspre cabană 
ne-au blocat și, din cauza ceţii și a terenului, n-am putut avea 
acoperire aeriană. Echipele de salvare au fost nevoite s-o ia pe 
jos, iar cadavrul l-am recuperat abia după trei încercări. 

Fagin privi din nou în jur. 

— Mama mă-sii de spray de gândaci. 

— Și oamenii tăi n-au rănit pe nimeni? 

— Nu știm încă. 

— Fata? insistă Banish. 

— Nu știm. 

— Câţi ani are? 

— Câţi ani are? îl privi Fagin din nou suspicios. Ce mă-sa 
contează câți ani are? 

— Contează. Ce vârstă au copiii? 

— Citește dosarul. Pe urmă, n-ai decât să le trimiţi felicitări de 
ziua lor. Până una-alta, situaţia e gravă. 

Banish încuviință din cap. Prea multe de pus la punct dintr- 
odată. Brusc, se simţi transparent, ca și cum oricine ar fi putut 
vedea limpede prin el. Increderea era esenţială pentru succes. 
Și, mai ales, imaginea încrederii. Avea nevoie de ceva. Se 
întoarse repede către Perkins. 

— Ne trebuie o bază de operaţiuni completă aici - camioane 
de aprovizionare, de transport, buldozere, mai multe rulote, 
mașini sanitare - toate să fie operaţionale până mâine 
dimineață. 

Apoi, către Fagin: 

— Gata cu plimbările Crucii Roșii. Întăriţi supravegherea 
cabanei și strângeţi cercul la o rază de patruzeci de metri. Nu 
intră nimeni, nu iese nimeni. Cereţi urgent vestele antiglont 
regulamentare. După ce lucrurile se liniștesc, pune pe cineva să 
facă o colectă pentru văduva defunctului. 

— Bascombe, domnule, spuse omul din Ordinul Ales. 

Banish încuviinţă din cap. Trecuse la comandă, trebuia să știe 
numele mortului. 

— Bascombe, rosti. 

In spatele lui Fagin cei din Ordinul Ales dădură din cap. 
Fiecare dintre ei avea familie sau intenţiona să-și facă una, așa 
că apropierea morții îi speria. Niciunul nu voia să moară singur. 

Banish simţea că începe să șovăie. Trebuia să dispară undeva 
ca să-și revină. Se întoarse, o văzu pe Coyle și își luă valiza de la 
ea. 

— Care e rulota mea? întrebă. 

— Suntem cazaţi câte trei într-una, răspunse Perkins. Veţi 
sta... 

— Voi sta singur. Goliţi o rulotă și trimiteţi pe cineva la mine 
cu dosarul complet. Unde duce drumul ăsta? Privea peste umăr, 
către partea cealaltă a platoului, de unde apăruse un Jeep. 

— Jos, la pod, unde am amplasat o baricadă. Dar nu avem 
decât atâtea rulote câți... 

Banish plecase. Auzi neclar vocea lui Fagin, spunând ceva, 
înjurând. Apoi, când se mai îndepărtă, îi atraseră atenţia niște 
sughițuri. Se opri, privi printre două camioane și-l văzu pe 
Lobach, așezat pe pământul reavăn, cu capul în mâini. Banish 
întoarse privirea repede, fără să se oprească. Dacă ar fi avut 
ceva de spus, i-ar fi spus. Nu era însă nimic de spus, nu putea 
face nimic. Lobach a făcut o greșeală și altcineva a murit, și asta 
avea să-l urmărească toată viaţa. Banish își notă mental că 
trebuie să-l lase la vatră. 


Cortul șerifilor 


[PARASIEGE, pag. 11] 

Agentul însărcinat Perkins și coordonatorul adjunct Fagin 
rămaseră pe loc, urmărindu-l cum se îndepărtează. Fagin spuse 
tare și răspicat: „Ce mă-sa-i asta? Ce mă-sa are tipul asta?” 

După care, în urma unei deliberări interioare, agentul Coyle a 
avansat o serie de consideraţii. Adresându-se agentului Perkins, 
ea a insistat asupra circumstanțelor neobișnuite în care a fost 
transferat agentul Banish. A subliniat faptul că aceasta și-a scos 
arma din dotare ameninţându-i pe ea și pe Taylor, că a refuzat 
cu obstinație misiunea și că a luat legătura cu directorul adjunct 
Richardsen în timpul călătoriei, pentru a cere revocarea 
ordinului. 

De bună seamă, aducerea în discuţie, în public, a unor astfel 
de abateri de conduită, este contrară uzanțelor și poate chiar 
deplasată, dar reacţiile agentului Banish erau atât de 
nepotrivite, încât păstrarea discreției părea inutilă. 

Agentul Perkins a întrebat care este numele subsemnatei, la 
care subsemnata a răspuns. 


AGENTUL PERKINS: Vă mai amintiţi ce s-a întâmplat la World 
Financial Center, acum vreo trei ani? 

AGENTUL COYLE: Eram încă în perioada de instruire, la 
Quantico. Un lector invitat, de la Biroul Federal de Investigații, 
ne-a prezentat pericolele inerente unei astfel de situaţii. Din 
câte-mi amintesc, toate tipurile de operaţiuni de negociere a 
ostaticilor și toate procedurile aferente au fost revizuite, ca 
urmare a celor întâmplate la World Financial Center. 

COORDONATOR ADJUNCT FAGIN: Asta-i tipul? 

AGENTUL PERKINS: Unul dintre ostaticii pe care i-a salvat i-a 
luat urma la un an de la operaţiune și a încercat să-l ucidă. 

COORDONATOR ADJUNCT FAGIN: Vă ţineţi de bancuri cretine? 
Cu ce mă-sa m-aţi procopsit? Am patruzeci de nenorociţi sub 
comandă pe muntele ăsta. 

AGENTUL PERKINS: L-am informat pe șeful Secţiunii de 
Operaţiuni Speciale și Investigaţii că situaţia de aici reclamă 
prezența unui specialist în strategie și în dezamorsarea crizelor. 
Cred că numirea s-a făcut ţinând seama doar de aptitudinile-tip. 


Ușorul entuziasm pe care l-a arătat Perkins iniţial, la numirea 
unui nou agent însărcinat, n-a fost înţeles de cei din jur. Exista 
trei căi „neoficiale” prin care un agent își poate câștiga 
respectul din partea colegilor săi: împușcând un suspect în linia 
întâi, fiind rănit în timpul unei operaţiuni sau respingând o 
propunere de avansare pentru a rămâne în aceeași linie întăi. 
Reieșea că Banish, în diferite momente ale carierei lui, 
satisfăcuse toate aceste condiţii. 


Rulota 


Banish își așeză valiza pe pat. Patru pereţi noi. Rulota arăta ca 
o jumătate de cameră de motel ieftin, ca jumătatea fără 
televizor. Se întoarse, și se reflectă într-o oglindă. Se îndreptă 
spre ea și o scoase din perete. 

În cortul șerifilor vorbise fără să se gândească prea mult. 
Trâncăneală de comis-voiajor. li era teamă de revenirea la 
vechile clișee. li era teamă de vechea lui încredere în sine. 

Nu avea de-a face nici cu un caz de ostatici. Nici cu o 
baricadă. Ci cu o încercuire, deci cu ce e mai rău din amândouă 
la un loc. 

Nu avea prea mult timp de gândire. Trebuia să acționeze, să 
meargă înainte. Trase adânc aer în piept și își aminti vechile 
precepte: Disciplina este esenţială pentru succes. Anticiparea 
înseamnă nouăzeci la sută din comandă. 

Deschise fermoarul valizei și o întoarse cu susu-n jos, vărsând 
hainele și obiectele de toaletă pe pătura cu modele late ce 
acoperea patul scund. 

In ușa de aluminiu se auziră câteva bătăi. Era Coyle, care-i 
aducea un teanc gros de hârtii legate în carton, dosarul lui 
Ables. Banish îl așeză pe podea și se întoarse la harababura de 
pe pat, apoi își dădu seama că agenta întârzia în ușă. 

— Situaţia este stabilizată, începu aceasta, chiar în clipa în 
care Banish trântea ușa împingând-o cu piciorul. 

Scotoci prin hainele de pe pat și nu găsi nimic potrivit. Ca 
întotdeauna, trebuia să pornească de la zero. 


Baza de operațiuni 


Într-un camion de aprovizionare de afară, Banish găsi o șapcă 
John Deere aruncată și își consideră impermeabilul de la FBI 
drept haină de camuflaj. Iși puse legitimaţia în buzunarul de la 
piept, ieși și închise ușa camionului. Picăturile începură să-i 
răpăie pe umeri și în borul șepcii. Burniţa se transformase în 
ploaie adevărată. 

Tot felul de oameni cu tot felul de ocupații cu diverse treburi 
traversau platoul în pas alert, ignorându-l pe Banish. Printre cei 
care așteptau, lenevind, îl identifică, după uniformă, pe șeful 
poliției locale. Acesta avea un aer pierdut și mantaua de ploaie 
albastră, descheiată nu-i ascundea corpolența. Işi ţinea degetele 
mari înfipte în cureaua pistolului. Banish se apropie de el. 

— Bună seara. 

— Bună seara. 

Banish duse mâna la buzunarul de la piept își scoase 
legitimaţia. 

Șeful o întoarse pe o parte și pe alta, în ploaia care răpăia pe 
învelitoarea de plastic. 

— Alte întăriri de la centru? întrebă, încruntându-se. 

— Sunt noul agent însărcinat cu cazul. Voiam doar să mă 
prezint celui mai înalt grad din poliţia locală... 

Pufni din buze, întrebător. 

— Moody. Șeful poliţiei. 

Banish își luă legitimaţia și își vâri mâinile în buzunare. 

— Trebuie să vorbesc cu oamenii tăi. Convoacă-i în fața 
cortului de comandă la ora nouăsprezece punct. 

Șeful încuviință din cap. Fusese inclus în operaţiune. 

— Vom fi acolo, răspunse, înălțându-și bărbia mică. 

Banish se îndepărtă. 


Drumul 


Drumul nepavat era plin de curbe, greu practicabil și noroios. 
Un pârâu apărut din cauza ploii curgea în dreapta lui, iar aerul 
umed al muntelui mirosea a pomi proaspăt tăiaţi. Banish se 
gândea la despădurita Skull Valley. 

Se dădu la o parte, pentru a face loc unei mașini ce ducea 
sus, pe platou, trei polițiști care îi făcură semne familiare, de 
salut. Banish dădu din cap, apoi se opri și privi mașina 
îndepărtându-se. 

De la panta abruptă cu care se termina drumul pornea un pod 
de dimensiuni reduse, construit din componente de oțel nituite 
și având ca parapete șine de tren, furate. Mai departe, începea 
un drum cu un singur sens, acoperit de iarbă, perpendicular pe 
direcția podului. Patru șerifi înarmaţi stăteau, doi câte doi, pe 
pod. Erau îmbrăcați în poncho-uri verzi. Pălăvrăgeau. O bandă 
galbenă de interzicere a accesului parcurgea de trei ori distanţa 
dintre parapete la capătul podului, ca o pânză de păianjen 
leneș. 

Ceva mai mult de o duzină de protestatari se foiau, liniștiți, de 
partea cealaltă. O mașină aflată în trecere încetini, pentru ca 
ocupanţii ei să poată privi, și claxonă în semn de aprobare. 
Banish înţelese despre ce este vorba. 

Un bărbat alb, trecut de patruzeci de ani, cu mustață stufoasă 
și jeans-i pătaţi de iarbă în dreptul genunchilor, purta o pancartă 
pe care scria simplu: CĂRAȚI-VĂ. 

O femeie albă, trecută de treizeci de ani, ţinându-și de mână 
fetița, își proptise de picioare o placă pe care scria cu litere 
frumos conturate: ASTA E LIBERTATEA? LASAȚI-L PE GLENN 
ABLES ÎN PACE! 

Un bărbat alb, de vreo cincizeci de ani, în salopetă, cu o 
căciulă de lână și cu barbă caraghioasă, ţinea un panou de 
carton și îi intona mesajul: „Revoltă împotriva tiraniei. Ne 
supunem doar lui lehova.” 

Alţii aveau în mâini lumânări ce clipeau în ploaie. Un bărbat 
citea cu voce tare dintr-o Biblie, ţinând în dreapta o cruce de 
lemn înaltă de vreo doi metri. Banish înregistră mental pe cei 
patru indivizi îngrămădiţi unul într-altul la o oarecare distanţă. 

Privi scrutător spre pârâul puţin adânc și spre mașinile care 
treceau fără a fi oprite și controlate, apoi îndărăt, către precara 
barieră înfășurată în jurul parapeţilor. 

Nimeni nu-l opri nici la întoarcere. La jumătatea drumului un 
adolescent cu țeastă rasă, albicioasă, ieși dintre copacii înalţi 
aflaţi în stânga. Tinerelul privi nonșalant în susul și-n josul 
drumului, apoi porni în direcţia lui Banish. Nu avea haină, ci doar 
o cămașă neagră, cu mâneci scurte, cizme negre și pantaloni de 
salopetă. Pe pielea albă, curată a braţelor avea întipărite tatuaje 
negre și mari, între care se distingeau o svastică și un craniu 
surâzător. 

— Sănătate, rosti, fără a zâmbi, dar și fără a se încrunta. 

— Sănătate, răspunse Banish. 

Tânărul îi întinse un bilet scris de mână. Banish îi remarcă 
inelele angulare și încheieturile zdrelite. 

— Ne vedem diseară, la baricadă, spuse tânărul. Adu-ţi și un 
prieten cu tine. 

Făcu stânga-mprejur și dispăru din nou în spatele copacilor. 
Banish se uită după el, apoi își cobori ochii spre biletul intitulat, 
cu un scris imatur, SINGURA ȘANSĂ A AMERICII. Îi înţelese în linii 
mari mesajul fără a mai trebui să-și scoată ochelarii, și îl 
îngrămădi în fundul buzunarului de la haină. 


Baza de operațiuni 

Șeriful Blood se trezi dând din cap. Îi privea pe bărbaţii în 
uniformă care treceau pe dinainte-i, în grupuri de patru sau 
cinci, ca soldaţii. Simţi cum muntele vibrează din nou, când încă 
un elicopter ateriză pe porțiunea plană, acoperită de buruieni, 
din spatele lui. Stătea în ploaie, în mijlocul platoului, dând 
efectiv din cap în sus și-n jos, încet, încât apa adunată în 
borurile pălăriei lui de cowboy dublată cu plastic îi trecu în chica 
deja udă și i se scurse pe după guler. Șeriful Blood se minuna. 
Toată treaba era organizată de profesioniști, și erau atât de 
mulţi că va trebui să aibă mare grijă să nu fie scos pe tușă. 

Un bărbat îmbrăcat într-un impermeabil militar și cu șapcă de 
camionagiu pe cap, se apropie de el. Pantofii îi erau plini de 
noroi, poate chiar rupţi, iar omul era murat de ploaie, dar asta 
nu părea să-l deranjeze. Era mai bătrân decât Blood, în jur de 
cincizeci de ani, și avea ochi înguști și o faţa prudentă care-l 
puse pe șerif imediat în gardă. 

Blood se întoarse privindu-l cum se apropie. Necunoscutul 
dădu din cap în semn de salut. Blood îi răspunse în același fel. 

— Bună seara, spuse necunoscutul. Nu avea niciun fel de 
insignă. Mâinile goale îi atârnau. 

— Bună seara. 

Necunoscutul își duse mâna la buzunarul de la piept. Blood îi 
apucă încheietura, cu o mișcare oarecum neglijentă, dându-și la 
o parte haina de șerif pentru a lăsa să i se vadă arma calibrul 
38. 

— Ușurel, rosti. 

Necunoscutul își termină mișcarea, scoțând încet un portofel 
subțire și arătându-i lui Blood legitimaţia, cu fotografie și 
insignă. 

— F.B.I., rosti bărbatul; asta scrie și pe legitimaţie, cu litere 
mari, albastre. 

Blood îi dădu drumul și băgă mâinile în buzunarele hainei, dar 
nu-și luă ochii de la agent, al cărui nume nu-l reţinuse. Acesta își 
puse la loc legitimaţia. 

— Șeful poliţiei nici n-a mișcat, rosti cu voce pătrunzătoare, 
care răzbătea ușor prin ploaia abundentă. 

— Dacă voiai o reacţie, ar fi trebuit să încerci să scoţi 
portofelul lui, nu pe al dumitale. 

Ochii agentului se mai îngustară un pic, ca și cum l-ar fi 
reevaluat pe Blood. Să-i vezi ochii mișcându-se și trădând ceea 


51 


ce se petrece în spatele lor, era ca și cum ai vedea o piatră care 
uită că este piatră și încearcă să spună ceva. 

— Câţi skin-heads aveţi prin împrejurimi, șerifule? 

Blood își dădu seama că acum îl trădează pe el fața. 

— Câţiva, răspunse. Avem și noi faliţii noștri. 

— Și câte decese suspecte? 

Lui Blood nu-i plăcu nici această întrebare. Agentul folosise 
terminologia locală pentru „decese neexplicate”, dar lui Blood i 
se păru că vorbește cam de sus. 

— In total, opt, răspunse, prefăcându-se că încearcă să-și 
aducă aminte. 

Agentul încuviinţă din cap. 

— Și câţi dintre ei erau indieni, ca tine? 

Firele de păr scurte, nerase de pe ceafa lui Blood se zbârliră. 
De astă dată nu mai făcu niciun efort să-și ascundă neplăcerea. 

— Șase, rosti, studiind în continuare figura agentului. 

— Un procent foarte ridicat. Văd că individul ăsta, Ables, are 
ceva susţinători prin împrejurimi. 

— Există și de-ai lui. 

— Alegătorii tăi. 

În sfârșit Blood înţelese. Până acum fusese un fel de joc de-a 
șoarecele cu pisica. Necunoscutul îl lua pe departe, iar el încerca 
să faca faţă. Acum, că se lămurise, Blood se relaxă puțin, ca un 
pescar ce se lasă pe spate în șezlong, deblocând mulineta. 

— Cu alte cuvinte, vrei să știi de partea cui sunt, rosti. 

— Vreau doar să aflu cum stau lucrurile pe-aici. Încerc să-mi 
dau seama dacă trebuie sau nu să rămân pe muntele ăsta. 

Blood dădu din cap. Ploaia clipocea lovindu-se de sol și răpăia 
sonor în pălăria lui. 

— Te joci de-a șoarecele și pisica. Probabil că acum dumneata 
ai comanda aici. 

Scoase ordinul de evacuare din buzunar și îl despături încet în 
ploaie, lăsând să se vadă gaura de glonţ. 

— Asta-i biletul meu pentru finala campionatului. 

— Mai vedem. Ai ajutoare? 

— Nt. 

— Ai venit singur până aici? 

— Da, dar nu sunt de capul meu. 

Agentul încuviinţă din cap fără a scoate un cuvânt. 

— La cortul de comandă, la şapte, spuse, depărtându-se. 

Blood îl urmări cu privirea. Își șterse ceafa pe sub părul lung, 
simțind cum resentimentele i se domolesc. Ploaia curgea șiroaie 
în jurul lui. Decese suspecte. Tare-ar fi vrut să știe cum a reușit 
acest agent să i se bage în suflet atât de repede. Blood își 
promise că data viitoare, când își vor încerca puterile, va fi mai 
bine pregătit. 


Cortul de comandă 


Era ora șapte punct, iar Perkins stătea pe un scaun pliant, 
pregătit pentru ceea ce avea să urmeze. Mai simţea încă în gură 
gustul de tocană de pui cu care îi tratase în acea seară Crucea 
Roșie. Luă o înghiţitură din cafeaua neagră, fierbinte, și o plimbă 
în gură, în speranţa că va îndepărta gustul persistent. Apoi se 
uită la pahar. Își simţi mâna lipicioasă. Crucea Roșie îi dăduse un 
recipient pentru băuturi reci, iar cafeaua fierbinte îl înmuiase, 
aburindu-i exteriorul și topindu-i învelișul dinăuntru. La 
suprafața lichidului se iviră câteva pete mici de ceară. Se 
încruntă și se ridică în picioare, ţinând paharul la distanţa de 
haine și încercând să nu atragă atenţia asupra lui. Aruncă toată 
porcăria într-un coș de plastic pentru resturi și se întoarse la 
locul său, frecându-și limba lipicioasă de dinţii din față. 

Adjunctul său stătea în spatele lui și răsfoia paginile unui 
carneţel. Fagin se afla undeva, departe, în stânga lui Perkins, 
purtând încă șapca, vesta și cel puţin zece kilograme de 
echipament pe el. Scotea nori groși de fum din trabuc și își 
depărtase mult picioarele pe marginea scaunului pliant, pentru 
a sta mai confortabil. Era un spectacol grozav. Oricine 
cheltuiește atâta energie ca să-i convingă pe cei din jur că e un 
zmeu trebuie să fie un dobitoc, chiar neţinând seama de 
profesia pe care o avea Fagin. Se știa că șerifii federali sunt 
foarte buni jucători în echipă. Operaţiunea trecuse cu totul sub 
controlul FBI, iar șerifii acționau doar la comanda lui Banish, deci 
Fagin avea un rol mai mic și Perkins devenea numărul doi pe 
munte. 

Era reprezentat și Biroul Teritoriul al FBI din Spokane, și 
Agenţiile de Coordonare din Montana - Kalispell, Missoula și 
Great Falls. Diverși oficiali din eșaloanele secunde ale FBI și din 
Serviciul Șerifilor Federali ocupau restul scaunelor pliante. 

Cortul era expus curentului iar ploaia cădea în rafale pe 
acoperișul și pe pereţii foarte întinși. Becurile de sus, fără abajur 
aruncau o lumină ciudată. Cea mai ușoară mișcare dădea 
naștere la trei sau patru umbre diferite. Firele faxurilor și 
calculatoarelor șerpuiau pe podeaua de pânză plină de 
denivelări și un generator torcea undeva, afară, dincolo de 
peretele care se afla în faţa lor. Fotografia de pe perete, 
realizată în raidul aerian înfățișa în alb și negru, cu o granulaţie 
mare, cabana, terenul înconjurător, și chiar veranda largă, în 
dreptul căreia putea fi văzut Glenn Ables, mic dar de 
neconfundat, făcând un semn obscen cu degetul mijlociu înspre 
elicopter. 

Banish intră la șapte și cinci. Trecu mai întâi în revistă 
fotografiile. Intre timp, Perkins studiase povestea familiei și era 
pregătit pentru orice întrebare. Ables părea un individ cam de 
doi bani și plin de ifose, după cum arătau fotografiile din față și 
din profil, vechi de doi ani. Avea părul blond tuns la numărul 
unu, ochi de veveriță, nasul ascuţit, urechi mari și gură mare, 
deschisă într-un rânjet. Nu stătea pur și simplu în fața 
aparatului, ci părea că îl înfruntă. Categoria cocoș, scund și 
subțire, puţin trecut de patruzeci. Genul de om care încasează și 
pe urmă pleacă în căutare de bătăi, doar pentru a arăta cât de 
grozav este. 

Poza format mare a lui Marjorie Ables intrând în Tribunalul 
Statului Montana în ziua în care soțul ei compărea în fața 
instanţei, înfățișa o femeie greoaie, între treizeci și patruzeci de 
ani, purtând o redingotă, ochelari de soare și o perucă neagră, 
creață. Işi pierduse părul în timpul chimioterapiei pe care o 
urmase după extirparea unei tumori la gât. Aceasta o lăsase 
fără voce spre sfârșitul lui 1987. Părul nu-i mai crescuse. 

Apoi pozele de la sfârșit de an școlar. Cea mai mare dintre 
fete, Rebecca, avea zece ani când a fost fotografiată, iar acum 
avea paisprezece. Avea cosițele prinse cu niște fundiţe galbene 
cu elastice, iar sub gulerul bluzei își înnodase o eșarfă. Judith, 
pozată la opt ani, avea părul încâlcit și un zâmbet pieziș. Avea 
acum doisprezece și se credea că ea e cea care participase la 
schimbul de focuri. Amândouă au fost retrase de la școală de 
părinţii lor în anul imediat următor celui în care au fost făcute 
fotografiile. O altă fotografie aeriană, veche de numai patru luni, 
le înfățișa pe Ruth - nouă ani - și Esther - cinci ani - jucându-se 

lângă o șandrama de pe terenul aflat în spatele cabanei. La 
coapsa lui Ruth, într-un toc prins de o curea, putea fi văzut un 
revolver de calibru mic. Al cincilea copil și singurul băiat, Amos, 
în vârstă de un an și șase luni, se născuse în bejenie. Nu existau 
fotografii ale lui. 

Perkins îşi molfăi limba păstoasă, înapoindu-i pozele 
adjunctului său, Hardy, și întorcându-se în scaun pentru a-i 
acorda toată atenţia lui Banish. Banish părea un bătrân 
combatant excentric - aflat la numai câţiva ani de vârsta legală 
a retragerii, cincizeci și șapte - dar promptitudinea cu care 
fusese reactivat însemna probabil că se bucura de atenţia 
directorului adjunct Richardsen. Perkins auzise că Banish și 
Richardsen absolviseră academia împreună, lucru care conta 
mult. 

— Voi fi scurt, începu Banish. Numele de cod dat de Birou 
acestei operaţiuni va fi PARASIEGE. Silabisi. În spatele lui, 
pixurile scriau grăbit. Perkins spera că braţele încrucișate arată 
tuturor poziţia-i privilegiată. Biroul Central va fi Butte. Faxuri, 
memorii, rapoarte la zi, telexuri - toate trec pe dinaintea mea, 
toate sunt semnate de mine. 

Lui Perkins nu-i convenea că toată povestea va figura în 
documentele Biroului său, dar semnătura lui Banish rezolva 
problema. Desemnarea ca Birou central presupunea că toate 
hârtiile vor trece prin Butte. Dacă lucrurile luau o întorsătură 
proastă, statutul de „caz special” și semnătura aveau să arunce, 
în ultimă instanţă, toată responsabilitatea pe umerii lui Banish. 
Dar, dacă lucrurile mergeau bine, Biroul lui Perkins va figura pe 
fiecare bucăţică de hârtie, cu caracter privat sau public, apărută 
în urma operațiunii PARASIEGE. 

Între timp, Banish se putea aștepta să semneze rapoarte 
douăzeci și patru de ore pe zi. Perkins știa ce cantitate de hârtie 
se consumă pentru o astfel de operațiune. 

Banish descrise un triunghi imaginar în aer, arătând spre 
partea cea mai îndepărtată a cortului. 

— Această parte va fi despărțită de rest printr-un perete, 
pentru biroul meu privat, începu, apoi trecu la detalii cu privire 
la echipamentul și aprovizionarea de care era nevoie. Perkins își 
aminti de prima regulă a preluării comenzii: reorganizează-ţi 
noul birou. Un truc al puterii, un mod de a-ţi arăta autoritatea, 

deși, după felul cum ceruse acest lucru, Banish părea mai 
interesat să aibă un loc unde să se ascundă. 

— Numele meu în cadrul operaţiunii va fi „negociator-șef, 
agent special Bob Watson”. O dată comunicarea stabilită, voi fi 
singurul care va vorbi cu Ables. Voi fi unicul negociator și 
singura legătură a lui Ables cu lumea din afară. Nu voi intra în 
niciun moment al evenimentelor în contact fizic cu Ables. Nu voi 
intra în contact cu niciunul dintre ostaticii eliberaţi, și nici nu voi 
efectua sau participa la vreo arestare. 

Perkins recunoscu în cele de mai sus procedura operativă- 
standard a negociatorului FBI, deși pentru Fagin, probabil, asta 
însemna că Banish e laș. Totuși, printre tunetele și fulgerele lui 
Banish, Perkins vedea un ego extraordinar, clar, nerușinat chiar. 

— Toate rapoartele și rezumatele Biroului vor fi redactate sub 
numele meu operativ, și vor purta inițialele J.B. Întâlnirile cu 
presa, dacă și când le voi considera necesare, vor fi susținute de 
agentul special Perkins. Perkins își încrucișă picioarele. Asta era 
motul de pe prăjitură. Trebuie să-și dea silinţa ca să nu lase să 
se vadă că era încântat. Washington-ul nu privea cu ochi buni 
apariţia în mass media și conferințele de presă, dar mai mult ca 
sigur era cu ochii pe ele. Am scos din alertă Echipa de Salvare a 
Ostaticilor din cadrul FBI. Nu este o operaţiune de salvare în 
sensul obișnuit al cuvântului și a-i avea aici douăzeci și patru de 
ore din douăzeci și patru n-ar face decât să complice lucrurile. 
Grupul pentru Operaţiuni Speciale al Șerifilor va asigura 
supravegherea și izolarea cabanei, ca și securitatea în 
perimetrul bazei de operaţiuni. Când ridicăm cortina, oameni tăi 
vor pătrunde primii... 

— Asta-i muzica ce-mi place, spuse Fagin. 

— Numai după ce le dau eu ordinul, încheie Banish. 

Perkins se aștepta la o explozie, dar Fagin dădu dovadă de un 
calm remarcabil. 

— Voi face treaba pentru care am fost trimis aici, se mărgini 
să răspundă. 

Banish își reluă expunerea. 

— La ora douăzeci și două fix, radiourile Biroului și ale 
Serviciului Șerifilor vor trece pe o frecvenţă comună cu cea a 
Ministerului Justiţiei. Începând de la miezul nopţii, spaţiul aerian, 
pe o rază de două mile de la Paradise Ridge, va fi închis pentru 
toate avioanele particulare și comerciale. La răsăritul soarelui, 

câţiva geniști trebuie să controleze podul. Aducem aici mult 
echipament greu, și vreau să fim siguri. Mâine dimineaţă 
începem reconstrucţia și lărgirea drumului care duce în sus, 
către cabană. Angajaţi un antreprenor local, dar ţineţi-l din 
scurt. 

Își ridică privirile. 

— Și-acum, să ne punem puţin la curent. Care sunt rezervele 
de hrană și apă ale lui Ables? 

Perkins își îndreptă picioarele. Se ridică și începu, rar dar sigur 
pe sine. 

— Impresionante, la prima vedere. Pui, câteva animale, o 
grădină. Apa e-n două rezervoare de câte două sute de litri. 

— Situate în afara cabanei? 

— In afara cabanei, ridicate de la sol. 

Banish cântări informaţia. 

— Sunt cinci copii acolo. Să evităm cât putem să-i lăsăm fără 
apă. Canalizare există? 

— Da, tot afară. Primitivă. 

— Trageţi două-trei gloanţe în ușă mâine, să-și aducă aminte 
de noi. Nu avem nevoie de plimbăreţi în jurul cabanei. Ce 
construcții se află în apropiere? 

— Nişte hambare, magazii, cotețe, răspunse Perkins. Din câte 
știm, toate sunt dărăpănate și abandonate. În afară de cele de 
mai sus, deţine și vârful muntelui. Cea mai apropiată proprietate 
se află la șaptezeci și cinci de metri mai jos. A fost evacuată, ca 
toate celelalte. 

Banish își puse ochelarii și luă un fax de pe masă. 

— Presupun că aţi văzut cu toţii raportul preliminar cu privire 
la uciderea lui Bascombe: calibrul 0,223, corespunzător unui 
Colt AR 15 semiautomat. După martorii oculari și după gloanţele 
extrase din copaci astăzi: calibrele 0,30-06, 0,30-30, 9 milimetri, 
alice mari, mini M 1 și arme automate, probabil puști mitraliere 
ca cele pe care le-a vândut mai demult celor de la Alcool, Tutun 
și Arme de Foc. 

Banish se opri și își scoase ochelarii. Îi privi pe toţi cei de faţă. 

— Cei de la Alcool ar fi trebuit să fie și ei aici, explică Perkins. 

— li vreau aici pe cei care l-au arestat, mâine dimineaţă, rosti 
Banish. Deci: un depozit confirmat de arme și muniţie, în 
cabană. Avem de-a face cu un arsenal întreg. Toată lumea 

trebuie să știe asta. Mai departe - căută printre hârtiile de pe 
masă - cine se mai află în incintă cu ei? 

— Rude prin alianţă, două cupluri, răspunse Perkins. 
Cumnatul și cumnata soției, familia Newland. Lucru curios, 
pentru că sunt certaţi cu Ables. Mormoni din Provo, în relaţii 
proaste cu ei după toate mărturiile, așa că s-ar putea ca pur și 
simplu să fi nimerit ca musca-n lapte. Am cerut fotografii. Mai 
sunt sora lui Ables, Michelle, cu soţul ei, Charles Mellis. Familia 
Mellis este de partea lor și împarte cele cinci camere ale cabanei 
cu Ables de peste un an. 

Banish găsi ce căuta și începu să citească, ţinând hârtia la o 
lungime de braţ de ochi. 

— Charles Maynard Mellis. Are antecedente, atacarea unui 
poliţist în 1990. Eliberarea condiționată. 

Puse hârtia jos, satisfăcut. 

— Cam îngrămădiţi într-o cabană fără prea multă hrană și apă 
și fără canalizare. 

Perkins făcu o propunere: 

— Garda Naţională. 

— Nu, răspunse Banish. Fără soldaţi de tinichea. 
Contramandaţi, nu vreau decât doi piloţi de elicopter, să nu fie 
din împrejurimi, și doua UH-1. Vom avea nevoie de ușoare 
întăriri aeriene. 

Perkins mai avea ceva. 

— Există nouă familii evacuate care cred că cei de la Crucea 
Roșie fac mai mult pentru noi decât pentru ele, lucru pe care l- 
au și spus la știrile televiziunii locale, aseară. 

— Organizaţi-le o tabără undeva, departe de baricadă, se 
încruntă din nou Banish. Alte întrebări? _ 

Perkins se lăsă pe spate, satisfăcut că se făcuse remarcat. In 
mod evident, Banish nu era un om al detaliilor. Operația de față 
era una de amploare, în care oricare-ar fi fost rezultatul, 
aptitudinile de secondant ale lui Perkins aveau să fie 
recunoscute și apreciate la Washington. Putea fi sigur că numele 
lui va ajunge pe buzele lui Richardsen într-o conjunctură 
favorabilă. 

În stânga lui, Fagin se ridică de pe scaunul pliant. 

— Am eu o întrebare, rosti, dând drumul pe gură unor vălătuci 
groși de fum, după care își aruncă trabucul și îl strivi sub talpa 
cizmei. La ce bun tot baletul ăsta? 

— Ştii foarte bine la ce, răspunse Banish. 

— Fiindcă tipul se-ascunde după plozi? 

— Siguranţa copiilor este preocuparea noastră numărul unu, 
vorbi Banish adresându-se tuturor. Fiţi atenţi că fetele sunt 
probabil înarmate și în orice caz nu sunt deloc prietenoase. Tot 
ce facem aici are ca scop evitarea oricărei confruntări pe viaţă și 
pe moarte. Asta trebuie să fie cât se poate de clar pentru toată 
lumea. Omul acesta se ascunde după propria familie pentru că 
știe că strategia lui va funcţiona. Și funcţionează. Tocmai de 
aceea nu putem pur și simplu să intrăm peste el și să-l ridicăm. 
Tocmai de aceea trebuie să-l facem pe el să vină încoace. 

Atenţia lui Perkins fu atrasă de un bâzâit slab, indistinct care 
venea de la casca înzestrată cu un cablu alb din urechea lui 
Fagin. Alte câteva capete se întoarseră, dar Fagin nu schiţă nicio 
reacţie. Perkins se hotărî să-și facă rost și el de o cască. 

Banish recapitulă. 

— Primul lucru pe care trebuie să-l facem mâine dimineaţă 
este să stabilim un canal de comunicaţie. Ables nu are telefon, 
așa că se fac eforturi pentru a-i oferi unul. Nu are nici televizor, 
deși fotografiile aeriene indică existența unei antene de 
dimensiuni mari - arătă către poza întoarsă cu susu-n jos - și se 
presupune că posedă și un generator adecvat. Comunicările 
noastre radio nu sunt cifrate, și el și-a făcut serviciul militar într- 
o unitate de electronică, așa că s-ar putea să ne monitorizeze 
transmisiile. Folosirea radioului va fi prin urmare redusă la 
minimum. Fiţi atenţi, e veteran de război, așa că știe să iasă din 
tot felul de belele. S-ar putea chiar să încerce să ne bage pe noi 
în belea. 

— E încă reținut vecinul acela al lui, Deke Belcher. Cel care s- 
a despărțit de grupul Crucii Roșii și s-a întâlnit cu Ables înaintea 
schimbului de focuri. 

— Și ce sustine? 

— Zice că nu are nicio vină. Că proprietatea lui e aici, sus, și 
că de când se știe a urcat și a coborât muntele în fiecare zi. 

Banish deveni nerăbdător. 

— Stoarceţi-l peste noapte. Am să vorbesc mâine cu 
autorităţile locale. Vreau niște polițiști din oraș jos, la baricadă, 
și niște șerifi în spate. Feţele familiare ar trebui să-i liniștească 
pe localnici, pentru câtăva vreme. 

— Și spunetți-le să nu-mi stea în cale, interveni Fagin. 

Banish terminase și se ducea să-și ia impermeabilul. Îl chemă 
pe Fagin cu un semn, afară. 
— Spune-le tu însuți. 


Baza de operațiuni 


Se aflau deja de vreo jumătate de oră în ploaie, așa că toată 
lumea bombănea. Bărbatul de lângă el bătu din picior furios și 
înjură. Brian Kearney însă tăcea. Ca și jos, la Secţie, se trezeau 
vorbind. Toată lumea se unea împotriva unui rău comun: 
Consiliul Local, lipsea aerul condiţionat în mașini sau ploaia. 
Începea o voce, urmată de o alta, apoi de încă una, ca un castel 
de cărţi de joc, puteai ajunge chiar să te distrezi, pentru că toți 
aduceau argumente de doi bani, din ce în ce mai tare, 
nemulțumire după nemulțumire, tărăboiul creștea din ce în ce. 
Asta se întâmpla și acum. Se discutau evenimentele. Ables era 
doar un tip ajuns cu spatele la zid, și cine ar fi făcut altceva în 
locul lui? Nimănui nu-i convenea că Haley fusese împușcat în 
genunchi, dar pentru asta îl învinovățeau pe șerif. Și-așa mai 
departe. Și niciunul dintre ei nu fusese de faţă. Și nici nu fusese 
rănit. Uneori, genul acesta de cârteală i se părea lui Brian 
principala îndeletnicire a colegilor săi. 

Brian fusese întotdeauna norocos. Să te trezești cu un glonţ în 
radioul de la șold, cum i se întâmplase lui. De când se știa păţise 
chestii d-astea. Nu era vorba de noroc la loterie, ci de noroc 
prostesc. Ca atunci când coborâse din autobuzul școlii chiar 
înainte de accidentul cu mașina aceea. Ca atunci când dusese 
un prizonier la spital și îi plesnise apendicele în camera de 
internări. Sau când, nimerind din greșeală la alt mort, pentru o 
veghe, îi prezentase condoleanţe fetei necunoscutului defunct, 
și începuseră să vorbească. In cele din urmă ea devenise soţia 
lui. Și acum, iarăși, se întâmpla același lucru: la două luni după 
ce-și trimisese cererea de admitere la FBI, Biroul a venit la el. 

Așa că tăcea și aștepta. În afara cortului mare, căruia i se 
spunea „de comandă”, era beznă iar ploaia cădea 
perpendicular, tare, fără întrerupere. Apa îi curgea de pe bărbie 
într-un mic șuvoi. Uniforma și izmenele îi erau leoarcă, iar el 
tremura. Dar a suporta toate acestea în tăcere însemna pentru 
Brian un fel de încercare, în sensul oarecum biblic al cuvântului. 

E curios cum toate aceste lucruri la care nu ești atent la orele de 
religie ţi se întipăresc în minte pentru toată viaţa. 

Acum era luat la bani mărunți șeful poliţiei, Moody. Toate erau 
puse în seama lui. De pildă: Cine-a avut ideea să ne convoace 
aici? Șeful se plimba în sus și-n jos ca un urs, în impermeabil 
albastru, înjurând în barbă, iar ploaia-i făcea clăbuci pe buze de 
parcă ar fi scuipat. Nimănui nu-i place să pice de prost, cu atât 
mai puţin lui Moody. Umblase de colo-colo, ca prisnelul, toată 
ziua. Când, după ce s-a întors de la spital, Brian i-a cerut un 
radio nou, șeful ţipă la el să dispară din faţa lui. Apoi, când Brian 
își repetă solicitarea, înaintea cinei, Moody i-l dădu pur și simplu 
pe al lui. lar cina aceea, servită dintr-un camion al Crucii Roșii, 
putea fi tot o încercare. 

Erau, deci, treizeci de polițiști, așteptând cu mâinile în 
buzunare și umerii înălţați pentru a se apăra de ploaie, 
lamentându-se cu toţii. Poate că uitaseră ce înseamnă să fii 
poliţist, se gândi Brian, tocmai pentru că făceau meseria asta de 
atâta vreme. Sau poate că niciunul din ei nu-și dădea seama de 
fapt ce se întâmplă. Nu era pic de ambiţie în acești oameni, 
chiar deloc, în afară de dorinţa lor de a scăpa de ploaie. 

FBI. Biroul Federal de Investigaţii. Jucători de primă divizie, 
veniţi să facă o partidă pe maidan. Era de necrezut că i-a 
chemat șeriful Blood. Cu siguranță șeful avea să-i poarte 
sâmbetele pentru asta. Șeriful aștepta la o oarecare distanţă, în 
ploaie, ca de obicei. Era genul de om care părea că abia observă 
un lucru, și după-aceea își amintește mult mai mult despre el 
decât oricine. Era în stare să arunce cel mult o privire piezișă 
unui copac, iar după trei ore îți număra frunzele din el, dacă 
voiai. Singurul om, dintre cunoscuţii lui Brian, care părea că se 
sprijină de ceva chiar când stătea în picioare. Și chiar acolo, în 
ploaie, părea că își lipise spatele de un gard cu uluci, cu un 
picior pe bârna de jos, cu mâinile desfăcute larg, morfolind un fir 
de pai în gură și încălzindu-se în soarele după-amiezii. Toţi 
indienii aceia lenevoși de care se tot povestește, genul acela de 
personalitate, șeriful Blood părea tipic. 

Federalii ieșiră în cele din urmă din cort și se răspândiră în 
evantai, cei mai mulţi dintre ei îndepărtându-se, oameni 
ocupați, cu îndatoriri precise, guvernamentale. Rămaseră doar 
trei. Șeful se opri din plimbare și se duse drept la cel din frunte. 

— E șapte și jumătate, pentru numele lui Dumnezeu, îi spuse. 

Agentul din frunte nu păru deloc impresionat. 

— Aliniază-ţi oamenii. 

Brian se încrâncenă împotriva ploii și păși înainte, în ceea ce 
avea să devină rândul întâi. Ceilalţi cârtitori, inclusiv polițiștii 
veniţi din localitățile apropiate, Crater, Little Elk și Stimson, 
alcătuiră o formaţie relativ ordonată, în spate și lângă el. 

Agentul din frunte era mai vârstnic, avea frunte înaltă, 
serioasă, sub șapca de FBI, și faţa brăzdată de riduri. Stătea 
drept, înalt, iar acoperământul pentru ploaie îi atârna până la 
genunchi. În spate și puţin într-o parte se aflau șeriful cel negru 
și milităros, bărbatul acela impunător care coborâse primul din 
autobuz. Uniforma și braţele musculoase încrucișate se 
distingeau printr-un poncho transparent, lung, de plastic. 
Celălalt agent FBI, Perkins, avea faţa netedă, acoperită de 
pistrui palizi, greu de reţinut. Toţi trei păreau oameni obișnuiți, 
și numai negrul părea să aibă un toc cu revolver la șold. Nimic 
din ceea ce vezi prin filme. 

Agentul din frunte mai întârzie câteva clipe, chiar după ce 
localnicii se adunaseră și încremeniseră în loc, ca și cum și-ar fi 
adunat gândurile. 

— Sunt agentul special John Banish, începu, în ploaia 
întunecată. Înainte de a porni la drum, vreau să clarificăm 
câteva lucruri. Înţeleg că sunt și voci împotriva metodelor pe 
care le-am adoptat noi aici. Că pot fi luate în considerare unele 
circumstanţe atenuante pe care unii dintre voi cred că noi, ca 
străini, le-am trecut cu vederea. Dacă are cineva ceva de spus, 
un punct de vedere diferit sau o sugestie care ar putea fi utilă - 
acum e momentul. 

Localnicii fură puţin surprinși că federalii sunt atât de deschiși 
la sugestii. Câţiva polițiști se mutară de pe un picior pe altul, în 
rânduri. Unii dintre ei întoarseră capetele. 

— Daţi-i drumul, rosti Banish, iar vocea-i răsuna în ploaie clar 
și sever, și totuși ușor încurajatoare. 

Sergentul Polchrist fu înghiontit cumva în faţă, fără ca cineva 
să-l atingă efectiv. Brian, privind drept înainte, vedea scena 
doar cu coada ochiului. Un vot ce nu avusese de fapt loc îl 
desemnase pe sergent drept purtător de cuvânt. 

— Cred că l-am încolţit prea tare pe Ables, începu Polchrist. 
Sigur, nu se făcea să-mpuște unul de-al nostru, da' nu poţi zice 
că n-a fost provocat. 

Banish încuviinţă din cap. Privea în altă parte, cântărind cele 
spuse. Ceva nu era în regulă, dar Brian nu-și putu da seama ce. 

— Bine, continuă Banish. Mai are cineva ceva de zis? 

Câţiva își schimbară un pic locul fără ca vreunul dintre ei să 
pășească înainte, dar se vedea clar că aveau aceeași părere cu 
Polchrist. 

— Ce-ar fi să votăm? reluă Banish. 

Polchrist ridică mâna în ploaie - el era acum liderul - îl urmă 
un alt poliţist, apoi încă vreo câţiva. Banish nu reușea să-i vadă 
pe toţi. 

— Cei cu mâinile ridicate, grupaţi-vă-ntr-o parte. 

Unul câte unul, șapte din cei treizeci de polițiști ieșiră din 
formație, trecând în dreapta. Banish aşteptă până se adunară cu 
toţii în apropierea cortului. Apoi spuse: 

— Voi șapte, liber. 

La început, nu pricepură. „Liber” de la întâlnire? Apoi Banish 
rosti: 

— Mai departe. Un echipaj de trei, într-o mașină, mi-a făcut cu 
mâna pe drum, azi după-amiază. Cercetă cu privirea grupul și le 
făcu semn cu degetul celor trei. Eram îmbrăcat în haine civile, 
fără niciun fel de însemne vizibile. Liber. 

Lucrurile deveniseră serioase. Era clar că cei trei părăseau 
muntele pentru totdeauna. La dracu’, gândi Brian. La dracu’. La 
dracu'. Era ca în prima zi de pregătire elementară, când nu știi 
ce vor de la tine, și asta te face să te temi de tot și de toate. 
Orice ar urma, orice ar pune la cale agentul Banish, Brian era 
hotărât să-și păstreze cumpătul. 

— Acum, căsătoriţii. Cei cu familii. Ridicaţi mâinile. 

Brian nu știu cum să reacționeze. Se gândi că ar putea fi o 
șmecherie, că totul e-ntors pe dos. Cine e căsătorit rămâne sau 
ceva de genul ăsta. Dar nu știa care este răspunsul bun. Mâna 
dreaptă îi rămase lipită de coapsă. 

În ploaie, în jurul lui, un număr de mâini se ridicară încet, 
aproape timid. Dacă greșea s-ar fi dat cu capul de pereți, toată 
viaţa. 

Banish aşteptă până ce se hotărî toată lumea. 

— Negocierile ar putea dura zile întregi. Aici n-are ce să caute 
un bărbat cu nevastă și alte răspunderi de acest fel. Liber, toți. 

Brian trase aer adânc în piept. Reacţia generală a oamenilor 
fu o tăcere buimacă. Murati de ploaie, se îndreptară în rânduri 

risipite către o parte a scenei. Brian nu știa câţi mai rămăseseră 
în formaţie - erau, în orice caz, mult mai puţini de jumătate - îi 
era frică și să întoarcă privirea. Nu se terminase însă. Acum, 
agentul Banish se plimba prin fața fiecărui rând, privindu-i pe 
toți drept în faţă. Spunea, aparent la întâmplare: 

— Liber. 

Brian se îndreptă. Încercă să arate cât de hotărât putu, să 
facă o impresie cât mai bună. Agentul Banish se apropia. Brian 
era penultimul din rândul din faţă. Își îndreptă umerii și își ridică 
bărbia. Apoi își aminti de verighetă. 

Omul acela i-o va remarca. Mai erau și ceilalți doi, agentul 
Perkins și șeriful cel negru, care stăteau și ei cu ochii pe cei 
rămaşi. 

Cu degetul mare dădu un bobârnac verighetei. Nu se clintea. 
Încerca din răsputeri să nu observe nimeni. Agentul Banish se 
apropia. Brian se îmbujoră și brusc nu-l mai interesă să fie ales 
ci să nu fie prins cu ocaua mică. Nu-și scosese niciodată până 
acum verigheta. N-avusese niciun motiv s-o facă. 

Îi mai dădu un bobârnac, o frecă. Șeriful cel negru se holba 
drept la el. Agentul Banish se apropia, spunând: 

— Liber. Liber. 

De ce-i pasă tipului ăstuia de la FBI dacă un poliţist este 
însurat sau nu? Brian strânse pumnul, înfigându-și unghiile în 
carne. 

Se clinti. Verigheta se răsuci la baza degetului. Brian o 
împingea, rotind-o mereu. Agentul Banish era la un pas de el. 
Brian deschise pumnul, reușind să o deplaseze până la 
articulaţia mijlocie, împingând-o mereu, trăgând de ea. Reuși s-o 
facă să treacă de articulaţie, o lăsă să lunece de pe deget și o 
strecură în buzunarul hainei de ploaie chiar în momentul în care 
Banish îi spunea „liber” omului dinaintea lui. 

În clipa următoare, era în dreptul său. Chiar acolo, în faţa lui 
Brian. Ploaia îi biciuia cu putere umerii, scurgându-i-se de pe 
borul șepcii pe faţă. Brian încercă să nu se uite fix la el, dar nu 
reuși. Agentul Banish stătea acolo, înaintea lui, ca o stafie. Faţa 
îi era adânc brăzdată de riduri, iar din nări îi ieșeau aburi. Ochii 
săi păreau că adună toată lumina existentă, puţină câtă era, și o 
proiectau pe figura lui Brian. Erau ochi care văzuseră multe. 
Brian se simți de parcă n-ar fi făcut doi bani. Știa că respiră prea 
repede, prea puternic. li era teamă că rămăsese cu gura 

căscată. Era atâta abur în dreptul feţei lui, încât se gândi că s-ar 
putea topi. Agentul Banish se uita drept la el. 

Apoi trecu la ultimul om, dându-i și acestuia liber. Brian nu 
știa cum să reacționeze. Cu cea mai mare sforțare pe care o 
făcuse în viaţa lui, rămase nemișcat, fără să sară în sus sau să 
cadă grămadă. Il inundă bucuria. Nu se întâmplase altceva 
decât că nu fusese trimis la plimbare, dar el se simţea de parcă 
ar fi fost deja ales. Voia să știe de ce. Voia să știe cine este 
acest agent Banish. 

Respirația îi învăluia capul ca într-un nor. Banish era din nou 
în faţa lor, vorbind, iar Brian se chinui să se concentreze, în timp 
ce gândurile i se derulau cu mare viteză. 

— Vă convine sau nu, sunteți cu toţii aici ca voluntari, spunea 
Banish. E vorba de o problemă federală. Eu sunt negociator de 
ostatici al FBI, agentul însărcinat cu acest caz. 

Moody așteptase la o parte, devenind din ce în ce mai furios. 

— Negociator? întrebă, apropiindu-se prin ploaie, cu gulerul 
ridicat acoperindu-i urechile. Vocea îi trăda o neîncredere totală. 
Ce înseamnă asta? Noi nu ne târguim cu criminalii, prin părţile 
astea. 

Banish se întoarse către el și îi susţinu privirea. 

— De asta porți tu uniformă și eu conduc operaţiunea. Liber. 

Răspunsul șefului îl surprinse, ca pe toţi ceilalți. 

— Liber pe dracu’, răspunse, mai curând surprins decât 
provocator. Cu ceilalţi poate să-ţi meargă, dar eu sunt șeful 
poliţiei. 

— Muntele acesta se află dincolo de drumul de frontieră al 
ținutului. Adică intră în jurisdicţia Departamentului Șerifilor. 
Șerifii federali au să vă escorteze, pe tine și pe oamenii tăi, până 
la pod. 

Moody arăta de parcă ar fi încasat una drept în figură. Era 
trimis la plimbare. În doi timpi și trei mișcări. Brian îi văzu pe toţi 
ceilalți ridicând capul. Devenise limpede că Banish avea putere 
de viaţă și de moarte pe munte. Nu trebuia să se poarte cu 
mănuși, nici măcar să ia decizii echitabile. Șeful poliţiei fusese 
trimis la plimbare. Era de necrezut. 

Banish continuă, vorbind în ploaie. 

— Glenn Allen Ables este un traficant de arme fugar, implicat 
în uciderea unei autorităţi federale și, conform deciziei 
Procuraturii Generale a Statelor Unite, trebuie adus în fața unui 

complet de judecată. Am fost numit pentru a efectua evacuarea 
și arestarea lui, și nimeni și nimic nu mă va împiedica. Nu 
tolerez două lucruri: disensiunile și lucrul de mântuială. Este 
clar? 

Nu părea să aștepte vreun răspuns. Oricum, nimeni nu zise 
nimic, până când șeriful cel negru, care rămăsese tăcut și 
aproape nemișcat, dar atent, în timpul întregii scene, nu se urni 
brusc, cu pas vioi, din loc. Işi apăsa cu degetul firul alb din 
ureche. 

— E ceva jos, la baricadă, spuse, trecând prin dreptul lui 
Banish, dar făcându-se altminteri că-l ignoră. 

Banish întârzie o clipă, apoi se puse și el în mișcare, urmat de 
Perkins. Apoi porni și Blood. 

Șeful poliţiei nu mai avea la cine să ţipe. Numai atunci 
îndrăzni Brian să arunce o privire furișă în jur. Rămăseseră doar 
vreo cinci. Își scutură capul băftos. Dintotdeauna avusese noroc. 
Spera doar ca nimeni dintre cei care știau să nu-l dea de gol. 
Pipăi în buzunar pentru a se asigura că verigheta era încă acolo 
și și-o puse la loc, în siguranţă, pe degetul gol. Privi în sus, la 
ploaia care cădea din cerul negru. Tot ce se întâmplase i se păru 
oarecum hotărâtor pentru viaţa lui. Ca și cum marea lui șansă s- 
ar fi aflat chiar aici. În plus, Leslie era doar în luna a șaptea. Și 
oricum, Brian se gândi că, dacă ea nu-l va ierta niciodată, 
Domnul o va face cu siguranţă. 


Podul 


Numărul demonstranţilor aflaţi de cealaltă parte a baricadei 
se ridica acum la patruzeci. Era logic să crească, pe măsură ce 
încercuirea progresa. Se așteptaseră. Dar ce se întâmpla acum 
era cu totul altceva. 

Manifestanţii erau adunaţi grămadă în mijlocul drumului care 
începea după pod. Își ţineau capetele aplecate în ploaie și 
tăceau cu toţii, în afara unuia, care-i îndruma. Se rugau. 
Bătrâne, skin-heaads, perechi tinere, copii. Indivizi cu uniforme 
paramilitare și brasarde cu svastici roșii, albe și albastre, cu 
mâna dreaptă ridicată și strânsă în pumn într-un salut nazist. 
Aveau o atitudine respectuoasă și erau luminaţi de farurile din 
față ale mașinilor aranjate într-un semicerc larg, în spatele lor. 

Cei patru șerifi de pe pod priveau tăcuţi, cu umerii încovoiaţi 
sub poncho-uri și braţele încrucișate. 

— Zici că-i tâmpenia aia de Zonă Crepusculară, rosti Fagin, 
din Jeep-ul parcat în faţa lui Banish. 

Perkins stătea pe scaunul șoferului, lângă Banish, și dădea din 
cap. 

Banish îţi ţinea amândouă mâinile în buzunarele hainei. 
Tremura puţin, în parte din cauza ploii și a aerului rece de 
munte. Vehiculul lui Blood se opri lângă ei, iar Banish se uită 
peste umăr, la indian. Fără să-și dea seama de ce, nu avea 
încredere în el. 

— Localnici? întrebă. 

Șeriful îi cercetă cu privirea. 

— Câţiva. 

Aveau probleme. Dacă ar fi fost vorba doar de o treabă locală, 
ar fi putut s-o ţină în frâu. Era însă vorba de oameni veniţi de 
departe, în grupuri, fiecare cu lista lor de revendicări. Situaţia se 
derula mult mai repede decât și-ar fi dorit Banish. 

— Ku Klux Klan-ul? întrebă Fagin peste umăr. 

Lui Perkins îi plăceau întrebările ușoare. 

— Klan-ul nu mai acţionează decât în tribunale. Aceeași Mărie 
cu altă pălărie. Orașul Crater e la aproape o oră, cu mașina, spre 
sud. Este cartierul general al Rezistenței Ariene Albe. Mai există, 
tot prin locurile astea, o facțiune mai mică, dar mai radicală, 
numită Adevărul. Scopul lor este să instituie o zonă autonomă 
ariană, constituită din cele cinci state de nord-vest, dar îi 
bănuim de un număr de jafuri armate ale unor mașini, care au 
avut loc nu demult la sud de noi; în momentul de faţă, nu putem 
decât să bănuim ce fac cu banii luaţi. Ambele grupuri sunt aripi 
ale pseudo-teologicei Mișcări a ldentităţii Creștine care luptă 
pentru supremație. 

— Asta cu ce mă-sa se mai mănâncă? se întoarse Fagin către 
el. 

— O reţea separatistă, nu foarte organizată, dar unită în 
principiu împotriva ne-arienilor, negri, galbeni, indieni, evrei și 
tot restul. Prin Munţii Stâncoși, în lipsa minorităţilor și a unor 
autorităţi puternice, mișună tot felul de proscriși, fanatici, 
supremaţiști albi. 

Banish se uită din nou la banda galbenă a poliţiei care bara 
accesul pe pod. Inchise ochii. Capul îi era greu și-l simţea 

inundat de sânge. Avea nevoie de un răgaz. l-ar fi trebuit opt 
ore de somn bun, dar mintea i se încinsese deja prea tare. Spera 
să doarmă două, poate trei. 

Deschise ochii. Totul era la fel, doar că pomii păreau mai 
apropiaţi de-o parte și de alta. 

— Vreau să le distrugem rezerva de apă la noapte. 

Lui Fagin nu-i trebuia mai mult ca să bage-ntr-a-ntâia. 

— O să-mi pun cel mai bun om la treabă. 


Paradise Point 


Fagin făcu pe jos ultimii pași, pe coasta muntelui împădurit. 
Ploaia se oprise, dar de unde mă-sa se afla, apa rămasă încă 
pictura de pe ramuri și frunze. Copacii mă-sii, se gândi. Montana 
mă-sii. 

Taber îl văzu și pocni din călcâie, la dispozitivul cu frânghie. 
Fagin regăsi teama și respectul plin de zel pe care era obișnuit 
să le vadă pe fețele șerifilor mai tineri. Îi dădu lui Taber 
Remington-ul său 700 de precizie și începu să-și înfășoare 
frânghia în jurul umerilor, al mijlocului, și-o trecu printre 
picioare. Îl strângea ca dracu’. Ca niște hamuri tâmpite de 
bebeluș. 

— Liniște și pace? 

— Da, domnule, pocni Taber. ` 

Fagin își luă Remington-ul și și-l atârnă de umăr. li dădu lui 
Taber șapca. 

— Dă-ncoa' dispozitivul de vedere de noapte. 

Taber își desfăcu cureaua căștii și i-o înmână. Grea ca dracu’. 
Dar ce mai contau încă două-trei kilograme? 

Fagin se lăsă în frânghie, făcând-o să se încordeze, apoi se 
balansă către un anumit punct și fâșșș! Contragreutatea cobori, 
tălpile i se dezlipiră de pământ, Fagin trase de scripete și se 
ridică drept în sus aproape treizeci de metri, de-a lungul 
trunchiului fără ramuri al stejarului. Harnașamentul se lovi de 
rola de sus și se opri cu o zguduitură; picături mari de ploaie din 
ramurile ude de deasupra începură să-i răpăie în cap, de parcă 
s-ar fi vărsat peste el o găleată cu căcăreze de pasăre, pătându- 
i salopeta. Fagin înjură pe înfundate, în noapte. Descoperi 

platforma de lemn a trăgătorului pipăind cu piciorul drept, se 
descotorosi de frânghie și se îndreptă de spate, eliberat. 

Se afla undeva sus, în linia copacilor, deasupra muntelui. Al 
dracului aerul ăsta tare! Platforma nu era mare, însă te puteai 
sprijini comod de trunchiul copacului. O boare ușoară, rece, 
adia, mișcând ramurile în jurul lui, dar nu conta. În junglă, în 
urmă cu douăzeci de ani, așezase un M-2 calibrul 0,50 pe un 
trepied și culcase la pământ gherilele din Vietcong de la distanțe 
de peste 2.200 de metri. Pentru treaba pe care o avea acum de 
făcut, nici nu se obosi să-și potrivească înălțătorul Remington- 
ului. Un 7,26 în plus sau în minus nu conta. Cincizeci de metri la 
o mie de metri pe secundă. Trebuia să facă doar niște 
stricăciuni. 

Privi în sus. Mamă, ce de stele! Erau peste tot, constelații 
peste constelații, lucind ca licuricii într-o cameră întunecată. 
Obscen. Și luna nicăieri. Cine mă-sa a mai văzut așa ceva? Sunt 
stele și la Los Angeles, dar astea nu fac decât să oprească 
circulaţia. Cum mă-sa pot să doarmă oamenii aici? Poate că asta 
este - stelele îi ţin pe oameni treji toată noaptea, îi tâmpesc de 
cap. li fac să se-mbrace în naziști și să lălăie în ploaie rugăciuni 
pentru derbedeii lor de vecini. 

Lăsă să-i cadă de pe umăr Remington-ul cu zăvor. În 
întunericul dinaintea lui, câteva crengi lucind metalic se unduiră, 
printre stele. Mai departe, nu se vedea nimic. 

Cobori dispozitivul pentru vedere de noapte. Era dintr-o 
generaţie mai nouă, diferit de vechile lunete cu infraroșu, cele 
care plesneau ca un bici și bârâiau când le aprindeai, ochi roșii 
ușor de localizat când se apropiau de tine în întuneric. 
„Tehnologie pasivă”, se chema acum. 

La vreo cincizeci de metri de crengile puternic luminate, 
strălucitoare, apărură tremurând împrejurimile cabanei, în 
diferite tonuri de verde spectral. Cabana propriu-zisă se 
distingea net, plutind în câmpul vizual ca un castel subacvatic. 

Se uită mai întâi să vadă dacă nu era vreo mișcare. Nu era. 

Rezervoarele gemene, aflate mai în spate, în dreapta cabanei, 
se distingeau cu claritate, în umbre de verde și negru. Fagin își 
ridică Remington-ul și ţinti primul rezervor. Nu-și bătu capul cu 
acurateţea. Apăsă pur și simplu pe trăgaci. 

Împușcătura răsună ascuţit în munţii înconjurători. Frumos, 
tu-i mama mă-sii. Fagin privi cum o baltă de un verde 
fosforescent se lățește lângă butoi. 

Trase de zăvor și ţinti al doilea rezervor. Apăsă din nou pe 
trăgaci. Cealaltă ţintă se crăpă cu un fâsâit și un scârţâit și se 
goli repede. 

Fagin rămase cu Remington-ul în mână, cercetând încet cu 
privirea terenul familiei Ables. O piesă similară, un Winchester 
Model 70, calibrul 0,30-06, îi fusese cel mai de nădejde însoțitor 
în Vietnam. Remington-ul însă, cu ţeava butucănoasă, era mai 
greu, pentru a tăia reculul și a păstra linia de ochire după ce 
trăgeai. O chestie zdravănă, cu mult lemn. Lui Fagin îi plăcea. 
Puse din nou degetul pe porţiunea netedă pentru mâna stângă. 
Trase de zăvor. Își lipi obrazul de concavitatea specială. Să 
primească el ordine de la Banish, gândi. Apăsă de două ori, 
țintind ușa cabanei. Apărură două găuri negre, ecourile se 
răspândiră și se-ntoarseră repede din munţi. Banish, luându-l la 
trei păzeşte pe șeful poliției orășelului, pentru a-l intimida. L-a 
trimis la plimbare, ca să arate că el e mare și tare, cea mai 
veche șmecherie din tot arsenalul. FBl-ul mă-sii, să preia ei 
conducerea operațiunilor. 

În clipa următoare, lua din nou cabana în vizor; ferestrele 
acoperite cu scânduri și ușa din faţă se conturau în gradaţii de 
verde și negru. Ce simplu era! Îi revenise vechea măiestrie. În 
junglă, i se spunea „Păianjenul”, pentru că era regele ochitorilor 
de elită, perfect stăpânit, răbdător și al dracului de greu de 
localizat. Își întindea plasa până în locul pentru care își regla 
înălțţătorul, oricât de departe ar fi fost acesta. Trasa, din cuibul 
său camuflat, taman pe dealul cutare sau cutare, un perimetru 
de orez în care moartea venea abia șoptind. Cincizeci și șase de 
victime confirmate într-un schimb de două ore. Era un joc 
păcătos pentru el, care-l schimbase din cap până-n picioare, 
lăsând pentru totdeauna în urmă puștiul slăbănog de culoare din 
Arkansas, care în ziua în care împlinea șaptesprezece ani o 
implora pe maică-sa să-l lase să se înroleze la Pușcașii Marini. 
Răbdarea mortală pentru inamic și disimularea temerară de 
care dăduse dovadă tânărul negru, pentru a dovedi ceva lumii 
de albi în care trăia, nu mai existau. Dovedise ce avea de 
dovedit. Oamenii pocneau din călcâie când îl vedeau, acum. 

Mai apăsă o dată pe trăgaci, desprinzând un colț mare de 
piatră din coș. Spera că va cădea prin horn, drept în șemineu, 
speriind copiii, și că Ables îl va auzi zăngănind prin burlan și-și 
va înghiţi prostiile cu Puterea Albilor sau dracu' știe ce alte 
tâmpenii pe care tocmai le debita. Spera să fi făcut pe ei de 
frică. 

Știa că de jos Banish numără împușcăturile. Lui Fagin i-ar fi 
plăcut să fie tras la răspundere pentru cea ce tocmai făcuse. 
Lua-l-ar dracu’ pe Banish, gândi, atârnându-și din nou 
Remington-ul de umăr și apucând harnașamentul umed, înapoi 
în noapte, pe muntele îngheţat. Lua-o-ar dracu' de Montană. 

e Joi, 5 august 


Paradise Point 


Banish apăsă pe trăgaci și suflă în megafon, pentru a-l 
încerca. Era în genunchi, lângă un pin gros, mirosind a ud. Ploaia 
se oprise peste noapte și ceața dinaintea răsăritului se ridica 
deasupra muntelui, iar soarele se înălța și razele lui își croiau 
drum prin negură. Peste cincizeci de șerifi și agenţi în costume 
de camuflaj și cu veste antiglont stăteau în picioare, ghemuiţi 
sau în genunchi în copacii din jurul lui, cu toţii înarmați până-n 
dinţi, cu toţii ţintind cabana înrourată aflată în ţara nimănui, 
porțiunea aceea de patruzeci de metri plină de bușteni și arbori 
razleţi. 

Glenn Allen Ables. Vocea antrenată a lui Banish părea a unui 
robot, ieșind prin megafon. fti vorbește agentul special Bob 
Watson, de la Biroul Federal de Investigații. Cabana în care te 
afli este în întregime înconjurată. Nu ai niciun fel de posibilitate 
de a ieși din încercuire. Ascultă-mi cu atenţie instrucțiunile și 
nimeni nu va păți nimic. Aruncaţi armele și ieșiți câte unul, pe 
ușa din față, cu mâinile goale și ridicate deasupra capului. 

Cobori megafonul și dădu drumul trăgaciului, apoi aşteptă. 
Omul din Ordinul Ales aflat în spatele lui păstra linia de ochire, 
tăcut. Liniștea din vârful muntelui era profundă. Banish își 
închipui membrii familiei, înăuntru, ghemuiţi pe podea sub 
ferestre, cu spatele lipit de perete, cu armele în mâini, sorbindu- 
i fiecare cuvânt. 

Discursul inaugural era în mare parte o formalitate. Vorbe 
familiare, care-i reveneau în minte ca un refren favorit din 
tinereţe. Cântecul îndrăgit cândva de cine știe ce iubită uitată. 
Rutina. Aruncă o privire în dreapta. Fagin aștepta între copaci, 
chircit în spatele unei echipe de cinci șerifi în echipament 
complet de potolire a revoltelor. Banish își ridică din nou 
megafonul. 

Ocupanți ai cabanei! Șerifii federali sunt pregătiți să vă pună 
la dispozitie un telefon. Nu este vorba de un act de agresiune. 
Repet, nu este un act de agresiune. Orice mișcare sau activitate 

înregistrată din direcția cabanei în care vă aflaţi va fi privită ca o 
dovadă de ostilitate și i se va răspunde în consecință. 

Încă un moment de tăcere desăvârșită, după care Banish își 
cobori megafonul și dădu din cap către Fagin, care făcu semn 
grupului său să pornească. Planul celor cinci era rapid și eficace. 
Doi dintre ei se aflau în frunte, cu scuturi și grenade de șoc 
pregătite în mâna liberă. O a doua pereche pornise în mersul 
piticului în spatele lor, cu câte un M 21 la ochi, ochind cabana 
prin vizierele de plexiglas ale căștilor. Ascuns între ei, al cincilea 
șerif îi dirija. 

Echipa avansa câţiva pași și se oprea. Punctul terminus se 
afla la cincisprezece metri de locul unde începeau treptele din 
fața ușii. Banish îl văzu pe Fagin deplasându-se către limita ţării 
nimănui, cu arma lui calibru 0,44 la îndemână. Buzele i se 
mișcau, transmiteau ordine prin radioul fixat la umăr. Chiar de la 
o asemenea distanţă, Banish vedea banda neagră care traversa 
insigna înfiptă în pieptul lui Fagin, identică cu cea a trăgătorului 
aflat deasupra lui. Acesta se încordase și își modifica linia de 
ochire. 

Echipa se opri în punctul terminus și începu să se retragă. 
Nicio mișcare dinspre cabană tot timpul cât monstrul cu zece 
picioare se deplasa înapoi, printre copaci, la fel de încet și 
precaut cum avansase. Trecură de primul cadavru răsucit de 
câine, apoi de al doilea și reintrară în cele din urmă în desișul de 
unde îi acoperise Fagin. Banish simţi cum umărul trăgătorului 
aflat deasupra lui coboară puțin. 

Telefonul, aflat într-o cutie de plastic neagră, netedă, cu 
aspect masiv, rezistentă la apă și la temperatură, aștepta liniștit 
la cincisprezece metri de verandă. 

Banish își luă din nou megafonul. Glenn Allen Ables. Telefonul 
se află în fața ușii. Siguranța ta fizică, ca și siguranța fizică a 
soției, a celorlalți membri ai familiei și a rudelor tale este 
preocuparea noastră majoră. Ai cuvântul meu că vei putea să iei 
telefonul fără a ti se întâmpla nimic. Se opri o clipă, pentru a 
cântări situaţia, gândindu-se cum să încheie. Sunt sigur că 
putem ajunge la o soluție acceptabilă și onorabilă pentru 
ambele părți. 

Cobori megafonul. Cei din pădure așteptau reacţia cabanei. 

Nimic. Ușa rămase închisă. Niciun fel de mișcare sau de 
reacţie de răspuns. 

Banish fu străfulgerat de ideea că, înăuntru, erau deja cu toții 
morţi. Că Ables pusese mâna pe un cuţit sau pe altceva aflat la 
îndemână, și își masacrase întreaga familie. Văzu masca morţii 
întipărită pe chipurile copiilor măcelăriți și corpurile lor căzute în 
diferite poziţii, cumplitele răni de pe mâinile lor, care arătau că 
încercaseră să se apere, ochii larg deschişi, sângele închegat. 

Trecu un timp până când mâna în care ţinea megafonul i se 
relaxă. Apoi, se ridică în picioare și îi spuse trăgătorului aflat 
după pomul de lângă el: 

— Transmite-i superiorului tău să-și retragă oamenii încă zece 
metri. Vreau ca suspectului să-i fie mai ușor. Să-i lăsăm ceva 
spaţiu de manevră. 


Baza de operațiuni 


Șeriful Blood se sprijinea de Bronco-ul său ţinând în mână un 
pahar cu cafea de la Crucea Roșie, cu cofeină dar fără dulceaţa 
și buchetul celei preparate de Marylene. Primul lucru pe care-l 
făcuse de dimineaţă fusese să o cheme pe secretara prin radioul 
poliţiei și să-i propună să-și ia câteva zile libere, pentru că el nu 
crede că va mai trece pe la birou până săptămâna viitoare. Nu 
era nevoie de cine știe ce har premonitoriu ca să-și dea seama 
de acest lucru. 

Un tanc al armatei trecu pe lângă el, traversând platoul. Un 
tanc al Armatei SUA, cu toate accesoriile pe el. Fusese adus peo 
remorcă-platformă hodorogită, coborât pe rampa din spate și 
predat federalilor. Acum hurducăia pe lângă Blood, îndreptându- 
se spre două elicoptere ale Gărzii Naţionale aflate mai la 
distanţă. Federalii dirijau toate aceste lucruri pe platou, cum 
făcea Tarzan cu elefanții lui. 

De unde stătea el, aproape în mijlocul luminișului și cu fața 
spre partea de sus dinspre Paradise Ridge, batalionul de 
vehicule militare înghesuite în șir de-a lungul gardului de lanţuri 
nou-nouțe semăna cu o limbă de ceas îndreptată către ora trei. 
Echipamentele mai voluminoase fuseseră așezate departe - 
camioane cu prelată, verzi și mai multe remorci în care se aflau 
ditamai mașinării, ascunse sub plase de camuflaj. Restul alinierii 
cuprindea Jeep-uri de diferite mărimi, cu capotă sau fără, 
folosite mai ales pentru a căra oamenii în sus și-n jos, către pod, 

limuzine și Explorer-uri cu tracțiune dublă și câte două sau trei 
antene. Toate aveau plăci de înmatriculare albastre, 
guvernamentale, și buline de revizie din diverse state. Mașinile 
de pompieri și ambulanţele locale erau aranjate în depărtare, 
paralel cu cele mai mari echipamente la extremitatea din 
dreapta a platoului. Pompierii din Huddleston și cei de la 
Serviciul de Urgenţă al Spitalului Ținutului de Frontieră stăteau 
pe lângă ele, bând cafea și adunând recuperări. 

Exact în faţa lui Blood, în direcţia a ceea ce ar fi putut fi ora 
douăsprezece, erau parcate patru camioane U-Haul de 
dimensiuni impresionante, înghesuite între corturi. Corturile 
erau acum în număr de șapte, mari, cu frânghiile de ancorare 
depășindu-le marginea și împărțeau între ele trei sau patru 
generatoare care mugeau și zăngăneau ca niște vaci bine 
hrănite. 

Cam în dreptul orei zece, mult în stânga, aproape de locul de 
unde pornea drumul către pod, zeci de rulote stăteau înghesuite 
unele-n altele ca articolele de iarnă cu reducere de preț din 
magazia unui angrosist. Erau locuințe apropiate de teatrul 
evenimentelor, pentru federali și pentru șerifii încartiruiţi în 
corturile cele mari. Blood își petrecuse noaptea în Bronco-ul său. 
La șapte dimineaţa, în spatele lui, agenţii erau ocupați cu 
construirea de ceea ce păreau a fi două bucătării de campanie. 
Niște toalete portabile fuseseră cărate și așezate de-a lungul 
amplasamentului din lemn, pentru latrine, iar un camion al 
Armatei Salvării stătea acum lipit de un vehicul de la Crucea 
Roșie Americană. 

În fine, de-a curmezișul platoului, chiar înaintea orei 
douăsprezece, la baza porțiunii de urcuș rămase, un excavator 
murdar, portocaliu, scormonea la capătul potecii înguste, piuind 
când pornea în contrasens și depunându-și încărcătura într-un 
camion cu benă, înainte de a se înfige din nou cu toată forța în 
pământul tare. Lucrătorii de pe el păreau să lărgească poteca, 
cu intenţia de a construi un drum în sus, mai mult ca sigur 
pentru a permite urcușul vehiculelor mai mari. Era ca și cum ai 
încerca să lărgești un pai de limonada ca să sorbi un hamburger. 

Blood dădu din nou din cap, își termină cafeaua și se uită în 
jur după un coș de gunoi. Apăru și Banish, coborând printre 
copaci, pe lângă măgăoaia portocalie, detașându-se de toţi 
ceilalți, îmbrăcaţi în jachete de vânt albastre, prin megafonul pe 

care-l ţinea în mâna stângă, și prin pasul mare cu care traversa 
platoul, deplasându-se către un ţel precis, indiferent probabil la 
tot zgomotul și activitatea din jurul lui. Se duse întins la o dubă 
mare, neagră, cu șase roți și fără niciun fel de însemnare pe ea, 
pe care Blood nu o remarcase. Aceasta fusese adusă în 
marșarier chiar la baza movilei pe care agenţii ridicau stâlpi 
înalţi de lemn, montau lumini și întindeau fire telefonice negre. 
Banish dispăru după dubă și Blood așteptă ca el să reapară de 
partea cealaltă a ei. Nu apăru. Blood strivi paharul gol în mâna 
dreaptă și o porni încet de-a curmezișul platoului. 


Vehiculul de sunet 


Banish întârzie o clipă în faţa ușii laterale, deschise a 
Econolinei negre, transformate și ea de zilele lungi și de nopţile 
încă mai lungi pe care le petrecuse într-un model asemănător, 
dar mai mare și mai modern, pe pista aeroportului La Guardia, 
sau parcate lângă blocada organizată în faţa unei bănci aflate în 
centrul orașului, sau chiar în Insula Libertăţii, la umbra 
impozantei statui. Stupul, cum i se spunea, era creierul 
întunecat, viu, care aduna toate informaţiile, în centrul căruia se 
afla Banish, primind rapoarte în căști și emițând ordine către 
agenții care roiau în jurul lui. Mașina aceasta din Butte era însă 
lipsită de sisteme de imprimare digitală și de legătură cu 
satelitul. Era dotată doar cu un dublu casetofon Dolby și un grup 
de șase monitoare cu diagonala de doisprezece centimetri, 
numerotate cu cifre în relief, și putea asigura doar două locuri 
de lucru, cu pupitre rabatabile. Era însă suficient. Banish știa că 
va regreta singurătatea și liniștea din biroul său aflat în cortul de 
comandă. 

— Totul e pregătit? 

Sunetistul își scoase căștile și se întoarse în scaunul rotitor. 

— Dacă ne cheamă. _ 

Banish puse megafonul, cu gura-n jos, pe podea. Il privi pe 
Perkins trecând ocupat prin faţa dubei, apoi oprindu-se și 
încuviințând din cap când îl văzu. Purta sacou și cravată, iar 
acum avea și un fir în ureche. În mâna dreaptă ţinea un ziar 
subțire, împăturit. Își dădu seama la ce folosește duba. 

— Ce porcărie, spuse. De ce nu i-om fi azvârlit un telefon 
celular pe verandă, să-l sunăm direct? 

Banish se bucură de întrebare, deși era stupidă. Il scutea de 
un „Bună dimineaţa” sec. 

— Nu negociem pe o linie publică. 

— Rămâne totuși și elementul timp. Chiar daca pe-afară stă 
vreun tip cu urechile ciulite, nu-i mai bine ca lucrurile să se 
rezolve repede? 

— Nu în detrimentul siguranţei, scutură Banish din cap. 
Perkins îi înmână ziarul, deschis la o pagină. 

— Foaia locală de împachetat pește. Reluarea unui interviu cu 
Ables de acum vreo șase luni. S-ar putea să te facă să te 
răzgândești. 

Banish parcurse rapid articolul. Toată treaba era abordată 
ironic pornind de la faptul penibil că Guvernul Statelor Unite 
este incapabil să captureze un fugar federal despre care toată 
lumea știe unde se află. Ca să-și crească tirajul, ziarul făcea din 
proscris un erou popular. Reporterul îl intervievase pe Ables în 
fața cabanei. Într-un paragraf subliniat cu pix albastru, acesta 
declara că nu se va lăsa prins de viu. 

Banish dădu din cap. Tipic pentru Ables. 

— Nu credeţi că vorbește serios? îl întrebă Perkins. 

— Ba chiar și-o dorește. Tocmai de-aia temporizăm. 

Banish își ridică privirea și îl văzu pe șeriful indian pășind 
agale către ei. Îl întrebă pe Perkins cum îl cheamă. 

— Blood, răspunse acesta. El ne-a chemat. 

Indianul își trăsese pălăria pe ochi. Faţa îi era destinsă și avea 
o culoare asemănătoare cu a lemnului de cireș ud, cu nasul nu 
prea proeminent. Din colțurile ochilor de culoare închisă și ale 
gurii îi porneau riduri întrerupte. Mâinile îi erau înfipte comod în 
buzunarele hainei cafenii, care părea moale datorită ţesăturii 
maronii de lână. 

— M-aţi chemat? întrebă. 

Nu-și lua ochii de la Banish. Acesta întrebă: 

— Care a fost sloganul câștigător? 

Șeriful îl privi lung. 

— Poftim? 

— În campania electorală. Sub ce deviză ai candidat? 

Șeriful strânse din buze, încercând să-și amintească. 

— „Votati-l pe Blood pentru Ținutul de Frontieră”. 

Perkins zâmbi șters, privind în sus, către cer. 

— Senzaţional. 

Urmă un răstimp de tăcere, în care Banish rămase cu privirea 
ațintită asupra indianului, pe care faptul nu părea să-l 
deranjeze, iar Perkins, între ei, se legăna încet pe tălpi. 

— Avem un localnic pe care îl vom interoga, începu Perkins, 
evident cu intenţia de a rupe tăcerea. După ce terminăm cu el, 
va trece în custodia ta. 

Indianul își dădu seama imediat despre cine este vorba. 

— Deke Belcher. 

— Îl cunoști? 

Indianul încuviinţă din cap. 

— Sarea și piperul orașului. Dar nu cred că a făcut ceva 
pentru care să-l pot reţine. 

— Când Guvernul Federal termină cu domnul Belcher, poţi să 
faci ce vrei cu el, răspunse Perkins. 

Banish nu-și dezlipea ochii de pe șerif, gândindu-se că acesta 
ar trebui să se simtă mai stânjenit. 

Doi şerifi federali apărură de după colț, cu Deke Belcher în 
cătușe, între ei. Belcher era mic de statură, cenușiu, cu părul 
alb, aspru și dinţii maronii; avea cam șaptezeci și cinci de ani. 
Apropiindu-se de ei, se lumină la faţă, rânjind excitat de agitația 
din întregul perimetru al bazei de operaţiuni. 

— Ar trebui să rupeţi bilet de intrare la chestia asta, spuse. 

— Domnule Belcher - dădu Perkins din cap după ce se 
prezentă - ce-ai căutat ieri în vârful muntelui? 

Belcher rânji. 

— Nu-i oprit de lege să te plimbi pe pământul tău sau să-ţi 
vizitezi vecinii. 

Îi privi pe rând pe cei de faţă, cu o bună dispoziţie agresivă. 

— Cel puţin, nu încă. 

— Ştii că unul dintre șerifii federali a fost împușcat mortal ieri? 

Belcher mormăi a încuviinţare. Rânjetul îi dispăru de pe față. 

— Acolo sus, sunt o groază de infractori care-mi violează 
proprietatea. 

Perkins dădu din cap. Era o aplecare din cap plină de morgă, 
impenetrabilă, oficială. Perkins o executa mai bine ca nimeni 
altul. 

— Deci ești un prieten foarte apropiat al domnului Ables. 

Belcher încuviinţă din cap. 

— Glenn e un vecin bun. Un tip de ispravă. Cum să nu-ţi placă 
un om dintr-o bucată? Dintotdeauna le-a dat cu tifla șerifilor 
astora. 

Zâmbi, privindu-i pe cei doi bărbaţi mai înalţi decât el care îl 
încadrau. 

— Își ţine familia ostatică acolo, sus, rosti Banish. 

Belcher își mută ochii la Banish și scutură din cap, continuând 
să rânjească, stârnit acum. 

— Voi, ăștia de la FBI spuneți numai minciuni. Chiar credeţi că 
o să vă meargă la infinit? Chiar credeţi că noi nu știm ce avem 
de făcut? Că nu știm ce se-ntâmplă de fapt aici? 

— Care „noi”? întrebă Banish. 

Pe chipul lui Belcher apăru o expresie șireată, atotștiutoare. 

— Ce știm e că Guvernul Federal încearcă să ne împingă-ntr-o 
confruntare armată. Să dea buzna peste noi, să ne ia armele, să 
ne omoare soțiile și copiii, să ne impună noua ordine mondială. 
Asta se știe. 

— Care „noi”? repetă Banish. 

— Vedeţi, prin locurile astea oamenii cred în dreptul de a 
purta armă. Cred că ai dreptul să-ţi crești copiii așa cum vrei. Că 
poți să-ţi aduci prinosul lui Iehova - lisus, cum îi ziceți voi - cum 
vrei. Vă aflaţi aici în Marele Nord-Vest, ultimul bastion al 
libertăţii albe, neștirbite, din ţara asta. Acum aţi înţeles? E vorba 
de principii. 

Zăngănitul cătușelor pe care le purta la mâini, din ce în ce 
mai tare, pe măsură ce se ambala, încetă brusc. 

— Eu atâta vă spun: Dacă Glenn n-a coborât din Paradise 
Ridge până acum, nici n-o să coboare. Glenn e gata să moară 
pentru lucrul în care crede. Un om dintr-o bucată, cu frica lui 
Dumnezeu. 

Savura atenţia de care se bucura, privindu-le pe rând 
chipurile, așteptând nu doar o simplă reacție, ci aprobarea lor. 
Banish îi aruncă din nou o privire indianului. Ochii acestuia 
păreau că strălucesc o idee mai tare sub borul pălăriei, dar în 
mod sigur, mai auzise toate aceste lucruri. Țepeni, cei doi șerifi 
parcă prinseseră rădăcini. 

— Cam ăsta ar fi crezul Identităţii Creștine, spuse Perkins. 

Belcher încuviinţă din cap, sec. 

— Așa-i. 

Perkins, din nou cu morgă: 

— O învăţătură fundamentalistă care susţine că anglo-saxonii 
sunt adevăratul și singurul Popor al lui Israel și că America este 
Pământul Făgăduinţei. Că cei de altă rasă sunt fiinţe inferioare, 
care trebuie izgoniți din ţară. 

— Fiţi atenţi cu separaţia dintre biserică și stat, continuă 
Belcher, zâmbind cu emfază. Lui Glenn îi plac oamenii de 
înțeles. Și mie. Marele război al rasei albe se apropie și va 
începe chiar aici. Glenn știe. A spus-o dintotdeauna, că primele 
focuri vor fi trase la cabana lui. Uitaţi-vă-n jur și spuneţi dacă nu 
e adevărat. Se încălzise din nou, zăngănea iarăși din cătușe. 
Știți foarte bine că Turnul Babilonului Naţiunilor Unite din orașul 
evreiesc New York e cel care ne face legea. La frontiera 
canadiană sunt masate, chiar în momentul de faţă, douăzeci și 
cinci de mii de căști albastre. Asta ce-nseamnă? Inseamnă că se 
apropie clipa. Nu înţelegeţi? Glenn luptă pentru conservarea 
rasei albe. Pentru Bătrâna și Marea Americă. 

Belcher își sublinia vorbele dând din cap cu mândrie, privindu- 
i pe rând în faţă. Banish îl studia. Fără să știe de ce, îi amintea 
de un pacient de la Sanatoriu, un fost doctor, cât se poate de 
sănătos fizic, care le spunea tuturor că este mâncat de cancer, 
descriindu-i ravagiile în cele mai dezgustătoare detalii. 

Își mută privirea la Perkins și la Blood, care erau și ei cu ochii 
pe Belcher. Lipsa de reacţie a șerifului era remarcabilă. Perkins 
părea mândru că-l făcuse pe Belcher să vorbească, un nebun și 
un palavragiu bătrân pe care poţi să-l stârnești cu câteva 
maimuţțăreli. Probabil că întâmplarea avea să-i folosească lui 
Perkins cândva pentru a începe o conversaţie cu Banish: „Ce zici 
de babalâcul ăla...” Banish nu era însă deloc interesat de 
ciudățenii antropologice sau de sarea și piperul vreunui 
muntean zbârcit. Nu-i păsa cine pe cine urăște, și nici de ce. 
Singurul lucru de care-i păsa era siguranța de sine, subliniată de 
gesturi, a bătrânului, și puternicele sentimente anti-federale 
care răzbeau din spatele cuvintelor lui. Banish era convins că 
omul nu-și predica aiurelile lui proprii și personale. 

ÎI privi pe Perkins și dădu din cap, iar acesta rosti: 

— Multumim, domnule Belcher, asta-i tot. 

Șerifii îl luară de-acolo. 

— Mai sunt vreo cincizeci ca el, pe o rază de câteva mile, 
spuse Blood. Și niciunul nu are la activ nici măcar o amendă 
pentru depășirea vitezei legale. 

Banish se întoarse la dubă și bătu de două ori în tabla ei. 
Sunetistul îl salută din cap, prin ușa deschisă, și începu să 
deruleze cu viteză excesivă o rolă de bandă audio. 


Paradise Point 


Telefonul era neatins, pe sol, la cincisprezece metri de 
verandă. Banish stătea în picioare, la marginea cercului de 
aproximativ patruzeci de metri care constituia, în jurul cabanei, 
țara nimănui. Pe un trepied de oțel cu picioarele înfipte în 
pământ, lângă el se afla un difuzor, cu aripi de tablă rabatate în 
părți pentru a dirija sunetul către cabană. 

— Acum, rosti Banish în Motorola lui. 

Bașii puternici și fâșăiala înaltă, repetată, a muzicii bubuiră în 
difuzor. Cele mai joase note zguduiră pământul sub picioarele lui 
Banish, apoi porniră și vocile rapper-ilor, urlate, abrazive. 

Banish trecu în spatele difuzorului și începu să-i dea 
instrucţiuni sunetistului prin Motorola. 

— O ţii așa douăzeci de minute, după care te oprești zece, 
prima dată, pe urmă scazi câte un minut, la fiecare jumătate de 
oră. Și faceţi rost urgent de niște tampoane pentru urechi, 
pentru oamenii de aici. 

Fagin se afla la o oarecare distanţă în spate, scuturând 
mașinal din scrum un trabuc neaprins. Se încruntă la auzul 
muzicii și se apropie. 

— Gata, ai și început să-l bâzâi? ţipă, ca să acopere zgomotul. 
Nu-i cam devreme? 

— Vreau să-și ia telefonul ca să ne spună să oprim muzica, 
răspunse Banish. Vreau să înceapă să ne ceară câte ceva. 

Fagin scutură din cap. 

— E prea devreme, ce mama mă-sii. 

Banish se mărgini să dea din cap. Privi peste umăr, la ţara 
nimănui și la cele două cadavre de câini ce putrezeau. Acestea 
se aflau la zece metri distanță și căzuseră în niște poziţii 
răsucite, nefirești. În jurul fiecăruia se afla câte un nor negru de 
muște flămânde. Peste încă o zi sau două, duhoarea avea să fie 
înfiorătoare. 

Banish trecu pe lângă Fagin, îndreptându-se către baza de 
operaţiuni. 

— Ce fel de muzică îţi place? îl întrebă. 

Fagin se uită urât la el. 

— Un singur om de pe muntele asta nu poate să-nghită 
muzica asta nici cât Ables, și ăla sunt eu. 


Baza de operațiuni 


Brian Kearney tocmai urcase de la pod, unde lucrurile se 
precipitau de-a binelea. Numărul manifestanţilor de jos se 
dublase practic. Drumul acoperit de iarbă era acum străjuit de 
mașini parcate de ambele părţi, iar oamenii se îndreptau pe jos 
spre pod, ducând pancarte, coșuri cu mâncare și termosuri. Se 
țineau discursuri și lumea se agita. Treaba în sine, adică ceea ce 
Brian și ceilalţi patru polițiști aveau de făcut pentru a-i sprijini pe 
şerifi, era foarte asemănătoare cu alte manifestații la care 
fusese de faţă, mai puţin faptul că, spre deosebire de muncitorii 
de la companiile de telefoane sau de la cele de drumuri, șerifii 
nu erau deloc puși pe vorbă. Nu aveau prea multe de făcut în 
afară de a bea cafea și de a bate din picioare, lucruri care îl 
făceau pe Brian să urineze mai ceva ca un amoraș de piatră 
dintr-o fântână și pentru asta trebuia să urce mereu pe platou. 

Și aici era agitaţie. Brian se dădu un pas înapoi și încercă să 
reconstituie din memorie spaţiul viran pe care-l știa 
dintotdeauna. Acum, lucru ciudat, se auzea și muzică, din 
depărtare, răsunând când mai tare, când mai încet, de parcă s- 
ar fi jucat cineva cu un radio sau ar fi bătut într-o tobă. Părea a 
fi ecoul din înălțimile învecinate. 

Latrinele erau chiar lângă camionul Crucii Roșii din care se 
împărțea cafea, undeva, în dreapta porțiunii de la capătul 
drumului pe care-și parcă Brian Jeep-ul, așa că nu avea un drum 
prea lung de străbătut. Oamenii ciocăneau la două platforme 
lungi de lemn, în spatele camioanelor, iar când Brian îl întrebă 
pe unul dintre ei ce fac, agentul îi răspunse: 

— Bucătării. 

Brian nu putu să nu le admire eficacitatea. Decât să le ceri 
polițiștilor din Huddleston să-și construiască o bucătărie de la 
care să poată bea o supă caldă, mai bine s-o lași baltă. Era clar 
că federalii se așteptau să rămână aici multă vreme. 

Latrina avea două trepte și o ușă subţire de lemn, care 
probabil nu ar fi rezistat unei furtuni. Înăuntru se afla un șir 
îngust de pisoare de plastic, dispuse unul lângă altul. Nu era la 
fel de intim ca la toaletele din oraș, dar, presupuse Brian, mai 
curat - și mai bine aerisit. Nu erau oglinzi, iar singura chiuvetă 
de lângă ușă avea o găleată goală în ea. Lângă chiuvetă atârna 
un prosop verde, pătat, iar de tavanul jos, printre ale cărui 
scânduri intra pieziș destulă lumină de afară, fuseseră agăţate 
două becuri. Brian fu lovit de un val de duhoare sărată și 
nesănătoasă. 

Înăuntru era cineva, și, ca în orice toaletă publică, Brian 
încercă să nu se uite. Nu te apuci să privești necunoscuţii în ochi 
într-un loc ca acesta. Faci ce ai de făcut, te speli pe mâini și 
pleci. Tipul se afla cam la al patrulea pisoar, chiar în mijlocul 
rândului, așa că Brian se putea așeza, discret, la două sau trei 
distanță de el, în orice parte ar fi dorit. Persoana avea însă 
spatele întors către Brian. Închise ușa, dar necunoscutul nici 
măcar nu întoarse capul, așa că Brian avu destul timp să-l 
cerceteze cu privirea fără a fi văzut. Atunci își dădu seama că 
era agentul Banish. 

Primul impuls fu să facă stânga-mprejur și să plece. Ca și cum 
ar fi deranjat acest om chiar și prin simpla lui prezenţă. Dar, 
apoi, se stăpâni. Acolo, înăuntru, erau doar ei doi. Se gândi că 
asta e marea lui șansă. 

Își aminti iar de verighetă, și-o scoase și și-o băgă într-un 
buzunar al pantalonilor. O porni de-a lungul scândurilor ce 
scârțâiau, stânjenit, înghițind în sec, neștiind ce să spună. 
Agentul Banish nu purta șapcă, avea părul grizonat și ușor 
ondulat și privea fix înainte, la peretele de lemn maroniu 
deschis. Se ușura. Brian păși cu destul zgomot ca să nu se 
creadă că se furișează. 

Agentul Banish nu întoarse capul nici când Brian se opri la 
pisoarul de lângă el. Lui Brian însă nu-i venea în cap ce să spună 
sau cum să înceapă, așa că își drese glasul, își deschise 
fermoarul și făcu ceea ce se face de obicei în astfel de situații. 
Bineînţeles, în acest moment, nevoia de a se ușura îl părăsi. 
Uitase cu totul de asta. Ar fi părut însă și mai ciudat dacă nu ar 
fi continuat. Rămase cu șliţul desfăcut, cu faţa la perete, 
trăgând pe nări mirosul sărat al locului și așteptând să se 
întâmple ceva. Privea drept înainte, exact ca și agentul Banish. 

Era prea intimidat ca să se uite în altă parte. Jetul agentului 
Banish deveni intermitent, iar Brian își dădu seama că dacă nu 
se hotărăște acum, nu va mai avea alt prilej. Tatăl lui Brian avea 
niște vorbe ale lui, iar unul dintre lucrurile pe care le zicea 
mereu era că un bărbat trebuie să aibă iniţiativă în viață. Brian 
știa că nu va ajunge nicăieri, că nici măcar nu va ieși din 
Huddleston, Montana, dacă nu se va prezenta la marea 
împărțeală pentru a-și cere și el tainul lui. 

Așa că, în cele din urmă, întoarse capul. Se miră cât de 
aproape erau unul de altul. 

— Domnule Banish, exclamă prefăcându-se că l-a remarcat 
abia atunci. Își ridică mâna dreaptă, întinzând-o. 

— Brian Kearney, Poliţia Orașului Huddleston, rosti. 

Agentul Banish termină. Întoarse capul, iar ochii lui albaștri ca 
otelul îl sfredeliră pe Brian, ca și cu o seară înainte, în ploaie. 
Privi palma deschisă a lui Brian, apoi faţa acestuia, cu aerul că 
nu-i vine să creadă. 

— Voiam doar să știți, se sforță Brian curajos, că nu sunt la fel 
ca ceilalți polițiști. Adică, ei nu văd lucrurile în genul în care le 
văd eu. Adică, eu nu văd lucrurile în felul în care le văd ei. De 
fapt - ajunse în cele din urmă la ce-l rodea - de fapt, am 
completat acum două luni un formular FD-646, cerere de 
admitere ca agent special. Sper să intru și eu în FBI. 

În acea clipă, ochii agentului Banish se întunecară. Îl privi pe 
Brian ca de pe celălalt mal al unei prăpăstii, apoi își cobori ochii. 
Işi trase fermoarul și ieși fără o vorbă, uitând să se mai spele pe 
mâini. Ușa se trânti în urma lui. 

In dungile de lumină plutiră câteva fire de rumeguș trezite la 
viață. Brian încremenise în loc, neștiind ce să facă. Apoi se 
închise la pantaloni, ieșind repede după Banish. 

Acesta traversa platoul, iar Brian se grăbi să-l prindă din 
urmă, apoi își potrivi pasul cu al său. Constată că aveau cam 
aceeași înălțime. 

— Sunt unul dintre polițiștii în care s-a tras, glăsui precipitat, 
ca să afle și agentul Banish. Glonţul a ricoșat chiar în radioul 
meu, pe care îl aveam la șold. Am scăpat fără o zgărietură. Cred 
că dintotdeauna am fost norocos... 

Agentul Banish se opri. Avea fața întoarsă spre platou. Ochii 
lui păreau să citească agitația și copacii înconjurători așa cum 
alții privesc cuvintele și punctuația pentru a alcătui din ele 

propoziţii. Brian îi urmări privirea, până când aceasta se opri 
asupra lui Blood. 

— Care e povestea lui? 

II întreba ceva pe Brian. Brian nu știu ce să răspundă, pentru 
că întrebarea fusese pusă de agentul Banish și pentru că nu-și 
dădea seama ce vrea un negociator de ostatici al FBI de la șerif. 

— Povestea șerifului Blood? Nu are nicio poveste. 

Răspunsul nu prea avea sens nici chiar pentru Brian. Totuși, 
agentul Banish nu-și mutase privirea. Impresia cu care rămase 
Brian fu aceea de curiozitate deliberată, a animalului mare care 
se joacă cu unul mai mic înainte de a-l ucide. 

— Ce este între el și șeful vostru? întrebă Banish. 

Brian îl privi cu coada ochiului. Încerca să-i descifreze 
expresia. 

— Cum v-aţi dat seama? 

Realiză însă că făcuse o greșeală, pentru că agentul Banish 
întoarse imediat capul și îl privi drept în faţă, recunoscându-l 
abia atunci - sau poate doar văzându-i uniforma. 

— N-ar trebui să fii jos la baricadă? 

— Ba da. Adică... de acolo vin. Am urcat să iau niște cafea 
pentru toată lumea și pentru că aveam nevoie de toaletă. Știţi 
cum este. Singurele lucruri pe care le faci în astfel de misiuni 
sunt să tropăi în loc și să bei cafea, și de la amândouă îţi vine 
să... 

Agentul Banish se îndepărtase deja. Brian rămase neclintit, 
uitându-se după el. Nu înțelegea cum de-i trecuse prin cap să-l 
facă să-și piardă timpul. Oamenii aceștia sunt oameni de 
acțiune. Nu stau de povești, nici nu bat din picioare, nici nu 
beau cafele în misiune. Nu puteai să urci pur și simplu până pe 
platou și să le ceri să-ți devină amici. Deţineau un secret al 
respectului, respect pe care trebuia să-l câștigi. 

Işi dădu seama că se dusese totul de râpă și, la drept vorbind, 
îi venea din nou să urineze, dar acum știa că trebuie să se ducă 
la șerif. Șeriful Blood îl văzu apropiindu-se și se opri la jumătatea 
drumului spre Bronco-ul său, iar apoi își ridică ochii și îl privi pe 
Banish care se îndepărta în direcţia opusă. Știind că șeriful îi 
văzuse împreună, Brian întețţi puţin pasul. 

— Brian - dădu din cap șeriful, în felul lui caracteristic, cu 
braţele încrucișate, degajat - ce mai faci? 

— Bine, răspunse acesta, întorcându-se după agentul Banish 
și îndemnându-l pe șerif să facă și el la fel. Știi, s-a interesat de 
tine. 

Rămase puţin cu ochii aţintiţi în aceeași direcție, pentru efect, 
apoi se întoarse din nou către șerif, așteptând câteva întrebări 
iscoditoare, în speranţa că ar putea afla ceva. Șeriful, însă îl 
privi cu reproș. 

— Cu Ables ar trebui să-ți baţi tu capul, Brian. 

Părea aproape nepăsător, dar Brian își dădu seama că se 
ascunde fără prea multă dibăcie și că dacă și-ar întoarce capul 
și l-ar privi chiar atunci, ar citi pe faţa lui surpriză, curiozitate, 
teamă sau ceva asemănător. Lui Brian nu-i venea să creadă că e 
adevărat. Biroul Federal de Investigaţii este într-adevăr 
interesat de un șerif local. 

— Deci, schimbă vorba Blood, cum e să fii din nou burlac? 

La dracu’. Brian își pescui rapid verigheta din buzunar și și-o 
împinse înapoi pe deget. 

— N-ai să le spui nimic federalilor, rosti, pe jumătate 
întrebător. 

Șeriful își înfundă mâinile în buzunarele hainei, cu o expresie 
severă pe faţă. 

— Ce mai face Leslie? 

La dracu'. La dracu'! 

— Sincer să fiu, nici n-am apucat să o sun, răspunse Brian, 
dându-și seama că încearcă să se scuze. 

Acum, șeriful era chiar furios. Brian știa că își pierduse soţia în 
urmă cu câţiva ani, de cancer sau așa ceva, dar nu au vorbit 
niciodată despre asta, pentru că nu fuseseră în relaţii destul de 
strânse. Poate de asta i se părea mereu că șeriful se gândește 
atât de mult la căsătoria lui și la sarcina lui Leslie. Blood își 
scoase mâna din buzunar și îi dădu o legătură mică de chei. 

— Du-te și sun-o din mașina mea, îi ordonă. 

Ceea ce Brian și făcu, după ce dădu din cap și plecă. 


Cortul de comandă 


[PARASIEGE, pag. 23] 
Agentul Banish a intrat pentru prima oară în acea zi în cortul 
de comandă în jurul orei 11.00. Agentul Coyle, aflată în noua 

situaţie sub ordinele agentului Perkins, l-a întâmpinat pe agentul 
Banish la jumătatea drumului către birou. Conversaţia a durat 
puţin. 


AGENTUL COYLE: încă doi agenţi trimiși de la Birou azi- 
noapte, domnule. De la Științe Comportamentale. Elaborează un 
profil psihologic al lui Ables. 

AGENTUL BANISH: Bun. Să-i facă și horoscopul. 

AGENTUL COYLE: Au sosit și agenţii de la Alcool, Tutun și 
Arme de Foc. 


Din acest moment agentul Banish și-a pierdut interesul. 
Rămase cu ochii aţintiţi asupra unui frigider din apropiere, în 
care se aflau fructe și apă minerală pentru personalul auxiliar. 
Agentul Coyle și-a dat seama că în centrul interesului agentului 
Banish se află un cartuș de șase cutii de bere Pabst Blue Ribbon, 
așezat deasupra frigiderului. Agentul Coyle l-a informat că berea 
a fost livrată de un medic din oraș, adăugând că băutura a fost 
amestecată cu un narcotic. Este păstrată, a mai arătat agentul 
Coyle, pentru eventualitatea că Ables cere băuturi alcoolice. 

Agentul Banish a cerut ca berea să fie dusă imediat din cortul 
de comandă. După care, fără alte explicaţii, s-a îndreptat către 
biroul propriu. 


Biroul 


Așezat în spatele rapoartelor în coperţi tari și al dosarelor 
îngrămădite pe biroul său, Banish îi privea pe cei doi agenţi de 
la Biroul pentru Alcool, Tutun și Arme de Foc, ATF, care stăteau 
îmbrăcaţi lejer în fața sa. FBI și Biroul pentru Alcool operau cam 
pe aceleași trasee, și din acest motiv se călcau des pe picioare. 
Presa îi prezenta în mod frecvent ca rivali, ceea ce însă nu 
corespundea adevărului. Bugetul anual al FBI depășea cu mult 
cele 265 de milioane de dolari ale celor de la Alcool, Tutun și 
Arme, lucru care elimina din start orice bază pentru o competiţie 
echitabilă. Adevărata sursă a conflictului dintre agenţii era 
procedurală. Cei de la Alcool se considerau niște cowboys. 
Agenţii FBI, niște oameni ai legii. 


87 


Dintotdeauna s-au suprapus domeniile de activitate ale unor 
instituţii, de unde frustrările inevitabile. FBI și Serviciul Șerifilor 
Federali depind amândouă de Departamentul de Justiţie. ATF 
ține de Trezorerie. Cacialmaua cu ajutorul căreia fusese prins 
Ables era opera ATF care pornise de la informaţiile proprii cu 
privire la traficul de arme și substanțe explozibile. Pentru că 
Ables nu se prezentase la termenul din justiție și își abandonase 
și cauțiunea - cabana - a fost declarat fugar federal. Capturarea 
lui a trecut în sarcina Serviciului Șerifilor. Uciderea agentului 
federal și apariţia unei stări de asediu schimbară pentru a treia 
și ultima oară girantul operaţiunii, care devenise FBI. Cea mai 
înaltă autoritate responsabilă cu păstrarea ordinii legale. 

Ambele părți se arătau de astă dată pline de dorința de a 
colabora, iar cei de la ATF fuseseră până în prezent prompti. 
Banish nu știa dacă aceasta se datora presiunilor interne, 
aluziilor din mass media sau influenţei Procuraturii Generale a 
SUA și nici nu-i păsa. Agenţii, ce veneau din Spokane și stăteau 
acum de cealaltă parte a biroului său nu-l impresionară deloc. 
Musculatura dezvoltată a lui Riga îi compensa micimea staturii. 
Crimson era mai tăcut și părea mai dornic de colaborare. 

Riga povestea că își răsese mustata și părul din cap pentru a- 
și intra în rol. 

— Eram membri ai Rezistenței Ariene Albe din Nevada, 
cumpăram ceva dintr-un local de pe marginea șoselei, un bar de 
skin-heads aflat la numai câteva mile de aici. A fost o întâlnire 
aranjată, pusă la cale de un informator confidenţial pe care îl 
aveam în rândurile Rezistenței Ariene. Ables ne-a contactat într- 
o cabină telefonică, am negociat, am plătit cu bani gheaţă și 
apoi ne-am luat după el până în parcare, unde ne-a dat marfa. 

— Avea armele la el? întrebă Banish. 

— In camionetă. Zicea că se grăbește. L-a cam costat. 

— Explozibil? 

— Nu atunci. Vă mai amintiţi de Miles City? 

Banish încuviinţă din cap. Cu câţiva ani în urmă, o bombă 
artizanală explodase în timpul nopţii, la sediul unei firme care 
avea un perete comun cu Agenţia de Coordonare a FBI din Miles 
City, Montana. 

— Nu se știe nici acum despre ce substanțe chimice a fost 
vorba, continuă Riga. Dar detonatoarele au fost în mod clar 
făcute de el. E specialist în electronică. 

— S-a împotrivit arestării? întrebă Banish. 

— Nu. A acceptat-o cu zâmbetul pe buze. Totuși, n-a marșat 
mai departe. „Ai înţeles drepturile pe care ţi le-am citit?” A zis 
că nu. N-am scos nimic de la el. Riga se lăsă pe spate și își 
încrucișă picioarele. O japiţă de nazist, încheie. 

Banish lua notițe. 

— Și care a fost captura finală? întrebă. 

— Una, răspunse Riga. 

— O ladă cu armament, silabisi Banish, măzgălind pe foaia lui. 

— O armă. 

Banish se opri din scris. Își privi notițele, apoi ridică ochii, 
ațintindu-i pe rând asupra celor doi. 

— O armă, rosti. 

Riga își netezi mustaţa groasă, despărțită în două. 

— O pușcă-mitralieră Bereta Model 12. Cu magazie de 
patruzeci de cartușe. Trage două gloanţe de 9 milimetri pe 
secundă. Efect omorâtor la peste două sute de metri. 

— L-aţi ridicat pentru o singură armă, rosti Banish. 

Crimson se aplecă înainte, în scaun. 

— Este o armă teroristă, des întâlnită în America de Sud, și în 
Orientul Apropiat. Cum a făcut rost de ea e o altă poveste, dar 
în orice caz nu e o jucărie. Știm că e conectat la o filieră. A 
vândut 150 de bucăţi Adevărului, cu numai șase luni înainte de 
a-l prinde. Informaţia e confidențială. 

— Atunci de ce nu i-aţi cerut mai multe? 

— Eram la prima întâlnire. De tatonare. 

— Și de ce nu aţi stabilit încă una? 

— informatorul nostru ne-a spus să nu încercăm. Ables 
tratează numai cu arieni. Povestea noastră era prea subţire ca 
să ţină la drum lung. 

Banish se mulţumi să dea din cap. Își roti privirea 
pătrunzătoare îndelung prin birou, simțind din nou ameţeala 
care îl apucase atunci când văzuse cutiile de Pabst. Avea din 
nou senzaţia, ca un fermier care încearcă să calce niște lăcuste 
săltăreţe, că lucrurile îi scapă de sub control. 

Deci fuseseră presaţi de timp. Capturile de arme de la grupuri 
de rasiști albi au făcut dintotdeauna vâlvă. Probabil că, la data 
capturii, se apropia perioada stabilirii alocaţiilor bugetare. 
Poliţiștii de circulaţie de pe autostrăzi numeau „zile de ciclu” 
intervalul de la sfârșitul lunii în care se zbăteau să-și facă planul 

la amenzi. Fiecare agenție își avea susceptibilităţile ei. Toţi 
oamenii legii își făceau din când în când numărul. 

Lui Banish îi veni să-i scoată pe Riga și Crimson afară. Să le 
arate unde dusese captura lor de o armă. Prostii. Trecutul nu 
avea nicio importanţă. Un șerif al Statelor Unite fusese 
împușcat. Muntele era plin de criminali, oameni ai legii și 
ostatici, iar siguranța fiecăruia dintre ei depindea în ultimă 
instanţă de Banish. Circumstanţțele atenuante nici nu contau în 
acest caz, așa că Banish și le scoase din minte. Nu își va permite 
să fie deturnat sau distras de la misiunea pe care și-o asumase. 


Bronco-ul 


Lui Blood nu-i plăcea să vadă Paradise Ridge micșorându-se în 
oglinda retrovizoare. Nu dădea o ceapă degerată pe întreaga 
operaţiune. Dar, trebuia să recunoască, îl prinsese. Ca o fetiță 
dintr-un serial TV. Nu vrei ca ea să se facă mare fără să vezi și 
tu. Mai ales dacă fetița, într-un moment al acțiunii, ar pune 
mâna pe o armă. 

Asemenea celorlalţi, nu-și putea dezlipi ochii de la antenele 
parabolice aflate pe camioanele TV care traversau vadul. Asta, 
după ce a trecut printre protestatarii care se repeziseră la 
Bronco-ul lui, bătând în capotă și lovind în uși, în timp ce Deke 
Belcher le făcea cu mâna de pe scaunul din dreapta. Pumnii 
manifestanţilor se loveau de geamuri, iar gurile lor larg deschise 
urlau. Bătrânul avea un miros stătut, amărui, de murdărie, care 
îl scotea din ce în ce mai tare din sărite pe Blood. Ajungând pe 
șoseaua Interstate, cobori geamul. Desfăcu puţin învelitoarea de 
plastic a cartonașului cu miros de pin pe care și-l agăţase de 
bricheta din tabloul de bord, apoi o scoase cu totul. 

— Mă bagi la mititica? 

Din nou zâmbetul acela agresiv și strâmb. Și-l etala în fața lui 
Blood cum îţi arată copiii mâinile murdare, ca să le speli. Blood 
acceleră Bronco-ul până la o sută de kilometri pe oră. 

— Nu poţi să mă arestezi, spuse Deke. N-ai pentru ce. 

— Am niște hârtii de completat cu tine, răspunse Blood, 
încercând să vorbească fără a inhala aerul mașinii. Niște chestii 
pe care trebuie să le semnezi. Pe urmă, ești liber. 


90 


Deke dădu din cap, continuând să zâmbească și să privească 
prin parbriz, cât se poate de satisfăcut. 

— Ce zici de federalii ăștia? întrebă, dând din capul lui ameţit 
de parcă ar fi vrut să zică: „Măi-măi”. Aștia nici nu-și dau seama 
c-au călcat pe bec. Nu știu în ce s-au băgat. Știi ce - se întoarse 
către Blood - pun pariu că tu i-ai chemat. Pe ce vrei tu. 

Blood nu se obosi să-i răspundă. 

— Fiindcă șeful Moody e unul care știe ce se face și ce nu se 
face prin părțile astea. Tu parcă nu te descurci niciodată singur. 
De pildă, știu c-ai fost ales șerif acum doi ani. Unde-ţi sunt 
acuma alegătorii? Un șerif indian? E ca și cum ai pune o piatră 
să răspundă de o pădure. Oamenii nu-și mai cunosc lungul 
nasului, în ziua de azi. Dar lucrurile n-or să rămână așa. Un 
indian de tutungerie, o statuetă de-aia de lemn, vezi că-ncepe 
să miște și vrea să conducă el toată prăvălia. Mă-nţelegi? Tot 
așa și cu tine. N-am dreptate? Și cu accidentele alea, băieţii ăia 
indieni. Ce, s-a aflat ceva după aia? Blood nu-și clinti niciun 
mușchi de pe față. Ceafa îl ardea. Să luăm de pildă, un băiat 
indian care-a băut prea mult și pleacă la plimbare prin mijlocul 
șoselei. E fugă de la locul accidentului, dar ce vină are șoferul? 
Și-atunci, cum să sune la poliţie? Un indian beat care-ţi răsare în 
fața mașinii? Cine-i de vină? Chestia e că toţi ai tăi nu fac decât 
să se-mbete, asta e-n sângele lor. Și-atunci, cum să nu se- 
ntâmple ce se-n-tâmplă? 

Bătrânul de pe munte îl zgândărea în continuare. Poate că nici 
nu era atât de nebun cât părea. Dar Blood o ţinu pe-a lui în timp 
ce Deke îi dădea înainte, melițând. 

— Oricât, măcar tu muncești ceva. Nu ești unul din indienii ăia 
care plâng după pământurile lor. Ce-i al tău i-al tău. Auzi, cică 
le-au furat albii pământul. Păi să știi că da. V-am gonit în doi 
timpi și trei mișcări și v-am luat pământul de sub tălpi. Pentru că 
ne-au ţinut balamalele să vi-l luăm, pentru că asta-i legea 
pământului. Dar acuma, indienii vin și vor să schimbe legile și să 
și-l ia înapoi, și tu știi cine se ascunde după toate astea. Avocaţii 
evrei, care storc bani și din piatră seacă, le susură dulce-n 
ureche alor tăi. Fiindcă indienii sunt prea înceţi ca s-o scoată la 
cap cu chestia asta. Voi, Pieile Roșii, ar trebui să tăceţi și să v- 
aduceți aminte de tratatele originale. Și știi că nu ne-a obligat 
nimeni să vă facem rezervații. Asta a fost așa, din generozitate. 

— Unde mai pui că aţi devenit și populari. 

— Chiar crezi că dacă cineva putea să ne ia pământul, nu ni l- 
ar fi luat demult? Și după ce ne-ar goni pe toţi și-ar întoarce 
totul cu susu-n jos, te rog să mă crezi, că i-ar apuca remușcările 
și nu și-ar schimba la loc legile, și nici nu ne-ar da pământul 
înapoi. L-ar lua și l-ar ţine pentru ei. Asta se și întâmplă, în clipa 
de față. De aia trebuie să ne ţinem tari, să ne apărăm ce-i al 
nostru. Sigur, am putea și noi s-o păţim ca Omul Roșu. Guvernul 
Federal a declarat război rasei albe creștine. Glenn Ables e 
numai vârful aisbergului. Dar nu-i așa că tu și cu strămoșii tăi, 
dac-aţi mai putea, ne-aţi scalpa pe toţi? Numai că mortul de la 
groapă nu se măi întoarce. Asta e, n-ai ce-i face. Noi nu facem 
decât să ne apărăm rasa, chiar în momentul de faţă. Cred că nu- 
i așa de greu de înțeles, nu? 

Blood își șterse o picătură de sudoare de pe buza plină de sus. 

— Te înțeleg perfect, răspunse. 

Ajunseră la Secţie, iar Blood întoarse în parcarea cu pietriș. Cu 
excepția steagului care flutura în vârf, clădirea părea închisă din 
motive de sezon mort. Părea să fie în carantină. Ca și cum cine 
știe ce epidemie primejdioasă izbucnise în ţinut. 

Deke se foi temător în scaun. 

— Numai să semnez câteva hârtii? întrebă. 

— Exact. 

— Pe urmă-mi dai drumul. 

— Exact. 

— Și pe urmă mă duci înapoi la Paradise Ridge? ` 

Blood trase frâna de mână și răsuci cheia în contact. Işi luă 
pălăria, trase de mânerul portierei și cobori repede. Întârzie O 
clipă lângă mașină, trăgând aerul proaspăt în piept. Işi înfundă 
pălăria pe cap și se întoarse, privindu-l prin ușa deschisă pe 
Deke. 

— Pe urmă, treaba ta ce faci. 


Paradise Point 


Era întuneric. Din nou stelele alea nenorocite, la care se 
adăugau nori negri, mișcându-se cu repeziciune pe cer. Vântul 
nopţii foșnea prin copaci. Fagin privi în jur și își văzu trăgătorii 
chirciţi peste tot, forme negre pe fundalul de copaci negri și 
noapte mov. Mai existau și alți oameni în pădure, agenţii 

Biroului, purtând cizme, impermeabile și jachete cu puf de 
pasăre de la nenorocitul acela de L.L. Bean. Lucrau în diferite 
puncte din jurul cabanei, făceau o groază de zgomot clinchetind 
din tot felul de chestii, iar Fagin era sigur că știe ce pun la cale, 
un lucru care îl scotea din papuci. Dar să-l ia dracu' dacă are să 
întrebe. Banish l-ar duce cu șoalda dac-ar face-o. 

Bine că se oprise cel puţin muzica. Fagin auzi lătratul 
indistinct al megafonului și o porni printre copacii întunecaţi. În 
pauza de prânz, ceruse o linie externă pentru a contacta un 
amic din FBI în căutare de informaţii cu privire la noul său 
prieten, agentul special John Banish. Se părea că acesta își 
petrecuse întregul an 1991 în concediu din motive umanitare - 
depășind cu șase luni perioada admisă - și, pe la jumătatea 
acestui interval de timp, gagica aia sărită l-a găurit, în spital. 
Amănuntele cu privire la incident erau vagi - al dracului de vagi, 
parcă înadins - dar tipesa îi înfipsese un glonţ atât de bine în 
măruntaie, încât Banish fusese aproape bun de băgat în sacul 
de plastic. După ieșirea din spital, trecuse la o Agenţie de 
Coordonare care nu coordona nimic, pe undeva prin inima 
Montanei, trăgând de timp în așteptarea trecerii în rezervă. 
Nimic nu mirosea bine în toată povestea. Mirosea a mașinaţii, a 
tratament preferenţial, a tras de sfori, a șmecherie - a toate 
lucrurile alea care-i stăteau în gât lui Fagin când se gândea la 
Biroul Federal de Investigații. 

Un bărbat într-o scurtă de vânt a FBI era în genunchi, în 
noapte, la marginea încercuirii, iar Fagin crezu mai întâi că era 
Banish. La o examinare mai atentă își dădu seama că nu era el, 
ci un agent cu căști, care monta un microfon cu reflector 
parabolic. Banish era chircit alături și își termina de debitat 
gogoșile prin megafon... aruncați armele și ieșiți cu mâinile la 
ceafă. Cobori goarna și aşteptă o clipă. 

— E vreo mișcare? întrebă. 

Agentul cu căști rămase nemișcat în genunchi, cu privirea 
ațintită în pământ. 

— Aud niște pași, răspunse, cu un accent cântat de Virginia, 
cel predilect și la agenţii FBI și la cosmonauţi. Nimic clar. Pereții 
sunt probabil mai groși decât ne-am închipuit noi. 

Fagin se chiori în întunericul din fața cabanei. Undeva, între 
copaci, în zona luminată de stele din fața porţii cufundate în 

umbră stătea cutia de plastic cu telefonul, ca un nenorocit de 
bucăţoi de brânză. 

— Așa, deci, începu Fagin, referindu-se la amploarea pe care 
o căpătaseră lucrurile. Nu mai avea niciun rost să umble cu 
mănuși. Ai făcut din țânţar armăsar, reluă. Și mai departe? 

Banish rămase nemișcat, fără a se întoarce să-l privească. 

— Spune-le oamenilor tăi să-și închidă dispozitivele pentru 
vedere de noapte. 

Fagin se strâmbă. Scutură din cap, dezgustat, dar fără niciun 
folos, pentru că Banish nu avea cum să-l vadă. Apăsă pe un 
buton al radioului pe care-l avea la umăr. 

— Fagin, rosti. Toată lumea, stingeţi jucăriile. Repede, toată 
lumea. Începe circul. 

Banish rămase cu privirea aţintită în noapte, așteptând încă 
vreo jumătate de minut, uitându-se la cabană printre copacii 
întunecaţi sau poate doar admirând cerul negru. Dacă n-o făcea 
doar ca să-l scoată pe Fagin din sărite sau ca să arate cât e de 
mare și tare, atunci era pur și simplu un mototol. În cele din 
urmă, întoarse capul. Ridică mâna stângă. 

Muntele începu să răsune de păcănituri metalice. Agenţii 
acționau comutatoarele a șase reflectoare mari, de stadion, 
scăldând cabana într-o lumină aproape diurnă. Fagin miji ochii și 
își duse mâna înmănușată în faţa pupilelor care începură să i se 
contracteze. Reflectoarele erau aranjate ordonat, într-un 
semicerc larg, pe suporturi înalte dispuse în jurul limitei curbe a 
ţării nimănui. În aria scăldată de lumină aproape că nu existau 
umbre, iar cabana se distingea acum clar printre copaci. 

— Grozav, comentă Fagin. Te piși contra vântului. Și eu sunt 
chiar în spatele tău. 

Spatele lui Banish se decupa în contralumină pe fundalul 
copacilor și al cabanei strălucitoare, de parcă s-ar fi aflat în faţa 
unui tablou. 

— A distrus telefonul? întrebă. 

Fagin avea încă probleme cu ochii. 

— A tras în telefon? insistă Banish. 

— Nu încă, se încruntă Fagin. 

Banish dădu din cap. 

— Va vorbi. Întotdeauna vorbesc. 

Atunci apăru Perkins, din spatele lui Fagin, urcând panta în 
fugă: Alergase tot drumul și încerca să disimuleze faptul că nu 
mai avea deloc aer. 

— lar necazuri la baricadă, pufăi. 

Banish rămase nemișcat, gândindu-se o vreme. Mototolul 
dracului. În cele din urmă se întoarse și-l privi pe agentul cu 
căști. 

— Mai pune niște muzică, hotărî. 

Fagin îl privi cum o ia în jos împreună cu agentul de serviciu 
Perkins. Apoi, nenorocita aceea de muzică începu din nou. 
Dumnezeule-Doamne! 


Podul 


Mai întâi trebuia să se întâmple ceva ca să se dea la televizor. 
Dacă un tip prindea un pește mare, găseai a doua zi o poză în 
ziar, cu tipul stând pe chei, alături de prada agăţată în cârlig. 
„Înainte” și „după” păreau a face parte din mersul firesc al 
lucrurilor. 

Șeriful Blood privea scena aflată în desfășurare dincolo de 
pârâul îngust, la nici douăzeci de metri distanţă. Dintotdeauna 
detestase canalele de știri locale. Nu că i-ar fi plăcut foarte mult 
posturile naţionale, dar acestea aveau puţin timp pentru tot felul 
de mascarade. Se zbârlea tot când se gândea cum sunt 
confecţionate de obicei știrile, dar unii se ocupă exact de astfel 
de lucruri și asta făceau și oamenii aceia atunci. Se foloseau de 
camerele de luat vederi ca de niște bețe, îndreptându-le către 
oameni și întărâtându-i cu ele. lar antenele de satelit amăgeau 
ca niște cântece de sirene. De cum s-a înserat, și-au aprins 
luminile de filmare, scăldându-i în ele pe manifestanţii adunaţi la 
celălalt capăt al podului. Aveau nevoie de spectacol, deci își 
confecţionau unul. N-avea niciun sens că aștepte, să vadă dacă 
mușcă vreun pește. Amestecau apele. Vedeau peste tot sânge și 
măruntaie împrăștiate, nefăcând decât să-și plimbe prin baltă 
ditamai năvodul. 

Desigur, agitația avea și o altă cauză. Whisky-ul și berea îi 
făceau pe cei mai agitați dintre ei să găsească soluţii 
instantanee la orice. Marele Magician îi îmboldea să acţioneze 
decis în sensul unor soluţii pe care le descopereau chiar atunci. 

În astfel de momente apăreau loviturile cu ranga, omuciderile, 
bătăile în familie. 

În mijlocul gălăgiei se auziră distinct câteva cuvinte. 

— Afară din curtea noastră, strigau oamenii. Porcilor! 

Și, fără încetare, o bandă de tineri mânioși, posedaţi, urla: 

— Adevărul! Adevărul! 

— Dumnezeule, exclamă Brian Kearney, văzând cum 
mulţimea se unduiește din nou, brusc, către pod. Rămase cu 
gura căscată. Șerifii care îi luaseră locul în linia întâi la pod 
vorbeau precipitat, cu puștile pregătite. Mitingul devenise o 
gloată în adevăratul sens al cuvântului. 

Lumini, oameni, zgomot. Ca la bal mascat. Guvernul Federal 
era Omul cu O Sută de Brate, iar Glenn Ables, Lătrătorul. 
Kearney părea că ţine în mână un băț cu vată de zahăr, cu care 
arăta uimit o persoană din stânga podului. 

— Șerifule, rosti. Tipul ăla tocmai s-a legat de un copac. Lângă 
el, un grup înălţase un steag: AFARA CU GUVERNUL FEDERAL DE 
PE PĂMÂNTURILE NOASTRE! 

— Ecologiști, explică Blood. 

Kearney privea cu ochi holbaţi întreaga scenă. 

— Chiar și-au ieșit cu toții din minţi? 

Blood mai luă o sorbitură de cafea, alungând cu mâna un tăun 
ce se rotea în preajmă-i. Un ou aruncat de cineva ateriză în 
apropierea lui cu un pocnet sec. Blood se trezi admirând forma 
neregulată a conţinutului și felul în care se prelingea. 

— Mda, răspunse. 

În acel moment, niște faruri luminară mulţimea. Un Jeep trase 
în spatele lor, iar Kearney și Blood se întoarseră. Erau Banish și 
Perkins, acesta din urma la volan. Perkins cobori fără să-și ia 
ochii de la mulţime. Banish o urmărea cu o expresie de 
preocupare mai detașată, cântărind-o din ochi ca un proprietar 
de magazin care se uită cum vis-a-vis de el are loc o tranzacție 
importantă. 

Primul care îi întâmpină fu Kearney. E 

— Au băut, le explică. Parcă nu se vedea! li înmână lui Banish 
câteva dintre bileţelele și pamfletele care se împărțeau în 
spatele liniilor, chestii rasiste, tipărite artizanal sub antete 
colţuroase de genul făgăduinţa. 

Perkins nu slăbea din ochi gloata din ce în ce mai numeroasă. 

— Otrepe, rosti. Cămâăși brune. 

Banish de-abia aruncă o privire bileţelelor pe care i le dăduse 
Kearney. 

— Ce i-a apucat? 

— Cred că e din cauza poveștii cu familia Mellis, răspunse 
Kearney. 

Cum agenții nu-i răspunseră imediat, adăugă: 

— Părinţii lui Charles Mellis. 

Agenţii însă așteptau. Nu erau dornici de conversaţie. Banish 
părea să-i numere pe protestatari. Kearney îi dădu mai departe. 

— Domnul Mellis a cerut să fie lăsat să vorbească cu voi. l-am 
zis că nimeni nu trece, dar nu m-a băgat în seamă și a vorbit cu 
șerifii care i-au spus și ei că nu se poate. Apoi o echipă de 
televiziune l-a filmat, la capătul podului. El le-a zis ce s-a 
întâmplat și că nu a avut parte de un tratament just, și abia 
atunci lucrurile au început să ia o întorsătură urâtă. Atunci au 
început oamenii să ţipe. 

— Uite-l pe Belcher, interveni Perkins, arătând cu mâna în 
direcția mulțimii. 

Blood privi într-acolo. Deke se afla foarte aproape de pod, 
rânjind larg și ţinând, alături de alţi protestatari, o pancartă 
grosolană pe care scria BIROUL FEDERAL DE INFIDELI. 

Blood se întoarse și-l văzu pe Banish încruntându-se probabil 
chiar înspre el. Kearney îi dădu mai departe, dându-și toată 
silinţa să continue numai el știa ce. 

— Problema e, domnule, că domnul Mellis îl cunoaște pe 
Glenn Ables. Zice că ar putea să vorbească cu el. Banish 
expedie propunerea cu un simplu gest din mână. Dar zice că 
Ables îl va asculta. Poate că dacă ar vorbi cu el, lucrurile s-ar 
simplifica... 

— Oamenii exagerează întotdeauna în privința relaţiilor pe 
care le-au avut cu un deţinător de ostatici. Mentalitate eroică, 
răspunse Perkins. 

— Dar ostaticii nu sunt în realitate familia lui Ables? 

Banish scutură din cap. 

— Nimeni nu trece de banda poliţiei. 

Bobocul Kearney nu se dădu însă bătut. 

— Am înțeles, domnule, dar fiul acestui om e acolo, sus. Nu 
vrea decât să vorbească cu cineva, ca să afle dacă ai lui sunt 
sănătoși. 

Banish îi aruncă o căutătură grea. 

— Nimeni nu trece de banda poliţiei. Mai ales membrii 
familiei. E limpede? 

Lângă ei căzu încă un ou. Banish se întoarse și îl privi cu 
oarecare interes. Gălbenușul se lățea încet din coajă, 
scurgându-se în țărână. Abia atunci păru să descopere 
manifestele pe care le avea în mână și i le înmână lui Perkins. 
Intoarse apoi capul către Blood. 

— Aici pare a fi o răzmeriţă, începu. Tu ești șeriful acestui 
ținut, nu-i așa? 

— Credeam că mă aflu aici doar ca observator, răspunse 
Blood. Ca voluntar, parcă așa spuneai. 

Banish încuviinţă din cap. 

— Nici mie nu mi-e clar de ce te afli aici. Ce crezi de mulţimea 
asta? 

Blood nu se întoarse să privească. 

— E ceea ce aș numi o secţiune transversală. Avem toată 
gama. Opozanți, protestatari, evazioniști fiscali, 
constituţionaliști, adepţi ai supraviețuirii, separatiști. Vrei să mai 
detaliez? 

Banish nu-l opri. 

— Autodidacţi,  militanţi împotriva impozitelor, hippies 
încărunţiţi, maniaci ai conspiraţiilor, veterani din Vietnam, 
fanatici religioși, ecologişti radicali, proscriși, Patrioţi Creștini, 
mistici de toate nuanțele și așa-zișii predicatori ai Judecăţii de 
Apoi, supremaţiști albi și probabil niște membri ai Rezistenței 
Ariene Albe. Plus niște sk/n-heads din Adevărul. Am uitat pe 
cineva, Brian? 

— Nu prea cred, răspunse Kearney. 

— O amestecătură de interese cât se poate de eterogene, 
continuă Blood. Dacă nu ar fi un principiu unificator. 

— Care nu e Glenn Allen Ables, spuse Banish. 

Blood încuviinţă din cap. 

— Ura și neîncrederea în Guvernul Federal. Cei mai mulţi 
dintre ei - localnicii, în orice caz - trăiesc aici tocmai de asta. În 
loc de, să zicem, o comunitate minieră, cea de aici ar putea fi 
considerată o comunitate protestatară. De asta sunt convinși că 
toată povestea îi privește personal. 

Banish continua să-i examineze cu privirea, fără îndoială 
deliberând ceva în forul lui intim. Apoi dădu din cap. 

— Bine, șerifule. Începând de acum, baricada se află sub 
comanda ta, pentru că nu am oameni de irosit. Vreau o mutră 
cunoscută care să se ocupe de acești oameni. Trebuie să faci un 
rezumat al protestelor și al articolelor din mass media, să aduni 
ziare și orice fel de broșură împărţită - și să-mi dai raportul de 
două ori pe zi. 

Blood îl privi. 

— Imi faci o adevărată onoare, răspunse. 

— Pot eu să mă ocup de asta, se băgă Kearney. 

— E o treabă importantă, rosti Banish. Dacă nu poți s-o faci, 
vei fi înlocuit. 

Blood încuviinţă din cap. 

— Am avut cândva o reţea de difuzare a presei. Cred că sunt 
calificat. 

— Și eu ce trebuie să fac, domnule? insistă Kearney. 

Banish păru să-i remarce de-abia atunci prezenţa și că se 
gândește serios. Il întrebă cum îl cheamă, iar Kearney îi 
răspunse. 

— li ajuţi pe Blood și pe șerifii de aici în păstrarea securității. 
Așa încât absolut nimeni să nu treacă de banda aceea. Este 
extrem de important. Am nevoie de o legătură cu frontul de aici, 
și legătura asta mi-o veţi asigura voi doi. 

— Am înţeles, domnule, replică Kearney din toată inima, ca un 
bun soldat. 

Acum era rândul lui Blood să scuture din cap. Toate prostiile 
care se spuneau aici, la doi pași se haosul protestatarilor, îl 
făcură să zâmbească. 

— Ceva amuzant, șerifule? întrebă Banish. 

— Nu, răspunse Blood. Doar că-mi place să văd Biroul Federal 
la lucru. 

Nu putea însă să întindă coarda prea tare. Banish era soiul de 
animal care s-ar fi putut întoarce asupra lui oricând. Perkins 
privea în gol, gândindu-se la ceva. 

— Am putea să dăm înapoi baricada, rosti. 

Banish scutură din cap. 

— Prea târziu. 

Mulțimea făcea din nou valuri, de cealaltă parte a pârâului, 
amestecându-se de parcă cineva freca o cremă cu oameni în loc 
de alune. Se umflă ameninţător, apoi undui înapoi, și în acest 
du-te-vino, o bătrână fu trântită la pământ. Era în mod sigur 

bunica cuiva, și rămase în patru labe acolo, în ţărâna dinaintea 
podului cu bluza și pantalonii ei de poliester roz și claia de păr 
alb, ondulat. 

Fu ajutată să se ridice de oamenii îngrijoraţi din stânga și din 
dreapta ei. Un lucru pe care-l avea în mână îi căzuse pe podul 
de fier, iar acum ea i-l dădea celui mai apropiat șerif. Acesta 
păru că vrea să i-l înapoieze, dar bătrâna refuza sau insista 
asupra a ceva neauzit, în orice caz se dondănea cu el pentru a fi 
lăsată să treacă. Atunci, brusc, mulţimea care dăduse cu ea de 
pământ îi sări pătimaș în apărare. Bătrâna își scutură haina și se 
îndreptă spre locul unde se găseau Blood și ceilalţi trei, iar 
mulțimea încuviinţă zgomotos, în spate. Bunicuţa devenise o 
fiară. Nu avea niciun pic de compătimire pentru șeriful care se 
întoarse și privi neajutorat către ei. 

Blood văzu că Banish, care urmărise scena, se încruntă. 
Cumplit. Voia să potolească lucrurile, dar mulţimea refuza să 
plece. Urletele batjocoritoare creșteau în intensitate ca o furtună 
ce se abate asupra muntelui, până ce situaţia păru că scapă cu 
totul de sub control. Blood îi spuse atunci lui Perkins, cu 
jumătate de gură: 

— S-o lase să treacă. 

Perkins îi făcu semn șerifului. Un țipăt bucuros, neiertător, se 
ridică din mulţime când omul o ajută pe bătrânică să treacă pe 
sub banda galbenă a poliţiei. Bărbatul inspectă pachetul pe care 
îl lăsase bunica să cadă, apoi i-l înapoie, dând din cap, politicos. 
Bătrânica îi mulțumi și traversă podul cu un aer hotărât și plin 
de mândrie, ca un spion ce face obiectul unui schimb între ţări, 
iar mulțimea tăcu, așteptând iminenta întâlnire. 

Trecu pe lângă Blood și se opri în faţa lui Perkins, pe care îl 
credea comandantul. Banish se îndepărtă puţin. Bătrânica ţinea 
în mâini un bol albastru acoperit cu staniol. Dădu la o parte 
învelitoarea, lăsând să se vadă câteva prăjituri de casă, pe care 
i le oferi cu amabilitate lui Perkins. 

— Voiam doar să știți, rosti, că mulţi dintre noi, locuitorii, 
suntem din toată inima alături de voi. 

Perkins încercă să nu pară surprins și acceptă bunătăţile 
proaspăt scoase din cuptor. 

— Ne face foarte mare plăcere, doamnă, răspunse. Bunicuţa 
zâmbi și înclină din cap către ceilalţi, apoi se întoarse la pod. 
Mulțimea huiduia și striga, alte câteva ouă fură aruncate. 

Fuseseră trădaţi. În graba lor de a învinge, desemnaseră un 
reprezentant din partidul opus. Banish reveni alături de ceilalţi. 

— La noapte, am să pregătesc materialul pentru o conferinţă 
de presă, care va avea loc mâine dimineaţă și cu care sper să 
dezamorsez pe cât posibil situaţia de aici, îi spuse lui Perkins. 

Apoi se întoarse către Blood. 

— Vreau un ordin de urgenţă în sensul restrângerii vânzării și 
consumului de alcool în tot ţinutul. Pomenește de amenințările 
cu violenţa și de securitatea publică. Ești mandatat să-l dai? 

— Cred că da, răspunse șeriful. 

Banish încuviinţă din cap. 

— Treaba asta ar trebui să facă să-ţi crească serios cota de 
popularitate. 

Kearney  degustă o prăjitură, exprimându-și  molfăit 
aprobarea. 

— Ce bătrânică de treabă, plescăi. 

Banish se îndrepta către Jeep. 

— Otrăvite, probabil, spuse peste umăr. 

Kearney se opri din mestecat. 


Făgăduintța 


RĂZBOI SFÂNT! 
- Chemare la arme - 


Ceasul al doisprezecelea a sosit! Agenţi ai Guvernului de 
Ocupaţie Sionistă au pus piciorul pe pământul nostru. Au 
împânzit cu tancurile lor întreg Huddleston-ul. Sunt masaţi la 
Paradise Ridge. Raidurile locale sunt iminente. 

Națiunea noastră se află în pericol. Sunt ridicaţi oamenii 
acestor locuri. ACUM este momentul să acționăm. Glenn Ables 
este doar începutul. Vor să dea un exemplu cu Glenn Ables. 

ACUM este momentul să ne arătăm puterea. Vor să ne ia 
armele. Susţineţi Portul Obligatoriu de Armă. Este SINGURUL 
LUCRU care ne garantează libertatea. Dreptul vostru de a deține 
și de a purta o armă de foc, pentru a vă apăra familia, este 
GARANTAT de Constituţie. Ridicaţi-vă în apărarea lui Glenn 
Ables! Dacă cineva v-ar fi încălcat proprietatea și v-ar fi 
împușcat câinii, voi aţi fi tras, și dreptul acesta vi l-a lăsat 
Dumnezeu. Faceţi-vă stocuri de muniţie și ţineţi mereu o armă 

ascunsă pentru cazul unor razii ale ocupanților. Legea marțială 
este iminentă. Căștile albastre se află pe drum. 

Samavolnicia nu se limitează numai la aceste pământuri din 
Marele Nord-Vest. Asediul lui Glenn Ables este doar o etapă 
dintr-o serie de asasinate strategice federale, care au început cu 
uciderea fondatorului Ordinului, Robert Matthews, și între care 
se numără recentul masacru de la Waco. Trebuie SĂ RUPEM 
LANȚURILE! Dacă Guvernul de Ocupaţie Sionistă își va stabili un 
avanpost aici, la Paradise Ridge, va pustii întreaga Montană și 
întregul Nord-Vest. ACEASTA ESTE ULTIMA NOASTRĂ ȘANSĂ! 
Domnul trebuie mărturisit în prima linie, de către Soldaţi Creștini 
luptători pentru libertate. ACUM e momentul pentru a ne 
fortifica poziţiile și pentru a institui odată pentru totdeauna 
Regiunea Independentă Albă a Washingtonului, ldahoului, 
Montanei, Oregonului, Wyomingului. ACUM trebuie să ne întărim 
graniţele. 

L-au ales pe Glenn Ables fiindcă se luptă pentru un mod de 
viață în care noi, membrii Rasei Albe, credem și pe care îl 
mărturisim ca autentic. Familia lui e la fel cu toate celelalte care 
s-au mutat aici pentru a-și crește copiii, la adăpost de droguri și 
de violenţă și de metisajul din orașe, pentru a face să redevină 
al nostru un colțișor din ţara aceasta mare. Niciun creștin 
decent, moral, nu ar trebui să fie obligat să trăiască alături de o 
adunătură de cioroi și de jidani. 

Atacul căruia i-am căzut victimă este o adevărată provocare. 
Sute de agenţi ai Naţiunilor Unite, sponsorizaţi de cămătarii din 
Est, elicoptere militare survolând culmea, transportoare de 
trupe blindate, echipament de demolări de înaltă tehnologie - 
toate acestea numai pentru a reduce la tăcere un singur om și 
pentru câteva împușcături? Provocare, provocare asasină. 
Guvernul de Ocupaţie Sionistă trebuie oprit la Paradise Ridge. 

Cu toţii avem arme și nu ne e teamă să le folosim. Primim 
ordine direct din Biblie și știm că Să nu ucizi înseamnă în 
realitate Să nu asasinezi. In Carte, peste tot, lehova cere 
poporului său: Mergeţi și ucideți-i. In numele Domnului 
Atotputernic, vom face tot ceea ce este de făcut pentru a ne 
apăra familiile și modul nostru creștin de viaţă. 

Lui Glenn Ables nu i-a fost frică s-o strige din vârful muntelui. 
El și familia lui reprezintă libertatea pe care stăpânitorii federali 
încearcă acum să ne-o ia cu forța. 

Aceasta este o chemare la arme. La fel cum străbunii noștri, 
înaintea noastră, au scuturat tirania și asuprirea Regilor și 
Bancherilor Europei, creând o ţară independentă, și noi trebuie 
să ne ridicăm în apărarea cauzei. Ora finală se apropie! În 
America războiul mocnește de multă vreme. Aceasta este o 
chemare la acţiune. Ajutaţi-l pe Glenn Ables. Lupta lui e și lupta 
noastră. Mărturisiţi-l și fiţi alături de el. Duceţi cuvântul dincolo 
de gratii. Luaţi-vă fax-uri dacă nu aveţi încă, modem-uri de 
calculator. Folosiţi-le propria tehnologie ca să-i înfrângeți. 
Trebuie să ne strângem rândurile chiar acum. Fie ca cei 
credincioși să vină la Paradise Ridge. 

PĂSTRAȚI CURATĂ AMERICA! 

Acesta este ultimul nostru bastion împotriva Guvernului 
Sionist și a Noii Ordini Mondiale. Nu vom da înapoi. Nu putem 
lăsa să ne fie ocupat pământul. Agenţii FBI sunt albi doar pe 
dinafară, după fructe se cunoaște pomul. Agenţii federali care se 
află aici vor da seamă pentru crimele lor. Dacă Glenn Ables este 
ucis sau dacă soției lui ori unuia dintre cei cinci copilași 
nevinovați li se întâmplă un rău cât de mic - atunci, în numele a 
tot ceea ce este Creștin și Dumnezeu, a Doua Revoluţie 
Americană va începe chiar de aici. Ne vom scutura de asuprirea 
jefuitorilor. Aceasta ne e făgăduinţa. 

e Vineri, 6 august 


Biroul 


La cabană, situaţia a fost staţionară în timpul nopţii. Banish își 
dădu seama că se făcuse dimineață după nuanţa mai 
transparentă a pânzei de cort bej. In lipsa unui progres real, se 
dedicase muncii de birou. De la Provo sosiseră fotografiile și 
biografiile soților Newland, cumnaţii lui Ables, împreună cu 
declaraţiile vecinilor. Craig Newland, fratele lui Marjorie Ables, 
depusese în urmă cu patru luni o cerere de concediu pentru o 
săptămână la fabrica de prelucrare a hârtiei unde era angajat. 
Extrasul din cartea de credit Sunoco a soților conţinea o plată 
efectuată cu șase zile în urmă, la o staţie de benzină aflată la 
douăzeci de mile de Huddleston. Sâmbătă, 31 iulie, la ora 10.37 
dimineaţa, făcuseră plinul, 35 de litri. Fordul lor Lynx fabricat în 
1987 a fost parcat, încuiat și gol, pe unul din drumurile de acces 
către Paradise Ridge. Pe bancheta din spate era aruncată o 
hartă AAA Triptik, pătată de cafea, pe care erau marcate 
drumurile Interstate din Utah până în Montana. După toate 
probabilitățile, soţii Newland nu-l aveau la inimă pe Glenn Ables, 
dar urcaseră în nord pentru a-i vizita pe Marjorie și pe copii, cu 
care nu se văzuseră de peste patru ani. Se părea că ei sunt 
singurii ostatici din cabană. 

Inainte de răsăritul soarelui, sosiseră doi procurori-adjuncţi ai 
SUA pentru a-l informa pe Banish asupra plângerii formulate de 
Guvern cu privire la schimbul de focuri. Îi acuzau pe Ables de 
uciderea șerifului adjunct Bascombe și pe Mellis de atacarea 
unei autorităţi federale, dar nu pomeneau deocamdată nimic de 
Judith, fata de doisprezece ani. Modul de redactare a plângerii 
era foarte important pentru Banish, pentru că înregistrarea ei la 
Tribunalul Districtului din Helena punea la dispoziţia publicului 
versiunea FBI asupra conflictului care generase evenimentele. 
Mass media avea să citeze plângerea ca sursă și să dea 
publicităţii informaţiile culese anterior. Pe de altă parte, era 
vorba de un document legal și orice fel de erori sau omisiuni s- 
ar fi putut întoarce împotriva Guvernului mai târziu, la tribunal. 

Banish își petrecuse cea mai mare parte a primelor două ore ale 
dimineţii adnotând hârtia cu un pix roșu. 

Și în ce privește presa situaţia se precipita. Serviciul pentru 
mass media al Afacerilor Externe sunase peste noapte de la 
Washington, pentru a ordona o derogare de la statutul de 
operațiune specială. Hotărâseră ca unei echipe formate din 
douăzeci de reporteri de presă scrisă și un fotograf al Associated 
Press să i se permită accesul în baza de operaţiuni în acea 
dimineaţă. Serviciul era îngrijorat de faptul că o încercuire care 
dura de cinci zile și în decursul căreia nu avuseseră loc progrese 
semnificative putea împinge presa neinformată la speculaţii de 
amploare, concretizate în comentarii referitoare la modul cum 
încalcă  „Statul” legea sau la alte încercuiri similare - 
Bombardamentul din cazul MOVE de la Philadelphia sau 
povestea de la Waco, care se sfârșise neplăcut. De obicei, pe 
măsură ce un asediu se prelungea, se răspândea și părerea ca 
reprezentanţii autorităților sunt principalii instigatori. Pentru a 
evita dezordinea în perimetrul bazei, Banish se gândise deja 
cum va ocoli ordinul. La acea oră, Perkins însoțea echipa de 
ziariști pe o culme din apropiere, mai înaltă și cu o perspectivă 
îndepărtată, dar cuprinzătoare spre Paradise Ridge. 

Aceasta era singura comunicare oficială de la sediul Biroului 
din Washington. În rest, niciun mesaj de la eșalonul superior și 
cu atât mai puţin de la directorul adjunct, Richardsen. Evident, 
explicaţia era lipsa progreselor semnificative. Nimic nu se 
întâmplă într-o negociere de ostatici până când cineva nu pune 
mâna pe telefon. Banish se făcuse dintotdeauna luntre și punte 
să ţină Biroul la distanţă, dar în misiunea de față, prima după 
aproape trei ani, se așteptase să fie ţintit din scurt. Mai mult, își 
dorise acest lucru. Se întreba, în trecere, dacă nu cumva era 
ținut sub observaţie prin vreun alt mijloc. 

Se întrerupse din ceea ce făcea și se lăsă pe spate în scaun. 
Așa cum făcea o dată sau de două ori pe zi, de la ieșirea din 
spital și aproape din oră-n oră, de când sosise la Paradise Ridge, 
își luă pulsul minţii. În aceste momente, se autoevalua. Avea 
impresia că judecă situaţia cu acuratețe. Întreruperea 
tabieturilor lui din Skull Valley i s-a părut la început 
insuportabilă. La Agenţie, adoptând un orar de lucru, masă și 
somn, extrăgându-se din tumultul cotidian, reușise, încet și cu 
răbdare, să redevină el însuși. Se dedublase într-un om cu halat 

alb și cu un notes în mână, potolindu-și și păcălindu-și gândurile 
negre, impulsurile și dorinţele care îl chinuiau. La Skull Valley, 
fusese propriul său cobai. Alerga prin labirint după fărâmiturile 
de brânză pe care tot el le semănase. lar acum, Biroul îl 
parașutase aici, lăsându-l de capul lui cam de multișor. Banish 
își dădea seama că recuperându-și facultăţile raţionale avea mai 
puţin timp pentru aspectele mai fragile ale psihicului, ca 
personalitatea, temperamentul, caracterul. 

Când l-au smuls din singurătate s-a simţit dezorientat, dar de 
la sosirea pe munte își dădea seama că făcuse faţă tuturor 
problemelor, reușind, aproape în totalitate, să  redevină 
negociatorul de ostatici de altădată. O pornise pe drumul 
cunoscut, nelăsând nimic la o parte. Funcţiona din nou, 
percepând situaţia cu un soi de familiaritate distantă, ca un 
câine care amușină printr-un colț uitat al curţii, scormonind 
după oase demult îngropate. Nu trecuse însă testul și o știa. În 
tot ceea ce făcuse, ar fi putut să-i scape ceva crucial sau 
evident. Se simțea cuprins și de un soi de paranoia. Un 
sentiment care nu-i dădea pace, alimentat și de tăcerea 
Washingtonului. Și mai ales, continua să spere că telefonul de 
sus îl va elibera din funcţie, lăsându-l să se întoarcă la Skull 
Valley. Dar, făcând un pas înapoi și neslăbindu-se din ochi pe el 
însuși, reușea să ţină totul sub control. 

Rămânea, totuși, teama că el s-ar putea să vadă lucrurile la 
altă scară decât cea reală. In aceste răgazuri de autoevaluare, 
s-ar fi putut ca judecata să-i joace feste și, ca un om care se 
oprește să-și ia pulsul și se pune din nou în mișcare satisfăcut, 
fără a-și da seama că bătăile de la cealaltă mână sunt mult mai 
rare, Banish s-ar fi putut înșela. 

Metodele utilizate până în momentul de faţă i se păreau bune. 
Nu exista niciun manual pentru negocierea de ostatici. Erau 
strategii și tactici, dar nu și o metodologie. Fiecare situaţie își 
avea particularităţile ei. Negociatorul își dădea silința să-l 
izoleze pe suspect, situându-se în același timp în expectativă, 
subminându-i respectivului încrederea, ca în cazul de față, în 
care Ables fusese efectiv pus sub arest la domiciliu. Mai departe, 
negociatorul avea mână liberă. Când încă mai era considerat un 
expert în domeniu, Banish asemănase la cursurile pe care le 
ținea la Academia FBI din Quantico, Virginia, rolul 
negociatorului-șef de ostatici cu cel al cuiva care încearcă să 

regleze o antenă de satelit aflată pe acoperiș. Miști antena, le 
spunea cursanților, apoi cobori în casă, să vezi cum se prinde, 
pe urmă urci din nou și încerci o cu totul altă poziţie. Analogia 
avea sens în zilele în care televiziunea prin cablu era doar un vis 
și în care antenele parabolice aveau un diametru de 
cincisprezece metri. Pe atunci, era unul din lupii tineri ai 
Biroului, cel mai bun și cel mai sclipitor dintre cei care aveau să 
restabilească poziţia FBl-ului ca autoritate legală de resort, 
numărul unu în lume în perioada antiguvernamentală, post- 
Vietnam și post-Watergate. Pe atunci, era încă familist, avea o 
soţie și o fiică, dovezi că nu va trebui niciodată să regleze 
antena de unul singur. 

Se întoarse la treburile care-l așteptau pe birou. Stivele de 
adrese, rapoarte, memorandumuri și autorizaţii de rechiziţie 
erau puncte fixe, de care se putea agăța. Lucruri concrete, pe 
care le putea atinge și muta cu mâinile. 

Acestea erau orele de răgaz. Clipele în care grija se luptă cu 
judecata limpede și când apar cel mai des greșelile. intervalele 
care subminează moralul. Era de preferat până și o evoluţie 
nefavorabilă a evenimentelor. Cel puţin asta te îndeamnă la o 
acțiune sau alta. Frustrarea este dușmanul negociatorului de 
ostatici. Pentru el, purgatoriul este un iad. 

Semnă din nou foaia cu liniile directoare ale lui Perkins pentru 
conferinţa de presă din acea dimineaţă, ca și comunicatul de 
trei paragrafe și setul adnotat de răspunsuri la întrebările care 
se așteptau să le fie puse. Se apucase să treacă în revistă 
rapoartele de gardă din ziua precedentă ale șerifilor când auzi 
niște râsete venind din cortul de comandă. 

Il deranja ceva la ele. Auzindu-le din nou, își puse jos pixul și 
trecu de perdeaua de pânză. Agenţii își vedeau de-ale lor, la 
birourile pline cu cești de cafea, cutii de sifon și pachete de 
plastic cu hrană conservată, de la camioanele de aprovizionare. 
Telefoanele cu linii, telex-urile și fax-urile zbârnâiau. Unul din 
agenţi introducea rapoartele într-un calculator. Un altul, dădea 
ordine prin radio. Doar scaunul lui Coyle, de lângă intrare, era 
gol. 

In dreapta lui Banish, lângă frigiderul mic, doi polițiști localnici 
trăncăneau, în picioare, râzând și sorbind din două cutii înalte 
de Pabst Blue Ribbon cu sedativ. 


107 


Banish văzu negru înaintea ochilor. Se repezi la oamenii 
buimaci, apucându-i de coate și scoțându-i afară din cort, în 
lumina strălucitoare a dimineții. Acolo, goli cutiile; mirosul de 
bere îi pătrundea în nări în timp ce-i făcea cu ou și cu oțet pe cei 
doi localnici. După aceștia, urmă la rând Coyle, care nimeri ca 
musca-n lapte, cu un pahar de cafea în mână. După ce termină 
cu ea, polițiștii prinseră glas din nou. 

— Ştii ce, începu unul din ei, de-abia am ieșit dintr-un schimb 
de douăsprezece ore. 

— Pe muntele ăsta nu se iese niciodată din schimb, răspunse 
tăios Banish. 

— Deci voi, ăștia, staţi aici, înăuntru, la una mică și rece, în 
timp ce alţii fac toată treaba afară, spuse celălalt poliţist. 

Banish își cobori privirea la petele întunecate pe care le făcea 
berea în țărână și la spuma ce se prelingea pe buruieni. Mirosul 
îi urca încet în nări. Capul porni să i se învârtă. Privi în jur și 
descoperi printre cei aflaţi prin preajmă o figură familiară. 

— Kearney, latră. 

Polițistul părea uimit că îl cheamă. 

— Ordonaţi, spuse, apropiindu-se. 

Banish abia reușea să nu urle. 

— Imbecilii ăștia doi să dispară de-aici. Tu personal îi conduci 
până jos și pe urma până la Secţie. 

Kearney încuviinţă din cap decis și se alătură celor doi polițiști 
care priveau dezgustaţi. Banish se întoarse către Coyle. 

— Ai probleme cu auzul, agent? o întrebă. 

— Nu, domnule. 

— Ințelegi ordinele care ţi se dau? 

— Da, domnule. 

— Atunci, nu știu cine te-a pus mai-mare peste cortul ăsta, 
dar dacă mai trebuie să spun de două ori un lucru, AU SA IASA 
SCÂNTEI. Al ÎNȚELES? 

— Da domnule. 

— ÎŢI ESTE CÂT SE POATE DE CLAR CE-ȚI CER? 

Coyle înghiţi în sec și încuviinţă din cap. 

— Da, domnule. _ 

Banish clătină din cap. Işi dădu seama că vocea îi scăpase de 
sub control. Nu se mai putea stăpâni. Privi către cortul de 
comandă ca și cum acesta ar fi fost un refugiu. Agenţii care-l 
urmăreau de la intrare se făcură nevăzuţi înăuntru. Banish se 

răsuci pe călcâie și o porni în direcția opusă, de-a curmezișul 
platoului. Cei care se opriseră să privească scena îi fugeau din 
cale. 

La rândul lui, fugea de miros. De mirosul berii, atât de 
pătrunzător încât aproape o simţea pe limbă, și dacă se simţea 
pe limbă ar fi putut-o înghiţi, așa că fugea cât putea de departe. 
Trase în piept aerul curat. Acesta mirosea a motorină și a gaze 
de eșapament, dar era curat, pentru că nu îl tenta. 


Vehiculul de sunet 


Ajunse la vehiculul de sunet și bătu de două ori. Agentul 
dinăuntru, sunetistul - nu știa cum îl cheamă - trase ușa 
glisantă. În căştile care-i atârnau de gât zăngănea ritmic muzica 
rap. Omul se dădu la o parte, pentru a-i face loc să urce. 

— Ceva nou? întrebă Banish. 

Sunetistul scutură din cap. 

— Nimic. 

Banish nu schiță niciun gest. Dacă s-ar fi întâmplat ceva la 
cabană, ar fi fost bineînţeles înștiințat imediat. Pusese o 
întrebare inutilă. Se așeză pe scaunul de lângă ușa deschisă. 
Acesta scârțâi. 

Sunetistul luă celălalt scaun. Tăcea, așteptând ca superiorul 
lui să zică ceva. În cele din urmă, se hotărî să spună ce-l 
frământă. 

— De ce nu răspund? 

Ochii lui Banish erau închiși. Își aplecase fruntea. Se mărgini 
să scuture din cap. 

După un răstimp, muzica din căști începu să se audă mai 
înfundat. Sunetistul și le pusese din nou pe urechi. Banish 
deschise ochii și își ridică privirea. În noaptea dinainte fuseseră 
instalate camere TV. Panoul cu monitoare de deasupra capului 
sunetistului înfățișa șase perspective diferite, în alb și negru. Lui 
Banish îi trebui o clipă ca să-și dea seama de amplasamentul 
fiecărei camere. Cabana era supravegheată din trei unghiuri: 
exact din faţă, printre copaci, și din cele două părți, de la peste 
patruzeci și cinci de grade și mai din depărtare. Podul cu 
mulțimea de manifestanți de la baza muntelui beneficia de un 

cadru larg. Mai era înfățișat un punct al drumului ce ducea în 
sus. În fine, un plan general și de sus al bazei de operaţiuni. 

Banish crezu că deslușește pata neagră, minusculă care ar fi 
trebuit să fie telefonul, în porţiunea accidentată și împânzită de 
copaci din fața cabanei. Când sunetistul ridică ochii din nou, îl 
privi și dădu din cap. Sunetistul își scoase căștile. 

— Dar microfoanele din exterior? întrebă Banish. 

Omul scutură din cap. 

— Numai muzică. Mai puţin o dată, în jur de trei dimineața, 
când un șerif s-a ușurat la un copac. 

— Oamenii mei nu se pișă în schimburi, spuse Fagin. 

Banish se întoarse încet, deloc impresionat de tonul teatral. 
Fagin apăruse în dreptul ușii deschise a dubei, în uniformă, fără 
șapcă, pe care o înlocuise cu o basma de camuflaj, strâns 
înfășurată în jurul capului său mare și negru. 

— O fi fost vreo veveriţță uriașă, rosti sunetistul, cu accentul 
său de Virginia. 

Fagin încuviinţă din cap. 

— Da, fire-ar mama lor a dracu'. Stătea cu braţele încrucișate, 
măsurându-i din ochi pe cei doi. Ce frumoasă e dimineaţa în 
Montana, rosti, privind în gol. 

Fagin găsea întotdeauna câte un motiv pentru a strâmba din 
nas. 

— De fapt, reluă sunetistul, întorcându-se încă puţin în scaun, 
ceva tot s-a auzit azi-noapte. Nişte sunete răgușite. 

— Adică? întrebă Banish. 

— Nu din cabină, ci de afară, din ţara nimănui. Din când în 
când. Sunete guturale. Groase și fioroase. 

— Coioţi, îi lămuri Fagin. Jivinele alea scârboase moarte de 
foame. Oamenii mei îi văd apărând dintre copaci, noaptea. Pâș- 
pâș, cu ochii galbeni și infecti. Jinduiesc la câinii morţi. Nu le mai 
e frică de muzică. 

Ultimele cuvinte le rostise din ce în ce mai rar. Se schimbă 
puţin la faţă, iar privirea pătrunzătoare îi deveni ușor distrată. 
Apoi se încruntă. Primea un mesaj în cască. 

Ridică ochii. 

— Unde mă-sa-i Perkins? 

— Cu presa, răspunse Banish. Acolo, sus. 

Își îndreptă mâna în direcţia culmii învecinate. 

— Tu-i mama măssii, exclamă Fagin, după care se făcu 
nevăzut. 

Banish se întoarse. Sunetistul îl privea, dar el se mărgini să 
ridice ușor din umeri. A comanda înseamnă uneori a delega 
răspunderea. 

— Conectează-mă, îi spuse, ridicând receptorul din cârligul lui. 

Sunetistul își puse căștile la loc, apoi opri muzica apăsând un 
comutator și îl îndemna pe Banish să înceapă. 

— Vă vorbește agentul special Bob Watson, rosti acesta pe un 
ton egal. Privea cabana de pe monitorul pâlpâitor și pata 
întunecată a telefonului nebăgat în seamă. 

— Cabana în care vă aflaţi este complet înconjurată. Nu aveţi 
nicio posibilitate... 


The Baltimore Sun 


HUDDLESTON, Montana, 7 august 


Autorităţile federale au obţinut ieri un mandat de arestare 
pentru crimă, pe numele fugarului Glenn Allen Ables, 
prezumtivul autor al împușcăturilor care l-au ucis pe șeriful 
federal Stanley Bascombe. 

Agenţii FBI au continuat în decursul zilei de ieri asediul asupra 
cabanei lui Ables, situată pe un vârf de munte izolat. 
Operaţiunea constă dintr-o încercuire strânsă, din cauza 
pericolului la care ar fi expuși cei cinci copii aflaţi în incintă în 
cazul unui asalt armat. 

În urmă cu doi ani, Ables a fost adus în faţa justiţiei pentru 
trafic de arme, la iniţiativa autorităţilor federale. Bascombe a 
fost ucis în timpul unui schimb de focuri izbucnit în momentul în 
care un câine al familiei a descoperit după miros patru șerifi 
federali. Aceștia se aflau într-o râpă din apropierea cabanei lui 
Ables efectuând ceea ce autorităţile numesc o „supraveghere 
de rutină”. 

Trupul neînsufleţit al lui Bascombe a fost transportat pe cale 
aeriană în orașul Maryland, acum două zile. Slujba de 
înmormântare va avea loc astăzi, la Biserica St. Paul din 
Baltimore, cu participarea lui E. Walter Leveralt, directorul 
Serviciului Șerifilor Federali. 

Notoriu supremaţist alb și fost membru al Ku Klux Klan, Ables 
este învinuit de împușcarea mortală a lui Bascombe. Charles 
Mellis, cumnatul lui Ables, în vârstă de 29 de ani, are de 
înfruntat acuzaţia mai puţin gravă de atacare a unui agent 
federal. 

După propriile relatări, autorităţile nu au fost contactate de 
persoanele aflate în cabană după schimbul de focuri. In decursul 
zilei de ieri, a continuat operaţiunea ce are ca scop atragerea lui 
Ables în afara cabanei. „Nu este vorba de o arestare de rutină, a 
declarat, la Washington, Frank Spona, purtătorul de cuvânt al 
FBI. Intenţionăm să epuizăm toate căile care duc, în opinia 
noastră, la o soluţionare pașnică a situaţiei”. 

Ables a declarat că nu se va preda viu autorităţilor. 

A cincea zi a încercuirii s-a caracterizat printr-o creștere a 
tensiunii și nenumărate zvonuri, afirmă Associated Press. 

Un incident bizar s-a petrecut ieri, când membri ai unităţii de 
elită Grupul pentru Operaţiuni Speciale al Șerifilor Federali au 
arestat cinci persoane puternic înarmate pe un drum forestier. 
Drumul permite accesul la o culme înaltă cu vedere atât către 
cabana lui Ables, cât și către cartierul general al autorităților 
federale. Șerifii, care i-au descris pe tinerii arestați ca membri ai 
unei secte neonaziste de sk/n-heaas, cunoscută sub numele de 
Adevărul, au oprit Jeep-ul în care se aflau aceștia și au capturat 
cel puţin opt arme semiautomate fără niciun fel de incident. 

Cei cinci tineri își vopsiseră svastica pe feţe, relatează martori 
oculari. În posesia autorităţilor se mai află un steag cu inscripţia: 
„Marea Revoluţie Albă”. 

Tot în decursul zilei de ieri, un post TV din Helena a difuzat, 
fără precizarea sursei, informaţia conform căreia autorităţile au 
distrus în urmă cu câteva zile rezerva de apă a celor unsprezece 
ocupanţi ai cabanei. Autorităţile au declarat că o asemenea 
măsură este uzuală în astfel de cazuri, deși anterior 
dezminţiseră alte relatări din mass media, între care cea a altui 
post TV, conform căreia în apropierea cabanei lui Ables au fost 
aruncate containere cu gaz lacrimogen. 

„Am evitat deliberat orice fel de acţiune agresivă, a declarat 
Reginald Perkins, agent special însărcinat de la Biroul Teritorial 
al FBI din Butte, Montana, în prima conferinţă de presă 
desfășurată la Paradise Ridge. Factorul critic este în acest caz 
prezența minorilor în incintă.” 

Faptul că Ables continuă să se situeze, după atâtea zile, în 
afara legii, nu înseamnă că forurile abilitate cu păstrarea ordinii 
sunt incapabile, au mai precizat autorităţile. 

„Nu are de ce să ne fie rușine, a declarat Perkins. Prelungirea 
operațiunii arată că Guvernului îi pasă de ceea ce se întâmplă. 
Adevărul este că noi suntem mai preocupaţi de soarta copiilor 
decât domnul Ables, lucru care nu-l onorează deloc.” 

Autorităţile au afirmat că nu știu exact câte arme posedă 
Ables în cabană, deși este sigur că soţia și copiii inculpatului - 
care au vârste între un an și șase luni și paisprezece ani - 
făceau în mod regulat exerciţii de tragere în zonă. 

„Suntem pregătiţi să ne confruntăm cu un arsenal”, afirmă 
Perkins. 

Același agent a menţionat că nu se știe cât timp va continua 
încercuirea. După Associated Press, nu se știe exact dacă 
Perkins deţine calitatea de negociator-șef al Guvernului. 

Autorităţile și-au stabilit cartierul general pe munte. Se află 
acolo cel puţin nouă corturi, numeroase vehicule militare, 
câteva camioane U-Haul, o mașina de pompieri, elicoptere și 
sute de polițiști și alţi membri, ai personalului auxiliar. 
Încercuirea include agenţi ai FBI, ai Biroului pentru Alcool, Tutun 
și Arme de Foc, forțe din componența Serviciului Șerifilor 
Federali, din cadrul Poliţiei Statului Montana, din Departamentul 
Șerifilor Ținutului de Frontieră și din Poliţia Orașului Huddleston. 

Prelungirea asediului nu a dus la diminuarea numărului de 
susținători ai lui Ables din și din jurul orășelului aflat în nord- 
vestul Montanei. La baricada poliţiei se adună zilnic localnici, 
membri ai unor facţiuni ale Identităţii Creștine, neonaziști din 
statele învecinate și amatori de senzaţii tari de pe întreg 
teritoriul ţării. Cei prezenţi huiduie vehiculele care părăsesc 
zona și pe polițiștii din Huddleston care păzesc podul, făcând 
sporadic observaţii cu caracter rasist sau scandând lozinci pro- 
ariene. 

Cu câţiva ani în urmă Ables și familia lui s-au mutat de la 
Chicago în comunitatea din nord-vestul extrem al Montanei. 
Zona se întinde în apropierea cartierului general al Bisericii 
Rezistenței Ariene Albe și Creștine, considerată una din cele mai 
mari și active organizaţii supremaţiste din SUA. O delegaţie a 
grupării a împărţit ieri pamflete subversive la baricada aflată la 
baza Muntelui Paradise. 

Anterior, Ables a negat că ar fi existat vreo legătură între el și 
Biserica Rezistenței Ariene. 

Ables, care a împlinit recent 41 de ani, a devenit, dintr-un 
extremist rasist și religios, un erou printre localnici. Aceștia îl 
sprijină, aducându-i poșta și diverse articole de băcănie sus, la 
cabana care nu are nici curent electric, nici telefon. 

Vecinii îl descriu pe Ables ca pe o persoană mândră și plină de 
încredere în sine, care, înaintea încercuirii, mergea la pescuit cu 
copiii localnicilor. 

„Glenn este un om dintr-o bucată” a declarat Deke Belcher, 
un vecin în vârstă de 77 de ani al inculpatului, afirmând că FBI- 
ul și șerifii ar trebui să lase în pace muntele și locuitorii lui. „A 
fost provocat”, mai susţinea Belcher. 


Biroul 


Șeriful Blood intră în cortul de comandă, săltându-și pălăria 
dinaintea agentei aflată la primul birou și prezentându-se. 
Agenta era genul de persoană care nu vrea să se lase dusă de 
nas și îi răspunse cu o privire dezaprobatoare și pe un ton sever 
Arăta mai mult a agent FBI decât a femeie, ca și bărbaţii aflați 
prin preajmă care păreau și ei mai mult agenţi decât bărbaţi. 
Muntele era populat de două specii diferite, agenţi și restul 
lumii. Femeia își aţinti o clipă privirea asupra ziarelor pe care le 
ținea Blood în braţe, poate căutând vreo armă, alta decât 
pistolul pe care îl purta șeriful la șold, apoi îl îndrumă către 
capătul îndepărtat al cortului. Blood își săltă din nou pălăria și o 
porni într-acolo. 

Lucru mare, cortul ăsta pe dinăuntru. Avea un aer sobru și era 
scăldat în lumină, agenţii ţăcăneau la tastaturile calculatoarelor, 
iar în aer plutea un zumzăit pricinuit de diferitele voci care 
vorbeau la telefon, în radiouri și unele cu altele, toate în același 
timp. Principala atracţie era chiar în mijloc: ditamai peretele de 
sticlă sau plastic transparent, la care te puteai uita și din față, și 
din spate și care era cumva luminat pe dinăuntru. Un agent cu 
ochelari cu ramă neagră desena pe el cu un soi de creion, 
completând diagrama complicată, în culori, a vârfului muntelui 
și a întregii proprietăţi a lui Ables. Reprezentarea conţinea 
distanțe, înălţimi și tot restul. Categoric altceva decât hărțile 

desenate cu un băț în ţărână. Lui Blood i se păru că se află în 
camera de comandă a unui submarin ce se îndreaptă către 
inamic. 

Din biroul delimitat de pânză aflat în partea din spate a 
cortului se auzeau voci. Una dintre ele era enervată. Blood se 
opri și se gândi dacă să intre sau nu și, cum nu exista niciun loc 
solid în care să poată ciocăni, dădu la o parte draperiile din 
pânză groasă și pătrunse înăuntru. 

Vocea care se ambala din ce în ce mai tare era a lui Perkins. 
Blood nu-l văzuse niciodată atât de agitat. Tocmai spunea: 

— Eu sunt acolo sus cu douăzeci de ziariști și fără niciun fel de 
escortă, și el apare din senin, alergând după un Jeep plin cu 
neonaziști! iți dai seama cum m-am simţit? Neplăcut e puţin 
spus. Fagin încalcă regulile jocului și asta nu-mi place deloc. 

Banish era așezat la birou, iar Perkins statea cu spatele la 
Blood. Niciunul nu observase intrarea lui Blood, așa că acesta 
mai făcu un pas. Pe birou se aflau o veioză cu neon și braţ 
curbat, aplecată ca o pasăre de pradă asupra grămezilor de 
hârtii, erau un telefon și un walkie-talkie înfipt în încărcătorul de 
acumulatori. Firele de alimentare se târau pe podea până la 
pânza de despărţire. O canadiană, o pereche de cizme și o cană 
cu apă erau așezate pe un suport scund de lemn, în colţul 
umbrit din spate. 

— A făcut ceea ce avea de făcut, răspunse Banish. 

Perkins era în picioare între două scaune pliante metalice, 
înghesuite în spaţiul strâmt din fața biroului. 

— În primul rând, sunt tare curios să știu cum au ajuns sus. 
Presa a avut parte de un spectacol pe care nu-l va uita ușor. Eu 
stau acolo vânzându-le măzgălicilor gogoșile tale și deodată mă 
trezesc cu Jeep-ul acela oprit și cu șerifii care mișună peste tot. 
Bineînțeles, fotograful de la Associated Press a început să 
ţăcăne. Am rămas ca vițelul la poarta nouă, pentru că habar n- 
aveam ce se întâmplă. Cinci mucoși cu svastici pe față și puști 
semiautomate, mai spune ceva, dacă poţi. M-am simţit de-a 
dreptul umilit, încheie Perkins, împungând aerul dinaintea lui cu 
un deget. 

Banish nu părea îngrijorat. Dimpotrivă, dădea chiar impresia 
că incidentul îl plictisește. 

— Cu cât sunt ei mai nebuni, cu atât suntem noi mai cuminţi, 
rosti. Altceva? 

Perkins rămase acolo, dinaintea lui Banish, în mod evident 
scos din sărite, încleștându-și și descleștându-și pumnii. Dintr-un 
motiv sau altul, luase toată treaba ca un afront personal. 

— Nu-ţi dai seama că puștii aceia puteau să ne surprindă și pe 
noi? Suntem niște pești într-o găleată. Chiar nu poţi să înţelegi 
atâta lucru? Ne-a lipsit foarte puţin ca lucrurile s-o ia razna. 

— Fagin și-a postat oameni pe vârfurile din jur, răspunse 
Banish, în continuare mai interesat de hârtiile de pe birou. A fost 
un incident nefericit, dar pe termen lung vom trage foloase din 
el și vom învăţa să ne păzim. 

Perkins încuviinţă din cap, deloc convins. 

— Asta-i atunci. 

Neprimind niciun răspuns, se răsuci în loc, trecând băţos, fără 
a-i arunca măcar o privire, pe lângă Blood. 

Banish închise ochii. Pe şaua nasului, de ambele părți, îi 
apăruseră niște puncte de un roz intens de la ochelarii pentru 
citit pe care îi aruncase pe vrafurile de rapoarte de pe masă. Nu 
părea deloc în apele lui. Obrajii, gâtul și bărbia îi erau pline de 
peri ţepoși, albi și negri, iar lumina aspră a lămpii de birou îi 
accentua paloarea. 

Își frecă semnele adânci de pe nas cu degetele, apoi deschise 
din nou ochii și își puse la loc ochelarii. Luă un teanc de hârtii și 
se apucă iarăși de citit. Blood se apropie de birou. 

— Mi-ai adus ziarele? întrebă Banish fără să ridice ochii. 

Blood i le puse în faţă. 

— Și o porție proaspătă de pamflete. 

— Altceva? 

— Am fost în spatele liniilor inamice, mai devreme. Am 
numărat mașinile. Sunt nouăzeci și opt, din opt state diferite, 
plus una cu placă de înmatriculare de Heaven. 

Banish dădu din cap a expediere. 

— Avem pe cineva acolo care notează numerele. Altceva? 

— Dacă tot mă întrebi, începu Blood, scoțând o bucată de 
hârtie din buzunar, ceva care circulă jos și se pare că iscă 
destulă gălăgie. 

Hârtia era copia unei scrisori. 

— Sunt sigur că e scrisul lui, puteţi verifica, reluă. Ables i-a 
scris pastorului de la Biserica locală a Rezistenței Ariene, acum 
doi ani, în iulie. Adică exact înaintea arestării lui. Citește. 

Susţine că agenţii de la Alcool și Tutun l-au vizitat la cabană și 
au încercat să-l forțeze să devină informator. 

Banish abia aruncă o privire asupra scrisorii și o așeză peste 
celelalte lucruri aduse de șerif, întorcându-se la hârtiile lui. 

— Altceva? 

Blood îl privi, apoi se uită la scrisoare. 

— Crezi că n-are nicio importanţă? întrebă. 

— Conduc o operaţiune tactică, nu o investigaţie, răspunse 
Banish. 

Ochii îngustațţi ai lui Blood se deschiseră puţin. 

— Chiar așa, mie mi se pare că aici ceva scârțâie. Rău de tot. 

— Nu mă interesează cine, ce i-a făcut. Treaba mea e să-l fac 
să iasă din cabană. 

Blood era pe punctul de a da din umeri, dar Banish ridică 
privirea și îl întrebă, surprinzător: 

— Ce părere ai, Rezistenţa Ariană este un motiv de îngrijorare 
prin aceste locuri? 

— De îngrijorare? Nu chiar. 

— Atunci ce-ai zice de cinci tineri înarmaţi și cu svastici pe 
faţă, pe care autorităţile nu-i intimidează deloc? 

Blood pufni dispreţuitor. 

— Aiureli, răspunse. Copilării. Strângeri de mână secrete și tot 
tacâmul. lar armele și undiţele - toată lumea de pe aici le are în 
mașină. Localnicii cred în general în patru lucruri: familie, 
proprietate, Dumnezeu și arme. Nu neapărat în această ordine. 
Deci, dacă ţi-ai lua o pușcă, nu înseamnă că vrei într-adevăr să 
împuști pe cineva cu ea. 

— Deci nu are nicio importanţă. 

Blood se îndreptă puţin de spate. 

— Am ajuns să apăr legea. Nu văd ce nu merită să văd. 
Nouăzeci și cinci la sută din toate lucrurile astea nu sunt decât 
prostii. Trăncăneală. Lucruri pentru care nu poţi aresta pe 
nimeni. 

— Până când nu încalcă litera legii. 

Completarea lui Banish își atinse ţinta. Blood chibzui puţin la 
răspuns. 

— E ca și cum ai locui lângă o centrală nucleară, cred. Te 
gândești mereu la ea, dar până nu explodează, nu prea ai ce 
face. 

Banish încuviinţă din cap puţin scârbit. 

— Scrisoarea aceea, o avem și noi. Știm și că Ables s-a 
desolidarizat de Rezistenţa Ariană Albă. Altceva? 

Blood întârzie o clipă răspunsul. 

— Nu cred. 

Atunci, Banish puse jos teancul de hârtii, iar Blood putu vedea 
niște fotografii, portretele de sfârșit de an ale copiilor lui Ables. 
Banish le ridică și-și aţinti privirea asupra lor. Blood își închipui 
că era timpul să iasă. Mai întârzie câteva clipe, dar Banish părea 
într-adevăr absorbit de imagini. Uitase de prezența lui Blood. 

Spre ieșirea din cort, trecând pe lângă centrala telefonică, 
Blood îl văzu pe agentul așezat în dreptul acesteia spunând 
ceva în receptor și umblând la mai multe comutatoare. Femeia 
de la intrare remarcă și ea acest lucru, se ridică discret de la 
biroul ei și porni către centrală, legitimaţia atârnându-i de 
cordonul fustei. 

— Ce voia? îl întrebă calm pe agent. 

— O linie cu exteriorul. Mi-a zis să opresc banda. 

Orice s-ar fi petrecut, Blood ajunsese deja la ieșire și nu mai 
avea niciun motiv să zăbovească. Afară, după ce se îndepărtă 
destul de mult, se opri să se gândească la cele văzute. Lângă 
picior, în ţărână, descoperi un mușuroi de dimensiuni 
apreciabile. Cu un efort demn de apreciat, furnicile îl înălțaseră 
dintr-un nisip mai deschis la culoare decât pământul din acel 
loc. Blood îl nărui cu un bobârnac ușor, din vârful cizmei. Privi 
furnicile ieșind la suprafaţă și începând să se rotească frenetic în 
cercuri, apoi o porni din nou în josul muntelui. 


Cincinnati, Ohio 


Frank Dewey se uită la telefon de-abia după al treilea apel. 
Celelalte patru linii aveau deja beculeţele aprinse. Intenţionase 
să plece mai devreme, pentru a-și duce băiatul la lecţia de 
fotbal, dar partenerul lui se afla la Las Vegas, într-o călătorie 
mai lungă în care îmbina afacerile cu plăcerea, iar biroul era cu 
susu-n jos. Dewey avea în subordine șaptesprezece angajaţi și 
doi colaboratori cu ora, ceea ce însemna mult pentru o firmă de 
detectivi din Cincinnati. Afacerile îi mergeau însă foarte bine. 

Dewey and Stone Associates se specializase în „investigaţii 
liniștitoare”. În epoca SIDA și a anunţurilor din ziare, oamenii 

erau din ce în ce mai speriaţi. A face curte unei femei ţinea de 
domeniul trecutului. Clienţii voiau fapte, și cât mai urgent, iar o 
verificare de rutină scotea la iveală în multe cazuri lucruri pe 
care o relaţie de ani de zile le ținuse ascunse. În câteva zile sau 
chiar ore, Dewey și Stone puteau aduna materialul necesar 
pentru un raport concentrat, de două sau trei pagini, care să 
cuprindă poziţia socială, starea financiară și sănătatea unei 
persoane. Cinci sute de dolari pentru o verificare simplă sau 
șaptezeci și cinci pe oră și pe angajat operativ, pentru o 
investigaţie-interpretare, însemnau o sumă mică, având în 
vedere ca în schimbul ei erai sigur că relaţia ta nu te va 
dezamăgi sau că nu se va sfârși. 

De exemplu: o tânără, fiica unui prieten și asociat al lui 
Dewey venise la birou în urmă cu două zile, solicitând o 
verificare de rutină a noului ei prieten. Acum, pe biroul lui Frank 
se aflau două coli de hârtie. Una era o copie a cazierului din San 
Francisco al tânărului, care includea două arestări pentru 
posesie de heroină, în 1989, cu un an și jumătate înainte ca tipul 
să se fi mutat în Cincy. Cealaltă era o copie după adresa unei 
clinici din oraș, care trimisese pentru clarificare niște probe de 
sânge la un institut serologic din Philadelphia. Probele erau luate 
sub codul de Asistenţă Socială al tânărului și pe un nume fals. 
Răspunsul urma să fie trimis direct la adresa „numelui fals”, 
localizată printr-o cutie poștală ce se afla la două blocuri de 
apartamentul prietenului fetei. 

Tânăra era programată pentru sâmbătă dimineaţă, la ora 
nouă. Situaţia se supunea statisticii lui Dewey: nouăzeci și cinci 
la sută din cazuri, dacă sunt suficient de suspicioși ca să 
angajeze un detectiv particular, au dreptate în bănuielile lor. 

Işi dădu la o parte manșeta albastră, scrobită, apoi auzi 
telefonul sunând din nou, apăsă pe buton și ridică receptorul. 

— Dewey and Stone Associates. 

— Cu domnul Dewey. g 

Recunoscu imediat vocea. Işi luă coatele de pe biroul cu 
cristal, se lăsă pe spate în scaun și își puse un picior peste 
celălalt, trăgându-și manșeta la loc peste brăţara din aur a 
ceasului. Clientul aflat la celălalt capăt al firului îl interesa. Fără 
să-și dea seama de ce, Dewey se simțea într-un fel înrudit cu 
individul respectiv, de altfel unul dintre puţinele cazuri de care 
se mai ocupa personal. 

— Domnule Banish. Aţi întârziat două zile. Mi-era teamă să nu 
se fi întâmplat ceva. 

— A apărut ceva neprevăzut. 

Tipul cu care vorbea nu întârziase niciodată, nici cu 
telefoanele lui de două ori pe lună și nici cu plata. Banii erau 
transferați dintr-un cont al unei bănci din Cincinnati, dar 
corespondenţa era trimisă la un oficiu de post-restant aflat pe 
undeva, prin mijlocul Montanei. 

— Știţi ce, domnule Banish - începu Dewey, aplecându-se din 
nou în față pentru a deschide un sertar și a căuta prin dosare, ar 
fi cazul să renunțăm la tariful normal. Sunteţi de-al casei, iar 
treaba nu e grea. Cred că ne-am putea înțelege la o sumă 
lunară. 

— Dacă doriţi, raspunse Banish. Continuaţi. 

În glas i se simţea nerăbdarea, ceea ce era neobișnuit. Acest 
Banish era un om ciudat. Ceva îi spunea lui Dewey că e vorba 
de un fost poliţist. 

— S-a certat cu amantul ei, continuă Dewey, frunzărind prin 
dosar. Nu știm exact ce și cum s-a întâmplat, dar au rupt-o. S-a 
întors în barul acela cu pian acum trei seri. A cerut două cântece 
și a rămas vreo oră, timp în care o băut două Manhattan-uri. A 
plecat singură. 

— Bun, răspunse Banish. 

Rostise cuvântul fără emoție, dar faptul părea rezonabil 
având în vedere că se referea la o fostă soție. 

— Problema este că s-a reapucat de fumat. Și nu cu filtru. S-ar 
putea ca amândoi să fi investit în relaţia asta mai mult decât am 
crezut noi. Altceva: se gândește serios să renunțe la Condor 
pentru o mașină mai mică. 

— Mai mică? întrebă Banish. Dar Nicole? 

Dewey se gândi că nu are rost să o ia pe ocolite. 

— Asta voiam să vă spun. Vestea cea mare este că fiica 
dumneavoastră se mărită - deschise dosarul de pe birou - tot 
băiatul ăla de la postul de radio. Nu e prea procopsit. 

Luă extrasul din cartea de credit. 

— Ceva mai puţin de trei mii pe o carte VISA comandată prin 
poștă de le Tiffany's din Chicago, pe 25 iulie. A semnat de 
primire pe douăzeci și opt. 

Dewey aşteptă o clipă răspunsul. Nici măcar el nu putea fi 
indiferent la sentimentele tipului. Cu desăvârșire străin, Dewey 

asistase la nenumărate întâlniri ale perechii, încă de la prima, 
dar, după toate probabilitățile, Banish nu-și văzuse propria fiică 
de peste doi ani. 

Așa că detectivul se trezi gândindu-se că avea și el un cuvânt 
de spus. 

— A cerut-o într-un restaurant. S-a așezat într-un genunchi și 
tot restul. Mesele din jur au aplaudat. 

Niciun răspuns. 

— Știţi ce, domnule Banish, nu vreau să mă bag, pentru că nu 
e treaba mea, și pentru că întotdeauna clienții au dreptate. 
Intotdeauna. Nu vreau să fac o derogare de la regulă nici măcar 
în cazul dumneavoastră. Dar poate-ar trebui să vă întâlniți cu ei. 
Sau măcar să le daţi un telefon. 

— Asta nu se poate, rosti Banish. 

Din nou, Dewey așteptă câteva momente. Și Frank Dewey nu 
era omul care să se simtă stânjenit. Dar, de la fost poliţist la fost 
poliţist sau de la tată la tată, avea impresia că îl cunoaște pe 
omul acesta. Ceva îl mișcase. Se gândi la propriul lui fiu, în 
vârstă de doisprezece ani, și la ora de fotbal, și la toate lucrurile 
pe care se aștepta să le piardă într-o zi. Se aplecă din nou, 
uitându-se la ceas. Va ieși din birou de cum va pune jos 
receptorul. 

— Să vă trimitem aceleași materiale ca de obicei? întrebă. 
Fotografii, înregistrări telefonice, transcrieri? 

Vocea lui Banish se auzi după un răstimp destul de lung. 

— Doar fotografiile. 


Cortul de comandă 


[PARASIEGE, pag. 35] 

Prin urmare, este de presupus că agentul Banish a nesocotit 
în mod voit și în cunoștință de cauză ordinul Serviciului de 
Presă. 

Incă o dată, capacitatea de a lua decizii și competenţa 
agentului Banish s-au dovedit discutabile. A fost ignorat un atac 
terorist aproape încununat de succes ce avea ca ţintă baza de 
operațiuni, în timp ce agenţii suprasolicitaţi, vinovaţi de abateri 
minore, au fost admonestaţi în mod public și cât se poate de 
prompt. 

După incidentul extremist de pe muntele alăturat, agentul 
Banish l-a primit pe șeriful ținutului pentru o discuție privată, 
după care a dat un telefon interurban, care, din ordinul 
aceluiași, nu a fost înregistrat. Este vorba chiar de intervalul de 
trei minute lipsă din înregistrarea audio, după cum au arătat 
anchetatorii. Imediat după această discuţie, agentul Banish a 
părăsit cortul de comandă fără a o informa pe agentul Coyle 
asupra destinaţiei. Se presupune că s-a retras în rulota 
personală. Agentul Banish nu a revenit în cortul de comandă 
timp de mai multe ore. 


Baza de operațiuni 


La cină, Blood avea în faţă o farfurie de chiftele cu orez și 
stătea la o masă pliantă, aflată lângă băncile lungi, înţesate de 
șerifii federali ieșiţi din schimb și agenţii care înfulecau cu 
lăcomie. Blood se afla mai aproape de şerifi, a căror 
nemulțumire era evidentă. Ca niște orășeni ce erau, păreau, în 
primul rând, dărâmaţi de cele patru zile petrecute pe munte. 
Până și părul tuns scurt părea să li se fi încurcat. Gângăniile sunt 
numai o parte din lucrurile care-ţi dau mâncărimi la munte, și 
chiar Blood se simţea plin de praf. Până acum, se folosise de 
trusa de noapte pe care o ţinea întotdeauna în portbagajul 
Bronco-ului său, alături de uneltele de pescuit. 

Deci, apăruse și murdăria, cuibărindu-se în porii unor piei 
obișnuite cu dușurile regulate ce lipsesc muntenilor care își 
freacă întotdeauna brațele de parcă ar încerca să și le 
încălzească. Toate acestea erau agravate de faptul că oamenii 
așteptau de atâta vreme cu ochii aţintiți asupra acelui individ 
care nu clipea, care nici măcar nu deschidea ochii, a acelui 
criminal care se afla atât de aproape de ei încât ar fi putut să-l 
scuipe fără să-și ia avânt. 

Agravate de senzaţia că omul acesta, criminalul acesta, se 
distrează cu sadism în cabana lui pe seama lor. Era evident 
pentru oricine că încercuirea era formată din bărbaţi mândri, 
care luau o jignire în serios. Din bărbaţi pe care nu prea aveai 
cum să-i duci cu șoalda. De aceea animozitatea lor începea să 
prindă cheag ca laptele lăsat la prins. 

Până și șefii deveniseră agitaţi. Mai devreme, în aceeași zi, 
Blood era destul de aproape de duba cea neagră pentru a-i auzi 
pe Banish, Fagin și pe sunetist discutând asupra strategiilor 
posibile. Sunetistul sugerase „insinuarea” unui dispozitiv de 
ascultare în cabană prin coș, dar Banish nu a fost de acord, 
amintind de cunoștințele de electronică ale lui Ables. Apoi Fagin 
insistase asupra unui atac cu gaze toxice, propunere de 
asemenea respinsă de Banish, care zicea că s-ar putea ca 
ocupanţii, cabanei să aibă măști și - dacă era așa, șerifii și 
agenţii care ar fi încercat să pătrundă înăuntru puteau fi 
masacrați. Banish expediase toate propunerile, cu încăpățânare, 
iar Fagin și sunetistul n-au putut să-l convingă. 

Era timpul schimbării gărzii, perioada aceea chiar dinaintea 
amurgului când luna strălucește mare sus pe cer, în punctul 
diametral opus soarelui ce apune, și totul apare într-o lumină 
ciudată. Aerul începea să piște, dar era încă destul de umed 
pentru a întărâtă gângăniile. Apăru Kearney, cu o farfurie de 
tinichea pe care o trânti pe masa lui Blood, așezându-se 
dinaintea acestuia, cu spatele la banca șerifilor federali. Bobocul 
era neobișnuit de tăcut, chiar serios; nu se apucă să 
trăncănească tihnit ca de obicei și nici măcar nu-l salută pe 
șerif. Mesteca ursuz și concentrat, ca și când ar fi avut cine știe 
ce necazuri. Poate că era indignat de modul cum fusese tratata 
familia Mellis, la baricadă. Blood reuși să-l scoată din muţenie 
doar când izgoni o albină ce i se învărtea în jurul farfuriei. 

— Am văzut odată un om murind din cauza înțepăturilor, 
începu Kearney. La pregătirea elementară. Îşi făcea sectorul, 
curățând de uscături niște copaci, căţărat pe un culegător de 
cireșe, și cred că a dat peste un stup, pentru că atunci când a 
căzut era complet acoperit de albine. Era un roi întreg. Tipul se 
plesnea peste tot și alerga, mi se pare chiar că încerca să strige, 
îți închipui, în băzâitul acela dement. Noi nu știam ce să facem. 
Ne-am repezit la el și l-am împins cu niște pari într-un eleșteu 
care se afla chiar alături, gândindu-ne că are să scape de ele în 
apă. Degeaba. De atunci, mă gândesc la asta de multe ori. Cum 
s-o fi simţit acoperit de toate albinele alea înnebunite, galbene 
și negre, care-și înfigeau acele în el una după alta, și pe urma el 
intrând cu ele cu tot în apă. Mă întreb dacă își dădea măcar 
seama ce i se întâmplă. Dacă știa de ce-l tot îmbrâncim, de ce 
suntem atât de brutali. 

— Urâtă moarte, spuse Blood. 

Kearney rămăsese cu ochii ațintiți asupra unui punct al mesei. 

— Inţepat de o mie de ori. N-am mai omorât niciodată o 
albină de atunci. Știu că n-au cum să-ţi poarte pică, dar mi s-a 
părut ca o răzbunare, zău dacă nu. 

— Mâna destinului, vrei să zici. 

Kearney abia schiţă o înclinare din cap. 

— Și era un băiat bun, n-a meritat-o. Un puști slăbănog. Nu i- 
aș dori așa ceva nici celui mai mare dușman al meu. 

Blood era surprins de registrul sumbru al gândurilor lui 
Kearney. Apoi atenţia amândurora fu atrasă de o izbucnire de 
râsete groase ce venea de pe banca șerifilor. Nu chiar hohote, ci 
un râs întunecat, râsul acela cu care râzi de altcineva, râsul 
acela care te face să vrei să auzi mai multe. Poate din 
curiozitate, așa cum aprinzi lumina noaptea, când începe să 
latre un câine. Sau poate, din cauza băiețelului din tine, care 
vrea să știe dacă nu cumva de tine se râde. În mod voit, Blood 
le ignoră comentariile, deși în același timp îi urmărea. 

— Omul e incompetent, îl auzi spunând pe unul din ei, în 
spatele lui Kearney. 

— Cred că-i sărit de pe fix. Habar n-are ce face. 

— Trage de timp, atâta tot. 

— Am auzit că a dat-o rău în bară la ultima negociere. Blood îl 
văzu pe Kearney îmbăţoșându-se de cealaltă parte a mesei. 
Umerii bobocului se ridicară, iar din gură începură să-i iasă 
rotocoale de abur. Blood îl privi în ochi, Kearney avu o licărire de 
răspuns, apoi amândoi rămaseră uitându-se unul la altul și 
ascultând fără a-și mai face probleme. 

— Cum adică? întrebă un altul. 

— Adică s-a lăsat cu morți. Cu ostatici morți. A dus de râpă 


tot. 
— Fugi de-aici. 
Apoi, ceva ce Blood nu auzi. După care: 
— Cică bea. 
— Aiurea. 


— Staţi puţin, asta nu-i adevărat, spuse o voce nouă, 
indignată. Am văzut azi cum le-a luat berea la doi polițiști din 
Huddleston. 

Ochii lui Kearney începură să scapere. 

— Și probabil după aceea s-a dus cu ea în biroul lui privat. 

— Porcul. 

— Egoistul dracului. A 

Kearney puse jos furculița. Işi așeză palmele pe masa și se 
sprijini în ele, ca și cum ar fi vrut să se ridice. Blood fu în 
picioare doar cu o secundă înaintea lui și îl apucă de încheietura 
mâinii. 

— Lasă, îi spuse. Nu-i treaba ta. 

Doar câţiva șerifi vorbeau. Ascultau cu toţii, dar cei mai mulți 
probabil numai fiindcă n-aveau încotro, pentru că se aflau pe 
aceeași bancă și nu pentru că le plăcea să trâncănească sau 
pentru că erau interesaţi. Unul dintre vorbitori părea a conduce 
discuţia, iar Blood îl descoperi lăsat pe spate, întreținându-și 
cercul de amici. Șeriful privi în jur și îl descoperi și pe Perkins, 
stând la o oarecare depărtare, dar în mod sigur auzind ce se 
spune, fără a se preface ocupat cu ceva, neostenindu-se nici 
măcar să miște un deget. 

Kearney se făcuse roșu la față. Ce auzea i se părea mai mult 
decât o lipsă de respect strigătoare la cer, mai mult decât o 
ofensă directă. 

— Cică nu puteau să-l bage la răcoare, și-atunci l-au expediat 
la dracu-n praznic, într-un oraș din preerie, unde n-are cum să 
facă rău nimănui. L-au înmormântat, nenorocitul. 

— Și-atunci ce dracu' caută-n ciorba noastră? 

— Tare-aș vrea să știu și eu. Să mă ia dracu' dacă știu. 

Incă o voce nouă, neîncrezătoare: 

— Și tu de unde ai aflat toată treaba? 

Îl acoperi însă altcineva: 

— Asta ar putea oricând să... 

— Și asta nu-i tot. A stat o vreme în nu știu ce spital. Dar nu 
într-un spital obișnuit. 

Cu ochi arzători, Kearney privea în gol, drept prin Blood. Se 
auziră câteva reacţii. Apoi, o altă voce: 

— Ce dracu’ vrei să zici? 

— Vreau să zic să tipului îi lipsește o doagă, e sandilău... 

Kearney ţâșni în picioare. Inainte ca Blood să-l poată opri, se 
întoarse, încălecă spătarul băncii, iar acum se afla cu faţa la cele 
două rânduri de șerifi federali. Se ridică și Blood, în spatele lui. 

— Cine a spus asta? întrebă Kearney. Își încleștase pumnii. 

Șerifii tăcură cu toţii și întoarseră capul. Nimeni nu răspunse, 
dar Kearney își dăduse probabil seama care este autorul replicii 
după rânjetul strâmb. 

— Ridică-te, îi spuse. 

Șeriful continuă să rânjească în primul moment, privindu-și 
tovarășii. Însă nimeni nu-i întoarse rânjetul. Cei mai mulţi 
rămăseseră cu ochii aţintiţi asupra lui Kearney. Apoi, șeriful se 
îndreptă de spate, ridicându-și bărbia și susținându-i privirea, 
dar tot nu zise nimic. 

— Ridică-te, repetă Kearney. 

Blood își dădu seama că acesta tremură, însă nu de frică. Nu-l 
mai văzuse niciodată așa. Un puști nepăsător și lipsit de griji. 
Clădit ca un jucător de baseball, înalt, umerii abia îi încăpeau în 
uniforma de poliție - lucru pe care îl vedea acum și șeriful 
federal. 

Blood își întoarse privirea spre Perkins. Acesta se prefăcea că 
nu știe ce se întâmplă. Şi Fagin apăruse în zonă, dintr-o parte, și 
privea scena cu interes. 

Șeriful ridică din umeri, uitându-se în sus, la Kearney. 

— Ce te-a apucat? 

— Ridică-te, rosti Kearney. 

Atunci, omul se ridică. Nu avea de ales. Rânjea, încercând să 
ia totul cât mai în glumă. 

— Ce s-a întâmplat? întrebă, aproape batjocoritor. Numai 
masa șerifilor îi mai despărțea acum. Ce te-a apucat? 

Cei așezați în apropierea lui se traseră câte puţin la o parte, 
pentru a vedea mai bine ce va urma, dar și pentru a se pune la 
adăpost. Niciunul nu intenţiona să se bage. Șeriful își dădu 
seama de asta și privi în jur. 

— Unde te crezi? îl întrebă pe Kearney. 

— Ești un mincinos, rosti acesta. 

— Brian, spuse Blood, în spatele lui. 

— Și ce te doare pe tine care agent bea și care nu? continuă 
șeriful. Ce, ai de gând să le iei carnetul de conducere? Vezi-ţi de 
intersecţia voastră prăpădită. 

Vălătucii de abur care ieșeau din gura lui Kearney i se 
răsuceau în jurul capului. Vocea îi era complet schimbată. 

— Retrage-ţi cuvintele, sau le scot eu de la tine. 

Șeriful căută sprijinul tovarășilor lui. 

— Ce tot zice mărlanul ăsta? 

Cu o iuțeală ieșită din comun, Kearney sări pe masă spre 
șerif. Ceilalţi ţâșniră în picioare, dar nimeni nu se băgă. Kearney 
îl înhaţă de pieptul uniformei și, cu o mișcare brutală, îl propulsă 
în masa următoare, la care agenţii FBI se dădură iute la o parte. 
Blood ocoli precipitat masa la care stătuse, urmându-i pe cei 
doi. 

Kearney rămăsese aplecat asupra șerifului, care era cu 
spatele lipit de masă. 

— Retractează, repetă, respirând anevoie. 

Blood îl văzu pe șerif întinzând mâna după o sticlă grea de 
ketchup. Se repezi să-i despartă, dar înainte de a ajunge, Fagin 
se afla deja între cei doi. 

Negrul îl dădu pe Kearney la o parte cu dosul mâinii, pentru a- 
i permite șerifului său să se ridice. Sticla rămase pe masă. 

— Și mie-mi place o repriză de cafteală la fel de mult ca și 
vouă, declară Fagin. Dar nu aici și nu acum. 

— Domnule, vă... începu șeriful. 

Fagin i-o reteză. 

— Cina s-a terminat. Toată lumea, rupeţi rândurile. Schimbul 
de noapte, adunarea la cortul de comandă, urgent. 

Kearney porni cu pași grăbiţi, îndepărtându-se. Fagin se 
întoarse și privi după el. Apoi își dădu seama de prezenţa lui 
Blood, care rămăsese cu ochii aţintiţi asupra lui. 

— Ce mă-sa i-a apucat? întrebă. 

Blood îl privi însă în ochi și își dădu seama că știe. 


Cortul de comandă 


După o vreme, când Brian Kearney își dădu seama unde se 
află, lămpile și soarele crepuscular își proiectau împreună 
luminile asupra platoului, iar el stătea în faţa cortului de 
comandă. Credea că a ajuns aici din întâmplare, dar, o dată 
ajuns, își dădu seama că asta intenţionase. Voia să-l prevină 
cumva pe agentul Banish. Să-i spună că pe seama lui se 
răspândesc minciuni. Dar, acum, în faţa cortului își dădu seama 
că nu avea ce să-i zică. Ceea ce îl făcu să se simtă și mai rău. 
Privi în jur, la platoul luminat, și se întrebă la ce bun ceea ce 
făcuse. Se simțea mic și neajutorat. Chiar în clipa aceea, agentul 
Banish răsări în faţa lui, ieșind din cort. 

Purta o jachetă FBI albastră și avea în mână un radio. ÎI privi 
pe Brian ciudat, ca și când nu-și dădea seama de unde apăruse 
acesta, sau de parcă i-ar fi întrerupt șirul gândurilor. 

— Ce este? îl întrebă. 

Brian nu putu nici măcar să scuture din cap. Rămase acolo, 
studiindu-i agentului Banish faţa, căutând imperfecţiunile. 
Banish avea chipul adânc brăzdat de riduri și umbrit de 
cearcăne vinete sub ochi, iar buzele îi erau crăpate. Gulerul 
cămășii îi era pleoștit și boțit, iar el arăta palid, chiar îmbătrânit. 
Dar bărbia și obrajii îi erau proaspăt rași, iar ochii păreau 
limpezi. Vru să mai spună ceva, pentru că Brian, paralizat, nu 
putea scoate un cuvânt, dar, apoi, ca o pisică ce aude un 
scârțâit în perete, deveni distrat, începu să-și rotească privirea 
peste platou. 

Brian privi și el. Ochii îi căzură pe agenţii din apropiere, care 
își apăsau cu palma o ureche și se agitau, reacţionând la ceva. 
Oamenii începeau să se răspândească pe platoul mohorât. Se 
auziră câteva voci ridicate. 

Agentul Banish își deschise radioul. 

— Fagin, rosti în el. 

După o clipă, vocea lui Fagin pârâi în difuzor: 

— Mișcări de trupe. 

Agentul Banish strânse din buze. 

— Telefonul? 

— Nu. La sud-est de obiectiv. Evadaţi. Trei persoane. 

— S-ar putea să fie complici, răspunse Banish. leșiţi-le în 
întâmpinare și aduceţi-i jos separat, fără să-i bruscaţi. 

Închise radioul și porni cu pași alerţi de-a curmezișul platoului. 
Brian rămase locului doar până ce Banish dispăru pășind întins 
în penumbra dintre două reflectoare, apoi se îndreptă grăbit 
către Jeep pentru a se întoarce la postul său cât mai repede. 
Lucrurile începuseră în fine să se miște și Brian își dădea seama 
că agentul Banish e deplin stăpân pe situaţie. 


Vehiculul de sunet 


Perkins era deja în dubă când sosi Banish. Sunetistul stătea în 
fața panoului cu monitoare. Banish urcă. Işi simţea sângele 
pulsând din nou în tâmple. 

Pe ecranul ce înfățișa perspectiva dinspre vest asupra 
cabanei, în lumina strălucitoare, artificială, o echipă de şerifi 
percheziționau sumar trei oameni întinși pe burtă, pe pământ. 

— Soții Newland și Charles Mellis, explică Perkins. 

— Au fugit sau li s-a dat drumul? 

Sunetistul ridică din umeri. 

— Au ieșit pur și simplu. 

Banish rămase cu ochii pe monitor încă vreo câteva 
momente. 

— Despărţiţi-i, îi spuse lui Perkins. Luaţi-i la întrebări înainte 
de a le da de mâncare. Citiţi-le drepturile, pe urmă înregistraţi 
totul pe bandă. Urmărește ce se întâmplă și pe urmă caută-mă. 
Vreau observații și impresii. Apoi, chemi Procuratura. Să li se ia 
declaraţii și ce mai trebuie făcut. 

Perkins dădu din cap, înregistrând ordinele. 

— Stai puţin, îl întrerupse, nu avem decât două corturi 
disponibile. 

Banish se încruntă. 

— Nu-i nimic. Goliţi rulota mea de efecte personale. Ducețţi-l 
pe Mellis acolo și puneţi doi șerifi de pază, tot timpul. 

Apoi își ridică radioul. 

— Fagin. Ceva nou? 

Vocea acestuia se auzi de pe vârful muntelui: 

— Nimic. 

Banish dădu din cap. 

— Rămâneţi cu ochii pe cabană, rosti. 


Vehiculul de sunet 


Perkins îl aștepta pe Banish lângă dubă. Firul alb îi atârna 
acum de-a lungul reverului. Fuma o ţigară. Banish nu-l mai 
simţise mirosind a tutun până acum. Inainte ca vreunul din ei să 
spună ceva, se auzi un uruit. Un elicopter UH-1 al Gărzii 
Naţionale se înălță pe cerul serii și începu să se rotească în cerc. 
Se ridicase praful, iar platoul se zguduia. Când se va întoarce în 
birou Banish avea să găsească din nou jumătate din hârtii 
răspândite pe jos. 

Oftând, Perkins dădu drumul fumului pe un colț al gurii. 


129 


— Declaraţiile soţilor Newland sunt concordante, începu. l-am 
plimbat de la cap la coadă și-apoi prin toată povestea, nicio 
nepotrivire. Au fost ţinuţi într-o cameră, lângă ușa din dos, li se 
dădea o raţie de pâine, fructe și apă de două ori pe zi, însă 
habar n-aveau ce se întâmplă în restul casei. Ables i-a izolat 
intenţionat. Zic că au auzit muzica și vocea din difuzor, dar nu 
știu cum a reacționat el. Copilul plângea uneori, dar, când le 
aducea mâncarea, doamna Mellis nu le spunea niciodată nimic. 

— Și ce s-a întâmplat? 

— Spun că Ables a apărut din senin, cu Charles Mellis, și le-a 
spus la toţi trei să-și ia lucrurile și să plece. 

— Dar soţia lui Mellis? 

— Nu știu de ce nu i-a dat drumul și ei. Soții Newland zic că 
nu știu despre Mellis decât că era în relaţii foarte strânse cu 
Ables. Dar după schimbul de focuri n-au mai ieșit din camera 
aceea, iar toţi ceilalţi se aflau în partea din faţă a cabanei. 

Banish încuviinţă din cap. 

— Și Mellis ce zice? 

Perkins trase din nou adânc din ţigară, apoi dădu fumul afară. 

— A recunoscut din prima clipă că a participat la schimbul de 
focuri. L-am luat din scurt, dar s-a apucat să bată câmpii. 
Susține că Ables își pierde controlul. Că nu mai gândește 
limpede, că vorbește singur, că umblă prin casă-n lung și-n lat. 
Pe urmă s-a întâmplat un lucru caraghios. Mellis și-a dat seama 
că nu sunt Watson și a amuţit. Zice că are ceva important de 
spus, dar nu vrea să vorbească decât cu comandantul. 

Banish scutură din cap. 

— N-am scos de la el decât că poate să iasă cu vărsare de 
sânge. Nici eu nu știu dacă-l cred. Din câte mi-am dat seama, 
vorbește serios, cel puţin atunci când spune că nu are ce 
discuta cu altcineva. In orice caz, pare nerăbdător. 

— Sub nicio formă, răspunse Banish. Negociatorul nu se 
întâlnește niciodată cu ostaticii. 

— Trebuie să facem ceva, insistă Perkins. Toţi oamenii sunt 
din ce în ce mai agitaţi. Poate-ar trebui să vezi măcar caseta 
video. 

— Și el cum este? schimbă vorba Banish. 

Perkins își răsuci gâtul în gulerul cămășii. 


— Cred că Fagin l-a cam speriat. Dar asta trece, și acum e cât 
se poate de vorbăreț. Ca unul care are o groază de povești. Așa, 
ca tipii care cred că le știu pe toate. 

Banish se încruntă și scutură iar din cap, când din depărtare 
se auzi răpăit de arme. Amândoi își întoarseră iute privirile către 
vârful muntelui, care nu se vedea din locul în care se găseau. 
Urmară câteva mesaje întretăiate. 

Perkins își aruncă ţigara și își înfundă din nou casca în ureche. 
Banish își porni radioul. 

— Fagin. 

Glasul acestuia răsună tare, precipitat. 

— Trag în reflectoare. 

Câteva mesaje se întretăiară în radio, apoi se auzi un zgomot 
de sticlă spartă, acoperit de vocea lui Fagin. 

— Prin deschizăturile din pereţi, fi-le-ar mama lor a dracu'! 

Banish dădu din cap, satisfăcut. 

— Bun, răspunse. Facem cunoștință. Opriţi focul și rămâneţi la 
adăpost. 

Tăcere. 

— N-am înţeles ultima parte, se auzi vocea lui Fagin. 

— Ba ai înţeles. Opriţi focul și rămâneţi la adăpost. Copiii sunt 
tot acolo. Când se opresc, vă retrageți, apoi reparaţi 
reflectoarele urgent. 

Din nou împușcături, ricoșeuri și zgomot de ceva care se 
sparge. 

— Mama voastră de porci, scuipă Fagin, înăbușit. 

Banish închise radioul. Perkins avea ochii larg deschiși și se 
îndreptase de spate în hainele lui largi. 

— Au mușcat. 

Banish nu schiţă niciun gest. 

— Du-te la sunetist, rosti. Spune-i să pună telefonul să sune 
din nou. 

Perkins dădu din cap. 

— Crezi că Ables și-a pierdut controlul? 

Alte mesaje întretăiate, în depărtare. Banish privi spre vârful 
muntelui. 

— Nu. Nu cred. 


Baza de operațiuni 

Brian trase Jeep-ul în faţa corturilor și sări din el. Din privirea 
doamnei și a domnului Mellis, își putea da seama că strălucirea 
bazei de operaţiuni - corturile, vehiculele, echipamentul - îi 
copleșea. Ceea ce îl făcu și pe el să vadă totul cu alţi ochi și fu 
cuprins de un nou val de entuziasm. FBl-ul în Huddleston. lar el, 
băgat până-n gât în toată treaba, tratând cu agenţi, 
cunoscându-i și spunându-i-se pe nume. 

O ajută pe doamna Mellis să coboare din Jeep și îi conduse pe 
amândoi către ultimul cort din dreapta, care se afla în 
apropierea gardului cu lanţuri și a lungului șir de vehicule 
auxiliare. La jumătatea drumului, soții încetiniră pasul, privind în 
sus și apoi ferindu-și ochii când un reflector începu să măture 
platoul, de sus, în timp ce un elicopter imens uruia deasupra 
capetelor lor. 

Domnul Mellis își ștergea palmele bătătorite de coapse. 
Bătrânii avuseseră destul de așteptat. Brian le spuse că fiul lor 
se afla în continuare sub arest, dar a cerut să-i vadă, iar 
autoritățile federale au fost de acord. Cei doi dădeau mereu din 
cap, prea recunoscători pentru a mai căuta nod în papură. In 
acele momente, s-ar fi mulţumit cu orice li s-ar fi oferit. 

Din cort ieșiră trei persoane, doi șerifi înalţi care îl flancau pe 
Charles Mellis. Acesta era un mălai mare, cu barbă stufoasă și 
cu cizme de dimensiuni impresionante. La glezne și la 
încheieturile mâinilor avea cătușe. Brian le spuse părinţilor să 
rămână pe loc, apoi se trase într-o parte. Șerifii își conduseră 
prizonierul cam până la jumătatea drumului, apoi se opriră și-i 
scoaseră ambele rânduri de cătușe. Brian se gândi că era un 
gest într-adevăr frumos. 

Charles Mellis parcurse în fugă ultimii pași care-l despărțeau 
de maică-sa, repezindu-se în braţele acesteia. Bătrâna își puse 
mâinile în jurul mijlocului lui, fără însă a-l putea cuprinde. 
Plângea și-i repeta mereu numele „Charlie, Charlie”, în timp ce 
domnul Mellis, și el un tip de o statură impresionantă, zâmbea, 
își bătea fiul pe spate și chiar, i se păru lui Brian, își ștergea 
ochii. 

Mama se dădu un pas înapoi pentru a-și vedea mai bine fiul, 
probabil pentru a se asigura că e sănătos, iar în clipa următoare 
acesta scutura mâna tatălui lui și o strângea din nou pe bătrână 
în braţe, cu cătușele atârnându-i de încheietură. Stând acolo și 

urmărind toată scena, Brian simţi un val cald de satisfacţie, pe 
care evident nu făcuse nimic să-l merite. 

Se mai dădu doi pași înapoi, pentru a oferi celor trei un 
surplus de intimitate, și văzu doi bărbați ce urmăreau scena din 
umbra unui camion mare, aflat într-o parte. Brian recunoscu pe 
loc pe cel mai înalt cu brațele încrucișate, era agentul Banish, și 
fu surprins de faptul că și acesta urmărea scena, chiar mai 
surprins decât fusese atunci când venise la baricadă ordinul de 
a-i lăsa să treacă pe domnul și pe doamna Mellis. Brian se 
apropie de cei doi bărbaţi prin umbra de la piciorul unui 
reflector. Văzu că celălalt, care privea și el scena lipsit de 
expresie, era agentul Perkins. 

Probabil prea marcat de moment, Brian se gândi că ar fi cazul 
să-i mulțumească agentului Banish pentru dispoziţia dată. 

— Aţi făcut un lucru bun, îi spuse. 

Agentul Banish nu reacţionă în niciun fel. Nu răspunse și nici 
măcar nu dădu vreun semn că auzise. În schimb, întoarse capul 
către agentul Perkins, rostind ceva cu care Brian nu avea nicio 
legătură. 

— O să stau de vorbă cu el, glăsui aproape cu regret. 

Apoi se întoarse și se îndepărtă. 


Rulota 


Banish le spuse celor doi șerifi să aștepte afară și întră în 
fosta lui rulotă, urmându-l pe Perkins. Charles Mellis era așezat, 
fără cătușe, în spatele măsuţei de lemn, bătând darabana cu 
degetele lui groase pe tăblia scrijelită. Era ditamai omul și avea 
un aer nerăbdător, ca un câine. Barba lui neagră cu nuanțe 
roșiatice era încâlcită și îi atârna de perciuni, lipindu-se de 
maxilar ca și cum ar fi fost falsă, în contrast cu tenul lui alb, 
pistruiat, de copil. 

Avea ochii negri și privirea precaută. Probabil îl compara pe 
Banish cu Watson-ul pe care și-l imaginase. Un copil mare și 
murdar. Mișca din buzele umede și încrețite, iar încheieturile 
degetelor îi erau de mărimea unor nuci. 

Banish aruncă o privire patului cu care nu avusese noroc. 
Probabil că picioarele lui Mellis aveau să atârne dincolo de 
marginea lui ca niște limbi de câine. 

Banish se postă dinaintea tânărului, în picioare. 

— Agent special Bob Watson, rosti. 

Mellis suspină, ușurat. Îi recunoscu vocea. Dădu din cap. 

— Domnule Mellis, drepturile dumitale, așa cum ţi le-am 
explicat, sunt încă valabile, interveni Perkins. 

— E nebun, explodă Mellis. A depășit orice limită. E violent. 

— Știm că e violent, spuse Banish. Vrei să zici, violent cu 
familia lui? 

— Asta îl paşte, încuviinţă din cap Mellis. În mod sigur. Și s-a 
întâmplat ceva cu el, nu-l mai recunoști, ţi se face frică. 

— Dar toţi ceilalţi sunt sănătoși. Copiii? 

— Până acum, încuviinţă din nou din cap Mellis. 

— Aveţi tot ce vă trebuie? Mâncare, apă? 

— Pentru moment. Glenn este un luptător. Dar umblă de colo- 
colo ca un apucat și perorează, de nu-ţi vine să crezi. _ 

Mellis îi susținea privirea lui Banish, clipind rar. Işi pusese 
brațele pe masă și le ridica pentru a-și sublinia cuvintele, 
înclinând energic bărbia păroasă din când în când, în încercarea 
de a fi convingător. Părea peste măsură de sincer și de cinstit, 
cum sunt, de obicei, oamenii singuratici atunci când ajung în 
faţa unui complet de judecată, ca martori. 

— Am să-ţi pun niște întrebări directe acum, domnule Mellis, 
continuă Banish. Cam câte arme de foc are domnul Ables în 
cabană? 

Mellis se umflă ca și cum nu și-ar fi găsit cuvintele, apoi 
mătură masa cu un gest teatral. 

— Nici nu știu să vă zic câte, expiră în cele din urmă. 

Banish dădu din cap, încurajator. 

— Și de ce nu folosește telefonul pe care i l-am pus la 
dispoziție? 

— N-are încredere în voi. Zice că e un ochitor afară, care abia 
așteaptă să-i înfigă un glonţ în spate. Zice că dacă m-aș duce eu 
să-l iau, mi-ar înfige și mie un glonţ în spate. Și mai zice că e 
otravă, un gaz sau nu știu ce în partea cu care vorbește. 

— Ne ascultă transmisiile? 

Mellis expiră din nou ușurat, mulțumit de întrebare. E mai 
ușor să trădezi pe cineva cu o aplecare din cap. 

—Are o mulţime de aparate, știe toate frecvențele 
Guvernului. 

Ochii lui Banish nu se clintiră de pe faţa lui Mellis, antrenați să 
nu reacționeze. 

— Dar soţia dumitale, domnule Mellis? 

— Shelley nu putea să lase copiii de izbeliște. Margie nu se 
prea simte bine zilele astea, o chinuie cancerul, și sunt sigur că 
Shelley n-ar lăsa-o în starea asta. Dar și Margie e încăpățânată. 
Zice că s-a săturat de spitale. 

— De ce ne-ai spus tot ce ne-ai spus, domnule Mellis? Ce speri 
să obţii de la noi? 

În replică, Mellis se îndreptă de spate. 

— Nimic pentru mine însumi. Eu n-am tras în nimeni, acolo, 
sus. Nu, până nu am fost atacat. 

— Și cum de v-a dat drumul, atunci? 

Mellis scutură din cap. 

— Până la urmă, s-a ajuns până acolo că eu i-am zis să mă 
lase să plec - ați priceput cum s-a întâmplat? - și el a zis că da. 
A zis că le dă drumul soţilor Newland pentru că nu sunt buni de 
nimic și-atunci l-am întrebat dacă pot să plec și eu. Să știți că nu 
sunt un trădător. Nu sunt, pe cuvântul meu că nu - mișcă din 
cap în sus și-n jos energic - și nici n-am rupt-o cu Glenn. Nu 
vreau să-l lovesc pe la spate. Dar și-a luat și copiii cu el, acolo, 
cu toate puștile alea, și nici nu cred că mai judecă cum trebuie. 

Își mută pe rând privirea de la Banish la Perkins. 

— Așa că m-am gândit că poate aș putea să-i pledez cauza 
aici, jos. Sigur, nu i-am spus c-am să încerc. S-ar fi împotrivit și 
probabil m-ar fi împușcat cu prima ocazie. Dar totuși, când mă 
gândesc la fețișoarele copiilor... Sunt cu toţii familia mea și 
vreau să mă comport faţă de ei cum trebuie. Nu de alta, dar știu 
ce ne așteaptă, lucruri neplăcute și periculoase. Pentru că Glenn 
nu va ceda. Acum îmi dau seama că nu va ceda orice i s-ar oferi, 
el așteaptă ori gloria, ori moartea, cu toate că nu vrea cu 
adevărat să facă vreun rău cuiva. Va garantez că nu vrea. Il 
cunosc pe omul ăsta de ani de zile. Dar voi îl puneţi cu spatele 
la zid. Ca bărbat și ca tată - și voi îi amintiţi mereu că e și una, 
și alta - nu are de ales, trebuie să facă lucruri pe care nu 
dorește cu adevărat să le facă. Nimeni nu poate să tragă o linie 
în ţărână în fața lui Glenn Ables. El are s-o calce și are să se 
repeadă drept la gâtul tău. De asta mă aflu acum aici și mă rog 
de voi și vă spun „până aici” - pentru copii, pentru Margie, 
pentru nevastă-mea, câteva vieţi care pentru voi poate nu 

înseamnă prea mare lucru, dar pentru mine da, chiar foarte 
mult. N-aţi putea pur și simplu să renunțaţi la acuzații? Tot ce-și 
dorește e să fie lăsat în pace acolo, sus. Tot ce-și dorește e 
pământul și familia lui. Dacă aţi putea să renunţaţi la acuzaţii, 
înainte de a fi prea târziu, și să plecați... 

Ochii i se umeziră. Părea că vrea să se ridice în picioare, dar 
n-o făcu, din precauţie sau poate doar din politeţe. Perii răzleţi 
din jurul gurii erau plini de bobiţe de salivă. 

— Asta voiai să-mi zici? întrebă Banish. 

Mellis își înclină capul o singură dată. 

— Da. 

Banish se întoarse în loc, intenționând să plece. Perkins îl 
urmă și amândoi ajunseseră la ușă când Mellis spuse: 

— Staţi. Rostise cuvântul fără a se ridica în picioare, fără 
niciun pic de grabă. Aproape cu tristeţe. Bine. 

Banish și Perkins se întoarseră. Mellis îl privi lung pe acesta 
din urmă, apoi se uită în altă parte. Banish se întoarse către 
Perkins. Dădu din cap. Perkins se încruntă și își aţinti pentru o 
clipă ochii în podeaua rulotei, zâmbind amar, după care cobori. 

Banish se apropie de Mellis. E 

— Cioroiul acela de sus, șușoti acesta. Ala mare și urât. M-a 
pocnit cu patul puștii în burtă, după ce am ieșit din cabană. 
Ridicasem mâinile, eram ascultător, făceam tot ce trebuia să 
fac. 

— Și? întrebă Banish. 

— Țineţi-l la distanţă de mine. Vorbesc serios. 

— Acum ne ameninţi, domnule Mellis? 

— Nu, domnule. Doar v-am zis. M-am gândit că poate vă 
interesează. Dar nu asta voiam să vă spun. Trebuie să înțelegeţi 
de ce m-am hotărât să vorbesc, în primul rând. Fiindcă lucrurile 
au ajuns deja prea departe, iar eu văd în ce stare au putut să 
aducă un om. 

Il privea pe Banish, de pe scaun. 

— Incerc să previn ceva rău, așa că am să colaborez cu 
dumneavoastră. Dar vreau să vă asumaţi decizia, pentru ca lui 
Glenn să-i fie mai ușor când se va termina toată povestea. 

— Să ne întoarcem la ce voiai să-mi spui, îl întrerupse Banish. 

— Sunt om de cuvânt și cred că și dumneavoastră sunteţi, și 
ceea ce zic, zic cu bună credinţă. Nu-mi pasă de mine. Vă rog... 

n-aţi putea să consideraţi că ceea ce vă spun eu vine din gura 
lui Glenn, și nu dintr-a mea, și să vă amintiţi de asta mai târziu? 

— Trebuie să-mi spui despre ce este vorba mai întâi, domnule 
Mellis, răspunse Banish răbdător. 

— O mină scoțiană. O bombă. A minat muntele. 

Banish simţi cum îi fuge tot sângele din obraji. Cu tot 
antrenamentul, începu să i se învârtă capul. 

— Unde? rosti, cât de clar putea. 

— Lângă cabană. E numai una. 

— Unde? 

— Vreau să știți că sunt de bună credinţă... 

— Unde? întrebă Banish, apăsat. 

Mellis făcu un semn cu capul, peste propriul umăr. 

— Sus, lângă cabană. Nu am cum să vă descriu locul, dar pot 
să vă duc până la ea... 

Banish se întinse peste masă și îl apucă pe băieţoi de gulerul 
flanelei. 

— Spune-mi exact unde. 

Mellis părea speriat. 

— Nu am niciun semn. E numai pădure acolo. Lângă o 
buturugă și un copac căzut. E camuflată. 

— Detonează la comandă? 

— Nu, are doar un fir-capcană. 

— Între cabană și reflectoare? 

— Bineînţeles, dădu din cap Mellis, clipind. 

Banish îi dădu drumul și se îndepărtă cu doi pași. O mină 
scoțiană. Se gândea la toți oamenii de pe munte. 


Baza de operațiuni 


În lumina unui arc voltaic, Fagin își privea oamenii care îl 
îmbrăcau pe Banish într-o U.L. - uniformă de luptă, compusă din 
pantaloni negri, vestă și cască antiglonţ. Șerifii îi dădură lui 
Banish un pistol calibru 9 mm și îl puseră să semneze pentru el. 

— E o idioțenie, începu Fagin. 

Îi privi pe ceilalţi agenţi și şerifi din jur, printre care și 
omniprezentul Perkins, apoi își mută ochii într-o parte, unde era 
echipat într-o uniformă neagră, de același fel cu a lui Banish, 
dobitocul acela de Mellis. 

— Idee mai tâmpită n-am văzut, reluă, să pleci după el așa, 
prin pădure. 

— Peste tot sunt oamenii noștri, răspunse Banish, trăgându-și 
mănușile. Mellis e neînarmat. Eu am să fiu cu ochii pe el, iar 
șerifii tăi au să fie cu ochii pe noi, din copaci. 

— Pe dracu’. Vin și eu. 

Banish scutură din cap. 

— Nu prea îi placi. 

— Eu nu îi plac? Nu îi plac? Da’ ce mama dracului crezi că fac 
eu aici, mă ţin de politeţuri? 

— Rămâi aici. Nu vreau decât să le ceri oamenilor tăi să se 
retragă cu vreo douăzeci de metri. 

— Nu, zău! S-o crezi tu. Eu răspund de securitate și nu sunt 
de acord. 

Banish acceptă arma și îi scoase încărcătorul, împingând cu 
degetul mare afară cartușele și numărându-le. 

— Nu-i chiar așa, răspunse. Eu sunt răspunzător de fiecare om 
de pe muntele ăsta. Mellis e singurul care știe unde e mina șia 
fost de acord să mă ducă pe mine - și numai pe mine - până la 
ea. Vom urca pe munte, ne vom strecura în ţara nimănui, vom 
izola mecanismul-capcană care o declanșează și pe urmă ne 
vom îndepărta, pentru ca tu și oamenii tăi să o dezamorsaţi. 

— Mănâncă rahat, o ţinu Fagin pe a lui. Ne duce cu preșul. E 
plin de rahat, până în barba lui scârboasă. 

— Dacă e așa, nu are nimic de câștigat, doar că mă face să- 
mi pierd timpul. Dar dacă există acolo sus un trunchi de copac 
de care e legată mina cu un fir-capcană pe care l-ar putea 
declanșa până și un raton, va exploda către vale. Jucăriile astea 
umplu lumea de văduve, Fagin. Pădurea e plină de agenți și 
șerifi. Unii dintre ei s-ar putea să fie oamenii tăi, dar cu toţii sunt 
ai mei. Din fericire sau din păcate. Mellis are încredere în mine. 
Lucrurile ar fi putut arăta altfel, dacă te-ai fi gândit o clipă acolo, 
sus, înainte să-l bruschezi. 

— Dă-l în mă-sa. E un nimic. 

Îi înmânară lui Banish o lanternă, și apoi stroboscopul. 

— Ce-i ăsta? 

— Un stroboscop în infraroșu, răspunse Fagin. Ca să te poată 
localiza repede cu dispozitivele de vedere de noapte în caz de 
nevoie. Nu-ţi mai trebuie niciun fel de lumină. 


— Bun, rosti Banish. O să fim invizibili. Ai grijă, nu te atinge de 
radio. Ables ne ascultă transmisiile. 

— Ce mama măs-sii, exclamă Fagin, mai decis ca niciodată. 
Vin și eu. 

Banish nu răspunse. Își reîncărcă cele cincisprezece gloanţe și 
își puse pistolul în toc. Fagin îl înșfacă de umăr. 

— la ascultă. Eu am o misiune aici. Șerifii răspund de 
securitate, și eu răspund de șerifi. Asta e. Așa că nu-mi spune tu 
mie de văduve. Am pierdut deja un subaltern și nu-mi pasă cine 
ești tu, dar altul nu mai am de gând să pierd. Nu pleci solo acolo 
sus, iar eu sunt cel mai bun om care poate să te acopere. 

— Mă duc eu, se auzi o voce din spatele lui Fagin. 

Fagin se răsuci în loc, să vadă cine vorbește. 

Îl văzu pe șeriful indian apropiindu-se de ei, cu un Browning 
calibrul 12 de dimensiuni impresionante în mână. 

— Nici vorbă, răspunse imediat Banish. 

Fagin dădu cu ochii de pușcă și întinse mâna după ea. 
Indianul i-o oferi, iar Fagin o cântări și o răsuci în mâini. 
Browning-ul semiautomat era o armă de vânătoare, dar indianul 
curăţase lacul de pe patul de nuc și șlefuise părţile de otel. 
Pușca părea obișnuită. 

— Te-a costat ceva bani, rosti Fagin, privind în lungul ţevii și 
săltând-o ușor în mâini. Frumoasă. Cel puţin, ești pregătit. 

— Știu muntele ăsta ca-n palma, rosti indianul. Vânez pe el de 
când eram copil. 

— Nu, se încăpăţână Banish. Nu suntem la paradă. N-avem 
nevoie nici de politicieni, nici de eroi. 

— Politicieni? întrebă indianul. 

— Exact. N-ai să-ți câştigi capital electoral dintr-o plimbărică 
pe munte. 

Era ceva nemaipomenit. Fagin îl zgândărea pe Banish zi și 
noapte, ca pe ultimul nenorocit, iar mototolul se purta de parcă 
l-ar fi întrebat cât e ceasul. Însă de cum apăru indianul și scoase 
un cuvânt, același Banish i se repezi la gât. Șeriful nu prea știa 
ce să zică. 

— Doi polițiști de sub jurisdicţia mea au fost atacați cu armele 
când... 

— Jurisdicţia ta, scutură Banish din cap. Acum vorbești ca 
șeful poliţiei. Dintr-o dată, îţi pasă de jurisdicție. 


— Exact, încuviinţă din cap indianul, relaxat dar ferm. Pentru 
că, acum pot și eu să-mi justific prezenţa aici. Privi în jur. Mi-aţi 
dat de mâncare zilele astea, nu cine știe ce bunătăţi, dar cel 
puţin nu mi-a fost foame. Și am folosit facilităţile de aici. Mi-a 
crescut nota de plată. Dar sunt șeriful ținutului, și nu câinele de 
pază al cuiva. Acum aţi intrat în ograda mea. Aveţi nevoie de 
mine. 

— Luaţi-i arma omului ăstuia, spuse Banish, și daţi-i să bea 
ceva rece. 

Fagin se săturase să asculte. 

— Mă, dobitocilor, ia tăceţi din gură și ascultați-mă. O mină 
scoțiană. Opt sute de rulmenţi de oţel împrăștiați pe o rază de 
ucidere de o sută cincizeci de metri, care au să vă facă fâșii; n-o 
să aveţi timp nici să faceţi pe voi. Dacă vreuna dintre voi, 
domnișoarelor, nu știe unde dracu’ se duce, atunci o să ajungeti 
amândoi acolo și încă foarte repede. 

Înainte ca Banish să mai spună ceva, Fagin făcu un semn cu 
degetul mare către indian. Șerifii începură să-l echipeze. Runda 
aceasta îi aparţinea lui Fagin. Ce spunea el era la mintea 
cocoșului și Banish știa asta al dracului de bine. 

Rosti ceva către unul dintre șerifii săi apoi începu să dea niște 
ordine codificate prin radio. Când termină, indianul era gata 
îmbrăcat, în uniforma de luptă. Cei trei, toți în camuflaj și culori 
închise se îndreptară cu lanterna în mână, iar Mellis între ei și 
Blood, mai înalt și mai lat în umeri decât amândoi. Trecură de 
liziera de la baza muntelui și dispărură. Până la obiectiv, erau 
cel puţin cincisprezece minute de urcuș pe jos, în pas alert. 

Fagin scutură din cap. Să-l ia dracu' pe Banish. Nu vrea să 
aibă de-a face cu cei de la Tactice, și până la urmă nu mai vrea 
să aibă pe nimeni lângă el. Lua-l-ar dracu’ de ţicnit. 

Îl văzu pe Perkins apropiindu-se. Perkins era nu știu cum, 
alunecos, se învârtea în jurul lucrurilor și le tatona, și abia apoi 
se amesteca. Un fățarnic. Un cameleon cu costum și cravată; 
Fagin știa ce le poate pielea ăstora. Văzuse mulți ca el la viața 
lui. 

— Lua-l-ar dracu’ de ţicnit, rosti cu voce tare când Perkins fu 
destul de aproape. 

Acesta îl privi de parcă n-ar fi știut despre ce vorbește. 

— Poftim? 

— E sucit și imprevizibil, explică Fagin. Ceea ce nu-mi place 
deloc. 

Perkins încuviinţă din cap. 

— Da, dar până la urmă s-ar putea să-i iasă pasienţa, rosti 
sentenţios. 

Fagin îl privi cu ceva mai multă atenţie. Agentul zâmbea 
șters. 

— Ai fost în Vietnam? îl întrebă. 

Perkins scutură din cap. 

Fagin făcu un semn peste umăr. 

— Uneori, când elicopterele alea își iau zborul, cufundându-se 
în pădure, mi se pare că sunt acolo. Fagin își amintea cu 
ușurință de aceste lucruri, atunci când ceva anume îl stârnea. 
Banish a fost și el. Specialiști în O.Psi. Operații Psihologice. 
Propagandă și persuasiune. 

Perkins dădu din cap încet. 

— Ceva în genul Trandafirului din Tokyo. Ageamiul dracului. 

— O chestie mai sofisticată. Decepţionarea inamicului. Jocurile 
minţii. 

Perkins îl privi pe Fagin. 

— Ai surse bune, spuse, vârându-și moale mâna în buzunar și 
legănându-se de două ori pe călcâie. Din câte am înţeles, Banish 
era un dobitoc și înainte de tâmpenia aia. 

Să auzi un mormon încercând să înjure e ca și cum ai asculta 
un beţiv cântând. 

— Înainte, cel puţin, era un dobitoc respectat, răspunse Fagin. 

Ambii schițară atunci o jumătate de gest de încuviinţare, cu 
ochii aţintiţi în direcția acelorași copaci întunecațţi. Fagin își dădu 
seama că discuţia se sfârșise și că fiecare o va lua pe drumul lui. 
Nu-i părea deloc rău. 

— Ştii ce? întrebă. 

Perkins scutură din cap. 

— Ce? 

Fagin scuipă în direcția unui smoc de buruiană uscată, dar nu 
nimeri. 

— Abia aștept s-o dea în bara. 


Tara Nimănui 

Banish stinse lanterna. Urcau printre copaci. Mellis era la 
câţiva metri în faţa lui Banish, iar Blood, undeva, în spate. 
Băieţoiul avansa cu repeziciune, dar Banish nu-l slăbea din ochi 
și nici nu-l lăsa să se îndepărteze. Arborii mai răriți arătau că se 
apropie de vârf. Erau în zonă. Șerifii care-i acopereau se aflau 
undeva, sus, în copacii din spatele lor. Muzica venea din stânga. 

Mellis parcurgea porțiunea accidentată de urcuș cu pași mari 
și greoi, spunându-i câte ceva lui Banish peste umăr. 

— Lui Glenn o să-i fie mai ușor după asta, nu? Lucrurile au să 
se aranjeze... 

— Când aţi montat-o? îl întrebă Banish. 

— Acum câteva luni. Glenn știa că se apropie clipa. Ştia că se 
află în vizor. Zicea mereu că Judecata de Apoi va începe pe 
treptele cabanei lui. Primele focuri și bătălia finală vor avea loc 
aici, spunea. 

Banish începu să simtă mirosul câinilor. 

— De unde a făcut rost de mină? 

— Cred că a furat-o de la o bază a armatei. Nu știu sigur. 
Arată ca o valijoară fără mâner și bombată. 

— Știu cum arată, răspunse Banish. Cât mai avem? 

— Cred că aproape am ajuns. 

Mirosul câinilor era acru și pătrunzător, așa că Banish începu 
să respire pe gură. 

— La ce distanţă de cabană suntem? 

— La vreo cincizeci de metri, răspunse Mellis. 

— Douăzeci și cinci, se auzi vocea lui Blood în spatele lor. 

Mellis privea mai des în jur acum, anxios, iuțindu-și pasul. 
Lumina palidă a lunii cădea nestingherită prin frunzișul copacilor 
tot mai rari. 

— Aproape am ajuns. Asta are să-i folosească lui Glenn, nu? 
Mai puţină suferință, mai puţini morți. 

— Faci ceea ce trebuie, răspunse Banish. 

Mellis se foi nerăbdător. 

— Pe-aici pe undeva, foarte aproape. 

— Unde e firul? 

— Nu știu exact. Aveţi grijă. 

Banish rămase puţin în urmă, lăsându-i un mic avans lui Mellis 
în tip ce cobora și urca după el albia abruptă a unui torent. În 
faţa lor se afla un copac căzut, mare, iar de partea cealaltă erau 
câteva buturugi ciuntite. Mellis se îndreptă grăbit către trunchi, 

iar Banish îl urmă ceva mai precaut, privind în stânga și-n 
dreapta. 

— Acolo, rosti Mellis. 

Ajunse la copac și se căţără pe el, dispărând pentru o clipă, 
apoi se îndreptă repede de spate. Se întoarse cu faţa la ei. În 
mâinile care-i tremurau avea ceva negru și lucitor. Banish de- 
abia avu timp să reacționeze. Mellis ridică pistolul și ţinti capul 
lui Banish peste buștean. Banish vru să ridice mâinile. Un 
pocnet, o flacără albă, strălucitoare, și ţeava armei îi explodă în 
faţă. 


Copacul căzut 


Banish se prăbuși. Parcă cineva i-ar fi aruncat un laţ în jurul 
gâtului și ar fi smucit de el, din spate. Pe Blood împușcătura 
aproape că îl asurzi. Işi cobori privirea asupra lui Banish care 
căzuse grămadă și nu mișca. Mellis scuipa valuri de aburi pe 
gură, chicotind nervos. Apoi își ridică ochii spre Blood. Acesta 
armă pușca, pipăind după trăgaci. Prea târziu. Se aruncă după 
un pâlc de copaci, pentru a se adăposti, în timp ce Mellis trăgea 
în el, urlând ceva lipsit de cap și coadă. 


Baza de operațiuni 


Fagin întoarse repede capul după rachetă. Expresia feţei îi 
deveni încordată. 
— Ne-a tras clapa, lua-l-ar dracu’, spuse, și o porni grăbit. 


Cuibul lunetistului 


Coordonatorul adjunct al șerifilor federali, Robert Taber, 
scrută pădurea, de culoare verde-ceţos, prin dispozitivul său 
pentru vederea de noapte. Tăcerea de pe rețeaua radio se 
sparse, iar în ureche îi strigau în același timp douăzeci de glasuri 
diferite. Taber auzise împușcăturile. Acum scotocea cu privirea 
pădurea, așteptând să apară cineva. Mâna dreaptă i se opri pe 

Remington, pe care îl ridică, pipăind cu degetul după garda 
trăgaciului. Respira scurt, sacadat. 

Văzu o mișcare între copacii aflaţi chiar în fața lui, în susul 
pantei. Conturate în tonuri întunecate de verde, două siluete 
fantomatice alergau una după alta, despărțite de o distanţă de 
circa cincisprezece metri. Amândouă se îndreptau spre vârful 
muntelui. Taber văzu două explozii ce corespundeau unor focuri 
trase din două arme diferite. Prinse în vizor o siluetă, apoi pe 
cealaltă. 

Își auzi numele în radio și apăsă imediat pe buton. 

— Nu știu cine... ţipă. 

În clipa următoare, gloanţele rătăcite începură să scuture 
frunzele de pe crengile stufoase aflate deasupra capului lui. Se 
aplecă și se lipi orbește de trunchiul copacului. 


Paradise Point 


Mellis se târa în sus, râzând dement și întorcându-se din când 
în când pentru a trage un foc. În spatele lui, Blood își încărcă din 
nou pistolul, repezindu-se de la un copac la altul. Incepu și el să 
tragă. Mellis se afla la vreo cincisprezece metri în faţa lui, dar 
câștiga teren, galopând vertiginos prin pădure, în timp ce Blood 
avansa în salturi, adăpostindu-se după copaci și trăgând. 

Urmă un scurt respiro. Blood, cu sângele pulsându-i în tâmple, 
se gândi că Mellis își încarcă arma, lucru de care încercă să 
profite, trăgând focuri dese și repezindu-se în sus. Cum spaţiul 
dintre copaci se mărise, lăsând să treacă mai mult din lumina 
metalică a lunii, Blood putu vedea cabana, care rămânea tăcută 
în depărtare. Apoi Mellis îi apăru din nou în câmpul vizual, 
trăgând în jos, rupând așchii din crengi și găurind copacii, iar 
Blood se rostogoli iute în spatele unui trunchi gros, adăpostindu- 
se de grindina de gloanţe. 


Copacul căzut 


Se răsuci pe burtă. Își pipăi genunchii și-i strânse sub el și 
începu să bâjbâie în jur. In cap îi băzâia ceva, atât de îndepărtat 
încât se gândea că trebuie să fie telefonul vecinilor. Băzâitul îl 

trezi. Întinse mâna pe perna aflată alături de a lui și căută 
umărul nevestei. 

Apoi își aminti de pădure. Își aminti că se trăsese în el. Îmblăti 
aerul în jur și descoperi scoarţa tare, moartă a copacului căzut 
de lângă el. 

Își exploră faţa cu mâini aspre, tremurătoare. Nu descoperi 
nicio rană. Inima îi îngheţă. _ 

Pipăi cu palma solul din jurul lui. Era beznă. In bâzâitul care 
nu dispăruse pârâiau tot felul de mesaje. Simţi mirosul 
nesănătos al câinilor. Pădurea se trezea. Era vulnerabil aici. 

Își aduse mâna în dreptul feţei. Nimic. Pădurea era de un 
negru opac. Se ridică în genunchi, sprijinindu-se de copacul 
acoperit de mușchi, apoi vru să vadă dacă nu poate să stea în 
picioare, dar nu-și dădu seama exact în care parte era susul 
muntelui, așa că pică din nou grămadă. Se buși de copacul 
căzut. 

Unde era Mellis? Nenorocitul! îl va găsi imediat. Îi va lua urma 
și îl va ucide. 

Lanterna. Banish și-o scoase de la centură și apăsă pe 
comutator. Nimic O scutură și auzi bateriile clinchetind, apoi o 
încercă din nou. Bateriile erau duse. 


Cabana 


Se zoreau amândoi către cabană. Blood auzea râsul 
sugrumat, ca un strigăt de război, al lui Mellis, printre pocniturile 
pistolului său. Răspunse, dar ca de fiecare dată copacii îi stăteau 
în cale și nu făcu decât să smulgă niște frunze. 

Era ultima lui șansă. Știa că nu mai are decât o ocazie pentru 
a-i tăia drumul lui Mellis, înainte să ajungă la cabană. 
Parcurgând câţiva metri buni către dreapta, grăbindu-se să ia o 
poziţie de unde putea trage din lateral, văzu cabana mai clar. In 
pereţii ei apărură niște dreptunghiuri negre, ca niște crăpături 
pentru fise. Blood încetini și în cele din urmă se opri. Privi ţevile 
puștilor ieșind. Se întoarse și dispăru în spatele unui trunchi 
căzut. 

Canonada care urmă fu asurzitoare. Muntele se umplu de 
zgomote și de ecouri, crengile începură să se scuture. 

Împușcăturile transformau copacii din preajma cabanei în așchii. 
Gloanţe fierbinţi ciupeau trunchiul în spatele căruia se întinsese 
Blood, făcând să sară crâmpeie din el în aer. Blood își acoperi 
fața cu mâinile. Se lipi mai tare de pământ. Incepu apoi să se 
târască de-a lungul trunchiului până la o adâncitură a acestuia, 
care era mascată de copaci. Ridică precaut capul. 

Işi acoperi o ureche cu mâna și miji ochii. De pe ambele laturi 
ale cabanei țâșneau limbi de flăcări și zgomote îngrozitoare. În 
jurul lui, pădurea se desfăcea în bucăţi și se clătina. Era clar că 
totul fusese premeditat. Pe Ables nu-l mai interesau principiile. 
Dorea vieţi omenești. 

Urmă un uruit cumplit care făcu să vibreze pământul, iar 
Blood își adună toate puterile pentru ceea ce avea să urmeze. 
Conul de lumină al unui proiector sfâșie întunericul, iar apoi un 
elicopter se ridică cu repeziciune din spatele copacilor aflaţi 
dincolo de cabană, întorcându-se și apropiindu-se, gata de 
luptă. Elicopterul trăgea cu șuvoaie de verde fosforescent, 
sfârtecând pereţii cabanei și pământul din jur, iar Blood mai 
apucă să-l vadă, din locul în care se găsea, pe Fagin mânuind o 
pușcă, aplecat în afara elicopterului, lăsându-se în centura de 
siguranţă, urlând și smucindu-se în lesă. In clipa următoare, se 
ghemuli și o porni cu repeziciune în josul pantei devastate. 


Copacul căzut 


Banish avea acum pistolul în mână. Asculta concentrat. Din 
cauza bâzâitului, nu auzea decât răpăiala focurilor. Părea o 
luptă. Părea că se desfășoară aproape. Unde era Nicole? Nu 
putea să lase să se întâmple ceva. 

Incepu să se învârtă în loc, împleticindu-se. Vedea în întuneric 
lucruri, umbrele lucrurilor, coborând ca niște fantome, 
înființându-se dinaintea lui, căpătând semnificaţii. O văzu pe 
Lucy Ames, zâmbind în antisepticul salon de recreere de la 
Sanatoriu. Simţi cum glonţul tras de ea i se înfundă adânc în 
trup și îl trântește pe podeaua de gresie. Işi văzu casa din Long 
Island, cu lucrurile din ea făcute bucăţi. Văzu etajul comercial de 
la World Financial Center, auzi băzâitul sutelor de telefoane, 
văzu sângele de pe jos. Văzu mama și fiica, sprijinite de un 

perete, cu gâturile tăiate, cu răni larg deschise. Cu gurile larg 
căscate. Cu limbile înghiţite. Cu ochii holbaţi și umezi. 

— Banish! 

Cineva țipa, foarte aproape. Banish se gândi a cui putea fi 
vocea, se răsuci în loc și trase. Pistolul îl săltă cu forţă în pumn. 
Tinti din nou, cât putu de bine, apoi aşteptă, întorcând capul, 
ascultând. 


Copacul căzut 


Împușcătura zdreli copacul de lângă Blood și acesta 
încremeni. Banish nu era mort. Se ridicase în genunchi, iar acum 
agita un pistol, mișcându-se dezordonat și mormăind sonor. 
Lanterna era pe jos, în spatele lui, luminând într-un con 
strălucitor bucăţi de scoarță moartă. Privea în stânga și-n 
dreapta, dar nu-și dădu seama de prezenţa lui Blood. 

Blood își roti ochii cu repeziciune. Lupta continua, nevăzută, la 
distanţă. Câte un glonţ rătăcit șuiera trecând prin preajmă, 
rupând frunzele și lovindu-se de trunchiul vreunui copac. Blood 
se aplecă precaut. Găsi un crâmpei de lemn, îl luă și îl aruncă 
peste capul lui Banish iar acesta se întoarse la auzul zgomotului 
și trase două focuri. La al doilea, Blood ajunsese la el, îl înghionti 
și-l trânti lat pe pământ. Îl dezarmă cu o lovitură și reuși să-i 
răsucească o mână la spate. Amândoi se rostogoliră pe pământ. 
Banish se mai lupta încă. 

— Banish, spuse Blood. Banish! 

Banish se zbătea să pună mâna pe Browning-ul lui Blood. 
Avea o forță sălbatică. Blood reuși totuși să proptească patul 
puștii în ceafa lui și apoi îi ţintui coatele cu genunchii. Continua 
să-i repete numele și încerca să se facă înțeles, în timp ce-i 
împingea capul în bucăţile de scoarță de pe pământ. 

Tactica păru să dea rezultate. În cele din urmă, Banish încetă 
să mai opună rezistenţă și se relaxă complet. Blood își slăbi 
presiunea asupra cefei, lăsându-l să se răsucească sub el. Casca 
lui Banish avea în partea stângă o adâncitură, iar faţa îi era pe 
jumătate arsă de o pulbere neagră. Fusese foarte aproape de 
moarte. Clipi de câteva ori, închizând și deschizând gura ca și 
când ar fi vrut să vorbească. 

— Blood? întrebă. 

— Da, eu sunt, răspunse acesta. 

— Văd. 

— N-ai murit, n-ai nimic. 

— Văd. 

— E numai șocul. Haidem. 

Îl ajută să se ridice în picioare și îi luă braţul, așezându-și-l pe 
după umăr. Gloanţele șuierau printre copaci. Porniră. 


Elicopterul 


Fagin fu împins mult în afară când elicopterul făcu o 
întoarcere largă deasupra vârfurilor copacilor, pregătindu-se să 
survoleze din nou. l-au pus pe jar pe nenorociţii ăia. Jos, se 
vedeau o mulţime de guri de foc. Copacii din jurul cabanei 
păreau că se află în mijlocul unei furtuni. Ceea ce îl făcea pe 
Fagin să urle, în timp ce împăna vârful muntelui cu trasoare, 
gloanţe cu cap de fosfor care își croiau drum prin noapte în fâșii 
verzi, strălucitoare, mușcând mai apoi din lemnul casei. Simţea 
din nou urcându-i-se la cap gloria și măreţia vremurilor de 
demult ale Vietnamului. 

— Mama voastră de nenorociti! 

Centura de siguranţă îl smuci tare de mijloc când aparatul se 
năpusti în jos, pentru o nouă survolare. Spotul reflectoarelor 
descrise un arc de cerc și îl prinse pe Mellis, bărbosul mă-sii, 
alergând de-a lungul unei laturi a cabanei și trăgând orbește în 
sus. Galopa către poarta înălțată din spate. Fagin se balansă 
către dreapta, dezechilibrând elicopterul pentru că îţi mutase 
greutatea către coadă, în timp ce trasoarele lui mușcau țărâna 
apropiindu-se de cizmele grele ale lui Mellis. Apoi însă aparatul 
se smuci, iar Fagin rată lovitura de graţie. Mellis ajunse în 
spatele cabanei și dispăru sub acoperișul ușii. Fagin se întoarse 
și înjură cu sălbăticie către pilotul bun doar să răspândească 
insecticide. Elicopterul se roti din nou și Fagin, strigând de 
astădată, își lăsă în ușa cabanei tot restul încărcătorului. 


Hambarul 

Blood i-a spus că trebuie să se adăpostească. Ajunseseră la o 
clădire aflată mai jos de cabană, un hambar. După încă vreo 
câțiva pași, Banish simţi un miros de mucegai, iar mai apoi 
împușcăturile începură să se audă mai slab. In cap îi bâzâia ceva 
fără încetare. 

Își scoase stroboscopul de la centură și îl puse pe pipăite în 
mâinile lui Blood, spunându-i ce să facă cu el. Blood îi dădu în 
schimb lanterna, iar Banish îl auzi îndepărtându-se, apoi ieșind. 
Se auzi un părâit slab când șeriful aprinse stroboscopul. 

Banish văzu o umbră. Își plimbă lanterna prin faţa ochilor și, 
de câteva ori, zări o pâlpâire. Începu să pipăie în jur și dădu cu 
mâna în întuneric de un material textil. Vedea indirect raza 
lanternei și, cu ajutorul ei. Pereţii de lemn brăzdat de nervuri ai 
hambarului, resturile și lucrurile dezafectate răspândite pe 
podeaua de lut. Începea să vadă din nou. Era abătut. 


Elicopterul 


Greg Ohmer, căpitan al Gărzii Naţionale a statului Montana, 
se înălță deasupra covorului de copaci și trase cu forţă de 
manetă la stânga, pentru a întoarce elicopterul. Urmară câteva 
păcănituri atunci când aparatul încasă, scoțând scântei, câteva 
gloanţe pe o parte a fuzelajului, iar Greg strânse mai tare 
levierul, rostind întruna: „Sfântă Fecioară Maria Născătoare de 
Dumnezeu” cu o voce nefiresc de înaltă și luptându-se să 
stabilească elicopterul la o altitudine joasă. 

Trei sute cincizeci de zile pe an, Greg Ohmer era proprietarul 
și directorul unei concesiuni Burger King din cartierul comercial 
Billings. Avea o soție și o fiică de nouă ani și locuia într-o căsuță 
aflată la câteva mile vest de oraș. În timpul mobilizării anuale de 
două săptămâni, cea mai mare grijă a lui era de fiecare dată 
faptul că își lăsa restaurantul pe mâna adjunctului său în vârstă 
de douăzeci de ani. 

Greg Ohmer nu se mai urcase în cabina unui elicopter de mai 
bine de trei ani - și ultima dată o făcuse doar pentru a-și reînnoi 
permisul de zbor. Misiunile de patrulare erau interesante, mai 
ales în timpul zilei, când treceai peste culme privind, în zare, 
munţii  verzi-albăstrui și piscurile înzăpezite din Columbia 
Britanică. Lui Greg îi plăcuse dintotdeauna să zboare. Însă 

aceste raiduri tactice, cu manevre la înălțime joasă, în bătaia 
unei canonade încrâncenate, erau cu totul altceva. Făcea pe 
trăgătorul-radiotelegrafist, pilotând la nimereală, folosindu-se de 
echipamentul său de noapte PAVE și aducându-și aminte de 
manevrele învățate la școală pe măsură ce zbura. Ținând seama 
de izbucnirile de vânt cu componenta pe înălțime, încerca să 
țină rotoarele și coada la distanță de vârfurile copacilor, 
străduindu-se în primul rând să-și controleze aparatul cât mai 
precis fără a-i îneca motorul. 

Se roti, pentru ca Fagin să rămână pe partea pe care trebuia, 
apoi își cufundă mâna în mănușă, împingând maneta la refuz și 
bolborosind neîncetat în timp ce executa toate aceste manevre. 
De astă-dată, Fagin expedie, urlând, cam cincizeci de cartușe în 
direcția cabanei, fără a primi niciun răspuns. Greg făcu trecerea 
și își dădu seama că rezistența, slavă Domnului, încetase. 
Readuse maneta în poziţia iniţială prea brusc, făcând elicopterul 
să se smucească în sus, la distanţă de zona fierbinte. La 
înălțime, deasupra covorului întunecat de copaci, văzu un 
stroboscop pulsând slab. 

Îi spuse prin radio lui Fagin ce a văzut. Răspunsul acestuia 
veni bubuitor. 

— Du rabla asta jos imediat, fire-ar mama ei a dracului. 

Fagin ăsta e un dement și un ticălos. Greg Ohmer se 
concentră din nou asupra manetei și elicopterul o porni cu un 
salt. 


Hambarul 


Cu pușca la umăr, Blood stătea de pază în ușă. Acum, că-și 
trăsese răsuflarea, îl copleșea o senzaţie limpede de sfârșit de 
lume. Își dădea seama că prestaţia lui lăsase de dorit. Aveau să 
urmeze o groază de acuzaţii și va fi arătat cu degetul. El 
avusese o pușcă, iar Mellis, un revolver. Își dori cu amărăciune 
să fi făcut mai mult și se întrebă dacă îl va învinovăţi cineva. 
Apoi, se întoarse și privi în spate. 

Banish era în picioare, în centrul hambarului. Avea mâinile la 
șold, își lăsase capul în jos, și-l scutura clipind, încercând să-și 
recapete vederea. În acea clipă, ridică din nou o mână și își 
pipăi capul. Îşi desfăcuse cureaua căștii și atingea cu degetele 

locul unde ricoșase glonțul lui Mellis. Era confuz din pricina 
exploziei, iar asta explica multe. 

Blood auzi elicopterul apropiindu-se. Se întoarse și îl privi cum 
se răsucește în aer, îndoind vârful copacilor și zguduind din 
țâțâni hambarul șubred. Văzu pe cineva apărând în ușa 
aparatului și coborând pe o frânghie, în rapel. Era Fagin, cu o 
pușcă atârnată de umăr. Șerifii din preajmă apărură din pădure. 
Fasciculul unui reflector aflat în elicopter mătură întreaga scenă, 
scăldând intrarea construcţiei într-un alb orbitor, iar Blood făcu 
un pas înapoi, în hambar. 

Îl văzu pe Banish cercetând neîndemânatic hambarul, mai 
mult cu mâinile. Locul plin de praf părea practic abandonat. 
înăuntru se aflau diferite lucruri nefolositoare: o secerătoare 
ruginită și capre stricate de tăiat lemne, tăblițe de smoală 
smulse de la locul lor, cu cuiele încă în ele, stive de lemn pline 
de ploșnițe în stânga și un bidon de plastic pentru benzină, 
crăpat, aruncat. Părea a fi magazia de vechituri a celor din 
cabană. Banish era concentrat asupra unor suluri de pânză 
veche, impregnată undeva în fund, în continuare căznindu-se să 
vadă. 

Fagin intră în vârtejul de scoarță putredă stârnit de elicopter, 
ținându-și pușca în poziţie de tragere, luminat din spate de 
fascicolul puternic. 

— Ce mama mă-sii s-a întâmplat? 

Îl văzu pe Blood și se apropie destul pentru ca acesta să-i 
distingă faţa aflată în contralumină, cu ochii mari și cu expresia 
înfometată. Cam așa arată unele animale după ce simt gustul 
sângelui. 

— Ce mama ma-sii, n-aţi auzit? 

— Era o capcană, spuse Blood. 

— Ca să vezi, ce mama mă“sii, și eu care nu știam. 

Își ridică ochii și îl privi pe Banish. 

— Ăsta ce dracu' are? 

Blood se întoarse și el. Banish trăgea de sulul de pânză, 
încercând să-l desfășoare. 

— Banish, Banish! strigă Fagin. 

Banish nu răspunse. 

— Dementul naibii, bombăni Fagin, făcând câțiva pași. Aveţi 
de gând să-mi spuneți ce s-a întâmplat sau ce mama mă-sii? 

Blood continua să se uite la Banish. Își dădu seama că acesta 
era preocupat, că găsise ceva. În sulul de pânză impregnată era 
ceva, ceva la care Banish încerca să ajungă. Blood vru să se 
apropie dar Fagin îl înhaţă de braţ, așa că se pregăti să-i asculte 
vociferările. 

Fagin zvâcni din cap în direcția piciorului lui. 

— Eşti rănit. 

Blood își coborî privirea. Uniforma neagră pe care o purta era 
despicată în partea laterală a coapsei stângi și, sub ruptură, 
mustea ceva întunecat. Nu simţise absolut nimic până când nu-i 
arătase Fagin. Acum, însă, începu să-l doară îngrozitor. 

Apăsa cu mâna deasupra tăieturii și începu să curgă ceva 
roșu întunecat. Rana nu era foarte adâncă. 

O porni din nou către Banish, menajându-și piciorul. Hambarul 
era acum plin de șerifi, de lumina albă de la elicopter și de 
praful ce se stârnise în rotocoale. Fagin îl urmă. In clipa 
următoare îl priveau amândoi pe Banish cum trage de o 
legătură compactă de cearșafuri albe, care fusese învelită în 
pânză impregnată. Trăgea cu nerăbdare, apoi cu sălbăticie. 
Smuci de cearșafuri cu mâinile goale până când le dădu la o 
parte și ieși la iveală ce era împachetat în ele. 

Mirosul se răspândi brusc în toată magazia. Lui Blood nu-i 
trebui mai mult de o clipă să recunoască fața cadavrului. 
Trecuseră câteva zile de când murise, avea buzele zbârcite și 
înnegrite și pielea scofâlcită, cenușie. Se vedea o rană în dreptul 
inimii, sub tricoul găurit de glonte. Ochii sticloși erau aţintiţi 
asupra căpriorilor din tavan. 

Fagin se dădu înapoi, apucându-se de nas: 

— Paștele mă-sii de treabă! 

Banish se lăsă pe vine. În faţa lor se afla, moartă, fata lui 
Ables. Banish își schimbă expresia și strânse un pumn, de parcă 
îi venea să urle. În loc de asta, lovi de două ori în podeaua de 
lut. 

e Sâmbătă, 7 august 


Cortul de comandă 


În cort era hărmălaie. Telefoanele zbârnâiau, iar oamenii ţipau 
unii la alţii. Fagin își dusese radioul la gură și scuipa înjurături, 
iar Perkins scutura din cap, cu un receptor la ureche. Faxurile 
scoteau limbi lungi de hârtie, oamenii despătureau hârtii pe 
birouri și măzgăleau pe complicata diagramă de sticlă. Mirosea 
a sudoare uscată, iar elicopterele uruiau, făcând cercuri în aer. 
Blood stătea liniștit în mijlocul vacarmului, fără pantaloni, cu 
piciorul așezat pe unul din scaunele echipei medicale de 
urgență, în timp ce rana îi era spălată și cusută. 

Legară firul negru și îl tăiară scurt. O asistentă rămase să-l 
bandajeze iar celelalte două își adunară trusele de prim-ajutor și 
se îndreptară prin puzderia de agenţi către biroul în care se afla 
Banish. Blood îl văzu pe Fagin punând jos radioul, în partea 
cealaltă a cortului. 

— Nenorocitul ăla a scăpat, rosti, uitându-se în jur de parcă ar 
fi căutat ceva în care să dea cu pumnul. 

De la biroul unde se afla, Perkins se întoarse și îndepărtă 
receptorul de gură. 

— De unde avea pistolul? 

Fagin se foia printre birouri, înfigându-și mereu pumnul negru 
înmănușat în cealaltă palmă. 

— O cacealma, spuse. 

Asta părea să-l râcâie cel mai tare. 

— Dar de unde au știut, din cabană... începu Perkins. 

— O cacealma, repetă Fagin, pășind din ce în ce mai repede, 
toată chestia a fost o cacealma. Ne-au lucrat în foi de viţă. li dă 
drumul lui Mellis cu ceilalți. Trage în reflectoare. Pe urmă, în 
toată  harababura, înainte ca oamenii mei să-și pună 
dispozitivele pentru vedere de noapte, se târăște douăzeci de 
metri și plantează pistolul. Mellis îi dă o pistă falsă lui Banish cu 
aiurelile lui cu mina - dacă avea o mină scoțiană, Ables i-ar fi 
făcut și detonator și ar fi bubuit-o și pe ea cu restul jucăriilor lui 

- pe urmă îl duce până la locul unde e pistolul și îl lasă lat. 
Premeditat până la ultimul amănunt, tu-i mama mă-sii. 

În acea clipă se auzi un zăngănit puternic din biroul lui Banish, 
de parcă s-ar fi răsturnat ceva, apoi o voce mânioasă. Banish 
înjura plin de venin. Cele două asistente ieșiră iute. Numai una 
mai avea cu ea trusa de prim-ajutor - și o strângea în braţe 
stângaci de parcă ar fi fost o valiză neîncuiată. În spatele lor se 
auzea în continuare vocea lui Banish, însoţită de foșnetul ca o 
bătaie de aripi al hârtiilor răvășite. Căutând din ochi ieșirea, 
asistentele întâlniră privirile uimite îndreptate spre ele, pe care 
încercară să le evite, îndepărtându-se fără o vorbă. 

Apoi apăru Banish, care se postă în picioare dinaintea 
faldurilor de pânză de cort care formau intrarea în biroul său. 
Părea ciudat de calm și de băţos, cu mâinile goale atârnându-i în 
lături și picioarele depărtate. Își scosese salopeta neagră și 
hainele îi erau mototolite, iar părul, răvășit de cască. Pulberea 
neagră ca funinginea de la împușcătura lui Mellis îi împestrița 
partea dreaptă a feței. 

— Perkins, rosti egal, corpul fetei să fie dus cu avionul la 
Helena pentru autopsie. Pe urmă luaţi legătura cu spitalele de 
aici. Vom avea necazuri jos. Apoi, sunatți-l pe Richardsen. Daţi-i 
un raport complet asupra situației și spuneţi-i că avem nevoie 
de efective duble cât mai curând posibil, inclusiv specialiști în 
negocierea ostaticilor. Pe urmă informaţi-l că recomand să fiu 
eliberat din funcţie imediat. 

Întoarse privirea către Fagin. 

— Nimeni nu mai trage în cabană fără autorizaţia mea 
prealabilă cât timp mă mai aflu la comandă. Oricare-ar fi 
situația, înăuntru sunt ostatici. 

Fagin zâmbi nu prea în largul lui. 

— Coyle! 

Coyle era aşezată la pupitrul de la intrarea în cort. 

— Vino-ncoace, spuse Banish, dând pânza la o parte și intrând 
în biroul lui. 

Coyle traversă cortul. Perkins îi aruncă o privire rapidă lui 
Fagin, care rămăsese cu ochii aţintiţi la pânză, scuturând din 
cap. 

— Puștoaică nenorocită, rosti șeriful, punând mâna brusc pe 
armă și examinându-i încărcătorul. O să-i apuce filoxera când o 
să iasă toată treaba la suprafaţă. 

Blood îşi luă piciorul de pe scaun și se ridică în picioare. Își 
trase pantalonii pe el încheindu-și încet centura din piele neagră 
cu pistolul, simţind-o grea în mână. Piciorul nu-l mai durea. Își 
îndesă pălăria de cowboy la loc pe cap și porni, șchiopătând 
ușor, către biroul de care era sprijinit Browning-ul lui, nu departe 
de Fagin. Apucă arma de ţeavă, știind că Fagin îl urmărește, și 
deci și Perkins, care era în continuare așezat la biroul sau, cu 
receptorul la distanţă de ureche. 

— Acum, cine mai sunt ostaticii? întrebă. 

Lăsându-i pe cei doi să rumege problema, se îndreptă spre 
ieșirea din cort, apoi traversă luminișul întunecat către Jeep-ul 
guvernamental care avea să-l ducă înapoi, pe drumul neasfaltat 
ce cobora de pe Paradise Ridge spre poale. 


Biroul 


[PARASIEGE, pag. 44] 

Biroul agentului special Banish era în dezordine. Podeaua era 
plină de hârtii aruncate, bandaje, foarfeci și alte obiecte din 
instrumentarul medical. 

Cu toate acestea, agentul Banish părea raţional, calm și chiar 
concentrat, în momentele care au urmat izbucnirii sale. În afară 
de pata de pulbere arsă de pe obrazul drept și frunte, prestanța 
și maniera sa de lucru păreau a se fi ameliorat. Întrebările puse 
de el au fost, așa cum au fost reţinute, scurte și la obiect. 


AGENTUL BANISH: Activitatea radio din cabană este 
monitorizată? 

AGENTUL COYLE: Da, domnule. 

AGENTUL BANISH: Acest aspect al operaţiunii va fi 
intensificat. Vreau să fie incluse și staţiile radio din localităţile 
apropiate, pe care le vom monitoriza până în momentul în care 
vom primi dispozitive de bruiaj. Când se întâmplă asta, vreau să 
blocaţi toate frecvențele, cu excepţia canalului de urgență 
numărul nouă. Personalul să fie redistribuit conform noilor 
necesităţi. 

AGENTUL COYLE: Da, domnule. 

AGENTUL BANISH: Unde a avut Mellis acces în baza de 
operațiuni? 

AGENTUL COYLE: Doar într-una din celulele de reţinere, 
domnule, pentru puţin timp, înainte de a se întâlni cu părinţii. Cu 
excepţia rulotei dumneavoastră, vreau să spun. 

AGENTUL BANISH: Trimiteţi jos după Kearney. Vreau să-l văd 
imediat. 

AGENTUL COYLE: Da, domnule. 


Agentul Coyle a revenit apoi în biroul propriu. Agentul Banish 
a părăsit cortul de comandă la mai puţin de două minute după 
această discuţie. 


Rulota 


Banish intră fără zgomot în rulotă. Închise ușa subțire, lăsând 
afară toată activitatea de noapte, și rămase nemișcat, ușurat, în 
pragul încăperii lipsite de viață. Bâzâitul din cap persista, acum 
mai slab, mai îndepărtat, însă continuu, dându-i, împreună cu 
pulsul pe care-l simţea în tâmple, o senzaţie care-i făcea chiar 
bine. Regularitatea lui părea să-i scurteze și să-i limiteze 
mișcările, îndemnându-i în același timp creierul să dea naștere 
unor gânduri mai abstracte. Începu să scotocească metodic prin 
cameră. 

Se concentră mai întâi asupra mesei, lăsându-se fără zgomot 
într-un genunchi și examinând porţiunea nelăcuită, de dedesubt, 
a tăbliei, apoi fiecare picior strunjit. Covorul de culoarea ruginii 
de dedesubt era năclăit de noroi amintindu-i de prezenţa lui 
Mellis. Nu mai simţea niciun fel de mânie împotriva lui. Mellis 
era doar un pion, așa că furia pe care o nutrise împotriva lui 
dispăruse treptat. Banish era foarte hotărât. Nu era nici măcar 
mânios pe sine, și nici nu se compătimea pentru că a fost dus de 
nas cu atâta dibăcie. Handicapul lui era grija exagerată pentru 
siguranța oamenilor lui. Fusese mult prea precaut și reţinut. 

Trecu la tăblia netedă a patului, examinând fața nelăcuită din 
apropierea peretelui, apoi peretele panelat. Scoase un pix cu 
lanternă din buzunarul cămășii, apăsă pe buton fără zgomot și 
apăru o rază îngustă, galbenă. Își puse lanterna între dinţi și se 
întinse pe spate, pentru a cerceta spațiul prăfuit de sub pat. 

Ar fi trebuit să moară. Merita orice fel de umilinţă pentru că 
fusese prins așa, cu pantalonii-n vine și catarama curelei 


156 


zăngănind la spate. Mellis n-ar fi trebuit să-și rateze ţinta. Dar o 
ratase. Lucru pentru care Banish nu se simțea neapărat 
recunoscător, dar nici furios. În schimb, își dădea seama că se 
prinsese în joc. Era revigorat. leșind în liniște de sub pat și 
continuând cu noptiera, al cărui sertar îl trase și îl examină cu o 
fereală demnă de un spărgător, simţi o undă de orgoliu calm, 
profesional. li oferise spada lui Richardsen de formă, dintr-un 
cavalerism birocratic, deoarece știa că era nevoie de mai mult 
decât de o escapadă ratată dar fără urmări grave, pentru a fi 
îndepărtat de la o comandă. Banish era foarte familiarizat cu 
felul în care funcționau rotițele mașinăriei. Orice resentimente 
ar fi avut împotriva lui, la ora asta Washingtonul se gândea deja 
cum să pună toată povestea în cârca altcuiva. Ables era mult 
mai periculos decât se crezuse iniţial. Un veteran din Vietnam 
pus pe ucis agenţi pentru a răzbuna moartea fiicei lui. 
Informaţiile eronate furnizate de Serviciul Șerifilor Federali 
determinaseră Biroul să trimită de urgenţă un negociator de 
ostatici, pentru ceea ce era de fapt o operaţiune strict tactică. 
Acum, însă, vor trimite trupe pentru a-l susține. Muntele va fi 
împânzit de oameni și va curge sânge. Care pe care. 

Banish știa că oamenii vor începe să cârtească. Încrederea lor 
fusese zdruncinată și justețea următorului ordin pe care-l va da 
putea fi pusă la îndoială. Era nevoie de o lovitură temerară 
pentru a le reda siguranţa, atât în el cât și în operaţiune. lar el 
era vârât până-n gât în toată povestea, fără vreo speranţă reală 
că va ieși din ea. Ables s-a strecurat afară din bârlog și a 
încercat să-l omoare. L-a provocat pe Banish, trimițând un 
ucigaș să-l asasineze. Eșuase. 

Nu găsi ce căuta, la noptieră. Se ridică în picioare și scoase 
abajurul îngălbenit de pe veioză, pentru a-l cerceta. Negocierea 
de ostatici impune ca negociatorul să înceapă obligatoriu la doi 
sau trei pași în urma deţinătorului de ostatici. Succesul depinde 
prin urmare de acumularea de cunoștințe asupra suspectului și 
asupra întregii situaţii. În toate operaţiunile încununate de 
succes există un punct în care negociatorul îl surclasează pe 
nelegiuit în ceea ce privește controlul asupra situaţiei, fie prin 
cantitatea de informaţii deţinută, fie prin răbdare. Pentru că 
negociatorul se află în posesia a ceea ce suspectul ajunge, într- 
un fel sau altul, să solicite - libertatea lui - o mai bună stăpânire 
a situaţiei îi conferă celui dintâi puterea. Restul e doar răbdare 

și aducerea suspectului în starea de a spune ce are de spus. 
Banish știa că n-a ajuns încă în acest punct. Dar șiretenia 
renăscută îi arăta cum să ajungă. 

Se simţea renăscut. Era la înălțime și vedea întreaga situaţie 
desfășurată dinaintea lui, o avea în mână. Făcea niște mutări 
pur și simplu intelectuale, ca și cum s-ar fi ghidat după o hartă 
mentală în deplasarea printr-un câmp minat. Putea anticipa, 
putea contracara. Cărţile cele mai bune puteau fi în mâna lui. 
Putea să preia iniţiativa. 

Lăsă veioza, întorcându-se, și se trezi față-n faţă cu sine 
însuși, în rulota întunecată. Dintr-o dată, răspunsul îi apăru 
limpede. Oglinda pe care o scosese de pe perete a fost pusă la 
loc în timpul scurt cât se aflase Mellis în rulotă. Banish se 
apropie de ea fără zgomot, cu capul bâzâindu-i, apoi își plimbă 
degetele în jos, de-a lungul ramei netede de plastic, în fine, o 
ridică ușurel, la câţiva centimetri de perete. 

Dispozitivul artizanal nu era mai mare decât unghia de la 
degetul mare și gros cât trei sau patru monezi suprapuse. Era 
negru, ca un gândac și fusese atașat pe spatele oglinzii cu o 
fâșie îngustă de bandă adezivă obișnuită. Firul subţire, dezizolat 
care servea de antenă se ridica vertical, către partea de sus a 
ramei. 

Banish lăsă oglinda să se lipească la loc de peretele panelat și 
făcu un pas, plasându-se chiar în faţa ei. Îl preocupa faptul că 
acţiunile lui fuseseră știute dinainte de Ables. Acum totul se 
lega. Pregătirea lui Ables în materie de electronică militară. 
Numai așa cei din cabană ar fi putut ști când se duc el, Mellis și 
Blood să dezamorseze mina. 

Banish își examină arsura de pulbere ce îi păta partea dreapta 
a feţei, atingând-o ușor cu mâna. Își trecu degetele prin părul 
des, dându-l pe spate, apoi își aţinti concentrat privirea în 
oglindă. Își recunoscu aerul preocupat, vechea lui înfățișare de 
agent însărcinat cu cazul. După doi ani de somnolenţă. 
Redevenise Banish cel de altădată, plin de încredere în sine, de 
agerime și de profesionalism. Dar și de îndoială, de precauţie, și 
de blestemul fricii - vidul. 


Biroul 


Brian se trezi dintr-odată în cortul de comandă al FBI-ului. Era 
ora unu noaptea, dar activitatea era încă în toi. In mod sigur, ca 
urmare a împușcăturilor care se auziseră sus. Mulțimea de jos 
era în fierbere din cauza răpăielii și a elicopterelor care se 
roteau în aer. Șeriful Blood nu-i spusese că Mellis a reușit cumva 
să fugă. 

Agentul Banish îl chemase pe el anume. Brian nu știa să fi 
făcut vreo greșeală, așa că venise ca mielul la tăiere. Pe 
dinăuntru, cortul de comandă arăta exact așa cum se așteptase, 
un loc plin de oameni extrem de ocupați. Trecu pe lângă agenţii 
aflaţi în spatele birourilor, pe lângă o hartă-perete de sticlă, 
luminată dinăuntru, pe care trebuia să o vezi ca să crezi că 
există și pe lângă Perkins, care stătea pe marginea unui birou și 
vorbea la telefon. Agentul Perkins îi spunea nevestei lui „iubito”. 
Îi spunea că mai stă cel puţin încă vreo câteva zile. 

Brian ajunse în capătul întunecat al cortului, unde, pe sub 
niște falduri de pânză, se vedea lumină. La intrare nu era 
nimeni, niciun nume, nicio sonerie și niciun loc în care să baţi, 
așa că Brian dădu pânza la o parte și își vâri capul înăuntru. 

Agentul Banish era lăsat pe spate în scaun, în spatele unui 
birou aflat în fundul încăperii minuscule. Vorbea la un telefon cu 
difuzor, una din chestiile alea pe care poţi să le folosești fără să- 
ţi ocupe mâinile. Îl văzu pe Brian, dădu din cap și îi făcu semn să 
intre. 

Părea că în birou avusese loc o luptă. Brian înaintă, dând la o 
parte cu vârful pantofului niște hârtii cu aspect important care 
erau răspândite pe jos, pentru a-și face un petec de loc liber în 
care să stea. Partea dreaptă a feței agentului Banish era pârlită 
și neagră, de parcă ar fi fost arsă. Totuși, acesta părea în largul 
lui, vorbind cu persoana aflată la celălalt capăt al firului. 

Agentul Banish spunea: 

— Nu, Sal. Nicio mișcare după treaba cu mina. 

— Măi, să fie, răspunse Sal, a cărui voce suna artificial prin 
difuzorul dat la minimum. Tu ce zici, Jack? Că ne-am trezit cu un 
Rambo pe cap? 

— AȘ zice că trebuie să fim pregătiţi pentru orice, Sal. Cei de 
la Salvări de Ostatici sunt în avion? 

— Au să fie la ordinele tale pe la nouă fix, ora voastră. 
Masează-i în jurul cabanei urgent. Și dă-le o pauză șerifilor ălora. 
Prea le place să se joace cu pocnitorile. E groasă, Jack - de fapt, 

știi mai bine ca mine că e groasă. Dacă reușești să vorbești cu el 
la telefon, ești grozav. Scoate de la el ce vrea. Noi suntem gata 
să-ți dăm tot ce-ţi trebuie. 

Agentul Banish dădu din cap. 

— Știu. 

Se îndreptă în scaun, apăsând pe un buton pentru a întrerupe 
convorbirea. 

— Kearney, rosti, ridicându-se și ocolind biroul. Vino-ncoace. 
Brian dădu din cap, politicos, dar nu putu face un pas înainte de 
a-și croi drum printre hârtii. Așa că agentul Banish fu cel care se 
apropie de el, călcând nepăsător peste foile răspândite. 

— Ce-aţi păţit la faţă? întrebă Brian. 

Agentul Banish dădu din mână. 

— Ar trebui să iasă singură din piele în câteva zile. Care-i 
situaţia jos, la pod? 

— Pe muchie de cuţit, domnule. Încordată. Toţi vor să știe ce 
s-a întâmplat aici, sus. 

Agentul Banish dădu din cap. 

— O încurcătură. Dar n-avem timp de asta acum. 

Orice s-ar fi întâmplat, nu părea a fi ceva important. Agentul 
Banish intră direct în subiect. 

— Te-am chemat pentru că am o treabă pentru tine. 

Brian dădu și el din cap. 

— Da, domnule, rosti vioi. 

— Vreau să faci ceva pentru mine. 

Brian se îndreptă de spate. 

— Orice, domnule. 

Agentul Banish îi studie fața, apoi dădu din cap o dată, cu un 
aer de siguranţă și satisfacţie seacă. 

— Bun. 

Băgă mâna în buzunarul pantalonilor și scoase o bancnotă de 
douăzeci de dolari. 

— O sticlă de whisky, rosti. Ce marcă se găsește pe-aici. Dacă 
au Royal Canadian... 

Înfundă bancnota în palma lui Brian. Acesta rămase acolo, 
privind la hârtia de douăzeci, apoi din nou la agentul Banish. Îşi 
dădea seama că acesta era schimbat. Stăpânirea de sine de 
care dădea dovadă, expresia de pe faţă, intonaţia din glas. Ochii 
albaștri, pătrunzători, cu care îl stăpânea pe Brian. 

— E ora unu noaptea, domnule, spuse acesta. 

Agentul Banish încuviinţă din cap cu răceală. 

— M-am gândit că tu știi magazinele deschise. 

De asta îl chemase pe Brian. Pentru un comision. Brian îl privi 
în ochi, urmărindu-l cum încearcă să se poarte oficial și 
nepăsător. Işi dădu seama că șerifii aceia aveau dreptate. 
Agentul Banish îi susţinu privirea, dar cu ochii plini de o 
disperare stranie. Incepu să transpire puţin. 

— Domnule Banish, nu cred... 

— la una din mașinile guvernamentale, spuse acesta pentru 
a-l convinge. Ai să treci mai ușor prin mulţime. 

Brian era prins în capcană. Încercă să răspundă ceva, dar 
agentul Banish îi storsese ultimul strop de voinţă. 

— Și după aceea, continuă agentul, s-ar putea să mai avem 
nevoie de un om aici, în cortul de comanda. De cineva care s-a 
dovedit responsabil. 

Brian simţi o adiere asupra lui. Ca o senzaţie îngheţată de 
leșin. Șerifii aceia avuseseră perfectă dreptate și asta îl dădea 
gata pe Brian acum, când stătea în fața agentului Banish. Știa la 
ce se referă agentul. îi flutura pe dinaintea ochilor împlinirea 
celui mai arzător vis al său. Fie că ghicise ce voia Brian, fie că 
era în stare să-i citească până în adâncul sufletului. Brian nu mai 
putea să-l privească în ochi, dar lui părea că nu-i pasă. Înghiţind 
în sec și înfiorându-se, Brian își dădu seama că agentul Banish i- 
a citit pe faţă toate ambitiile și visurile. Ăsta era secretul straniei 
lui puteri. Negocieri și manipulare. Îl determinau pe Brian să 
dorească să facă lucrul cerut pentru el, iar apoi să fie răsplătit. 
Nu exista nimic echitabil sau just în toată povestea, dar era 
marea șansă a lui Brian, care își vedea sacii în căruţă doar 
încuviințând din cap și conformându-se la ceea ce-i cerea 
agentul. Voia o sticlă de whisky. Brian își dădu seama că îl 
așteaptă o cursă lungă, necruțătoare. 


Cortul de reţinere 


Așa cum i se ceruse, Blood intră cu Deke, pe care-l culesese 
din primele rânduri ale manifestanţilor. Piciorul nu-l mai durea 
aproape deloc, așa că mai șchiopăta foarte puţin. Banish îi 
aștepta deja. Era așezat la masa dreptunghiulară din față, 
sprijinindu-și bărbia și obrazul în palma dreaptă, cu cotul așezat 


161 


pe tăblia mesei. Era în profil, lăsat pe spate în scaun, și privea 
impasibil la deschizătura din peretele de pânză aflat în partea 
opusă a cortului. 

Exista o singură celulă din bare de fier de partea cealaltă a 
mesei aflată la o distanţă de un metru și jumătate - doi de trei 
din cei patru pereţi ai cortului de dimensiuni reduse. Era înaltă 
de vreo doi metri și picioarele ei de fier, remarcă Blood, fuseseră 
înfipte sau băgate cumva în pământul tare. La fel se procedase 
și cu cele ale mesei solide de lemn la care stătea Banish, și cu 
țărușii de lemn pe care se aflau niște cătușe groase. Lumina 
venea de la două becuri cu abajur atârnate sus, iar către celula 
goală erau îndreptate două reflectoare stinse. Deke cârâi puţin 
și arătă către vârful muntelui. 

— Gălăgie mare, acolo, sus, îi spuse lui Banish. Aţi adus și 
elicoptere. Ce să mai zic de Împuşcături. 

Banish se întoarse către Deke, arătându-și pata neagră de pe 
faţă. 

— N-ai de ce să-ţi faci griji. 

Deke fluieră și se dădu un pas înapoi, mirat și neostenindu-se 
să-și ascundă satisfacția. 

— Văd că ai încasat-o. Trebuie să-ţi dai cu terebentină. 

— Mulţumesc de sfat. 

Deke dădu din cap repede, șiret. 

— Cu Glenn nu te joci. V-am spus că e mare șmecher. V-am 
zis eu să nu-l călcaţi pe bătătură. Lui nu i-e frică de nimic. Ce s-a 
întâmplat sus? Ceva de groază, nu-i așa? Jos circulă tot felul de 
povești, oamenii șușotesc. Abia așteaptă să li se spună ceva. 

Se uită la Banish, apoi la Blood. 

— Întrebările le pun eu, rosti agentul. 

Deke zâmbi din nou în felul lui neastâmpărat. 

— Vreţi să știți ce zice lumea jos, începu, întărindu-și spusele 
cu o aplecare din cap. S-a întâmplat ceva, ceva de care vă faceţi 
probleme și vreţi să știți ce cred oamenii despre asta. 

Banish dădu lent din cap. Blood observă că agentul își 
schimbase felul de a fi, devenise cumva mai sumbru. Și pe 
bătrân îl privea mai posac. 

— Mă interesează fiica lui Ables, rosti. Cea mai mare, 
Rebecca. Vreau să știu dacă e dezvoltată. 

Până și Blood simţi un ghimpe rece în coastă. Nu-și putea 
imagina efectul cuvintelor lui Banish asupra lui Deke. In orice 

caz, bătrânul cel ţicnit părea să-și fi pierdut, cel puţin pe 
moment, cheful de pălăvrăgeală. 

— Poftim? bolborosi. 

— Cât de dezvoltată este. Are paisprezece ani. Pubertatea, 
sânii. Ca la vârsta asta. Vreau să-mi spui dacă este sau nu 
dezvoltată. 

Blood îl văzu pe Deke cum se înroșește dezgustat. Maxilarul 
bătrânului începu să tremure înainte să poată scoate vreo 
vorbă, apoi dârdâitul furios îi cuprinse gâtul, umerii și pieptul. 

— Eu nu știu ce credeţi voi, federalii... 

Furia nu-l lăsă să-și termine fraza. Expresia de pe faţă arăta 
că se gândește la ce e mai rău. 

— La asta vă gândiţi voi toată ziulica, aicea, sus? întrebă. 

Banish se ridică de pe scaun. Se îndreptă încet către Deke, 
întinse mâna, și-o încleștă în gulerul cămășii bătrânului și i-o 
răsuci sub gușa fleșcăită, împingându-l înainte și înapoi, în 
pânza cortului. Bătrânul se apucă de încheietura lui Banish cu 
amândouă mâinile. Îl zgârie cu unghiile lui murdare, ridicând 
spre el ochii mari, dar totul fu în zadar. Banish nu părea nici 
mânios, nici precipitat. Doar hotărât. Ochii lui Deke se căscară și 
mai mult când Banish se aplecă asupra lui. 

— Crezi c-am venit aici să-mi pierd timpul? începu Banish. 

Pânza cortului începu să se unduiască în spatele lui Deke. 

— Un cuvânt, continuă Banish, înfigându-i sub nas arătătorul, 
un cuvânt trebuie să spun și toate șandramalele tale de-aici, 
toate ciurucurile - se fac cenușă. Bucăţi. Moloz. Și tu n-ai să poți 
face nimic. Așa că răspunde-mi la întrebare. Imediat. 

Cu ochii holbaţi, Deke tremura ca un animal micuţ ce este pe 
punctul de a fi devorat de un altul mai mare. Cea mai 
amenințătoare i se părea stăpânirea de sine a lui Banish. Blood 
hotări că a văzut destul. Făcu un pas în spate fără a spune 
nimic, apoi se întoarse și ieși. 

Doi șerifi aflaţi afară pocniră din călcâie când apăru, apoi 
văzură că nu e decât șeriful local. Blood îi salută din cap și privi 
în altă direcţie. Nu era atât de delicat încât să i se întoarcă 
stomacul pe dos la hărţuielile unui interogatoriu, dar cazul de 
față era cu totul altceva. Blood își dădea seama că nu poţi s-o 
scoţi la capăt cu oameni de acest fel provocându-i. O 
confruntare directă era ca și cum ai fi pus sub semnul întrebării 
ardoarea unui credincios practicant sau i-ai fi spus unui om că 

soția lui e o târfă. Oamenii cu care avea de-a face nu erau 
rezonabili, ci mândri, iar mândria lor ridicolă îi orbea. Or, 
singurul mod în care poţi să pierzi o luptă cu un orb este să te 
bagi în pumnii lui. 

Banish ieși din cort ţinându-l pe Deke în fața lui ca pe o 
sperietoare de ciori. 

— Luaţi-l, le spuse șerifilor. Se întoarse apoi către Blood, cu o 
expresie aspră pe fața, altminteri impenetrabilă. 

— Se cheamă PROCONTRINFORM. Program contrainformativ. 
Servește la derutarea și discreditarea părții adverse. 

Blood îl privi în ochi. 

— Ce ţi s-a întâmplat acolo sus? 

Banish dădu din cap, susținându-i privirea. 

— Ştii că Mellis a fost trimis aici ca să ne omoare. 

— A fost trimis ca să vă omoare. 

— Ascultă-mă puţin, rosti Banish, apropiindu-se suficient 
pentru ca Blood să-i vadă punctele de pulbere arsă înfipte în 
pielea feţei. Expresia lui Banish era neechivocă, poruncitoare și 
dură ca o suprafaţă de oţel și parcă îl trecuse pe Blood, numai 
cu câteva cuvinte, în rândurile oamenilor lui de încredere. 

— Ables își închipuie că Mellis l-a omorât pe Watson, spuse. 


Rulota 


Banish apăsă pe clanţa ușii deschise, păși hotărât înăuntru, 
apoi îi făcu un semn lui Blood, îndemnându-l să înceapă. 

— Chiar crezi că a încercat să ne omoare? întrebă acesta. 
Banish încuviinţă din cap și închise ușa cu un pocnet, după care 
aprinse lumina. Ridică o mână pentru a-i face lui Blood semn să 
rămână unde era, apoi arătă către un loc aflat în partea cealaltă 
a rulotei, în apropierea patului. 

— Nu știu cum de-a reușit să pună la cale toată povestea. 

Îi făcu un semn din cap lui Blood să continue. Blood se uita la 
el, dădu din umeri și se conformă. 

— Nici eu. 

Urmat de Blood, Banish se îndreptă spre fundul rulotei. Ridică 
un scaun, lovindu-l de piciorul mesei. Nu se așeză, ci continuă 
să meargă. Îl privi pe Blood peste umăr. 

— În orice caz, reluă, imunitatea lui Mellis e un preţ mic 
pentru a pune mâna pe Ables. 

Acum ocoli patul, fără să spună un cuvânt, cotind către 
peretele din fund. Blood îl urmă. 

— Așa este, încuviinţă din nou acesta, puţin mai tare. Totuși, 
domnule Watson, nu știu dacă putem avea încredere în el. În 
plus, nevastă-sa... 

Banish se opri și făcu un semn cu bărbia către oglinda agăţată 
în perete. 

— Cu fiica lui Ables are ce are Mellis. 

Se opriră în dreptul oglinzii. Blood nu se așteptase la așa 
ceva. Nu-i displăcea să-i fiarbă puţin pe cei din cabană - Mellis 
încercase să-i împuște pe amândoi - dar modul cum își 
interpreta Banish rolul îi dădea o senzaţie nesănătoasă în 
măruntaie. Totuși, încă o dată se conformă. 

— Și de asta nu vrea să-i stea nimeni în cale, spuse. 

Se uita la imaginea reflectată a lui Banish. Expresia agentului 
nu se schimbase, dar oglinda, ca orice suprafață reflectantă, îi 
deforma insesizabil trăsăturile, ca o stofă de calitate în care 
găsești un mic defect. Așa că fața murdară a lui Banish avea în 
oglindă un fel de rânjet ascuns. Agentul dădu din cap satisfăcut. 

— A avut tot timpul, un an întreg, în aceeași cabană cu ea, 
conchise. 

e 

Lângă rulotă, Blood îl aştepta pe Banish, cu mâinile în 
buzunare, să închidă ușa și s-o încuie. Banish nu părea nici 
triumfător, nici satisfăcut, nici precipitat de ceea ce pusese la 
cale. Avea și în același timp nu avea lucrurile sub control. Blood 
îl urmări cum vine spre el în noaptea rece, fără haină, fără 
măcar a-și încrucișa brațele, în timp ce din gură îi ieșeau aburi. 
Urmau să o apuce fiecare pe drumul lui. 

— Ce am făcut? întrebă liniștit Blood. 

— Le-am stins doar luminile, răspunse Banish. 


Biroul 


Pășea în sus și-n jos. Își acoperi gura cu palma larg deschisă. 
Renunţă să mai lucreze și începu să se plimbe prin birou, 
bătându-se cu palma pe coapsă și apropiindu-se frecvent de 

draperia ce ţinea loc de ușă. Le dăduse tot felul de misiuni 
agenţilor din schimbul de noapte, pentru a-i ţine departe de 
cort, iar aceștia plecaseră cu toţii, drumul era liber, și Kearney 
nu era de găsit. Își trecu mâna prin părul des și simţi cum 
bâzâitul din cap crește din nou în intensitate. Marea, imensa lui 
sete. 

Vechea stăpânire de sine. Lucrurile se urniseră și avea 
situaţia sub control. Băutura în sine nu avea nicio importanţă 
pentru el. O mică recompensă. O picătură de unsoare pentru 
cele câteva rotițe care mai scârţâiau încă. L-ar fi remontat și 
pregătit pentru munca de a doua zi. Dădea din cap în timp ce se 
plimba prin birou, bătând ușor, mașinal, cu mâna dreaptă în 
picior. . 

Scoase din nou capul din birou. Nu apăruse nimeni. Incă 
puţin. Încă puțin. Trecuse atâta vreme. Netezimea răcoroasă a 
sticlei. Pocnetul și foșnetul sigiliului de hârtie când îl îndepărta. 
Pârâitul dopului când îl răsuceai. leșirea duhului, parfumul. 
Gâlgâitul lichidului, când era turnat. Lui Banish i se părea că a 
traversat un deșert. Se simţi în fine ieșind din amorțeala de la 
Skull Valley. Limba îi era o găleată zăngănind a gol în puţul de 
piatră al setei lui profunde și imense. 

În cort se auziră pași. Nişte pași liniștiți, iar Banish o porni cu 
repeziciune către ușă, apoi se retrase pentru a aștepta 
nepăsător în faţa biroului. Draperia se dădu la o parte. 

Îndatoritorul Kearney. Banish îi ieși în întâmpinare, luptându- 
se cu nerăbdarea, cu bucuria, zâmbind fără urmă de tăgaadă, 
gata să-l ușureze de povara pachetului neted, cafeniu, și să 
simtă reconfortanta legănare a lichidului dinăuntru. A licorii 
delicioase, revigorante. 

Dar Kearney avea o expresie moale pe faţă, și când își ridică 
mâinile, acestea erau goale. Banish clipi. Își înălță privirea la 
Kearney, pentru a vedea dacă polițistul își dădea seama că 
greșise, dar acesta rămase în fața lui, cu expresia aceea de 
câine bătut pe față, iar Banish își dădu seama că nu fusese nicio 
greșeală. 

— Îmi pare rău, domnule, începu Kearney, cu o voce bleagă 
dar hotărâtă. N-am putut. Nu se face așa ceva. Poate că aveţi 
nevoie de ajutor. 

Banish se apropie de el. Îl apucă de grumaz, apăsându-și 
antebraţul de pieptul lui și împingându-l într-un stâlp de 

susținere al cortului. Kearney fu luat prin surprindere, înainte de 
a-și putea trage răsuflarea, și căscă larg gura. 

— Lua-te-ar naiba de cercetaș! 

Kearney își puse mâinile pe braţul tremurător al lui Banish, 
dar nu încercă să-l înfrunte, nu altfel decât din ochi. 

— Când îţi dau un ordin, să-l îndeplinești până la ultimul 
amănunt... 

Fața lui Kearney deveni rozalie, apoi de-a dreptul roșie din 
cauza strânsorii. Buzele i se albăstriră și începură să i se 
contracte. Făcu niște ochi de căprioară, de om sugrumat. 

— Afară de pe muntele meu! strigă Banish, dându-i drumul în 
cele din urmă și făcând un pas în spate. 

Kearney căzu într-o parte, împleticindu-se în direcția opusă lui 
Banish și învârtindu-se cu mâna la gât. Rămase acolo, înghițind 
guri mari de aer, cu faţa contorsionată, strâmbată și roșie. 

— AFARA DE PE MUNTELE MEU! 

Kearney dădu la o parte draperia și ieși împiedicându-se din 
birou. 

Banish se întoarse repede. Se duse la birou, își puse o mână 
pe marginea lui și strânse, privind în jur febril, cu capul vuindu-i, 
bâzâindu-i. 

Blestema Paradise Ridge. Blestema Montana. ÎI străfulgera 
amintirea magazinului lui favorit de băuturi din Manhattan, în 
care licorile erau ţinute în sticle de culoare închisă, pe rafturi 
așezate în spatele casei, că niște medicamente exotice, în șiruri 
ordonate de cel puţin zece în adâncime. Ar putea să se suie la 
volan și să părăsească muntele chiar acum, se gândi, în 
căutarea prăvăliei. Dar cum să explice plecarea. În vreo zece 
minute se vor întoarce cu toţii în cortul de comandă. 

Cortul de comandă, o undă de speranţă îl făcu să se îndrepte 
de spate. Berea. Cutiile de Pabst Blue Ribbon cu medicamente - 
nu-i păsa - înalte, reci, albastru-aurii. Dacă nu cumva Coyle 
scăpase deja de ele... 

Dădu brutal la o parte draperia și se duse întins la frigiderul 
mititel, zgomotos, smuci printre sticlele de apă și printre fructele 
tăiate, puse în dezordine. Berea nu mai era. Cutiile dispăruseră. 
Rămase nemișcat un moment, blestemând-o pe Coyle, apoi 
trânti ușa, făcând frigiderul să zăngăne. Se apucă să zgâlţâie 
aparatul, deranjându-i conţinutul, pentru ca în cele din urmă, 
înfrânt, să se lase deasupra lui, pentru a-i potoli mișcarea. 

Înjură, lipindu-și mâneca de gură. Marea, imensa, blestemata lui 
sete. Închise ochii și nu simţi altceva decât vid, amintindu-și în 
întunericul otrăvit al minţii de insectele care-l chinuiseră în 
timpul primelor săptămâni înceţoșate de la Sanatoriu - 
gângăniile isteriei, care îi roseseră pielea, îi alergaseră prin 
carnea brațelor, ospătându-se din fructul moale al creierului lui. 


Biroul 


Urmă o dimineaţă rece. Perkins traversa baza de operațiuni 
cu pas vioi, îmbrăcat pentru camerele de televiziune într-o haină 
albastru-marinar și cu cravată îndrăzneață la gât. Din oră-n oră, 
apăreau noi agenţi de la birourile teritoriale din zonă, agenţi 
care acum înţesau platoul plin de activitate. Circulau o mulţime 
de zvonuri despre eșecul din noaptea trecută. Deși reacţiile ce 
aveau să urmeze după ce știrea va fi dată publicităţii stârneau 
mare îngrijorare. Perkins fredona mulțumit. In această dimineaţă 
urma să fie omul-cheie al canalului prin care va ajunge în eter 
versiunea FBl-ului asupra evenimentelor de peste noapte. Și din 
eter, în toată ţara și în întreaga lume. 

Porni pe noul drum ce ducea sus. Antreprenorii săpaseră 
adânc în puietul de pe margini, răsturnaseră și nivelaseră 
pământul, realizând o cale de acces netedă, iar acum lucrau 
dincolo de creasta care oprea vederea lui Perkins. Îi auzea totuși 
- le auzea utilajele mari, zgomotoase - și vedea vălătucii de fum 
evacuat de motoare. Urmări cum crengile unui copac încep să 
se clatine, sus, în vârf, iar apoi arborele căzu. Drumul era 
aproape gata. Mergea până în vârful muntelui. 

Perkins intră în cortul de comandă, îndreptându-se direct spre 
biroul din fund, în care intră, pregătit pentru orice. În birou se 
făcuse ordine, hârtiile erau așezate în stive aliniate pe masă, 
calmul se reinstalase. Banish era atât de concentrat asupra 
muncii lui, încât nu sesiză intrarea lui Perkins. Era ciufulit, de 
parcă se trăsese singur de păr, iar pata de pulbere de pe față 
începuse deja să se decoloreze. Era încovoiat asupra unei hârtii, 
cu ochelarii pe vârful nasului. Nu scria pe obișnuitele foi albe, 
remarcă Perkins, ci pe un bloc galben, de dimensiunile 
scrisorilor oficiale. Perkins înaintă și aşteptă ca prezenţa să-i fie 
remarcată. Ceea ce nu se întâmplă. 

— Ai lucrat toată noaptea? întrebă. 

Banish ridică ochii repede, surprins să-l vadă acolo, dinaintea 
lui, apoi se întoarse fără un cuvânt la ceea ce făcea. După ce 
termină, așeză pe birou blocul și îi înmână niște foi bătute la 
mașină. Tuși în pumn, curăţându-și gâtlejul, apoi întinse mâna 
după un pahar cu apă. 

— Schița discursului introductiv și a răspunsurilor la întrebări, 
rosti, așezând paharul la locul lui. Atât pentru astăzi. 

Perkins răsfoi rapid paginile, încuviinţând din cap. 

— În regulă. Restul e pentru mai târziu. 

Banish dădu și el din cap, distrat. 

— Cât e ceasul? 

Perkins își dădu la o parte manșeta. 

— Mai am douăzeci de minute. 

Se întoarse, ieși din birou, apoi din cort și se îndreptă către 
jJeep-urile aflate în așteptare în partea opusă a platoului, 
parcurgând cu privirea paginile din mers. Banish făcuse treabă 
temeinică. Lui Perkins nu-i scăpară nici concepţia elaborată, nici 
pregătirea în domeniu. Ceea ce îl speria la Banish era acel simţ 
al procedurii, modul în care ţinea sub control cabana, baza de 
operaţiuni, presa, toate, printr-un fel de telecomandă, ca pe 
niște farfurii cu care jongla continuu. Orice eșec al operaţiunii 
care căpătase o nouă amploare - milioane de dolari ai 
contribuabililor cheltuite, sute de oameni al căror timp era 
grevat - l-ar fi atins și pe Perkins. Putea să-l protejeze pe Banish 
doar până la un anumit punct, dar dacă în cele din urmă acesta 
avea s-o sfârșească  răsturnându-se asemeni copacului 
nenorocos pe care-l văzuse mai devreme, el, Perkins, trebuia să 
se pună în poziţia din care ar fi putut striga: „Cade!” și să sară 
într-o parte. 


Vehiculul de sunet 


Banish intră în dubă. Era proaspăt ras și își pusese o cămașă 
albă curată. Se mișca cu încetineală, dar nu din cauza bâzâitului 
din cap, care persista dar nu-l mai împiedica să acţioneze. 
Dimineaţa îl copleșiseră remușcările. Se simţea ca și cum și-ar fi 
revenit după transa provocată de un drog puternic. 


Sunetistul îl privi cum urcă, abţinându-se să facă vreo 
remarcă cu privire la arsura de pe faţă. 

— S-a întâmplat ceva peste noapte? întrebă Banish. 

Sunetistul mesteca niște gumă cu aromă de mentă. Scutură 
din cap. 

— Nimic. 

— Și microfoanele? Tot nimic? 

Omul scutură din nou din cap. 

— Nimic nou pe Frontul de Vest. 

Banish luă loc la cealaltă masă. Privea în gol, în direcţia 
panoului de control. Se gândea la Mellis. 

— Trebuie să-mi curăţaţi rulota de gângănii, rosti. 

Sunetistul se întoarse și îl privi pieziș, mestecând. 

— Gângănii-gângănii? întrebă. 

Banish apucă receptorul și apăsă el însuși pe comutatoare, 
inspirând adânc. 

— Vă vorbește agentul special Bob Watson... 

Işi spuse poezia fără a schimba prea mult din ea. Cel mai bun 
lucru era să nu modifice nimic, să-și delimiteze prezenţa vocală 
de asaltul petrecut cu o seară înainte. Încheie și, așa cum 
prevăzuse, nu i se răspunse. Agăţă la loc receptorul și văzu un 
monitor de dimensiuni reduse, în culori, aflat în spatele 
sunetistului. Infăţișa crâmpeie din conferința de presă de jos: 
Perkins vorbind de la o tribună, tot felul de agenţi care flancau 
podul, mulţimea furioasă, în continuă mișcare. 

— Am cerut o antenă de satelit de la Biroul din Seattle, 
explică sunetistul. CNN a anunţat o transmisie /ive de la 
conferinţă. 

Aruncă o privire la monitorul alb-negru care înfățișa zona 
podului. 

— Cred că a ajuns la întrebări. 

Cadrul înfățișat de monitor era prea larg. 

— Poţi să mărești imaginea? întrebă Banish. 

— De douăzeci de ori, raspunse omul, răsucind un buton și 
apropiind scena. Umerii și spatele lui Perkins ajunseră în josul 
cadrului, pe fundalul format din ziariști, vehiculele cu 
douăsprezece roţi și schelele pentru camere TV. Protestatarii 
înconjurau întreaga scenă. Agitau pumni, efigii și pancarte: FBI 
VA ARDE ÎN FOCUL GHEENEI! FBI VINOVAT, VINOVAT, VINOVAT! 
UCIGAȘI DE COPII. 

În mulțimea ce se înghiontea se aflau, la vedere, agenţi în 
costume, care-și apăsau cu degetele căștile în ureche, 
distingându-se clar chiar și pe monitorul alb-negru. Sarcina lor 
era în acea dimineaţă să se facă remarcați. 

— Vor avea loc tulburări imediat după ce se termină toată 
povestea asta, rosti Banish absent, dar cu o siguranţă detașată. 

Sunetistul privi din nou în monitor, ca și când ar fi căutat o 
explicaţie pentru spusele lui Banish, apoi își aţinti din nou 
privirea asupra ecranului color ce prelua imaginile de la satelit. 

— S-au apucat să facă bucățele toată povestea, spuse, asta 
fac. O desfac în calupuri de imagini, pe care le trimit în teritoriu, 
la posturile afiliate, care își vor umple emisiunile săptămânal cu 
ele. 

Dădu sunetul mai tare. Ecranul se întunecă, tocmai se 
terminase un calup, pe urmă apăru o bandă în culorile 
curcubeului și un contor începu să numere invers, trei, doi, unu, 
cu bip-uri. Apoi apăru Perkins, în spatele tribunei ce purta 
însemnele Ministerului Justiţiei și ale FBI vorbind apăsat și cu o 
expresie serioasă pe faţă. 

— Judith Ables a murit, după toate probabilitățile, într-un 
schimb de focuri. Se pare că în primul dintre cele două 
petrecute, cel din 4 august, în care ocupanţii cabanei s-au 
confruntat cu șerifii și că moartea fetei a survenit pe loc. 

Ecranul se înnegri din nou. 

— Moartea a survenit pe loc, îl îngână sunetistul. Toţi cei uciși 
de-a lungul timpului din greșeală de autorităţi au murit pe loc, 
fără a suferi. 

Trei, doi, unu: o femeie între două vârste, cu păr castaniu, 
ondulat, îndrepta un deget ameninţător către camera de luat 
vederi. 

— Au ucis o fetiță de doisprezece ani pentru că purta pușcă. 
Nu vom tolera așa ceva! 

Negru. Trei, doi, unu: un tânăr cu ochii aproape închiși, într-o 
haină de vânătoare verde, agita o pancartă nevăzută. 

— Masacrul a avut loc chiar aici. A curs chiar sângele copiilor 
noștri. Acesta este Podul Concordiei și cei care au tras primul foc 
sunt ei. Ceea ce vedeţi chiar acum este începutul unui mare 
război civil american. 

Negru. Trei, doi, unu: Din nou Perkins. 

— Trebuie să se înțeleagă că împotriva lui Glenn Ables și 
Charles Mellis există acuzaţii grave și ei sunt o ameninţare 
iminentă la adresa comunităţii. Eforturile în direcţia anihilării lor 
trebuie să continue și vor continua. 

Acoperindu-i vocea, distinct, mulţimea umflată: 

— Ucigașilor! Asasinilor! 

Negru. Trei, doi, unu: Părinţii lui Mellis, Doamna Mellis, 
chinuindu-se să se facă auzită: 

— Nu știm ce s-a întâmplat. FBl-ul nu ne-a spus nimic. Când l- 
am văzut pe Charles, era sănătos și nerăbdător să se întoarcă 
acasă. Nu știu ce-i fac, acolo, sus... 

Imaginea întârzie pe ea. Se pierdu cu firea și începu să 
plângă. Domnul Mellis, care purta haină dar nu și cravată, 
încerca s-o încurajeze. 

Negru. Trei, doi, unu: Perkins, cu un aer sever, gândindu-se la 
o întrebare care-i fusese pusă. 

— Avem informaţii, încă neconfirmate în prezent, asupra unor 
posibile abuzuri petrecute în incintă, întinzându-se pe o 
perioadă de mai multe luni. 

— Abuzuri sexuale? ţipă un reporter. 

— Nu pot răspunde la această întrebare în momentul de faţă, 
rosti Perkins, indicând cu degetul un alt reporter. 

Negru. 

— Doamne, e adevărat? întrebă sunetistul. 

Faţa lui Banish era strâmbă de dezaprobare. 

Trei, doi, unu: Deke Belcher zgâindu-se în camera de luat 
vederi, cu un panou de carton jilav pe piept: URMEAZA CASA TA. 

Banish se întoarse, improvizaţia prostească a lui Perkins 
răsunându-i încă în urechi. 

— Cine dracu' se crede? întrebă. 

— Deci asta nu era pe listă, rosti sunetistul. 

— Lua-l-ar naiba! 

Îi scăpase ca nisipul printre degete. Într-o fracțiune de 
secundă, ajunsese la televiziunile din toate orașele ţării, și, 
probabil, peste ocean. 

Sunetistul se uita la monitorul alb-negru. Banish văzu că 
Perkins coborâse între timp de pe podium, iar agenţii se adunau 
în jurul unei scene agitate ce se petrecea în primele rânduri ale 
protestatarilor. Doi bărbaţi fură scoși din mulţime, trimiţi cu 
fața-n jos pe pod și reţinuţi. 

Banish se întoarse și se ridică, cu intenţia să plece. Cobori pe 
ușa deschisă a dubei, auzindu-i suspensia scârțâind. 

— Stai un pic, strigă sunetistul în urma lui. Cum e să fii 
Dumnezeu? 

Intrebarea îl opri în loc pe Banish, făcându-l să încremenească 
la trei metri de dubă. Privi în sus, la drumul cel nou, de curând 
săpat în coasta muntelui, în timp ce un elicopter uruia deasupra 
culmii. Platoul foia de oameni și mașini. 

Se întoarse către sunetist, care stătea în ușa dubei, zâmbind 
nestingherit, pur și simplu impresionat. Scutură din cap. 

— Nu sunt decât un angajat al guvernului federal, răspunse, 
după care se îndepărtă. 


Cortul de reţinere 


Banish era afară, așteptându-l pe Perkins. 

— Ce dracu-a fost asta? îl întrebă, când apăru. 

Zâmbetul satisfăcut al lui Perkins se transformă într-o 
expresie surprinsă. 

— O improvizație, recunoscu. M-am gândit la o strategie. 

Banish era furios. 

— Dacă-aș fi vrut să joci cartea aia, ţi-aș fi spus s-o joci. Aveai 
schiţa chiar sub nas. 

Perkins ridică palma. 

— Eşti prea prins în toată agitația asta, așa că n-ai de unde să 
știi, rosti. Eu încerc să văd lucrurile mai de la distanţă. 

Își coborî vocea, confidenţial, și se apropie puţin de Banish. 

— Ai nevoie de o ieșire. Toţi avem nevoie de o ieșire. Biroul 
are nevoie de o ieșire dacă lucrurile iau o întorsătură urâtă. 
Dacă trebuie să inițiem o acțiune decisivă. Așa suntem cu toții 
acoperiţi. 

Banish dădu din cap. 

— Am înţeles. Acum ai ajuns să mă protejezi. Nu-mi vrei decât 
binele. Altfel, de ce te-ai apuca să faci ce te taie capul, de parcă- 
ai fi la comandă? De ce-ai miza totul într-o cacealma grosolană? 

Scutură din cap și îl ameninţă cu degetul. 

— N-am nevoie de niciun fel de acoperire, nici de la tine, nici 
de la nimeni altcineva. N-am nevoie de politicieni pe muntele 
ăsta. Îţi pierzi încrederea în succesul operaţiunii, Perkins. Și 

începi să nu mai asculţi ordinele. Dacă te mai prind luând-o 
razna o dată, nu mă interesează - am să-l pun pe Fagin să ţină 
conferințele de presă. 

Se întoarse și intră în cortul de reţinere. Perkins îl urmă după 
o clipă, dar se strecură undeva, în fundal. Unul dintre cei doi 
arestaţi de la pod stăteau stingheri, la masa grea din faţa celulei 
goale, păzit de doi agenţi. Era alb, cam între treizeci și cinci și 
patruzeci de ani și avea capul ras ciupit într-un mod straniu, 
probabil de una din bolile copilăriei, în timpul căreia pustulele 
ascunse îi năpădiseră ţeasta pe atunci acoperită de păr. Braţele 
erau lipsite de păr, acoperite de niște tatuaje grosolane, negre, 
tipice pentru skin-heaas, și le punea în valoare purtând un tricou 
negru. Avea blue jeans și niște cizme negre. Cătușele atârnau 
desfăcute pe bara de metal din spatele lui, iar el își freca 
încheieturile înroșite. Un firicel de sânge de culoarea cireșei i se 
scurgea dintr-o rană cam de un centimetru pe care o avea lao 
tâmplă, pe obrazul învineţit. 

Banish își scoase legitimaţia. 

— Banish. FBI. 

Arestatul se foi, întorcându-se într-o parte și-n alta și 
aruncând priviri piezișe la agenţii care îl flancau. Avea oasele 
feței colțuroase. Un ciripitor mărunt, vânos ca înfățișare. 

— Au cam exagerat, începu, tamponându-și fața cu un 
șerveţel. Nu crezi? 

— Ai primit mesajul nostru, răspunse Banish. 

— M-am lăsat arestat, nu? 

— l-a dat un pumn în gură unui agent negru, domnule, spuse 
unul din federalii care-l păzeau. 

— Știţi ce, se precipită arestatul, de data asta am nevoie de 
un bilet de avion și de ceva bani, de sămânță. Ar cam fi cazul s- 
o roiesc de-aici. 

— Ajungem și la asta, i-o reteză Banish. Ce pun la cale? 

Omul se foi în scaun, ridicând din umeri. 

— Se trăncănește în draci, acolo, jos. Ştiţi cum e - nimeni nu 
face de-adevăratelea nimic. Un fel de prezentare, cum îi zic ei. 

— Fără violenţa? 

— Pre-zen-ta-re, accentuă omul, apoi ridică din nou din umeri. 
Cel puţin în momentul ăsta. Mai mult nu știu. 

— Cine? întrebă Banish. Localnici? Rezistenţa Ariana Albă? 
Adevărul? Care din ei. 


174 


— Arienii, răspunse omul, nerăbdător. Și mai cine - de unde 
să știu eu? Sunt toţi o apă și-un pământ. Patrioţii... Kremmer e 
așteptat să viziteze linia întâi mâine. 

Franklin Kremmer era pontiful în vârstă de șaizeci și opt de 
ani al Bisericii Rezistenței Ariene Albe. 

— Asta-i tot? întrebă Banish. Altceva nu mai pun la cale? 

— Dacă pun ceva la cale, n-o să zică nimănui, până n-o veni 
vremea. Nu e niciun fel de pamflet, nimic. Dar Kremmer nu se 
bagă în nimica violent. El - nici usturoi n-a mâncat, nici gura nu-i 
pute. Totuși, de vreo două zile, vin tot felul de camioane. Se 
descarcă muniţie. 

— Muniţie, repetă Banish. 

— De calibru mare. Și grenade. Toate cu acte în regulă. Doar 
în cantităţi mari, și de-alea scumpe. Tot felul de șmecherii, 
lanterne, baterii, saci de dormit, truse de prim-ajutor. 

— Și asta ce-nseamnă? 

Informatorul ridică din umeri. 

— Înseamnă că dau o groază de bani pentru toată tâmpenia 
asta, de unde să știu eu ce-nseamnă? O groază de tipi din 
Adevărul pleacă cu ele în mașină. 

— Membri ai Adevărului. 

— Freacă menta pe-acolo de câteva zile. Bun. V-am dat niște 
date care vă folosesc, nu? Trebuie să vă folosească. 

Banish își luă înfățișarea oficială. 

— Dar Ables? Îl cunoști? 

— L-am văzut de vreo câteva ori. Toată lumea îl cunoaște. 

— Pentru vânzarea de arme? 

— Da, pentru arme. Vrea să fie cel mai mare negustor arian 
de arme din lume, asta-i durerea lui. 

— Fiecare cu visul lui, răspunse Banish. Ce crede lumea de el? 

— Unii râd de el. Dar cei mai mulți se tem. Un ciudat. Cine 
râde de el, râde când nu e de faţă. 

— Dar tu ce crezi? 

Informatorul zâmbi în batjocură și privi în lături o clipă. 

— E sărit. Ca și mulți alţii de-aici, crede în OZN-uri și în toate 
tâmpeniile alea. Da' a avut o camionetă mișto. Până i-am 
cumpărat-o eu, după ce l-au găbjit ăia. Zicea că nu mai are 
nevoie de ea. Uite, știi ce, asta-i tot. 

Se îndreptă în scaun, întorcându-și palmele deschise pe masă, 
ca și cum i-ar fi arătat lui Banish ceva. 

— De ce? 

— Deci ce? răspunse Banish. 

— Biletul de avion, nene. Scoateţi-mă dracului de-aici. 

— De avion? Unde vrei să pleci? 

— Undeva, în sud. Pe urmă în est. Sunt prea mulți dilimani pe- 
aici. 

Banish încuviinţă din cap, prefăcându-se că reflectează un 
moment. 

— Nu, conchise, scuturând din cap. Avem nevoie de tine aici. 
Dă-i o sută de dolari, îi spuse unuia dintre agenți. 

— Păi stai așa, că nu-i în regulă, rosti repede omul, ridicând 
mâinile și uitându-se în jur, de parcă ar fi vrut să oprească 
scena-n loc. Ce dracu-i asta? 

— Avem nevoie de un informator în tabăra Rezistenței Ariene, 
răspunse Banish. 

— Informator?! 

Ochii omului sclipiră. 

— Stai puţin. Să-ţi zic o chestie. Eu nu-s informator, nene. 

Banish îl privi, apoi se uită în jur, la cele aflate în cort. 

— Și cum numești ceea ce faci, atunci? 

— Ce fac eu? Nu-i turnătorie. Un indian și alţi câţiva ţicniţi. 
Dar eu nu sunt cutră, nene. Nu mi-am turnat niciodată amicii. 
Dobitocii ăia de la Alcool și Tutun m-au umflat pentru un viol sub 
influența drogurilor și m-au prelucrat. Bun, am luat-o-n barbă. Și 
cu asta gata. 

Banish încuviinţă și repetă: 

— O sută de dolari. 

— Nu-nu-nu, stai așa, se încăpăţână omul, înghiţindu-și furia. 
Ascultă-mă puţin, da? Știi ce-au să-mi facă dacă se prind c-am 
fost aici? Au să-mi facă limba fâșii, nene. 

Banish scutură din cap. 

— Știi la fel de bine ca și mine că ai să cobori de pe munte 
mai respectat decât ai fost vreodată înainte. Ai atacat un agent 
FBI. Tu și cu inteligentul tău prieten din celălalt cort veți fi eroii 
zilei, după ce vă dăm drumul. 

— Pe dracu'! 

Se înfuriase din nou, devenise combativ. Își pleda cazul. 

— Aia știu foarte bine ce se-ntâmplă. Cineva vorbește, și ei 
știu că vorbește. Și eu știu că știu. Așa că am venit pe barba 
mea aici. O iau în dinţi rău de tot dacă mă-ntorc. Dar să știi, 

nene, că nu-s o cutră. Nu sunt curva nimănui. Faci ce trebuie să 
faci în viață, nu? Faci ce ai de făcut. Dar nu mă întind pentru 
nimeni, nene. 

— O sută de dolari, repetă Banish. 

Fața omului se goli de sânge. Aproape reuși să sară în 
picioare înainte ca agenţii să-l îmbrâncească la loc în scaun. 

— Lua-te-ar dracu'! ţipă, aproape izbucnind în plâns. Nu sunt 
curva nimănui, mă, pervers federal ce ești! 

Banish rămase nemișcat, privindu-l mai de aproape, 
urmărindu-i ochii negri cum îi ies din cap și pieptul umflându-i-se 
când inspira profund. Apoi întoarse capul către agentul aflat în 
spatele lui. 

— Șaptezeci și cinci. 

— Fire-ar al dracului! se tângui omul, dezumflându-se. Lua-te- 
ar dracu'! 

— Cincizeci, spuse Banish. 

— Stai dracului puţin, strigă informatorul, cu ochii închiși și 
mâinile întinse. Stai. Stai dracului puţin - deschise ochii din nou, 
privind în jur - ce mama dracului s-a întâmplat? Să mă ia dracu' 
dacă mai înţeleg. Cei de la Alcool și Tutun mi-au zis că n-o să-mi 
pară rău dacă lucrez cu voi, că o să procedați așa cum au 
procedat și ei. 

— Adică? 

— Trei sute de parai. 

— Nu, răspunse Banish. Lor ce le-ai servit? 

— Pe Ables, nene, răspunse omul, încă amărât și nesigur, dar 
acum tatonând terenul pentru o sumă mai mare. Căutau pe încă 
cineva cu care să trateze. Ştiţi cum e, voiau să câștige teren. 

— Dar Ables n-a marșat. 

— Și uite unde-a ajuns. Ți-am zis, nene, mi-au frecat ridichea 
ca... 
— De ce Ables? 

— De unde să știu? Cineva care era și în afară, și în mijlocul 
lucrurilor. Li se pusese pata pe el, cred. 

— Adică? 

— Îi ofticase. Voiau să pună laba pe el - nu știu. Le-am zis că 
pot să ajung la camionul lui și mi-au dat o pușcă să i-o plantez 
acolo. 

— O pușcă-mitralieră Beretta, rosti Banish, după un moment 
de tăcere. 

Omul încuviinţă din cap. 

— Și mi-au zis că după asta mă lasă-n pace. De atunci mi-au 
mai dat două treburi, inclusiv porcăria asta de-aici. N-am de 
ales, nu-i așa? Sunt băgat până-n gât, nu? Lua-v-ar dracu' de 
cretini! Nu sunt curva ta, nene! 

Banish întârzie din nou o clipă răspunsul. 

— Nu, încuviinţă lent din cap. Eşti curva celor de la Alcool și 
Tutun. 

ÎI privi din nou pe agent. 

— Daţi-i o sută de dolari, fierbeţi-l pe celălalt o oră, pe urmă 
daţi-le drumul la amândoi. 

Banish aşteptă să vadă dacă mai urmează vreo injurie. 
Informatorul expiră zgomotos, fără însă a spune nimic, apoi privi 
în lături. Pe faţa lui se întipărise o consternare totală, iar buzele 
se mișcau aproape fără zgomot. Înjura amar, pentru sine însuși. 
Apoi își încrucișă mâinile încondeiate pe masă. Işi puse capul pe 
ele. 

Banish se întrebă de ce lăsase ca lucrurile să ia o întorsătură 
atât de urâtă. Îi mai aruncă o privire omului cu capul pe masă, 
apoi se întoarse și trecu pe lângă Perkins, îndreptându-se către 
lumina rece a soarelui de pe platou. 


Biroul 


Când intră, Coyle era în picioare, în spatele mesei lui de lucru, 
uitându-se la niște hârtii. Agenta simţi că intrase cineva și se 
dădu înapoi brusc, apoi îl văzu pe Banish. Expresia de pe față i 
se schimbă de la surpriză la stânjeneală, apoi la vinovăţie. 

— Ce cauţi aici? o întrebă Banish, intrând. 

Coyle arătă cu mâna către birou. 

— Era deschis, rosti. 

Apoi, regăsindu-și cumpătul, încercă să mimeze că încurcase 
hârtiile. 

— Poezii, rosti. i 

Cuvântul îl pocni pe Banish drept în față. Işi lăsase blocul 
deschis, deasupra celorlalte foi. 

— Nu, răspunse, făcând încă un pas înainte. Un exercițiu. 
Ajută la concentrare. 

Își auzi tonul de scuză, după care înregistră răspunsul ei: 

— „Cuibul șoimului”... e despre ceea ce se întâmplă aici, nu? 

Apoi, sub părul tuns scurt, faţa i se relaxă într-o expresie de 
revelaţie trecătoare, îmbujorată: 

— Cuvintele, rosti, imaginile... 

Banish o luă din scurt: 

— Ai venit cu o treabă? 

— Precizările speciale de la Seattle, susură Coyle. Și livrările 
de echipamente miniaturizate. 

— Le-ai găsit? _ 

Coyle avea două foi de hârtie în mână. Işi ridică privirea și 
examină, peste birou, faţa lui Banish, apoi își aţinti ochii în 
pământ. Porni spre draperie. Trecu pe lângă el fără să-l 
privească și ieși. 

Șeriful Blood aproape se ciocni de ea, intrând cu o stivă de 
ziare sub braţ. Işi atinse pălăria cu un deget când trecu pe lângă 
Coyle. Banish se apropie de birou înaintea lui Blood, închise 
blocul și începu să-și aranjeze celelalte lucruri de pe el. Sperase 
să nu-l vadă pe Blood în acea zi. Nu voia să vorbească despre 
ceea ce se întâmplase de cu noapte. 

Blood puse ziarele pe birou. 

— Ai văzut conferința? 

Banish abia încuviinţă din cap. 

— Oamenii nu mai sunt deloc prietenoși, jos. 

— Aș prefera să fii mai exact, rosti Banish. 

— Păi, aţi omorât o fată de doisprezece ani fără niciun motiv. 
Așa zic ei. „Aţi”, adică toată lumea de-aici. Pentru ca să vă 
răzbunaţi pe Ables, iar acum îi veţi ucide familia unul câte unul, 
până veţi ajunge la el. Sau până vor ajunge manifestanții la voi. 

Atâta lucru putea să-și închipuie și Banish. 

— Numai vorbe? 

Blood ridică din umeri. Se lăsă din nou pe călcâie. 

— Am fost chemat la radio de două ori, azi-dimineaţă, în 
mașină. Proprietarul magazinului de articole sportive din 
Huddleston a vrut să-mi spună, de curiozitate, că a vândut într-o 
oră, imediat după deschidere, toate bateriile, lanternele, 
echipamentul de camping și de vânătoare și alte astfel de 
lucruri. Până la unul. 

— Le-a vândut celor din Adevărul, răspunse Banish. 

Sprâncenele lui Blood se arcuiră. 

— Și câtorva localnici. Vinde oricui plătește, bineînţeles, asta 
e meseria lui. Dar i s-a părut suficient de curios ca să mă 
anunţe. Pe urmă, am primit un telefon de la directorul băncii de 
la Huddleston Dime. La prima oră, au apărut doi bărbaţi, care i- 
au înmânat un ordin de schimb pentru cincisprezece mii de 
dolari în cenți și alte monede. 

— Doi bărbaţi? 

— Doi bărbaţi cu chelie. Au dat în schimb bani gheaţă. Și nu 
numai, mi-a mai zis că s-a făcut coadă la ghișee, oamenii își scot 
toţi banii, cetățeni cu domiciliul stabil în oraș. Chiar cu penalizări 
de douăzeci la sută. Le trebuie chiar acum bani-gheață. 

Banish se uită la el. 

— Și asta înseamnă...? 

— Credeam că știi. Mie mi se pare că e vorba de adeptii 
Supravieţuirii. Avem și așa ceva. Îi apucă din când în când, în 
valuri. Sfârșitul lumii și tot restul. Dar de ce atâta grabă, nu știu. 
Poate pentru că unii iau moartea fetei ca pe un fel de semn. 

— Dar manifestanţii de jos, spuse Banish, sunt liniștiți. 

— Oarecum, pentru că încă nu s-au organizat. Fiecare cu ce-l 
doare deocamdată. Dar dacă se organizează - Blood scutură din 
cap - pot să ajungă aici într-o clipită. Și, dacă au să ajungă, aș 
zice că pot să se ascundă foarte bine în pâlcurile de copaci. N-ar 
fi cazul să-i împingem puţin înapoi? 

— E prea târziu. Ar intra și mai rău la bănuieli. Putem să-i 
ținem în frâu acolo unde sunt. 

— Nu tocmai, răspunse Blood, punând mâna pe un ziar 
subțire, viu colorat și de format redus, aflat în vârful grămezii de 
pe birou. Până și ziarele de scandal au înţeles-o: „Un muntean 
misterios dejoacă stratagemele de arestare ale FBI”, citi. Au 
început să-i spună „Grizzly Ables”. E și o poveste cu OZN-uri. 

Banish își făcu de lucru cu ceva. 

— Nu știu ce să zic, continuă Blood, întorcând o pagină, 
oamenii au tendința să ia lucrurile astea destul de în serios. 
Dacă scrie în ziar, atunci e adevărat. Oricum, stai și te-ntrebi de 
unde-și iau reporterii informațiile. 

Începu din nou să citească: 

— „Mai rămâne de luat în discuţie un aspect al acestei 
confruntări, o confruntare care va duce la destrămarea unei 
familii. Se pune problema de ce autorităţile federale au 
încredințat comanda încercuirii unui misterios agent care are 

cazier pentru fapte violente. Mai ales dacă ne gândim că 
încercuirea este una din cele mai ample desfășurări ale forțelor 
de ordine care a avut loc vreodată pe pământ american, cu 
excepţia situaţiilor de calamitate naturală.” 

Banish încremeni. Simţi cum pieptul i se răcește. Privirea îi 
căzu pe un punct fix, în spaţiu, în timp ce Blood continua: 

— „John T. Banish, agent FBI cu mulţi ani de serviciu la activ, 
a fost amendat în februarie 1991 cu suma de 1200 de dolari, 
pentru stare de ebrietate și provocarea de dezordini la bordul 
unui avion aflat pe ruta Washington-New York, de Ziua 
Recunoștinței, în 1990. Ca urmare a unui acord realizat ulterior, 
s-a renunţat la un număr de acuzaţii mai grave, printre care 
bruscarea personalului și amenințările cu caracter terorist. «Și-a 
ieșit din minţi, declara la acea vreme un steward al cărui nume 
a fost trecut sub tăcere și care s-a aflat în cursa respectivă. M-a 
lovit, învineţindu-mi un ochi, atunci când am refuzat să-l servesc 
cu băuturi alcoolice. Era într-o stare de beţie avansată și își 
flutura tot timpul legitimația»”. 

„Tot Banish, mai spicui Blood, a fost cel care s-a aflat la 
comanda în cazul negocierilor de ostatici de la World Financial 
Center, operaţiune soldată cu moartea a trei persoane.” 

„Tribunalul Districtual din New York a emis două ordine către 
Banish, în care stipulează restricția de a-și vedea fiica și soția, în 
decembrie 1990. Atât soția cât și fiica au reînnoit ordinele la 
fiecare nouăzeci de zile și, în clipa de față, trăiesc în continuare 
despărțite de Banish. «E bolnav, declară un apropiat al familiei. 
John este într-adevăr periculos.»” 

Blood se opri din citit. Închise ziarul. 

Banish rămase nemișcat. Regretul îi contorsiona mușchii feței. 
Se îndreptă atât cât era în stare și își înfundă o mână ţeapănă în 
buzunarul pantalonilor. 

— Foarte bine, rosti. 

Blood puse ziarul pe birou. Asta era răzbunarea pentru ceea 
ce se întâmplase azi. Să-l vadă pe Banish cum fierbe la foc 
mititel. 

Acesta arăta de parcă tocmai își ascultase necrologul. Își 
dădea seama că așa va rămâne în amintirea tuturor. Asta avea 
să rămână din viaţa lui, după ce se va trage linia și se va aduna. 
Era ros pe dinăuntru de regrete. De aceleași regrete vechi. 

Paroxistice și neîncetate, care nu se potoleau nici măcar o dată 
cu imensa-i sete. 

— Foarte bine, repetă. 

— S-a întâmplat ceva cu dumneata în pădure, azi-noapte, 
spuse Blood. 

— Da, încuviinţă din cap Banish. 

Blood își dădea seama că nu va continua. Nu va mai auzi 
nimic de la el. Să vorbească era chiar meseria lui și știa mai bine 
ca oricine cât și până unde poţi vorbi. Puteai ajunge numai până 
la un anumit punct, iar el ajunsese la acest punct, se întorsese 
de acolo și acum era din nou aici. 

Își cobori privirea în podea. 

— Începem să le dăm drumul rudelor și prietenilor pe munte, 
câte unul. Îi punem să imprime mesaje pentru familia Ables. Pe 
cele care îi îndeamnă să se predea și să rezolve problema le 
transmitem. Pe celelalte, nu. Fără conversație. 

Se îndreptă către scaun și se așeză la birou. Se prefăcea că se 
reapucă de treabă. 

— Mi se pare corect, răspunse Blood, fără ca Banish să dea 
vreun semn că aude ce i se spune, sau să-i arunce o privire. 
Blood se răsuci pe călcâie și ieși fără să mai aștepte să fie 
invitat. 

Rămas singur, Banish își lăsă din nou privirea să se fixeze în 
gol, undeva, dincolo de limita gândurilor lui conștiente. 
Telefonul era chiar acolo, pe birou, lângă el. Işi aminti de cele 
câteva dăţi când, în ultimii ani, simţise că e la pământ și 
formase numărul din Cincinnati doar pentru a auzi o voce 
familiară, feminină, spunând: „Alo?” Ultima oară, după un 
răstimp prelungit de tăcere de ambele părţi, Molly rostise 
temător: „John?” după care închisese. Banish și-o imagina, în 
cămașă lungă de noapte, îndepărtându-se cu un pas de 
telefonul din bucătăria întunecată, întrebându-se dacă va suna 
din nou. Cu părul ei scurt, tuns în scară, mai rar decât pe 
vremuri, la fel ca în sutele de fotografii diferite pe care le 
comandase. Cu mâna stângă la gură. Singurul inel pe care îl mai 
purta era granatul de la mama ei. 

Își pipăi banda groasă de aur de pe deget. Și-o închipui pe 
Nicole cu o rochie albă de mireasă, cu voal. Dar nu și-o putea 
imagina zâmbind. În ciuda tuturor acelor fotografii, trăsăturile 
singurei lui fiice îi apărură dintr-odată neclare. Oricât ar fi 

încercat, nu și-o putea imagina ridicându-și braţele acoperite de 
dantelă și dându-și voalul la o parte. 


Baza de operațiuni 


Fagin întoarse spatele camionului Armatei Salvării, cu o tavă 
fierbinte de mâncare în mâini. Era unul dintre ultimii serviţi în 
acea seară. Un foc de tabără pârâia puternic pe locul liber din 
fața rulotei și cea mai mare parte a șerifilor și agenţilor își 
mâncau lăturile în jurul lui. La o măsuţă pliantă, aflată la 
distanţă de celelalte, stătea un om care mânca singur. Fagin se 
îndreptă într-acolo. 

Işi puse tava jos fără ca Banish să se ostenească să ridice 
ochii. Pe tavă se aflau o bucată de pâine cu coaja groasă 
acoperită cu carne de vită mărunţită, într-un sos maroniu plin de 
cocoloașe, un polonic de fasole care păstra încă forma ustensilei 
cu care fusese servit, o cană cu o fiertură sulfuroasă și un 
pătrăţel de pâine de porumb. 

— O porcărie cu spume, rosti Fagin. lisuse Hristoase! 

Banish se îndreptă puţin de spate, nemaiputând să-l ignore. 
Stătuse aplecat asupra tăvii, mâncând cuminte, ca un recrut în 
ultimele zile ale stagiului iniţial de pregătire. Un val ușor de 
râsete veni din direcţia focului. 

— N-am crezut că ai să permiţi un foc de tabără, spuse Fagin 
cu gura plină, gesticulând cu furculița. 

Banish înghiţi, cu privirea aţintită încă asupra mâncării. 

— De ce nu? rosti. Întărește moralul. După șase zile, oboseala 
trebuie luată în considerare. 

— IhîÎ, răspunse Fagin. Fire-ar ale dracului de zile. Dar chestia 
aia de la World Financial Center cât a durat? 

— Doar o noapte. 

Apăru un agent, cu niște hârtii peste care Banish se uită și le 
semnă, în josul fiecărei pagini. După care se concentră din nou 
asupra tăvii, trecând la fasole. 

— Ești căsătorit? întrebă Fagin. 

Banish se opri din mestecat. Se holbă o clipă la masă. 

— Nu citești ziarele? 

Fagin rânji conciliant. Tăie o bucăţică de carne. 

— Despărțit sau divorţat? 


— Aștept anularea. ` 

— Deci ești catolic, dădu din cap Fagin. Işi dăduse deja seama 
de asta. Curios, continuă, nu mi s-a părut că eşti genul de 
familist. Dar și căsătoria mea atârnă acum de un nenorocit de fir 
de păr. 

— Poate din cauza limbajului tău, avansă Banish. 

— Nu, îl contrazise Fagin, asta-i partea care-i place la mine. 
Fagin își permise un zâmbet și până și Banish se destinse, 
dezvelindu-și puţin dinţii. Fagin scutură din cap amuzat, apoi își 
privi din nou tava, pentru a o lăsa baltă definitiv. Işi trânti 
furculita și cuțitul în recipientul de tinichea, împingându-l la o 
parte și păstrând doar pâinea de porumb. O porcărie. 

— Ne-am cunoscut la un meci al celor de la Dodgers, 
continuă. Lucra pentru ei - de fapt, lucrează și acum. Aruncă o 
privire spre vârful muntelui, acum portocaliu din cauza apusului. 
De fapt, astăzi se fac șapte ani de când ne-am căsătorit. Da - 
dădu din cap - m-am gândit să sărbătoresc într-un copac. 
Printre crengi, cu o pușcă pe care s-o îndrept către un tip pe 
care nici măcar nu-l cunosc, un nenorocit ascuns într-o cocioabă 
de pe un munte infect, unde și-a înţărcat dracu’ copiii, în 
mijlocul Montanei. 

Fagin scutură din cap încet, dezgustat, ștergându-și palma 
deja curată de piepţii uniformei. li venea să scuipe, dar nu 
putea, la masă. Astea îi erau bunele maniere. 

— Acum vrea să divorțeze, reluă. E mai tânără decât mine, cu 
câţiva ani. E albă. Toată chestia mă cam scoate din pepeni. N-ai 
de unde să știi. Eu nu prea stau pe-acasă. Știi cum e slujba asta. 
Poate că și-o pune cu un jucător de baseball. 

Își coborî privirea, gândindu-se că a mers prea departe. Nu 
voia să pară slab. 

— Poate, repetă sec. 

Se concentrase asupra unui deget, de la mâna dreaptă, 
degetul cu care apăsa pe trăgaci, care era uscat și roz pe partea 
din interior. Și-l freca de parcă ar fi vrut să și-l curețe. 

— O să-mi trebuiască o linie cu exteriorul, mai pe seară. 

Banish îl privea, de la locul lui. 

— Bine. 

Fagin dădu din cap, ridicându-și din nou ochii, apoi uitându-se 
în sus. 

— Ce-i cu stelele astea nenorocite? întrebă, ca să schimbe 
vorba. Dumnezeule! E ca la Vegas. 

Banish încuviinţă din cap. 

— Te obișnuiești cu ele. 

Focul de tabără pocni puternic, atrăgându-le amândurora 
atenţia. Vâlvătaia își pierduse din strălucire, scoțând din ce în ce 
mai mult fum albicios. Oamenii lui Fagin își pierdeau vremea, își 
terminaseră masa, și acum frecau menta, întârziind în jurul 
focului doar pentru a amâna inevitabila întoarcere la datorie. 
Fagin nu le spuse nimic. Cele câteva minute petrecute în jurul 
focului erau pentru ei echivalentul serii de sâmbătă, iar el nu 
voia să le strice plăcerea. 

Îl văzu apoi pe polițistul acela boboc trecând prin faţa focului 
și îndreptându-se către camioane, singur. Işi dădu seama că l-a 
remarcat și Banish, care, apoi, se răsuci din nou către masă. 
Părea enervat, poate chiar puţin surprins. Apoi, păru că își 
schimbă părerea sau începe să se gândească la altceva. Deveni, 
treptat, abătut. Se holba în jos, la masă. Parcă îi părea rău. 
Ciudat, pentru Banish. 

— Bobocul acela, rosti Fagin, făcând un semn cu bărbia. Cum 
îl cheamă? 

Banish își aţintise privirea în farfurie. 

— Kearney, cred. 

Fagin dădu din cap. 

— Să-ţi zic ce s-a întâmplat. În două vorbe: câţiva dintre 
oamenii mei făceau caragață la masa de seara, despre voi, 
febeiștii, și despre felul cum conduci tu toată povestea. 
Trăncăneală, bun? Fagin se aplecă înainte, rânjind înspre foc. 
Kearney a fost singurul care ţi-a luat apărarea. Atâţia gradaţi pe 
muntele ăsta și singurul care s-a gândit să pună punct 
tâmpeniei șerifilor a fost el. Un agent de circulaţie din Cucuieții 
de Nord. Nu-mi dau seama - chiar e tare pe poziţie sau are 
clăbuci în cap? Tu ce crezi? 

Banish nu răspunse. Se zgâia la pătrățelul de pâine de 
porumb din farfurie. Părea că-l păstrase pentru la urmă, dar 
acum nu mai avea poftă de el. 

Fagin era pe punctul să i-l ceară când de ei se apropie în 
grabă cineva. Era Coyle, conțopista din cortul de comandă. 


— Domnule, începu aceasta precipitat. Am primit un semnal 
de transmisie din cabană. O voce, cred că e Ables. Zice că vrea 
să vorbească cu dumneavoastră. 


Cortul de comandă 


Banish intră după Coyle, înaintea lui Fagin. Perkins se afla 
deja acolo, cu ceilalți agenţi, inclusiv câţiva tehnicieni, grupaţi în 
jurul radioului, în faţa panoului cu comutatoare. 

— Conectaţi casetofonul, îl instrui Banish pe unul dintre ei, iar 
apoi, către un altul: Notează tot. 

Tehnicianul începu să umble la cabluri, în timp ce agentul 
puse mâna pe un notes și pe un creion. Banish întoarse capul 
către Perkins. 

— Suntem siguri că e el? întrebă. 

Perkins era pe punctul de a răspunde afirmativ când pe canal 
se auziră un fâșâit datorat electricităţii statice, apoi vocea. 

— Watson? Știu că mă auzi. 

O emisie vocală cu mult aer, o voce lipsită de emfază, plată, 
nu prea profundă. Banish își umezi buzele uscate, privindu-i pe 
agenţii care se agitau în jurul radioului. Era o frecvenţă 
obișnuită, prin urmare liberă. Ar fi putut-o asculta întreaga ţară, 
dar trecuse deja prea mult și Banish trebuia neapărat să 
vorbească acum cu Ables. Își dădu seama că nu va avea doar un 
singur ascultător. _ 

În cort, era o liniște respectuoasă. Își ordonă gândurile 
urmărindu-l pe tehnician cum lucrează. Își aminti de unele 
întrebări obligatorii și contură o strategie preliminară. Ables îl 
prinsese cu garda jos, dar nu nepregătit. Tehnicianul porni 
casetofonul și rolele cu bandă începură să se învârtă. Se dădu la 
o parte, iar Banish se așeză și ridică microfonul apăsând pe 
buton. 

— Sunt agentul special Bob Watson, rosti. Domnul Ables? 

Vocea se auzi din nou. 

— Watson? 

— Domnule Ables, e toată lumea bine, acolo, sus? Vreau să 
știi mai întâi de toate că siguranţa familiei dumitale este prima 
noastră preocupare. 

Niciun răspuns. În radio fâșâia aerul. 


— Ce face domnul Mellis? întrebă Banish. 

— N-aveţi nicio grijă. A ajuns la cabană teafăr. Suntem cu toţii 
aici. 

Ca un zid de cărămizi. Banish o lăsă mai moale. 

— Ascultă-mă, domnule Ables. Eu nu am păţit nimic, și nici 
șeriful Ținutului, cel care era cu mine. Acum vreau să încercăm 
împreună să terminăm cu povestea asta cât mai curând posibil, 
înainte ca vreunul dintre noi, de oricare parte s-ar afla, să-și 
piardă stăpânirea de sine și să omoare pe cineva. 

— Deja a fost omorât cineva. 

— Nu ne este foarte clar ce s-a întâmplat cu șeriful, răspunse 
Banish. _ 

Alesese deliberat să nu înțeleagă la ce se referea Ables. Il 
tatona. Un suspect izolat poate fi adeseori făcut să creadă ceea 
ce vrea să creadă doar prin sugestie, chiar dacă adevărul cu 
care are de-a face este sigur și contradictoriu. 

— Eu vorbesc despre Judith a mea, rosti Ables. 

Banish își ridică ochii. Privi rolele de bandă învârtindu-se 
încet, apoi aruncă o privire piezișă și îl descoperi pe Fagin. 
Acesta spuse doar: 

— Mama mă-sii. 

Banish își întoarse ochii la radio, apăsând din nou pe buton. 

— Exact de asta încerc să evit ceva asemănător, domnule 
Ables. Insă eu mă refeream de fapt la eventualele acuzaţii ce ți 
s-ar putea aduce. 

Vocea egală a lui Ables își schimbă pentru prima oară tonul. 

— N-aș avea parte de un proces drept în tribunalele acelea 
evreiești. 

— Domnule Ables, n-am niciun fel de opinii cu privire la cazul 
dumitale. Mă aflu aici doar pentru a te convinge să te predai 
autorităţilor în drept. 

— Poftim? întrebă Ables, de parcă nu ar fi auzit bine. Voi, cei 
de afară, sunteți autorităţile. Voi sunteți FBl-ul. Aveţi ordine să 
mă împușcați. Totul este o mare conspirație împotriva libertăţii, 
venită din Est. Voi sunteţi ucigașii. 

— Domnule Ables, dă-mi voie să spun că regret, într-adevăr, 
neînțelegerea inițială și toate lucrurile care s-au abătut mai apoi 
asupra dumitale și a familiei dumitale... 

— Nu mă interesează ce ai tu să-mi spui, Watson. Tu să mă 
asculți pe mine. N-ai niciun drept să vorbești despre fiica mea. 

— Domnule Ables... 

— Gura! Nu-mi vorbi tu mie despre Judith, Watson. Taci din 
gură și ascultă-mă. Uite de ce m-am hotărât să vorbesc cu voi. 
Sunteţi niște ticăloși împuţiţi. Vorbiţi, și vorbiţi, și nu spuneţi 
decât minciuni. Chiar credeţi că n-am altă treabă decât să vă 
ascult? Am un radio aici. Știu cum îmi spuneţi afară. Îmi spuneţi 
corupător de minori. Toată ziua, numai asta aud. 

Banish închise din nou ochii. Își dădu seama că Perkins era în 
spatele lui, dar nu se osteni să se întoarcă. Ables îi dădea 
înainte. 

— Ticăloși nenorociţi! Cu așa ceva vreţi să mă scoateţi de aici. 
Vă găsiți motive ca să mă omorâţi. Voi, ucigașii de copii, voi îmi 
ziceți mie „bolnav”... 

— Domnule Ables, Biroul Federal nu are nicio bănuială, 
informaţie sau vreun motiv să te bănuiască de comportament 
imoral sau contrar legii în ce privește propria-ţi familie. 

— Am un radio, repetă Ables. 

— Domnule Ables, trebuie să înţelegi care este situaţia aici, 
jos. Eu nu pot face decât ceea ce este omenește posibil. Când 
dumneata refuzi să vorbești cu mine, fiecare dintre autorităţile 
de aici își face treaba, încearcă să te convingă să îţi eliberezi 
familia și să ieși din cabană, iar eu nu le pot influenţa în vreun 
fel acţiunile... 

— Atunci daţi-mi pe cineva care le poate influența. Daţi-mi-l 
pe nenorocitul care m-a făcut corupător de minori. 

— Nu, domnule Ables, faptul că vorbești acum cu mine îmi dă 
un răgaz. Dacă ajungem la o soluţie prin dialog, atunci toată 
povestea va merge mai departe într-un mod mai puţin jignitor și 
mai sigur. De aceea sunt bucuros că în cele din urmă ai luat 
legătura cu mine. De ce nu ai luat telefonul în cabană, domnule 
Ables? 

Banish încerca să recâștige controlul asupra conversaţiei. 

— Dacă fac un pas afară, o să-mi zburaţi creierii, răspunse 
Ables. Aţi dovedit că asta aveţi de gând. 

— Domnule Ables, dacă-mi dai cuvântul că n-ai să le faci 
niciun rău, pot să trimit imediat niște oameni să-ți aducă 
telefonul chiar la treptele de la ușa din față... 

— Nu-ţi dau niciun fel de cuvânt, Watson, și oricine calcă pe 
treptele mele face ultimul pas din viaţa lui. Am vorbit deja prea 
mult. Știu de ce vreţi să iau telefonul. Pentru ca nimeni altcineva 

să nu ne audă. Lucrurile sunt pentru voi destul de neclare și 
aveţi nevoie de încrederea mea. 

Banish își apăsă gura cu toată palma, pentru a temporiza și a- 
și pregăti loviturile. Greșelile de la New York îl apăsau. 

— Am nevoie de încrederea dumitale, domnule Ables. Și aș 
dori să-ți dovedesc că am nevoie. Există vreun lucru pe care să-l 
pot obţine pentru dumneata care să-ţi folosească? Probabil că 
stai destul de prost cu mâncarea acolo, sus. Mă gândesc mai 
ales la sugar - scutece curate, hrană pentru copii? 

— Aţi fi în stare să băgaţi droguri în mâncare și să otrăviţi 
apa. Și n-o să-mi daţi nimic fără ceva în schimb. Știu cum merg 
lucrurile. Am terminat conversaţia. Tot ce vreau de la voi este să 
plecați și să mă lăsaţi pe mine și pe ai mei în pace. 

— Domnule Ables, nu avem cum să plecăm. 

— Ei bine, atunci nici eu nu am cum. 

Se auziră un „clic” ascuţit și, apoi, fâșâitul. Banish se gândi o 
clipă să încerce să-l contacteze din nou pe Ables, apoi renunță și 
puse jos receptorul. 

— E precaut, spuse, lăsându-se pe spate și dând din cap. Se 
pregătește pentru asta de multă vreme. 

— Ba e scos din pepeni, asta e, răspunse Fagin. 

— Face pe grozavul. Ştie că-l ascultă o mulţime de oameni și 
vrea să zică ce are de zis. Asta nu-i rău. Nu-i deloc rău. De două 
ori a spus că vorbește prea mult, și pe urmă a continuat. Și aţi 
auzit ce zicea despre proces? Nu vrea să moară acolo, sus - 
Banish gesticulă către radio, plin de încredere - nu vrea să 
moară. Se gândește la viitor. 

— Dar n-a dat niciun fel de ultimatum, răspunse Fagin. N-a 
cerut nimic. N-a negociat nimic. 

— Ne tatonează. Încearcă să-și dea seama mai bine ce se 
întâmplă aici, jos. 

Banish se ridică în picioare, revigorat. Îl văzu pe Perkins, în 
spatele tuturor, pe punctul de a dispărea, ca de obicei. 

— E stupid, rosti, dar până la urmă l-am convins să vorbească. 
O ţinem tot așa. Mai mult zgomot, încercuirea mai strânsă. 
Reflectoare care să baleieze scena. Elicoptere care să bâzâie la 
fiecare cinci minute. 

Se întoarse către Coyle. 

— Puneţi pe cineva la radioul ăsta tot timpul și păstraţi 
canalul liber. Dacă se mai aude ceva, mă chemaţi imediat. 

Aruncă o privire prin cort. Era un progres, un progres serios, 
manevra preliminară - pionul care ia alt pion - dansul lent de 
început, de care în sfârșit avusese parte. Făcu câţiva pași. Își 
spuse că trebuie să aibă răbdare. Pentru el nu va exista odihnă 
în noaptea care va veni, avea prea multe lucruri la care să se 
gândească, pe care să le revizuiască, pe care să le pregătească. 
Prea multe fundături pe care trebuia să le ia în considerare. 
Avea nevoie de puţin aer curat pentru a-și pune gândurile în 
ordine. 

li taie calea lui Fagin, care pleca. 

— Trimite pe cineva să mă echipeze, îi spuse. Vreau să fac de 
pază la noapte. 


Paradise Point 


Banish se lăsă în genunchi, în albia torentului aflat la treizeci 
și cinci de metri mai jos de cabană. Luminile, o adevărată 
nocturnă de stadion, erau toate stinse acum. Un singur reflector 
explora covorul de bucățele de lemn rupte, în depărtare, 
desenând la întâmplare cercuri de lumină pe cabana strâmbă, 
centrul atenţiei lor. Resturile rămase din cele câteva zile pe care 
și le petrecuseră acolo - tuburile de cartușe, cadavrele de câini 
pe jumătate devorate, crengile de copac, telefonul - erau 
împrăștiate pe porţiunea de pământ mlăștinoasă a Ţării 
nimănui. 

Banish se întoarse și se sprijini pe peretele de pământ, cu 
spatele la cabană. Lângă el, pe jos, se aflau un radio și un 
Remington de 7 milimetri. Nu luaseră nicio măsură în privința 
câinilor care putrezeau - a ceea ce nu mâncaseră deja coioţii din 
ei - exista doar un paliativ, iar Banish hotărî că trebuie să se 
folosească din nou de acesta. Scoase o cutiuţă de sticlă cu Vicks 
VapoRub și își pictă o mustață de gel generoasă peste vaselina 
de camuflaj cu care era mânjit. 

Se găsea în spatele și în stânga difuzorului. Vocile 
imploratoare pe care le auzea i se păreau a fi ale unor stafii 
aflate departe, printre copaci. 

Mergie, sunt mama. Tatăl tău e și el aici, cu mine, și ne rugăm 
amândoi pentru tine. Margie, ajunge! Glenn, e valabil și pentru 
tine! E timpul să ieșiți de acolo. Nu are niciun rost să vă 

încăpățânați. Avem patru nepoți frumoși, printre care și micul 
Amos, pe care noi nu l-am văzut niciodată. Nu aveti unde să vă 
duceti de aici, iar tata și cu mine nu știm ce mai căutați în 
cabană. Viețile copiilor sunt în mâinile voastre. Veniţi-vă odată 
în fire, de dragul lor Gândiţi-vă că s-ar putea să pățească și ei 
ceva. După ce coborâți, putem face pregătirile de înmormântare 


pentru Judith. 
Tăcere. Banish auzi un elicopter apropiindu-se, deasupra 
copacilor. 


Majorie! Sunt tata. Te așteptăm din nou acasă. 

Elicopterul cobori, uruind, agitând aerul și făcând pământul să 
vibreze. Frunzele moarte se stârniră cu zecile, iar vârfurile 
copacilor începură să se unduiască, trezite la viaţă. 

Pe buza albiei de torent, în partea opusă, apăru Kearney. Și 
faţa lui era întunecată de vaselina de camuflaj. Era îmbrăcat cu 
salopetă de împrumut, care nu-i venea bine, cu vestă antiglont 
și șapcă. De unde stătea, Banish privi în sus spre el. 

— Aţi dorit să mă vedeţi? întrebă Kearney, cu o fermitate 
afectată. 

Lui Banish îi era însă clar că bobocul este cel puţin emoţionat. 

— Ar fi cazul să cobori de acolo. 

Kearney își ridică ochii către cabană și văzu că se află chiar în 
bătaia focului. Se lăsă să alunece în albie și, după ce rămase o 
clipă în picioare, se ghemui și se așeză, sprijinit de peretele din 
fața lui Banish. Apoi privi în jur. Strânse puţin din buze și 
încruntă din sprâncene. 

— De la câinii morţi, rosti Banish, pasându-i cutia de Vicks. 

Kearney o privi suspicios. Îi scoase capacul și adulmecă, iar 
sprâncenele i se destinseră. 

— Sub nas, îl îndrumă Banish. 

Kearney își scoase o mănușă și începu să-și aplice alifia. 

— De cât timp ești căsătorit? 

Ochii lui Kearney fugiră la banda de aur pe care o avea pe 
inelar, dar reuși să dea răspunsul care i se ceruse. 

— De aproape un an, recunoscu. 

— Fără copii? 

Kearney scutură din cap. 

— Unul pe drum. 

— Ţi-ai ascuns verigheta atunci, în formaţie. 

— Da, domnule. 

Banish dădu din cap. 

— Poate îţi dai seama acum de ce am făcut ceea ce-am făcut 
atunci. Aici n-are ce căuta un bărbat căsătorit, cu soție și copii. 

— Da, domnule. 

— Dar ai vrut să fii în miezul evenimentelor, continuă Banish. 
Nimic nu te-ar fi împiedicat. 

— Așa cred, domnule. 

Banish îl privi, dând din cap. 

— De ce crezi că te-am ales? Din toţi oamenii aceia? 

— Nu știu, domnule. 

— Numai ca să-mi completez efectivele? 

Kearney îl privi un răstimp. 

— Nu știu exact, domnule. 

Banish se adânci mai tare în gânduri. Din pădure, încă o voce 
fără trup încerca să-i convingă pe cei din cabană. Banish privi în 
stânga și-n dreapta, de-a lungul albiei întunecate. 

— Asta era postul șerifului care a fost împușcat. 

Kearney privi și el în stânga și-n dreapta, solemn, și puse jos 
cutia de Vicks, cu ochii plini de respect. 

Banish se sprijinea cât putea mai confortabil de peretele de 
pământ. 

— E o tradiţie veche în FBI, începu, ca în timpul schimburilor 
să se spună povești. Când am făcut eu ochi, erau povești cu 
Hoover. Fiecare avea câte una. J. Edgar Hoover era plin de 
idiosincrazii, nu s-a căsătorit niciodată, iar adjunctul lui, un tip 
care nu prea avea multe în comun cu statutul de agent, numit 
Clyde Tolson - ei bine, erau destul de apropiați. Așa că au 
circulat tot felul de zvonuri. Genul de istorii pe care poţi să le 
spui doar unui camarad, pentru că dacă vorbești cu cineva din 
afara cercului, peste o săptămână numele tău ar putea ajunge 
în capul vreunei liste din cine știe ce sertar. 

Banish își încrucișă brațele pe vestă. 

— La vremea mea, am fost cel mai bun negociator de ostatici. 
Am deținut funcţia de negociator-șef al Biroului Teritorial din 
New York din 1979 până în 1990. In acești unsprezece ani și 
jumătate n-am pierdut niciodată un ostatic, n-am ratat 
dezamorsarea niciunei crize. Cum? Prin negocieri. Măcinându-i 
psihologic pe cei care luau ostatici. Intimidându-i. Lucruri de 
care nu sunt foarte mândru. Tactica mea cea mai rodnică, cea 
pentru care sunt probabil cel mai bine cunoscut în anumite 

cercuri, era să caut soția, mama, copiii - toate rudele apropiate 
ale deţinătorului de ostatici - să obțin informaţii personale de la 
ei, iar apoi să mă duc la telefon și să-l fac pe suspect să 
înţeleagă ce s-ar putea întâmpla cu familia lui dacă nu se predă. 
„Scopul scuză mijloacele” era deviza mea. El ia un ostatic, iei și 
tu un ostatic. Prin orice mijloace. 

M-am dovedit suficient de șmecher ca să obţin rezultate, și 
ăsta era singurul lucru care conta. Nimeni nu își punea problema 
pe ce căi, eu, cu atât mai puţin. Nimic nu conta, cât timp îţi 
făceai treaba. Și, în timpurile acelea, îmi plăcea să beau. 
Niciodată în timpul serviciului. Ceea ce este interesant la o 
negociere de ostatici este că niciodată nu poţi să te detașezi 
imediat ce s-a terminat. Rămâne, după aceea, un interval de 
timp în care trebuie să îi iei de mânecă pe cei cu care ai lucrat și 
să mergeţi să daţi câte ceva pe gât, pentru ca să descarci ceva 
din tensiunea aceea, să-ți ungi rotițele și să te pui din nou în 
stare bună de funcţionare. Era o terapie primitivă, dar 
indispensabilă, pentru că n-ai cu cine să vorbești despre ce s-a 
întâmplat, cu excepţia oamenilor care au fost ca și tine băgațţi în 
toată povestea. Nici cu nevasta, nici cu copii, nici nu duhovnicul. 
În plus, la acele întâlniri eram întotdeauna felicitat și admirat. 
Erau vremuri pasionante, ameţitoare, și cred că am ajuns să 
trăiesc pentru slujba mea - operaţiune după operaţiune, triumf 
după triumf. Ca un drog, iarăși și iarăși. Ajunsesem în fruntea 
bucatelor. Cu alte cuvinte, într-un loc din care poţi să cazi foarte 
de sus. 

Își întări spusele cu o aplecare din cap, surprins el însuși de 
naivitatea de care dăduse cândva dovadă. li făcea bine să 
povestească. Totul i se părea acum cât se poate de clar. 

— Ai auzit vreodată de World Center? îl întrebă pe Kearney. 

Acesta încuviință din cap. 

— Am văzut fotografiile. Când a explodat bomba aceea, la 
New York. 

— Ce-am să-ţi povestesc eu s-a întâmplat acum aproape trei 
ani. E un loc imens, cu două coduri poștale. Intr-o săptămână, 
intră și ies de acolo milioane de oameni. Un complex de clădiri, 
tuneluri și drumuri de acces. Lucrurile s-au întâmplat la World 
Financial Center, o parte a complexului, deosebită de cele două 
turnuri gemene. Era într-o seară de marţi, la sfârșitul lui iunie. 
Ploua rău, mi-aduc aminte, pentru că mă aflam în sudul 

Manhattanului, undeva, lângă Hudson, și când am ieșit, Vesey 
Street era udă și strălucitor de neagră. 

Un cubanez își luase ostatici soţia, fiica și alte treizeci și șapte 
de persoane în birourile pentru Venituri Fixe ale uneia dintre 
cele mai mari firme de brokeraj din New York, la etajul al 
șaptelea. Am fost solicitaţi, noi, federalii, pentru că iniţial s-a 
crezut că este o acţiune a Cubei Libere sau cine știe ce act de 
terorism. S-a dovedit mai târziu că era doar urmarea unei certe 
casnice încâlcite. Cubanezul era om de serviciu în clădire, un tip 
zdravăn care de mai bine de un an își bătea nevasta, tot 
cubaneză, și, mai nou, începuse să-și bată și fata care avea 
doisprezece ani. Din acest motiv, și din multe altele, femeia se 
saturase să trăiască în America și se hotărâse să ia fetiţa și să 
se întoarcă în Cuba, la mama ei. Dar, nu se știe de ce, s-a gândit 
să se ducă să-și caute bărbatul la serviciu și să-i spună ce are de 
gând. A adus și fata cu ea. Doi polițiști, care fuseseră chemați 
pentru deranjarea liniștii în biroul de la World Financial Center, 
au fost depășiți de evenimente. Cubanezul le-a luat armele, 
spray-urile paralizante și cheile de la mașină, după care a ieșit 
zbierând în stradă și a luat pușca pe care o avea în portbagajul 
mașinii. Apoi s-a retras înapoi în clădire, la etajul al șaptelea cu 
soția și fetița. 

Logistica a fost o problema chiar de la început. Etajul șapte 
este mare, un fel de teren de fotbal în formă de L, cu rânduri și 
rânduri de birouri, între care se află coloane albe, 
dreptunghiulare. Este împărţit în două nivele. Din motive de 
securitate, ascensorul nu oprea aici după ora șase după-amiaza. 
Așa că nu puteai să intri decât cu permis - cei de la Piețe de 
Capital se apucau de treabă după închiderea burselor - sau dacă 
erai om de serviciu și aveai chei. Nu există etajul opt, ci un rând 
de scări laterale, care duce la un soi de mansardă compusă din 
birouri, deasupra zonei de acces a publicului. Cubanezul 
baricadase intrarea asta și spusese că e minată. Erau minciuni, 
dar a forţa pătrunderea era imposibil, pentru că tot ce se 
întâmpla sus se vedea foarte bine de dedesubt, de la etajul 
șapte. 

Mai jos, etajul cinci, Equity Trading Floor, are și el două nivele, 
deci nu se punea problema accesului prin tavan. Etajul de 
deasupra Veniturilor Fixe, Finanţele Publice, are doar un nivel. 
Dar se află la prea mare distanţă de șapte pentru ca să poţi 

pleca de acolo. Chiar dacă am fi intrat prin podea, cei de la 
Salvarea Ostaticilor ar fi trebuit să coboare în rapel, neprotejaţi, 
vreo cincisprezece metri. 

Etajul șapte era plin de telefoane. Erau sute, pe fiecare birou 
din aria comercială. Am stabilit baza de operaţiuni la cinci și am 
evacuat și sigilat toate nivelurile de mai sus. Se făcuse deja 
târziu, așa că evacuarea a decurs în liniște și fără incidente. Mi-a 
răspuns la telefon imediat. După numai un apel. Era prea 
zăpăcit ca să mai poată vorbi în engleză, așa că am folosit un 
interpret. Am progresat rapid, obţinând niște ostatici în schimbul 
unor feluri de mâncare pe care le ceruse de la un mic restaurant 
cubanez aflat pe Fulton Street. A trebuit să dăm de urma 
proprietarului în Bedford Stuyvesant și să-l chemăm la local în 
toiul nopţii. Ne-a zis că suspectul își lua prânzul la el în fiecare 
zi, de mai bine de doi ani. Chelnărițele îl știau toate pe nume. 

Am continuat negocierile toată noaptea. Am spus „da” la tot 
ceea ce-mi cerea, în schimbul oamenilor, în timp ce trăgătorii de 
elită de la Salvarea Ostaticilor și specialiștii în asalt luau poziții. 
Casa scărilor se umpluse de arme și de oameni, se lucra la 
reprogramarea ascensoarelor. Am dus muncă de lămurire cu el 
până când au rămas doar treisprezece ostatici, șapte bărbaţi și 
șase femei, inclusiv soţia și fiica lui. 

Omul era fără discuţie dezechilibrat. Acum cerea să 
vorbească cu maică-sa în Cuba, în clipa următoare, chiar cu 
Fidel Castro. Era labil. Viaţa îi scăpase cumva printre degete, se 
simţea fără putere și zicea mereu că nu mai are pentru ce trăi. 
Asta era cea mai mare grijă a mea. Pe cineva care ia ostatici 
trebuie să-l încarci cu un anume simț al responsabilităţii, trebuie 
să-i conferi un scop pentru acţiunile lui. Altfel, nimic nu-l 
împiedică să-nceapă să execute ostatici și l-ai pierdut. Îmi 
amintesc că la un moment dat l-am convins să mi-o dea pe 
nevastă-sa la telefon. Nu mai ţin minte ce i-a zis interpretul. Dar 
mi-aduc aminte că plângea. Că se ruga. 

Banish se opri o clipă, pentru a-și aduna gândurile. 

— Când folosești o linie telefonică publică într-o negociere de 
ostatici, problema este că oricine poate să-l sune pe suspect. 
Asta ne îngrijora foarte tare, pentru că se întâmplase în ultima 
vreme ca reporteri de televiziune să le telefoneze celor care 
luaseră ostatici pentru interviuri „fierbinţi”. Un motiv suficient 
pentru a cere să se întrerupă toate liniile de la Venituri Fixe, mai 

puțin una. Dar solicitarea mea a întâmpinat rezistenţă pe trei 
fronturi. În primul rând, grupul managerial de la World Financial 
Center, care formulase numeroase garanţii contractuale în 
favoarea firmei de brokeraj. Printre ele exista și prevederea că 
World Financial Center îi va asigura birourile și spaţiul 
operaţional împotriva intruziunilor ilegale, ca și aceea că îi va 
pune la dispoziţie un sistem de comunicaţii operativ la orice oră. 
Compania telefonică a orașului avea un acord similar cu firma și, 
oricum, nu prea putea să găsească la acea oră un specialist care 
să izoleze foarte complexa rețea telefonică a Centrului. În fine, 
au apărut și reprezentanții firmei. Lipsa accesului telefonic era o 
problemă serioasă pentru Veniturile Fixe în timpul orelor de 
lucru, dar mai rea era închiderea, într-o miercuri dimineaţă, a 
Equity Trading Floor, etajul pe care îl ocupam. Ar fi însemnat nu 
numai pierderea a milioane de dolari dintr-odată, ci și 
repercusiuni serioase asupra deschiderii Bursei de Valori din 
New York și a mai multor piețe financiare din lumea-ntreagă. 

Așa că i-am ascultat. N-am făcut nimic. Am trimis doar pe 
cineva să vorbească cu ziariștii aflaţi în holul de jos. Le-am 
explicat ce risc ar însemna pentru ostatici să încerce să-l 
contacteze pe cubanez. l-am ameninţat că, dacă-ncearcă, îi 
arestez. Ar fi trebuit să-mi văd de treabă, să tai pur și simplu 
cablurile și să-i las pe toţi să se spele pe cap după aceea, dar n- 
am făcut-o. Liniile telefonice au rămas în stare de funcţionare, în 
timp ce oamenii noștri se zbăteau să obţină o hotărâre 
judecătorească, iar eu m-am pus pe așteptat. 

Atunci a apărut vedeta aceea de radio din New York, un tip 
foarte popular. Pe la șase dimineața, intră în emisie, citește 
știrile de noapte și-i vine ideea sclipitoare să încerce să-l prindă 
pe cubanez la telefon. Reușește, îl și bagă-n emisie. N-am știut 
ce se-ntâmplă decât când erau pe la jumătate. Disk-jockey-ul îi 
punea cubanezului întrebări, îl trăgea de limbă despre familia și 
necazurile lui, încercând de fapt să-l convingă să renunțe, cu 
ajutorul psihologiei vulgarizate. Nu există ceva mai periculos 
decât asta. Cubanezul se înfierbântase și începea să-și piardă 
din nou engleza, după ce muncisem toată noaptea să-l 
stabilizez. Apoi, sus, au început să sune toate telefoanele. Unul 
după altul, și când mi-am dar seama ce se-ntâmplă, era prea 
târziu. Ascultătorii disk-jockey-ului s-au gândit că ar putea și ei 
să vorbească cu cubanezul, dacă formează centrala firmei și 

încă patru numere la întâmplare. Am trimis niște oameni, la 
centrală, cu toporiști de incendiu, dar era prea târziu, în jurul 
tipului începuseră deja să sune vreo sută de telefoane și toți îi 
spuneau: „Omoară-i!” 

Au început împușcăturile. Cubanezul își pierduse minţile, 
trăgea orbește, în podea, în aer. Apoi, puse mâna pe telefonul 
nostru. Strigă ceva despre execuţii. Zicea că are să omoare toţi 
ostaticii, unul câte unul. Oamenii mei încep să se agite și eu 
intru în ascensor. Nu știu de ce. Negociatorul nu participă 
niciodată la arestări, dar situaţia începuse să-mi scape de sub 
control - mie, îţi dai seama - așa că în toată învălmășeala, am 
pus mâna pe un telefon portabil și m-am dus întins la lift. Eram 
îngrămădiţi acolo - eu, un tehnician și șase oameni de la 
Salvarea Ostaticilor - la numai două etaje sub el. Ascensorul 
fusese reprogramat, eu eram gata. Am apăsat pe butonul de 
nouă și echipamentul nostru cu sonar l-a localizat la nici trei 
metri de ușa ascensorului, dar la vreo patruzeci de metri de 
ostatici. Alte împușcături. N-aveam de ales. Am apăsat pe șapte. 
Am ordonat să se umple camera cu gaze asfixiante și mi-am 
trimis oamenii înăuntru. 

Banish privea drept înainte. Îşi amintea ușa liftului 
deschizându-se, el o vedea prin vizorul ceţos de plastic al măștii 
de gaz. Confuzia, strigătele, trupurile împinse. Focurile, ţipetele. 

Auzi împușcătura, una singură. Văzu picioarele întinse pe 
podea zvâcnind, sângele înnegrind gresia. 

— Cubanezul s-a sinucis. Un singur glonţ în tâmplă, chiar când 
am intrat. 

Oameni în costume de afaceri strigând, tânguindu-se, întinși 
pe podea. 

Angajaţii firmei s-au ales cu o spaimă bună, dar niciunul 
dintre ei n-a păţit nimic. Banish își aminti cum fugise de-a lungul 
zidului lateral al camerei pline de fum. Văzuse totul. Le zări 
acolo. Nevastă-sa și fiică-sa erau legate de gât cu un cablu 
subțire de sârmă, pentru a rămâne nemișcate lângă un perete, 
la distanţă de restul ostaticilor. Dădusem ordin să se umple 
camera cu gaz. Amândouă își pierduseră cunoștința când am 
ajuns la ele. Le trăsese-n jos propria lor greutate. 

Le văzu atârnând la o oarecare distanţă de perete, cu gâturile 
tăiate de la o ureche la alta. Mâinile ce se bălăbăneau roșii de 

sânge, convulsiile. Oamenii lui încercând precipitat să le taie 
cablurile. Mama și fiica, murind chiar acolo, sub ochii lui. 

O femeie brunetă într-o rochie de plajă, cu un ochi învineţit și 
contuzii pe mâini. O fată de doisprezece ani. 

Un bubuit de tunet îi atrase atenţia. Îi urmă un elicopter, 
bâzâind pe deasupra capului lor, cu reflectorul măturând 
pădurea. Banish își aminti unde se află, văzu pământul, albia, și 
pentru o fracțiune nesfârșită de secundă totul fu scăldat de alb. 
Apoi elicopterul trecu, iar frunzele scuturate se așternură pe sol, 
în jurul lor. Banish își drese glasul. 

— Ne-am ieșit din minţi, după aceea. Nimic nu mai era la fel, 
bineînţeles, absolut nimic. Aceea a fost ziua în care nu m-am 
mai putut întoarce acasă. Nu m-am întors trei zile. Și de atunci, 
am băut încontinuu. Mai întâi câte puţin, apoi în doze tot mai 
mari. 

Tăcu o vreme. 

— Era să uit. Ostaticii eliberaţi. Mai mult de jumătate dintre ei 
și-au părăsit slujba în mai puţin de șase luni. Așa se întâmplă 
după o astfel de criză. Oamenii sunt smulși din rutina lor zilnică, 
izolați, terorizaţi. O noapte ca aceea te poate urmări o viaţă 
întreagă. Dar o femeie, tânără, prima care a plecat de la firmă, a 
refuzat să coopereze cu psihiatrul care fusese desemnat pentru 
asta. In cele din urmă, a dispărut pur și simplu. Așa-zisul 
„Sindrom Stockholm”. A ajuns să identifice torţionarul cu 
salvatorul - cu poliţia n-a avut niciun fel de contact - pentru că 
acesta avusese putere de viaţă și de moarte asupra ei și o 
cruțase. A obținut cumva numele meu și mi-a luat urma până la 
un spital în care mă aflam. Avea un pistol, a încercat să mă 
omoare. N-aș fi avut nimic împotrivă dar și-a făcut treaba de 
mântuială. Asta primești dacă te joci cu vieţile oamenilor. ÎI privi 
pe Kearney, în albia aflată în pădurea ce gemea de mesaje și 
lamentaţii. Înţelegi ce vreau să spun? 

După o clipă de ezitare, Kearney aprobă din cap. 

— Nu sunt deloc un erou. Unele dintre lucrurile pe care 
trebuie să le fac îmi displac profund. Am prea multă putere, o 
răspundere prea mare. De asta, protestatarii aceia... Aș putea 
să-i împing înapoi până la Pacific, dacă aș vrea. Dar am nevoie 
de ei aici. Au să mă împiedice să fac unele lucruri pe care altfel 
le-aș face. Oricare-ar fi motivele pentru care au venit aici, 
pentru mine ei sunt ochii care mă urmăresc. Pentru că nu sunt 

demn de încredere. Pentru că sunt un jucător - asta sunt. Și nu 
unul rău. Asta e blestemul meu. 

Kearney începu să clipească. Vru să zică ceva, se opri, după 
care se răzgândi din nou. 

— Dar n-a fost vina dumneavoastră. 

Banish zâmbi șters. Cuvinte familiare de consolare. Probabil 
că erau sincere. Îl calmară totuși. 

— Am vorbit cu Ables astă-seară, rosti Banish. Ai o misiune 
nouă, în cortul de comandă, începând de mâine, de la ora opt 
fix. 

Ochii albi al lui Kearney se limpeziră. 

— Am înțeles, dădu din cap. 

Banish își dădu seama că se aplecase înainte. Se sprijini din 
nou de peretele de pământ tare. Urmă un moment de tăcere 
stângace de ambele părţi, apoi un pocnet înăbușit. Banish 
întoarse capul și ascultă, deloc lămurit. Cum nu se mai întâmplă 
nimic, se ghemui și se întoarse cu totul pentru a privi printre 
copaci cabana. Reflectorul rămăsese nemișcat. Urmă un părâit, 
în noapte, de parcă s-ar fi tras într-o șapcă, apoi, o izbitură de 
lumină sughițată. Cineva trăsese de sus, din copaci. Banish își 
înhaţă radioul. 

— Fagin. 


Cuibul lunetistului 


Fagin explora dependințele cabanei cu dispozitivul pentru 
vedere de noapte. Parcă s-ar uita într-un acvariu infect. 
Răspunse vocii care-i răsunase în ureche. 

— Nu eu. Nu cumva nenorociţii ăia de la Salvarea Ostaticilor? 

— Raportează-mi situaţia, răspunse Banish. 

— Foc de avertisment. Ceva se mișca pe-afară, nu știu ce mă- 
sa. 

— Numai de avertisment, Fagin, reveni vocea lui Banish. 
Ceilalţi, staţi liniștiți. O să trimit pe cineva la lumini. 

Fagin stinse dispozitivul de vedere. Nenorociţii ăia de la 
Salvarea Ostaticilor. Își lipi din nou degetul de trăgaci și rămase 
în alertă. Nu vedea nimic din cauza nenorocitei ăleia de lumini 
care îi ardea în dispozitiv - avea halou, deși faptul că acum nu 
se mai mișca îi era de un oarecare folos. Apăru o a doua lumină, 

la mică înălțime, măturând pădurea. Mirosul înțepător de Vicks îl 
înăbușea. Auzi uruitul elicopterului care se întorcea. Plânsetul 
rudelor lui Ables în difuzoarele de jos. Încă o boare de vânt rece 
răvășind copacii. Se încruntă grozav. Aniversarea mă-sii. 

Ceva se mișcă din nou în acvariu. Clipi de câteva ori, scrutând 
zona cu privirea. 

Afară apăruse o siluetă, un adult care stătea în picioare, chiar 
lângă ușa de pe latura dreaptă a cabanei, acolo unde terenul 
începea să coboare. Avea ceva în mâini, poate o armă, era 
imposibil să-ţi dai seama ce. Fagin auzi elicopterul accelerână, 
în timp ce vârfurile copacilor se încovoiau. lInjură haloul 
reflectorului. Ușa laterală era încă larg deschisă. Mai trase un 
foc, încă un avertisment generos, de data asta jos, mult în 
dreapta siluetei. Oricine-ar fi fost, Fagin voia s-o expedieze 
urgent de unde a venit. 

— Fagin! răsună din nou vocea lui Banish în ureche. 

Elicopterul uruia chiar deasupra capului lui, survolând zona la 
joasă altitudine. Fagin văzu silueta ridicând ochii. O văzu 
ridicând și obiectul pe care îl ţinea în mâini spre elicopterul care 
plutea deasupra copacilor. O explozie la țeava puștii. 

— Ce mă-sa... începu. 

Elicopterul o șterse. Fagin apăsă pe butonul radioului. 

— Cretinul ăla trage-n el. 

— Cine? se întoarse vocea lui Banish. 

Fagin mai slobozi două gloanţe, văzând cum două porțiuni de 
ţărână verde se înnegresc la picioarele siluetei. 

Aceasta se aplecă și se răsuci către Fagin, răspunzând focului. 
Elicopterul plecase, așa că Fagin auzea zgomotul împușcăturilor, 
care însoțea izbucnirile de lumină în timp ce silueta se retrăgea 
către ușa deschisă. 

— Dobitocul dracului. 

Tinti și începu să zorească cu Împuşcături silueta care alerga. 

Focul de răspuns scutură frunzele de deasupra capului lui. Se 
aplecă și ţinti din nou. 

— Mama mă-sii, spuse mânios, apăsând pe trăgaci și 
continuând ceea ce începuse. 

— Fagin, rosti Banish. 

Fagin ciupea pământul la picioarele siluetei cu precizie 
chirurgicală, fugărind-o către ușă. Silueta mai trase o dată și 

intră. Fagin ajunse și el la ultima împușcătură, realizând o gaură 
neagră în ușa de un verde incandescent. 

Ușa se închise încet. 

— Fagin! 

Fagin își dezlipi Remington-ul de obraz și apasă pe butonul 
radioului. 

— Ce mă-sa... 

— Raportează-mi situația. 

Fagin se îneca de furie, dar Banish voia să controleze întreaga 
situaţie. 

— Focuri de armă ostile, neprovocate, rosti Fagin. O persoană. 
L-am împins înapoi înăuntru și am tras un glonţ în ușa mă-ssii. 
Asta-i tot. 

— Fiţi atenţi, toată lumea, spuse Banish. Aprindem luminile. 

Fagin își scoase dispozitivul și trânti casca pe podeaua de 
lemn a cuibarului. 

— Mama măssii. 

Se gândea cât de încet se închisese ușa aia nenorocită. 

Când nocturna păcăni și scăldă cabana în lumină, nu mai era 
nimic de văzut. 


e Duminică, 8 august 


Cortul de comandă 


Banish păși înăuntru, scăpând de ploaia ușoară din acea 
dimineaţă, și-și șterse tălpile de două prosoape pline de noroi 
așezate chiar în faţa intrării. Kearney era deja la post. Așezat la 
panoul centralei telefonice, purta un microreceptor-cască cu 
care supraveghea liniile cu exteriorul. Polițistul nu-și ridică ochii. 
Banish se întoarse către Coyle, care îi aștepta ordinele. 

— Drumul ar trebui să fie gata azi, îi raportă aceasta. 
Deocamdată, n-avem nimic pe canalul de transmisiune. Vreţi să 
încercăm să-l trezim? 

— Nu. Trebuie să-l convingem să folosească telefonul. 

— lertaţi-mă. 

Era vocea lui Kearney, care se răsucise către ei, scoțându-și 
casca din ureche. 

— Am auzit o voce de femeie care a zis: „Alfa Patru este pe 
fir.” 

Banish îl fixă cu privirea un moment, apoi îi ceru lui Coyle să 
le ordone tuturor să părăsească cortul. 

Coyle formulă ordinul și, ca și ceilalţi, se ridică de pe scaun, 
apoi își puse pe birou paharul de cafea și creionul. Lăsându-și 
treaba baltă, se îndreptară cu toţii către ușă. Kearney îi văzu și 
se luă după ei fără o vorbă, după ce-și scoase microreceptorul și 
îl așeză pe consolă. 

Banish se îndreptă către biroul lui Coyle. Apăsă butonul 
telefonului ei și ridică receptorul, așteptând răbdător, fără a se 
așeza, în liniștea care se lăsase. Alfa Patru era codul de 
transmisie al directorului Biroului Federal de Investigații. 

— Jack, se auzi clar vocea plină a directorului. Ai vești bune? 

— Am reușit să-l contactăm pe individ astă-noapte. 

— Știu. Am citit transcrierea înregistrării de dimineață, în 
Post. Nu merge chiar ca la carte, Jack, nu-i așa? 

— Nu, răspunse Banish. 

ȘI-I închipui pe director încuviinţând din cap la celălalt capăt 
al firului. 

— Lumea asta e tare ciudată uneori. Știi că opinia publică 
urmărește ce se întâmplă. Știi că presa se interesează. Și totuși 
îti dai seama de importanța cazului abia la micul dejun când 
președintele te întreabă cum merge treaba în Montana. 

Urmă o pauză firească. Directorul era un om cumpănit. 

— Știu că lucrurile iau amploare acolo, Jack. Cei de la 
administraţie îmi zic că ai depășit un milion de dolari pe zi. 
Toată lumea e cu ochii pe noi. 

— Da, domnule. 

— L-am sunat deja pe guvernatorul Montanei azi-dimineaţă. 
Vrea să declare stare de urgenţă. Avea de gând să mobilizeze 
Garda Naţională, dar i-am retezat-o. Am reușit să-l conving că ar 
fi o mare greșeală. Îţi spun lucrurile astea doar ca să-ţi faci o 
idee despre ce se întâmplă aici. Oamenii au început să-și piardă 
capul. Cred că mai ales din cauza morții fetei. 

Banish dădu din cap. 

— Da. 

Își dădu seama ce avea să urmeze. 

— Jack, Sam Raleigh tocmai a terminat cu povestea aceea cu 
autorităţile portuare din Los Angeles. Poate știi că a făcut parte 
din prima echipă de negociatori de la Waco, cea care a reușit cu 
brio să scoată copiii înainte ca cei de la Tactice să preia ștafeta. 
Dacă-mi amintesc bine, a fost numărul tău doi, după tine la New 
York înainte ca Operațiunile Speciale să apară, și Carlson zice că 
încă are cele mai frumoase cuvinte despre tine. 

— Da, dădu din cap Banish. 

— Trebuie să iau o decizie, Jack, rosti directorul. Mă întreb 
dacă n-ai putea să mă ajuţi să-mi ușurezi alegerea. 

La patru zile de la primirea misiunii, în cele din urmă ajunsese 
aici. Săgeata indicatoare era îndreptată spre casă. Câteva 
cuvinte liniștite să-i fi spus directorul, simple ca o strângere 
lejeră de mână, și s-ar fi îngropat din nou în afacerile cu 
cherestea. Putea să părăsească muntele chiar în acea după- 
amiază, fără a se teme de vreo pedeapsă și fără a se dezonora 
în vreun fel. Directorul îi ridicase mingea la fileu. Se putea 
întoarce la Skull Valley, putea să se reapuce de programul pe 
care și-l stabilise acolo. N-ar fi avut nimic altceva de făcut în anii 
care îl mai despărțeau de trecerea în rezervă și de o pensie 
guvernamentală întreagă. 

Și totuși, situaţia de pe munte era cea care era. În ultimele 
ore, de când auzise vocea lui Ables, se gândea din ce în ce mai 
mult la copiii din cabană. Nu neapărat ca la niște ostatici, ci pur 
și simplu ca la niște copii. Trei fete și un bebeluș. Nu voia să-i 
mai știe în pericol. Gândul îi revenea în minte poate mai des 
decât ar fi trebuit. l-ar fi vrut pe toţi patru în siguranţă. Era o 
senzaţie nouă pentru el. Să nu mai vezi în ostatici o marfă pe 
care o negociezi și o dobândești. O situaţie destul de frecventă 
pe care o întâlnise de prea multe ori în viaţa lui. Ca un virus, 
schimbarea de perspectivă îi lovea chiar pe cei mai disciplinaţi 
negociatori în focul luptei - dar era considerată o problemă doar 
atunci când se manifesta sub forma unor acte disperate pline de 
furie sau frustrare, îndreptate împotriva colegilor. Astea duceau 
la demiterea imediată. Dar în cazul de faţă, noua senzaţie i se 
părea lui Banish un lucru cu totul rezonabil. Nu pui un om să 
care materiale radioactive o săptămână pentru ca după aceea 
să-i ceri să i le pună altuia în braţe și să se dea la o parte. 
Banish își roti ochii prin cortul golit. Simţțea puterea atracției 
micii comunităţi pe care o crease aici. Interesele acesteia 
deveniseră și interesele lui. A pleca nu mai era pentru el o 
opţiune viabilă. Și nu trebuia pur și simplu să rămână pe munte; 
trebuia să izbândească. 

— Nu cred că m-aș mai putea privi în oglinda dacă... 

— Jack, sunt alături de tine. Am fost dintotdeauna alături de 
tine. Dar am și altele pe cap. Am încredere în tine, Jack, pe 
cuvântul meu, dar operaţia asta a devenit mult prea importantă 
pentru noi ca să pot risca să se ducă totul de râpă. Am nevoie 
de garanţii. În plus, Carlson zice că, din câte a auzit el, la 
început n-ai vrut să primești misiunea. 

Banish își aminti ziua în care, în urmă cu aproape trei ani, i se 
ceruse să plece de lângă soţia și fiica lui și să nu se mai întoarcă 
niciodată lângă ele. Muntele însemna pentru el o șansă de a se 
reabilita, atât pe plan familial, cât și pe plan profesional. Poate 
chiar ultima lui șansă. 

— Domnule director, rosti, îndreptându-se de spate pentru că 
nu era nimeni ca să-l vadă, aș vrea să-mi continuu misiunea. 


Baza de operațiuni 

Ploua mai tare, iar vântul devenise mușcător. Fagin aștepta, 
cu poncho-ul de plastic mulat și încreţindu-se în jurul spatelui 
său lat. Doi dintre oamenii lui erau lângă el, în impermeabile de 
nylon, iar la câţiva metri de ei, șase membri ai Echipei de 
Salvare a Ostaticilor erau strânși la un loc, în obișnuitele lor 
uniforme ninja negre. Banish întârzia la întâlnire, ca de obicei. 

Fagin se întoarse. Doi dintre cei opt membri ai Echipei de 
Salvare a Ostaticilor îl priveau cu răceală. Dădu din cap, fără 
prea multă convingere. Meciuri psihologice de două parale. Ca 
niște jucători din campionatul regional, care-și dau aere. 

Echipa de Salvare a Ostaticilor era forța de elită paramilitară a 
FBI, special pregătită pentru capturarea teroriștilor, a 
deţinătorilor de ostatici și a infractorilor violenţi, în situaţii care 
pun viaţa în pericol. Grupul era alcătuit din cincizeci de agenţi, 
voluntari, împărţiţi în trei plutoane care intrau în schimb prin 
rotație, pentru a se putea prezenta la datorie în câteva ore, 
oriunde-ar fi fost solicitaţi pe teritoriul ţării. Erau specialiști în 
asalt și trăgători de elită în antrenamentele cărora intra și ceea 
ce Fagin numea Testul Bayer, cu alte cuvinte capacitatea de a 
nimeri o pastilă de aspirină aflată la două sute de metri. In 
termeni de prestigiu, dotări și buget - care se ridica la cinci 
milioane de dolari anual - Echipa de Salvare a Ostaticilor dădea 
de rușine Grupul pentru Operaţiuni Speciale al Șerifilor Federali, 
iar Fagin era destul de bărbat ca să admită asta, bineînțeles 
numai față de el însuși. 

Resentimentele îi dădeau o stare de spirit mult mai 
confortabilă. Agenţii din Echipa de Salvare aveau o pregătire 
multidisciplinară, dar nu erau căliţi în război, ca el. Faptul că își 
desăvârșeau talentele  împușcând  pastiluţe expirate la 
Quantico's Hogan Alley, un oraș-machetă cu suprafaţa de cinci 
acri, i se părea o șmecherie ieftină. Văzuse cum comandanții lor 
îi puneau să facă tot felul de lucruri prostești, să defileze prin 
fața camerelor de luat vederi în situaţii palpitante, dar lipsite de 
importanţă, hărțuiţi de mass media la nesfârșit. In plus, bugetul 
mare și-l obţinuseră cum și-l obţinuseră. Miniștrii trebuiau să 
facă de fiecare dată în fața Congresului aceleași piruete și 
reverenţe ca niște domnișoare de șantan. 

În cele din urmă, apăru Banish, cu capul plecat în ploaie și 
pantofii afundându-se în pământul mocirlos. Măsură din ochi 
cele două grupuri despărțite de trăgători de elită. Fagin nu făcu 

niciun pas în întâmpinarea lui. Știa că avea să urmeze o 
săpuneală de mâna-ntâia. 

— Cine a tras primul cartuș? întrebă Banish tare, pentru a 
acoperi răpăiala ploii. 

Răspunse unul din agenţii din Echipa de Salvare, numit 
Renke. Un tip cu o față dolofană, dar altminteri cât se poate de 
bine făcut și cu niște mâini mari. 

— A apărut un individ, pe o latură a cabanei. Avea o pușcă în 
mână și s-a ghemuit. 

— Un adult? 

— Da. L-am prins în dispozitivul meu Weaver. 

Banish îi făcu semn să tacă și se răsuci puţin. 

— Fagin? 

— Am văzut că iese cineva, dar mi-am dat seama că are în 
mână o armă doar când a început să tragă în elicopterul Gărzii 
Naţionale. Era ora șase fix. Din cauza reflectorului ăluia tâmpit, 
nu vedeam nimic cu dispozitivul de noapte. 

— Domnule Banish, Serviciul Șerifilor nu are niciun fel de 
prerogative de comandă sau alt ascendent de acest gen asupra 
Echipei de Salvare a Ostaticilor, se băgă Renke. 

Răspunsul lui Banish veni prompt: g 

— Asta hotărâse eu, agent Renke. In calitatea mea de 
superior al vostru pe linia de Operaţiuni Speciale și Salvare, mie 
îmi dați raportul, cât se poate de tare și răspicat. Coordonatorul 
Fagin a participat la operaţiune de la început. Și dacă eu decid, 
în interesul a ceea ce avem de făcut sau, pur și simplu, pentru 
că așa vreau, voi vă aflaţi la dispoziţia lui. 

Banish făcu un pas, ajungând faţă-n faţa cu Renke. 

— Sau ai nevoie de o confirmare de la Quantico? 

Renke își aţinti privirea în gol, drept înainte. 

— Nu, domnule. 

— Bun, rosti Banish, dându-se înapoi. Să recapitulăm puţin 
regulile jocului. Nu trageţi decât în cazul în care vă e clar că se 
trage în voi. Și chiar atunci, fiţi cât se poate de precauţi. Nu vă 
lăsaţi antrenați în schimburi de focuri. Fiecare om va răspunde 
de ceea ce face pe acest munte. Dacă ați fi fost cu noi în 
ultimele zile, aţi fi știut că suspectul a luat de-abia aseară 
legătura cu noi. De n-ar fi decât asta și focul de avertisment pe 
care l-aţi tras prima dată este, în cel mai bun caz, neinspirat. In 
cabană sunt copii mici, înarmaţi și probabil periculoși. Asta face 

ca operaţiunea de față să fie atât de delicată. Și știu că vouă, 
celor din Echipa de Salvare, vă plac operaţiunile delicate. Asta-i 
tot. 

Agenţii se uitară unii la alţii și se îndepărtară. Banish le cam 
arătase de ce e în stare. Se apropie din nou de Fagin, prin 
ploaie. 

— Ştii ce, spuse acesta, mă frământă un lucru. Aseară. Ușa 
aceea laterală nu s-a închis imediat. 

Banish scutură din cap. 

— Nu-mi spune asta, rosti. Nu vreau să aud așa ceva. Tocmai 
am vorbit la telefon cu directorul și nimeni n-a zis nimic despre 
un schimb de focuri. 

— Am zis eu. Acuma știi. 

— Cum adică? Crezi că ai lovit pe cineva? 

— Mă luase apa. Nu m-am putut stăpâni și am tras o dată în 
ușă. Asta-i tot. 

Banish privi în lături, apoi în jos. 

— Ziceai ceva de dispozitivul pentru vederea de noapte. 
Judith Ables a fost împușcată în prima luptă. Cum au reușit să-i 
ducă trupul tocmai în magazie fără ca oamenii tăi să vadă ceva? 

— Am presupus c-au dus-o în ora care a urmat după încetarea 
focului, când încă nu ne aflam pe poziţii. 

— Da, încuviinţă din cap Banish. Dar e fiica lor de doisprezece 
ani. Un copil. Au stat împreună cu ea, în aceeași casă de cinci 
camere, doi ani. Chiar crezi că ar fi putut să se descotorosească 
de corpul ei după mai puţin de o oră? 

Fagin reflectă un moment, apoi dădu din umeri. 

— Îți zic că am ţinut cabana sub supraveghere, douăzeci și 
patru de ore din douăzeci și patru, în tot timpul care a urmat 
primului schimb de focuri. Nu aveau cum să ducă un cadavru în 
magazie fără ca oamenii mei să știe. 

Banish dădu din nou din cap. Işi frecă porţiunea arsă a feței și 
privi în susul muntelui ud. 


Magazia 


Sus era rupere de nori, iar pădurea se mai întunecă puțin și 
începu să se unduiască sub o ploaie grea. Șerifii Taber și Porter 
erau postați afară, iar Fagin și Banish intraseră în magazia joasă 

și acum își scuturau hainele de apă. Mirosea încă a mort și 
ploaia răpăia pe acoperișul ce sta să se prăbușească, 
scurgându-se apoi pe pământ. Fagin cercetă magazia cu 
privirea, iar apoi se îndreptă spre colțul din fund, stânga. Banish 
rămase în spatele lui, în mijlocul încăperii, uitându-se în jur. 

În colţ se afla o grămadă de lăzi vechi de fructe. Era singurul 
loc în care o parte din suprafaţa podelei era total acoperită. 
Fagin împinse cu o mână înmănușată lada din vârful grămezii și 
întâmpină rezistență. Trase de ea și văzu că fundul de lemn era 
bătut zdravăn în cuie de capacul lăzii de dedesubt. La fel și 
celelalte. Se aplecă și se întinse pentru a ajunge la lada aflată 
cel mai jos și cel mai departe. Aceasta se mișcă liber, fără a le 
antrena pe celelalte. Fagin o întoarse cu susu-n jos. Nu avea 
fund. Examină porţiunea de sol de sub ladă și descoperi că era 
mai fărâmicios și mai fin decât restul. Dădu la o parte stratul de 
deasupra, apoi mai scormoni puţin cu mânușile. Și pământul de 
dedesubt era afânat. Sări peste grămadă, mai scormoni puţin și 
dădu peste ceva tare, la o adâncime de vreo douăzeci și cinci de 
centimetri. Degetele i se opriră într-un inel. Trase de el, urmă o 
pală de aer greu și tot pătratul de ţărână se ridică. Se îndreptă 
de spate, furios. 

— Tunelul mă-sii, spuse, prea tare. 

Banish se apropie. 

— Târâtoarele dracului, rosti din nou Fagin, dar mai încet. 

— Doamne, exclamă Banish iritat. 

— Mama lor! scuipă Fagin. Fi-le-ar mama lor a dracului! 
Intrăm cu dispozitivele pentru vederea de noapte, îi luăm prin 
surprindere... 

— Nu. Chiar dacă nu sunt capcane, te-ar auzi pe la jumătatea 
drumului și te-ar aștepta pregătiţi. 

Banish aruncă o privire în jur. 

— Pune doi oameni de pază aici. Să înhaţe tot ce iese. De ce 
n-aţi căutat magazia de la început? 

— Din tâmpenia mea proprie și personală. Nu m-am gândit. 
Mama mă-sii! 

Fagin cercetă zona din jurul gurii tunelului. Deschiderea avea 
latura de vreo șaptezeci de centimetri, dar tunelul propriu-zis 
era mult mai încăpător. Pereţii de pământ aveau culoarea maro- 
închis. Fagin gândea cu voce tare, adresându-i-se doar pe 
jumătate lui Banish. 


208 


— Au târât fata până aici înfășurată în cearșafurile alea și în 
încă ceva. Pe urmă i-au desfășurat cealaltă învelitoare, pe care 
au luat-o cu ei. 

Lovi în pământul tare. 

— Solul e dur aici. Trebuie să fie singurul tunel. Cred că de doi 
ani, de când sunt aici, au tot săpat. 

Puse capacul de lemn la loc, cu pătratul de ţărână de 
deasupra, împinse din nou pământul afânat la locul lui și așeză 
lada în aceeași poziţie în care era. Apoi rosti, cu voce mai 
ridicată, peste umăr: 

— O să-mi pun oamenii să caute și în celelalte dependințe, 
dacă la o adică. Nu cred că au mai avut timp să sape și altul. 
Șobolanii dracului! Făcu un pas înapoi, scuturând din cap. Au 
învăţat figura asta în Vietnam, nu? Mamă-mamă. Galbenii ăia 
mititei se pricepeau al dracului la asta. Stăteau în faguri, ca 
mușuroaiele alea de termite - cămări, bucătării, dormitoare. 
Totuși, trebuia să le sape destul de adânc. Mi-aduc aminte de 
niște băieți de la o unitate cu care am fost încartiruiţi, au ras de 
pe faţa pământului un sat, pe urmă-au venit cu niște mașini 
grele. Au început să se plimbe, încet, cu camioanele, prin 
orezării. Așa sărbătoreau ei. Mașinile grele năruiau tunelele de 
dedesubt. Se auzeau familiile de vietnamezi ţipând, în pământ. 
Morminte de-a gata, te apuca claustrofobia. 

Scutură din cap, amintindu-și de tipii aceia, niște tinerei veniţi 
de la fermă și încântați de război, cum se roteau în cercuri. Se 
simţi iritat când își dădu seama că Banish nu-i răspunse. Acesta 
se afla în cealaltă parte a hambarului, în apropierea locului în 
care fusese găsită fiica lui Ables. Își aţintise privirea în pământ. 
Fagin dădu la o parte o cositoare ruginită și se îndreptă către el. 

Văzu că Banish are în mâna dreaptă o bucată mare de carton 
impregnat cu smoală. In smoală erau încrustate niște porțiuni de 
țărână neagră, tare. Întins pe jos, se afla un corp de dimensiuni 
impresionante. 

Fagin se opri umăr la umăr cu Banish. 

— Mama măssii, rosti. 

Banish aruncă bucata de carton și se îndepărtă. Cu pași 
întinși, ieși din magazie, ajungând afară, în ploaie. 

Fagin ridică bucata de carton. Ochii lui Charles Mellis erau 
încă deschişi. Bărbosul avea fața albă, buzele cenușii, încreţite 
și răsfrânte în afară. In frunte se vedea o gaură clar conturată și 

sângele cafeniu, închegat, îi păta un obraz și o mare parte a 
bărbii. Rana aflată la vedere era orificiul de ieșire a glonțului. 
Fagin încercă să-i răsucească ţeasta, dar cadavrul înţepenise 
deja. Gâtul era rigid ca o scândură. Fagin pipăi carnea moartă a 
braţului și văzu că era încă moale. Îngenunche, se aplecă și 
descoperi pasta închegată, cu cruste, din spatele urechii drepte 
a lui Mellis, zona arsă de păr roșcovan și bucata de scalp care 
atârna dislocată. 

Taber și Porter apărură în spatele lui, iar el se ridică. 

— Nu vă atingeţi de radiouri, le spuse. Asta e mort de 
douăsprezece ore. Mă duc jos să le zic. 

Apoi arătă cu degetul către fundul magaziei. 

— E un tunel acolo. Staţi cu ochii pe el, amândoi, și fiţi al 
dracului de atenți! 

leși în ploaia ce șiroia încovoind copacii. Poncho-ul începu să i 
se zbată cu putere. Banish era la câţiva metri în josul pantei. 

— Impușcătură la gura ţevii, rosti Fagin, apropiindu-se de el. 
Nu eu. Cine-a făcut-o era chiar în spatele lui, cum stau eu acum 
lângă tine. 

Fagin modelă un pistol din propriile degete și îl îndreptă către 
spatele capului lui Banish, deasupra urechii drepte a acestuia. 
Banish nu se clinti. 

— Ce l-a apucat să-și căsăpească colaboratorii? întrebă Fagin. 

Banish nu răspunse nimic. Fagin îi dădu ocol, pentru a-l putea 
privi în față. Avea ochii aţintiţi undeva, departe, în josul 
muntelui, în pădure. 


Podul 


Blood se îndrepta către Bronco-ul lui, prin ploaie, când îl văzu 
pe Banish pe drumul forestier, mai sus, chiar în punctul în care 
acesta o cotea și începea să urce. Blood îl privi o clipă - părea 
să se uite la umbrelele îngrămădite unele-n altele ale sutelor de 
protestatari aflaţi dincolo de pod, cu faţa lui înnegrită de arsură 
-, apoi își îngrămădi hârtiile pe care le avea în mână în haină și 
o porni spre el pe drumul neted. 

— Ai pierdut ce-a fost mai frumos, începu. Un tip din 
Rezistența Ariană și încă vreo câţiva au venit la pod, pentru 
dumneata. Au zis că vor să facă o arestare cetăţenească. Poftim 

mandatul. Scoase hârtiile. L-am acceptat. Nu e vorba numai de 
dumneata, bineînţeles, conţine și numele directorului FBI, al 
șerifului Serviciului Șerifilor Federali, al directorului Biroului 
pentru Alcool, Tutun și Arme de Foc, al președintelui Statelor 
Unite, al directorului CIA, al Guvernatorului Statului Montana și, 
sunt mândru s-o spun, al meu. 

Banish își mută privirea de la mulţimea aflată de cealaltă 
parte a podului la hârtiile bătute la mașină ce se udau în mâna 
lui Blood. 

— Pentru mine, e o companie foarte selectă. Televiziunile au 
avut cu ce să se distreze. O nebunie. Cei care ne-au arestat și- 
au strâns apoi cu toţii mâinile. 

Banish îl privea în ochi. 

— Mellis e mort, rosti. 

Lui Blood îi dispăru brusc buna dispoziţie. Sufletul, acea parte 
din el pe care o considera propria lui personalitate, păru să se 
evapore dintr-odată, iar în gât îi clipoci o înghiţitură în sec. 
Ploaia se stârni, biciuindu-l, croindu-și drum până la piele prin 
hainele pe care le purta. Îi susţinea privirea lui Banish pentru că 
nu avea altceva la care să se uite. Ploaia pocnea, lovindu-i-se de 
pălărie și acesta era singurul sunet pe care-l auzea. Cădea între 
ei, în șiroaie, iar ei se uitau fix unul la altul. Din gură le ieșeau 
aburi, Mellis era mort. Nu mai era nevoie să întrebe cum. 

începu să tremure. Îl încercau fiori reci, care-l slăbeau. 
Simţise gustul lumii din care făcea parte Banish și i se făcu 
greață. Pentru prima dată în cei patruzeci de ani pe care-i trăise, 
Blood și-ar fi dorit să fie altcineva. 

— Și ce trebuie să facem? 

— Nu trebuie să mişti niciun deget, scutură Banish din cap. 

Blood privi într-o parte. Începu să audă mai tare ploaia care i 
se ciocnea de pălărie și răpăia în frunzișul copacilor. Se întoarse 
din nou către Banish. 

— De ce te-au părăsit soţia și fiica? întrebă. 

— Poftim? 

— Vreau să știu cu ce fel de om am de-a face. Nu știu despre 
tine decât ceea ce citesc în ziare. De ce te-au părăsit soţia și 
fiica? 

Privirea lui Banish deveni distantă, abătându-se de la Blood, 
de parcă ar fi însăilat un răspuns sau ar fi încercat să exprime 
lucruri care nu puteau fi cuprinse în cuvinte. 

— Le era frică de mine. 

Ar fi putut urma orice altă întrebare, dar Blood nu se simţea 
nici în stare, nici dornic să o pună. Și, oricum, niciunul dintre ei 
nu s-ar fi putut băga atunci în sufletul celuilalt fără a rupe o 
legătură care era și-așa destul de fragilă. Asta gustase Blood, pe 
munte. Puterea absolută și senzaţia prăpădului pe care aceasta 
îl putea stârni. 

Se auziră câteva strigăte, urmate de niște urlete, ridicându-se 
în sus ca niște flăcări din mulţimea dezorganizată care-și făcea 
veacul dincolo de pod. Apoi, brusc, chemările se sincronizară și 
căpătară forţă. Banish își concentră atenţia peste umărul lui 
Blood, privind grămada de oameni cu o consternare întunecată. 

— Ables, rosti. 

Blood se răsuci în loc. Umbrelele începeau să se risipească. 
Un șerif se apropia de ei, alergând vioi pe podul roșiatic. 

— Spune-le șerifilor să ia un Jeep și să mă culeagă în drum, 
rosti Banish din spatele lui Blood. 

Porni imediat. Blood puse hârtiile din nou sub haină, îl 
întâmpină pe șerif și-i transmise instrucțiunile, apoi se îndreptă 
către destinaţia lui iniţială. Bronco. Urcă și închise ușa, 
scoțându-și pălăria acoperită de plastic și scuturând-o pe 
podeaua din faţa scaunului din dreapta. Ploaia se lovea de 
acoperiș și de capotă. Blood întârzie o clipă, privind umbrelele 
pestrițe închizându-se și siluetele dispărând în mașini. Hainele 
de ploaie și hanoracele dispărură. 

Deschise fermoarul hainei și răsuci cheia de contact. Apăsă 
pe acceleraţie. Porni mașina pentru căldură, ca să dezaburească 
geamurile. Apoi îl lovi din nou gândul că Mellis era mort. 

Realitatea, evidenţa acestui fapt îl copleși. El ajutase la 
uciderea lui. Mellis încercase să-l omoare. Federalii erau 
probabil obișnuiți cu moartea, pentru că o întâlneau destul de 
des. Dar Blood nu fusese niciodată părtaș la așa ceva. Nu se 
simţise niciodată atât de rău sau atât de pătat. Stătea acolo și 
se întreba ce se va alege de el. 

Vârtejul de gânduri tot mai tulburi îi fu întrerupt de pârâitul 
radioului de la mașină. „Watson”, sâsâi aparatul. Blood 
recunoscu vocea din pădure. | se păru că n-o mai auzise de ani 
întregi. 


Cortul de comandă 


Banish se așeză la consolă, iar Coyle ceru să se facă liniște în 
cort. Banish puse mâna pe microfon și apăsă butonul. 

— Agent special Bob Watson, rosti. 

— Watson, rosti Ables. Ticălosule! 

— Domnule Ables? 

— Mi-aţi împușcat soția, nenorociţilor! 

Banish se holbă la radio. Când își ridică ochii, îl văzu pe Fagin 
în picioare, lângă el, cu o expresie severă și mestecând 
înjurături. Strânse mai tare în pumni microfonul. 

— Domnule Ables, rosti, cineva a ieșit din casă și s-au tras 
focuri de avertisment. N-a fost nicidecum intenţia noastră... 

— Sunteţi niște asasini, dar v-aţi ratat ţinta. 

— Cât de rău e rănită, domnule Ables? Poţi să-mi spui unde a 
fost împușcată? 

— Pari îngrijorat, Watson. 

Banish își umezi buzele și trase aer în piept, pentru a se 
calma. 

— Domnule Ables, ce-ar fi să ieși de-acolo chiar acum? Putem 
pune capăt chiar aici poveștii ăsteia, înainte să mai păţească 
cineva ceva. Soţia dumitale va primi imediat îngrijiri medicale. 

Urmă o tăcere scurtă, care însă nu-i scapă lui Banish. 

— Nu, răspunse Ables. 

— A ezitat, spuse Perkins, în spatele lui Banish, care ridică 
mâna pentru a-l face să tacă. 

— Domnule Ables, pot obţine o ambulanţă la ușa cabanei în 
treizeci de secunde. Avem aici personal medical specializat în 
urgențe și elicoptere echipate pentru a-ţi duce soţia la spitalul 
pe care îl vei alege. 

— Nu. 

— Atunci de ce n-o eliberezi, domnule Ables? Dă-i drumul. 

— S-o las în mâinile celor care au vrut s-o ucidă? Ale celor 
care i-au măcelărit fiica? Ascultă, Watson. Vreau bandaje. Mi s- 
au terminat. Fașă, dezinfectant, antiseptice și bandă adezivă. Și 
Percocet, ceva împotriva durerii. Și apă curată. Sau vreţi să vă 
murdăriți din nou mâinile de sânge? 

Banish își luă degetul de pe butonul microfonului. Fagin o 
pornise deja către ieșirea din cort. Nu era nevoie să i se spună 

unde să se ducă. Protestatarii de jos auzeau totul cuvânt cu 
cuvânt. 

Banish încercă să se concentreze. Era totuși o negociere ca 
oricare alta. Se întrebă ce și-ar fi dorit cel mai tare. 

— Domnule Ables, mai întâi de toate, pentru binele vostru, vă 
sfătuiesc pe dumneata și familia dumitale să nu mai ieșiţi sub 
niciun motiv din cabană, până nu veţi fi gata să puneţi definitiv 
capăt acestei situații. Acestea fiind zise, sunt cu totul de acord 
să-i asigur nevestei dumitale toate înlesnirile medicale de care 
are nevoie, și imediat. 

— Fără medici, răspunse Ables, doar ceea ce v-am cerut. 

— Orice dorești. Dar asta este o poveste cu dus și întors. 
Domnule Ables, știu că ești conștient de un lucru. Nu pot să-ți 
dau ceva pur și simplu, fără a-ţi cere nimic în schimb. 

Încă o scurtă tăcere. 

— Ticăloșilor. 

— Poate că printr-un schimb corect și echitabil am putea 
începe să ne recâștigăm încrederea unii în alţii. De ce nu-ți 
eliberezi una din fete? 

— Nu. 

— Pe cea mai mică, pe Esther. Sunt aici oameni care pot să 
aibă grijă de ea. Avem o soră medicală, hrană, jucării. 

— Nu. 

— Atunci pe băiatul tău, Amos. Bunicii lui sunt aici. 

— Nu veți dezbina niciodată această familie, răspunse Ables. 

Banish lăsă microreceptorul, luându-și o pauză cu de la sine 
putere. Aștepta în mod deliberat. În spatele lui, Perkins înghiţi 
și-și drese zgomotos glasul - zgomote ușoare, care vădeau 
nerăbdarea și îndoiala. Banish apăsă din nou pe butonul 
microreceptorului. 

— Telefonul, atunci, domnule Ables, rosti. Aș dori ca discuţiile 
noastre să devină particulare. În interesul siguranţei publice. 
Dacă-ţi dai cuvântul că ai să-l folosești pentru a comunica cu 
mine și ai să renunţi la canalul de transmisie... 

— Ți-am mai spus, Watson. Fără oameni la ușa mea. 

— Dacă-ţi dai cuvântul, domnule Ables. 

— Fără oameni la ușa mea! 

Banish încuviinţă din cap, satisfăcut. 

— Domnule Ables, cred că asta se poate aranja. 

Tara Nimănui 


Fagin luă un vehicul de teren și se sui el însuși la volan, 
urcând muntele. Drumul era curat și fusese terminat, dar la 
capăt îl blocau o grămadă de ambulanţe și mașini de pompieri, 
care nu se puteau degaja mai ales din cauza unui vehicul de 
luptă Bradley ce tocmai era descărcat de pe platforma unui 
camion. Singura mașină pe care Fagin nu știa de unde s-o ia era 
o dubă mică și albă, fără niciun fel de însemne, din care cobora 
o rampă de metal. In jurul dubei erau urme de pași și niște dâre 
imprimate în pământul moale. 

Fagin opri mașina și cobori în noroi. Ploaia se oprise după 
prânz, lăsând în urmă o umezeală apăsătoare care stârnise din 
nou gâzele alea nenorocite. Fagin parcurse drumul scurt care-l 
despărţea de Țara nimănui printre copacii din ce în ce mai deși, 
gonind muștele cu mâna. 

Acum nu se mai auzeau nici muzica, nici mesajele 
înregistrate. Numai vocile șoptite ale agenţilor din pădure. Fagin 
îi descoperi răspândiţi de-a lungul limitei Țării nimănui, ghemuiţi 
în spatele unor scuturi înalte, pliante, rezistente la gloanțe. 
Scuturile erau așezate ca paravanele în spatele cărora îţi 
schimbi hainele. Banish se ițţea de după unul din ele, privind 
printre copacii ciopârţiţi la cabana de care îi despărțeau cam 
treizeci de metri. 

Un robot înalt de vreo trei metri, compus dintr-un șasiu cu 
șase roţi tractoare, o șiră a spinării de metal și un braț tot 
metalic lung, cu gheare, făcea slalom printre copaci, către 
telefon. Lângă Banish, pe pământ, era o consolă pentru 
comandă de la distanţă, la care se afla un agent palid, cu părul 
negru, tuns regulamentar. Un monitor înfățișa o imagine luată 
de camera de luat vederi a mașinăriei. 

— Ce mă-sa-i asta? întrebă Fagin, deși știa foarte bine. Ca 
orice om practic, avea o aversiune nativă faţă de tehnică. 

Banish nu-i răspunse. Voia să știe ce se întâmpla jos, la pod. 

— Am confiscat niște pistoale și niște puști, pe urmă am dat 
peste o chestie grozavă. O ascunzătoare plină cu explozive 
plastice și cartoane de ouă cu grenade. Suveniruri din junglă. 

Banish se întoarse către el. 

— Veterani? 

— O contraofensivă. Plănuiau să ne ia echipamentul de 
comunicaţii pe microunde. Își închipuie că încă un frate de-al lor 
e făcut praf de guvern. Am fost al dracului de băftos de data 
asta, practic am nimerit ca musca-n lapte. In total, șaisprezece 
arestări. Dar asta-nseamnă că de-acum trebuie să fim cu ochii 
cât cepele. 

— Puneţi santinele la generatoare, spuse Banish. Dacă are loc 
un atac sunt primele vizate. 

Fagin încuviinţă din cap. 

— S-a făcut deja, rosti. 

În spatele scutului era prea mare înghesuială, așa că păși în 
afară, rămânând să privească cu braţele încrucișate. Pe pământ 
zăceau crengi rupte. Pădurea era ciopărţită, iar prin zgărieturile 
care brăzdau scoarţa copacilor se arăta lemnul de culoarea 
fildeșului sau alb-verzui. Fusese o adevărată demonstraţie de 
artilerie. 

Acum, robotul avea în gheare cutia cu telefonul și bâzâia 
îndreptându-se către cabană. La baza lui erau prinse cu chingi 
două conteinere. 

— l-ai dat tot ce ţi-a cerut? întrebă Fagin. 

— Mai puţin calmantele. Ar putea fi fatale dacă sunt 
administrate neatent. N-a cerut sânge sau plasmă, așa că poate 
nu este atât de serios. 

— Și apă? 

— Curată, răspunse Banish. 

— Nu puteaţi s-o amestecați cu ceva? 

— E riscant. Unui copil i-ar putea fi fatală. 

Robotul se opri la ușa din faţă, îndreptându-și cu ajutorul 
mecanismelor hidraulice șira spinării, în timp ce își lungea 
brațul. 

— Puțin mai aproape, îi spuse Banish agentului celui palid, 
aflat la consola de comandă. 

Fagin privi robotul mișcându-se înainte și înapoi, pentru a 
ajunge în poziţia ideală. 

— Sper că n-o să-ţi sechestreze și robotul. 

— Nu prea aproape, îi spuse Banish agentului. 

Fagin rânji fugar. Birocraţi, cu jucăriile lor cu tot. Se duse la 
monitorul alb-negru, în care privi cum robotul își așază darurile 
pe o stivă de bușteni îngrămădiţi sub o fereastră acoperită cu 
scânduri, apoi se retrage încet. Așteptau cu toţii. Fagin privea 

din ce în ce mai nerăbdător. Banish trimise pe cineva jos, să-i 
aducă megafonul. Apoi scândurile se mișcară, dând la iveală o 
deschidere de câţiva centimetri. Apăru un braţ gol de bărbat. 
Braţul înhaţă trusa de prim-ajutor, apoi bidonul cu apă și, în cele 
din urmă, telefonul. După care scândurile închiseră la loc 
deschizătura. 

Agentul cel palid dădu afară aerul din piept îndelung, cu 
zgomot. Din câte văzuse Fagin, în echipele pentru atentate cu 
bombe sau de dezamorsare a crizelor, tipii ăștia care ghidonau 
roboţi erau toți niște ciudaţi. Vorbeau singuri în timp ce-și 
făceau treaba, își alintau mașinăriile cu tot felul de nume ca 
Buddy sau Hal. Niște ventrilogi fără angajament. Agentul cel 
palid mormăia pentru sine în timp ce mișca manetele în sus și-n 
jos pentru a readuce robotul de unde plecase. 

Banish privi din nou pe deasupra scutului, așteptându-se 
probabil să apară vreo problemă. După tot valsul acela înainte 
și-napoi, schimbul propriu-zis fusese floare la ureche. Se 
stabilise în fine o legătură sigură, dar la un preţ al naibii de 
mare. 

Fagin se îndepărtă de paravan, privindu-l pe Buddy-Robotul 
cum se întoarce acasă prin pădurea ciopârțită. 

— Porcăria aia de telefon ar fi trebuit aranjat, rosti. 

Banish goni cu mâna un ţânţțar. 

— Nicio grijă. 


Vehiculul de sunet 


Banish dădu la o parte ușa glisantă. Sunetistul era la consola 
lui, iar cifrele și rolele de bandă de pe pereţi se mișcau mereu. 

— Ceva nou? întrebă Banish. 

Sunetistul basculă un comutator și în difuzoare se auzi un 
zgomot de gol. Câteva pocnete abia auzite, ecouri reflectate în 
pereţi, pași de oameni deplasându-se. 

— Mai ales zgomot de mers. Mai multe persoane. O discuţie 
despre bandaje. Dar nu foarte clară. Probabil că au lăsat 
telefonul în faţă și s-au dus într-una din camerele din spate, 
poate în bucătărie. 

— Am pătruns înăuntru, spuse Banish. 

Era singurul lucru care conta. 

— Vrei să-l sun? 

Telefonul trebuia să zăngăne de două ori, brusc, ca o sonerie 
de bicicletă, cât mai diferit posibil de o zbârnâială prelungă sau 
de un număr de bip-uri, de orice alt sunet pe care l-ar fi putut 
scoate o bombă. Așa era conceput telefonul pentru negocieri de 
ostatici. În majoritatea situaţiilor era pasat deţinătorilor printr-o 
ușă sau printr-o fereastră. Or se știa că aceștia erau paranoici 
sau dădeau dovadă de o vigilenţă excesivă. 

— Nu, răspunse Banish, lăsându-se pe celălalt scaun. Stăm și 
așteptăm. Să ne sune el. 


e Luni, 9 august 


Vehiculul de sunet 


Banish se lăsase pe spate în scaunul rotitor, care se putea și 
legăna, în lumina calmă a monitoarelor din dubă, obosit, dar 
fără să picotească. Auzea respiraţia profundă, regulată a 
sunetistului, care cu mai bine de două ore în urmă își pusese 
capul jos pe consolă pentru a se odihni un moment. Banish își 
dădu seama că încă nu știa cum îl cheamă. IlI lăsă să doarmă, 
dorindu-și să fi putut face același lucru. Stătea în obscuritatea 
bâzâitoare cu brațele încrucişate deasupra  mantalei 
împrumutate pe care o purta, deoarece în cele din urmă se 
făcuse totuși frig. Tabla dubei transmitea temperatura joasă a 
nopţii. Banish urmarea aburii care îi ieșeau din gură, risipindu- 
se. 

Nu dormise deloc. Din când în când, casetofonul activat de 
zgomote scotea un clic, iar rolele începeau să i se rotească 
încet. Nimic inteligibil nu se auzea însă din cabană: zgomote 
stinghere, foșnete și rar câte un glas îndepărtat, indistinct. Se 
uita pe monitoare. În lipsa luminii diurne, imaginile alb-negru 
erau cețoase, ca niște negative fotografice. Acum, când începea 
să se facă ziuă, cadrele cu cabana, drumul gol, baza de 
operațiuni, podul, toate începeau să se distingă clar, de parcă 
aparatele ar fi fost reglate. 

— Watson? 

Sunetistul zvăcni, trezindu-se brusc și zăngănindu-și căștile de 
consolă. Se îndreptă și privi în jur. 

— lertaţi-mă, rosti, întinzând mâna după receptor. 

Banish dădu din cap, făcându-l să înțeleagă că totul era în 
regulă. Își luă și el receptorul, unul cu cască, și și-l puse, 
ajustându-i confortabil pernița deasupra unei urechi și braţul 
deasupra celeilalte. Rolele benzii începuseră să se rotească din 
nou. 

— Watson? _ 

Răbdare. Stăpânire de sine. Işi pierduse toată noaptea 
așteptând acest moment. Își drese glasul și își fixă microfonul 

sub bărbie. Apăsă pe butonul cu care se închideau difuzoarele 
dubei. 

— Domnule Ables? Cum se mai simte soţia dumitale? 

Vocea lui Ables părea tensionată. 

— Acum e bine. 

— Avem o ambulanţă și doi medici, doar la douăzeci și cinci 
de metri de cabana dumitale. Dacă te uiţi pe fereastră, poţi să-i 
vezi. 

— Se simte bine, repetă Ables. 

— Poţi să-mi spui unde a fost rănită? 

— La braţ. 

Banish dădu din cap, prinzând curaj. Dacă era vorba de braţ, 
Ables, cu serviciul lui militar, putea avea grijă de ea zile întregi, 
la nevoie. 

— Te-aș ruga să mi-o dai la telefon... 

— Dar și-a pierdut vocea din cauza cancerului, răspunse 
Ables. Pariez că-ţi închipui că știi foarte multe despre noi. Că ai 
dosare, declaraţii și tot restul. Probabil că ești psiholog, sau 
psihiatru, sau așa ceva. 

— Nu sunt, răspunse Banish. Domnule Ables, te-ai mai gândit 
la ideea de a ieși? 

— Niciodată. 

— Dar copiii, domnule Ables? Sunt prea mici ca să treacă prin 
asta. Gândește-te la efectele pe care le are asupra lor 
încercarea la care sunt supuși. 

— Ți-am mai zis, Watson: nu-mi spune tu mie ce să fac cu 
familia mea. Nu vorbi cu mine ca și cum m-ai cunoaște. Dacă 
vreți să le faceți un bine copiilor mei, atunci plecaţi. Pentru că 
avem mai multă răbdare și tărie decât voi. Copiii mei sunt niște 
luptători, așa au fost crescuţi. Sunt tari, mai tari decât oricare 
om pe care-l aveţi după copacii aia. 

— S-ar putea sa ai dreptate în privința asta, domnule Ables. 
Și, crede-mă, nimeni nu vrea să te învețe cum ar trebui sau nu 
ar trebui să-ţi crești fetele și băiatul. Dar sunt totuși copii, 
domnule Ables. Minori, cu toții. lar situaţia de aici e pentru 
oameni mari. 

— N-ai înţeles, Watson, nu-i așa? Copiii mei vorsă se afle aici. 
Suntem cu toţii o familie. Nu și-ar dori să se afle nicăieri 
altundeva. 

— Ba înţeleg, domnule Ables. Înţeleg cât de strâns legaţi 
sunteți dumneata și familia dumitale. Sunt convins că mulți 
oameni și-ar dori să fie atât de apropiaţi. Tocmai de asta îţi spun 
ceea ce îți spun. Domnule Ables, trebuie să știi că nu aveţi cum 
să ieșiţi de acolo. Sunteţi cu totul încercuiți. Tot muntele e izolat 
de restul lumii. Noi putem să stăm aici și să vă așteptăm o 
veșnicie, iar voi puteţi sta acolo o altă veșnicie. Dar, trăgând 
linie și adunând, nu puteţi scăpa. Nu aveţi unde fugi. În orice 
caz, te afli deja în custodia poliţiei. Și ţi s-au adus acuzații 
serioase. lar soţia dumitale, prin faptul că rămâne alături de 
dumneata în situaţia de față, a devenit complice. 

— Mă ameninţi, Watson? 

_ — Nu, domnule Ables, scutură din cap Banish. Nu te ameninț. 
incerc să fiu sincer cu dumneata. Îţi dau toate informaţiile pe 
care ţi le pot da, pentru ca să iei o decizie în cunoștința de 
cauză. Dacă oamenii noștri trebuie să intre peste tine și să te 
evacueze cu forța, atunci atât dumneata, cât și soția dumitale 
veţi fi arestaţi și din asta vor rezulta alte acuzaţii. Dacă, mai 
departe, ești găsit vinovat de un tribunal, atunci copiii dumitale, 
ca minori, vor intra probabil în atenţia Departamentului pentru 
Servicii Sociale al statului. 

— Copiii mei vor ajunge la bunicii lor. 

— Bunicii ar putea cere să li se dea în custodie, răspunse 
Banish, dând din cap. Același lucru l-ar putea cere și familia 
Newland și Mellis. Dar pentru asta trebuie să-și dea avizul niște 
experți, niște psihologi. Probabil, aceștia vor declara la tribunal 
că deja copiii au suferit destul, numai de pe urma situaţiei în 
care ne aflăm acum. Băânuiesc că vor recomanda tratamente 
sub supraveghere atentă. 

— Ticăloșilor... 

Ables își înghiţi imediat mânia. 

— Sigur, continuă Banish, există o șansă ca una din rudele 
dumitale să obţină custodia, domnule Ables. Dar, cel mai 
probabil, decizia tribunalului va fi că modul optim de a 
supraveghea copiii va fi să fie ţinuţi departe de familie pe timpul 
refacerii. 

— Ticăloșilor, rosti Ables sacadat. Ticăloșilor! De asta se 
ocupă guvernul vostru! Inscenează tot felul de acuzaţii la adresa 
oamenilor, dezbină familiile. N-ai să ajungi să mă arestezi, 
Watson... 

— Dacă oamenii noștri sunt obligaţi să pătrundă cu forța în 
casa dumitale, copiii îţi vor fi probabil luaţi. Nu vreau decât să 
știi acest lucru. Vor fi dați în îngrijirea unor cămine - dintre care 
cele mai multe sunt conduse de oameni de ispravă, familiști - și 
apoi, în funcţie de durata pedepsei dumitale și a soției dumitale 
și de rezultatul audierii bunicilor, cei mai mici dintre ei vor fi 
adoptați. 

Ables lăsă să-i scape un sunet mânios, gâtuit. 

— Așa, deci! Acum guvernul federal își arată colții de-a bine- 
lea! Puneţi mâna pe Ables cu orice preţ! Puneţi-i în cârcă 
acuzaţii false! Omorâţi-i fiica! Împușcaţi-i nevasta! Destrămaţi-i 
familia! În schimb, negrii și traficanţii de droguri de la colţul 
străzii pot să-și vadă de treaba lor. Homosexualii n-au decât să 
se călărească prin toate fundăturile. Și mai zici că nu e niciun fel 
de conspirație la mijloc, Watson. Să te aud că-mi zici asta. 

— Nu știu ce vrei să spui, domnule Ables. 

—Fă-mă să cred că nu am fost selecționat pentru 
exterminare de consiliul executiv din Washington. Că nu există 
niciun fel de listă cu numele meu în cap - vorbea din ce în ce 
mai tare - de ce mă vânează, Watson? Pentru că spun adevărul. 
Pentru că știu ce se întâmplă de fapt aici. 

— Nu știu la ce te referi, domnule Ables. Eu nu fac decât să te 
pun în gardă asupra consecinţelor... 

— Ei sunt carnea, iar eu viermele, da? Așa este. Atât de tare 
mă vor! 

Urmă o pauză lungă, în timpul căreia Banish rămase perfect 
nemișcat. Un „la dracu'” plin de furie sfâșie tăcerea, după care 
se auziră câteva respiraţii apăsate. 

— Watson! 

— Sunt aici, răspunse Banish. 

— Spune-mi atunci - „Ticăloșilor!”, șușoti cineva lângă Ables - 
spune-mi ce se va întâmpla cu soţia și copiii mei... dacă mă 
predau. 

Banish își ridică ochii de la consolă. Lângă el, fața sunetistului 
se laţi într-un zâmbet mare, triumfător. 


Cortul de comandă 


Şedinţa avea loc lângă diagrama-perete de sticlă în jurul orei 
nouă, în dimineaţa următoare, despre care Brian nu mai știa a 
cărei zile este. Polițistul lucra la centrala telefonică, făcând în 
același timp douăzeci de alte lucruri, muncile cele mai de jos, ca 
plimbatul hărtiilor și altele asemenea. Pentru că Brian era 
băiatul la toate, la fel ca la staţia de poliţie. În tot acest timp, 
încerca să fie cât mai atent la întrunire. Faptul că se ţinea în cort 
și nu în biroul agentului Banish arata că lucrurile mergeau mult 
mai bine. Brian își dădea seama de asta și după zorul agenților, 
care simțeau cota generală a moralului cum nu se poate mai 
bine. Aveau acum mai multă siguranţă în voce, mai multă 
hotărâre în mișcări, pasul mai vioi. 

Nu știuse în ce s-a băgat. Făcea la fel de multă treabă ca toţi 
ceilalți din cortul de comandă, deși la un nivel mai coborât, și nu 
apuca să doarmă mai mult decât ei. Cu toţii erau alergaţi și 
solicitați într-o asemenea măsură încât Brian îţi dădea seama că 
ori intră imediat în ritmul lor, ori este călcat în picioare. Din 
fericire, ţinea pasul. Acum se afla în cercul interior. Alerga în 
lungul și-n latul platoului cu câte o treabă legată de noua lui 
misiune, vedea pe cineva lâncezind la bucătărie sau în preajma 
rulotelor și se întreba cum de poate acel cineva să facă așa 
ceva. Nu înţelegea cum de nu se mișcă cu aceeași viteză ca el, 
de ce nu se agită cu toţii. Principala răspundere a lui Brian erau 
liniile telefonice externe, așa că încerca să găsească un răgaz 
pentru a strecura o convorbire cu Leslie, dar până acum nu 
apucase s-o sune. Nu avusese niciun răgaz. Nu se oprea deloc. 

Mai întâi, agentul Banish puse banda cu negocierile pentru 
șeriful Fagin, agentul Perkins, agentul Coyle, agenţii din Echipa 
de Salvare a Ostaticilor și toţi ceilalţi care se mai aflau prin 
preajmă. Brian nu reuși să audă mai nimic din convorbire. 

— Repetaţi ordinul, spuse apoi agentul Banish. Copiii să fie 
primiţi cu braţele deschise. Nu trageţi. Dacă se deschide o ușă, 
s-ar putea să fie ei, care ies. Lăsaţi lucrurile să curgă. 

Cuvintele păreau adresate mai ales agenţilor din Echipa de 
Salvare a Ostaticilor. Brian contribuise la reorganizarea rulotei 
disponibile, pentru cazarea acestora. 

— Perkins, continuă agentul Banish, formează o echipă de 
arestare și spune-le să fie gata să-l ia oricând pe Ables în 
custodie. Am să redactez un comunicat de presă în care voi zice 

că am început negocierile și că prevedem că totul se va termina 
repede. 

Bineînţeles, șeriful Fagin - care, spuneau bâărfitorii, avea să fie 
eliberat din funcţiile deţinute pe munte, după venirea Echipei de 
Salvare a Ostaticilor - îl contrazise pe agentul Banish. 

— Pe dracu’! N-o să se predea niciodată. 

Agentul Banish îl privi pe șeriful Fagin, aceeași arsură cenușie 
întunecându-i jumătate de faţă. 

— Îl am în buzunar, rosti încrezător. 

— Dar eu știu foarte bine ce-i poate pielea, răspunse Fagin. E 
un târâie-brâu, o cutră. Aţi uitat ce-a vrut să ne facă? Asta nu 
iese din cutie fără luptă. Nu-i place deloc să piardă, mama lui! 

După felul în care agentul Banish se uita la șeriful Fagin și 
cântărea spusele acestuia, Brian își dădu seama că discuţia 
liniștitoare de aici era la fel de serioasă ca și discuţiile de la 
staţia de poliţie. Chiar așa, distrat cum era, se putu convinge că 
șeriful Fagin va rămâne în linia întâi. Era unul din puţinii pe care 
părea să-i asculte agentul Banish. Spre deosebire de Perkins, 
care excela în a descoperi ceea ce era evident și pe care agenții 
din cortul de comandă îl respectau tot atât cât ar fi respectat un 
suplinitor de liceu. 

— Nu-i stă în fire, sunt de acord cu asta, rosti agentul Banish. 
Dar e la degetul nostru mic. Suntem trei sute de crescători de 
albine, care au grijă de o singură albină. Nu are cum să fugă, 
chiar dacă-și închipuie că poate s-o facă. Așa că n-avem decât 
să-l lăsăm să fiarbă și să se perpelească. Să-și dea arama pe 
față. Am ajuns în casa lui, în capul lui. 


Baza de operațiuni 


Banish era sătul de cafeaua acră, dar raţia de suc de fructe 
din acea dimineaţă se terminase deja. Luă o cafea neagră și se 
întoarse spre Fagin care se apropia. 

— Fii atent la ce-ţi spun că n-o să-ţi spun de două ori, începu 
Fagin, vârându-se în el când rămaseră singuri. Știm unde e 
telefonul. Știm când Ables vorbește la el. Mă doare-n cot cine 
culege laurii, eu sau Echipa de Salvare a Ostaticilor. Lovit în cap, 
prin fereastră. O treabă curată. Ne repezim înăuntru cu grenade 

paralizante, scurt pe doi. Toată chestia durează mai mult de 
douăzeci de secunde, de când am intrat până ieșim cu ei. 

Banish scutură din cap. Se gândise deja la scenarii similare. 

— Dacă-mi garantezi - dacă-mi garantezi - că soţia lui, 
doamna Mellis și copiii n-au să pățească nimic, poate mă poți 
convinge să-l sacrific. Dar n-ai niciun fel de garanţie, așa că n- 
am să-l sacrific. În plus, numai de asta n-avem nevoie acum. Are 
să iasă. Singura problemă e când. 

Ochii lui Fagin luceau albi pe faţa încrâncenată, cafeniu- 
închis. 

— Treaba ta, rosti pe un ton sever. 

Apoi căpătă din nou acel aer distrat, pentru că auzea ceva în 
casca din ureche. Ridică ochii și privi în jur, cu o expresie care 
arăta că mesajul nu era important. 

— Vine Bulache, rosti. 

Șeriful Blood se apropie tăcut ca de obicei, neuitându-se nici 
la Banish, nici la Fagin, dar îndreptându-se direct către ei. 

— Se întâmplă niște lucruri jos, îl anunţă pe Banish când 
ajunse. Niște lucruri pe care cred că ar trebui să le povestesc, 
dacă nu le știți deja. 

— Ce anume? întrebă Banish. 

— E un fel de eveniment prin împrejurimi. Poliţia statului face 
ore suplimentare pentru treaba asta. 

— Și care treabă ar putea fi mai importantă decât cea de-aici? 

— Păi... începu Blood. 

Banish își dădu seama că indianul era, în mod curios, 
stânjenit. 

— La Little Elk, diseară - Blood dădu din cap, apoi rosti pe 
șleau: Are să fie o minune, se zice. 

Banish își dădu seama că Fagin ezită și se grăbi să i-o ia 
înainte. 

— Ce fel de minune? întrebă. 

— Chiar o minune religioasă, dădu din cap Blood. 

— Poftim de vezi, spuse Fagin. 

— lisus Hristos, explică Blood, sau lehova, dacă preferi, are să 
se arate la o biserică din Little Elk diseară, pe la miezul nopții. Il 
așteaptă vreo douăzeci de mii de inși. Vestea se răspândește 
repede când e vorba de așa ceva, vin oameni de peste tot. 
Poliţia statului trebuie să asigure fluenţa traficului. 

Banish îl privi pe indian. 


— Douăzeci de mii, rosti. 

— Peste, încuviinţă din cap Blood. 

Banish rămase tăcut o clipă. Fagin îi studia pe amândoi. 

— E o chestie, rosti Fagin, pe planeta de unde vin eu, o 
chestie numită televiziune. Cu ea își pierd timpul oamenii seara. 
De obicei, majoritatea sunt al dracului de liniștiți când se uită la 
ea. 

— Vrei să spui că toți cei de jos, tot mitingul, s-a evaporat? îl 
întrebă Banish pe Blood. Așa, pocnind din degete? 

— Au mai rămas vreo treizeci, dădu din nou din cap șeriful. 
Oarecum reprezentativi pentru sutele care au fost. E liniște și 
pace. 

Fagin se uita de la unul la altul. 

— Ce idioţenie, rosti și apoi se îndepărtă. 

Blood se întoarse cu totul spre Banish. 

— De unde știi de morile acelea neexplicate? 

Banish își aţinti privirea asupra lui. 

— În prima zi, continuă Blood. Ziceai că cei mai mulţi dintre ei 
sunt indieni. 

Banish îi urmărea ochii. 

— Indienii sunt singura minoritate din aceste locuri. 

— Și asta ce-nseamnă? 

— Că voi credeţi că morţile sunt legate. 

Blood nu se lăsă intimidat, ci rămase uitându-se la Banish, cu 
ochi și mai strălucitori. 

— Patru din cele șase morţi erau omucideri cu fugă de la locul 
faptei. 

— Pe care șeful poliţiei, Moody, le numește „încurcături cu 
indieni beţivi”. Motiv pentru care ai chemat FBl-ul aici imediat. 
Te gândești că s-ar putea să ai nevoie de ajutor. 

Banish își dăduse seama că Blood își aduna curajul. 

— Ziarele au dreptate, rosti el. Ești un om periculos. 

Aici e ceva. Ceva pe fața indianului. Banish își descoperi 
paharul de cafea în mână și îl zvârli într-un coș din apropiere. 

— Am câteva minute libere, cât mă schimb, spuse. Ce-ar fi să- 
mi dai detaliile? 

Blood încuviinţă din cap și îl urmă de-a curmezișul platoului. 


Rulota 

Blood se îndreptă către pat și rămase în picioare lângă el. 
Banish închise ușa rulotei și se duse la valiza care era așezată 
pe masă. Blood se uită la locul unde atârnase oglinda, dar văzu 
doar un dreptunghi mai întunecat decât restul peretelui. 

Se tot gândea de unde să înceapă. Era important. 

— Primele două morți s-au petrecut înainte ca eu să fiu ales. 
Un indian în vârstă de șaizeci și opt de ani a fost găsit mort pe 
un drum de țară, după ce participase la o ceremonie magică la 
Crater, și pe urmă a apărut un cadavru plutind pe Shoot River. 
Un băiat de șaisprezece ani, care dispăruse de câteva luni. 
Cadavrul era într-un stadiu destul de avansat de descompunere. 
Nu mai rămăsese mare lucru din el. 

Banish era cu spatele la el și scotocea prin haine. 

— Și cum e Shoot River? 

— Mare și iute. Poate deveni periculos, în anumite anotimpuri. 
Trece chiar prin Huddleston. S-au mai înecat câţiva în el, mai 
demult. 

Banish scoase o pereche de pantaloni cu centura gata pusă. 

— Mai bine spune-mi despre morţile despre care ai mai multe 
informații. 

— Da, dădu din cap Blood. 

Trebuia să prezinte clar cazurile. 

— Ultimele două. S-au întâmplat după ce eu și alţii am mirosit 
ceva necurat. Ei - indienii de prin locurile astea - începuseră să 
vorbească. Speculaţii cu privire la un ucigaș în serie, care ucide 
indieni. 

— Tâmpenii, rosti Banish, scoțând o cămașă. 

Blood încuviinţă din cap. 

— Aiureli. Le-am zis că nu așa lucrează un ucigaș în serie, dar 
erau speriaţi și basta. Penultimul a fost un bărbat de douăzeci și 
doi de ani, Kowes, o generaţie târzie Shoshoni. A dispărut, și 
după opt zile a fost găsit în apă mică - tot în Shoot River. Ultima 
dată fusese văzut la o petrecere, lângă Huddleston Center. A 
plecat târziu și se îndrepta spre casă, cu mașina, când și-a prins 
o roată în șinele de cale ferată de lângă ferma de cartofi a lui 
Potter. Cam asta e tot ce știm în mod sigur. Mai departe, 
presupunerile oficiale sunt că fiindu-i teamă să fie prins beat la 
volan, și-a abandonat mașina chiar pe linie și a luat-o pe jos 
către râu, care se află la o milă de calea ferată. Băiatul era 
voinic și și-o fi închipuit că poate să traverseze Shoot River înot 

și apoi să se ducă acasă. Chipurile, a încercat s-o ia pe 
scurtătură. 

— Și alcoolemia? 

— Zero virgulă șaptesprezece. Avea ceva la bord. 

— Dar cunoscuţii zic că era prea deștept ca să se-apuce să 
traverseze râul înot, beat sau treaz. 

Blood încuviinţă din cap. 

— Părinţii spun că a fost împins cu forța în apă. 

Banish își scoase portofelul din buzunarul de la spate și îl 
aruncă pe pat, unde căzu deschis. Apoi intră în baie, cu hainele 
curate în mână. 

— Spune, rosti, dând colţul. 

Blood își drese glasul, nedeprins să vorbească atât de mult o 
dată. Voia să fie sigur că nu va uita nimic. 

— Ceva mai mult se știe despre ultimul. Un băiat de 
șaptesprezece ani, Darkin. Ultima oară a fost văzut într-una din 
bombele din Huddleston. Bunker-ul, se numește, o clădire mică 
și cenușie aflată la o oarecare distanţă de șosea. Avea câteva 
svastici pictate pe peretele din spate. Au dat cu vopsea pe 
deasupra, după aceea. 

— Barul de unde a fost ridicat Ables, rosti Banish din baie, a 
cărei ușă rămăsese deschisă. Ce dracu' căuta un indian într-un 
asemenea loc? 

Blood privea la portofelul de piele maro de pe pat. Era uzat și 
cu un model auriu șters. Șeriful văzu ieșind dintr-unul din 
compartimentele mai adânci o fotografie. Făcu un pas către pat, 
cu un ochi la ușa băii. 

— Nu se știe. Poate că se întâlnea cu alţii - doar numărul dă 
puterea. Poate că aștepta o fată. In orice caz, a venit singur, cu 
taxiul, după miezul noptii, și a rămas mai puţin de o oră. Cei doi 
oameni de la ușă zic că l-au văzut părăsind localul în jur de ora 
unu, unu și jumătate, tot singur. E acolo un drum de fermă, 
asfaltat dar neluminat, principala șosea din sudul orașului. Un 
motociclist a trecut peste cadavru, la vreo jumătate de milă de 
Bunker. Asta s-a întâmplat puţin după ora două. 

— Și cum arătau tipii de la ușă? 

— Rași în cap, cu bretele și cizme negre. 

— Aceștia au plasat în timp plecarea indianului. Ultimii care l- 
au văzut în viaţă. 

— Nu mai avem nicio altă mărturie. Încercăm și acum să dăm 
de unul dintre proprietarii barului. 

— Mai departe, spuse Banish. 

Blood se uită din nou la ușa băii. 

— În primul rând, rosti, întinzându-se și punând mâna pe 
portofel, de ce-ar fi vrut să plece acasă pe jos, patru mile, la ora 
aceea din noapte? 

Scoase aproape de tot fotografia. 

— Era pe la jumătatea lui februarie, continuă, douăsprezece 
grade afară. l-a spus taximetristului care l-a adus că are nevoie 
de o cursă înapoi, mai târziu. N-a mai apucat să sune. 

Blood întârzie o clipă cu privirea pe fotografia cât o jumătate 
de carte poștală. Aceasta înfățișa un Banish mai dichisit, mai 
tras la față și cu zece ani mai tânăr, într-un costum de coloare 
închisă și cu cravată lată. Își ţinea mâna pe un scaun pe care 
stătea soția lui, al cărei păr castaniu era lung și lins. Ea purta 
fustă și ciorapi cuminţi, și lângă umărul ei, zâmbind cu toată 
gura, era fiica lor, o fată brunetă ce nu avea mai mult de zece 
sau doisprezece ani. 

— În buzunar avea nouă dolari, reluă Blood, împingând 
repede fotografia în compartimentul ei și așeză portofelul, 
deschis, pe pat. Mai mult decât suficient pentru o cursă cu 
taxiul. Procurorul pentru cazuri de decese suspecte a dat drept 
cauză oficială a morţii un traumatism cranio-cerebral, pur și 
simplu, fără alte menţiuni! L-am rugat să se gândească mai bine 
la toată treaba, pentru că mie mi se părea cusută cu aţă albă, 
iar el mi-a venit cu o fractură craniană și alte câteva vătămări ce 
miroseau grozav a omucidere cu fugă de la locul faptei. 

Banish nu răspunse imediat, iar Blood se îndepărtă cu un pas 
de pat. 

— De care parte a drumului a fost găsit? 

— Chiar pe mijloc, era o șosea asfaltată cu două sensuri. 
Întins lat, chiar pe linia continuă. 

— Alcoolemia? 

— Zero virgulă o sută douăzeci și cinci. 

Din nou, tăcere. 

— Cum arăta cadavrul? 

— Brian Kearney a ajuns primul acolo, în dimineața aceea. 
Zicea că a avut senzaţia limpede - primul lucru la care s-a 
gândit - că puștiul murise în altă parte. Cadavrul arăta de parcă 

ar fi fost mutat. ÎI știi pe Brian. E un boboc, îl ia gura pe dinainte 
din când în când. Așa că m-am apucat să verific dacă e așa - 
Blood începu să își dezdoaie câte un deget, pe măsură ce 
enumera - niciun fel de resturi de la o mașină pe drum. Nicio 
urmă de frână, niciun fragment de sticlă. Niciunul din drumurile 
care duc la șosea nu e pavat, dar pe linia de mijloc nu era niciun 
fel de urmă de noroi, pe o distanţă de douăzeci de metri. Și mai 
e ceva. Când a fost găsit, băiatul avea două tricouri sub jachetă, 
ambele suflecate până-n subsuori, și spatele zgâriat. Ca și cum 
ar fi fost târât acolo. Unii ziceau că l-ar fi putut târî mașina, dar 
dacă era așa ar fi avut spatele făcut bucăţi, pe asfaltul acela. Și 
a doua zi, Brian vine la mine pe furiș și-mi spune că Moody i-a 
zis s-o lase mai moale. Povestea cu tricourile n-a fost cuprinsă 
deloc în raportul oficial. 

Blood auzi un robinet curgând, apoi închizându-se. 

— Primul, Kowes, rosti Banish, lipsea de opt zile. Dar mașina 
lui? 

— A fost găsită a doua zi pe șine și au ridicat-o, considerând-o 
vehicul abandonat. 

— Părinţii n-au fost înștiinţaţi? 

— Era înregistrată pe numele băiatului. L-am dus eu însumi pe 
tată s-o recupereze la o săptămână după ce corpul a apărut la 
suprafață și a găsit-o ascunsă după alte câteva, în curtea de 
vechituri. Pe podea, în faţă, era un portofel gol. Conţinutul, 
răspândit pe scaunul din faţă, pe bord și pe podea. Mai erau 
niște haine. Niște liste de cumpărături și cotoare de cecuri. 

— lar părinţii se jură că era un copil foarte ordonat. 

Blood încuviinţă din cap, mișcându-se puţin din loc. 

— Și ceea ce era acolo sunt dovezi pierdute, pentru că mai 
târziu a apărut o domnişoară care a susţinut că se afla cu Kowes 
în mașină, în noaptea în care acesta a murit. Povestea ei e: 
băiatul credea că e urmărit, motiv pentru care s-a pierdut puțin 
și și-a blocat roata. Zicea că a oprit și i-a cerut să coboare din 
mașină și să se ascundă, pentru că ea nu e indiancă. De unde se 
afla, în câmpul cu cartofi, zice că a auzit încă o ușă de mașină 
trântindu-se și voci. 

Banish dădu din cap. 

— Bine, atunci... 

— Problema e că și-a schimbat depoziţia, destul de mult și nu 
numai o dată. lar acum s-a mutat din oraș și n-am nici cea mai 
mică idee unde ar putea fi. 

— Deci la staţie, la Moody, s-a știut și de mașină, și de 
persoana dispărută, dar nimeni n-a făcut legătura? 

— Exact. Moody a zis că n-a făcut legătura fiindcă trupul a 
fost găsit în râu, adică în extravilan, sub jurisdicția mea, iar 
mașina, pe șine, în parohia lui. Dar mie mi se pare cusută cu aţă 
albă - Blood își dădea seama de asprimea din propriul glas - cu 
aţă albă. 

Banish apăru din baie, dând colţul, cu nasturii de la cămașă 
încă neîncheiaţi și pantalonii pe jumătate deschişi, dar trași pe 
el. Chiar sub stomac, Blood văzu o cicatrice închisă la culoare, 
de mărimea unui dolar de argint. In pielea albă se decupa o 
zonă roz, înconjurată de picăţele de aceeași culoare. Șeriful își 
ridică imediat ochii la faţa lui Banish, pentru ca acesta să nu 
observe la ce se uita. 

Banish își aruncă hainele murdare pe pat. 

— Nu e Moody, rosti. Sunt sigur că ai căutat deja o legătură 
între victime, în afară de sex și rasă, și dacă nu e niciuna, nu e 
el. E doar o impresie de care ar putea profita cineva. Nu așa 
arată o treabă pusă la cale de poliţie. Mai probabil, Moody nu 
face decât să închidă ochii sau, ceea ce e mai rău, nu-i pasă. Ce 
înseamnă câţiva indieni beţi pentru el? Doi înecaţi și niște 
accidente de circulaţie. Și tot asta vor spune și alţii. Dacă vrei ca 
FBl-ul să se implice în treaba asta, atunci nu-ți ajunge ce ai. N-a 
existat niciun fel de vopsea? 

— În ultimul accident de mașină? 

Banish își băgă cămașa în pantaloni și-i închise. 

— Urme, pe piele și haine, după impact. 

Blood dădu din cap. 

— Deloc. Vezi? 

— Ce mai purta Darkin în afară de cele două tricouri? 

— Jeans-i și o jachetă de piele. 

— E bine. În hainele de piele se imprimă vopseaua mai bine 
decât în orice altceva. Dacă pe jachetă nu s-au găsit niciun fel 
de urme, atunci poţi deschide imediat o investigație oficială 
pentru  omucideri. Dacă mai găsești un indian mort în 
circumstanţe asemănătoare, atunci ai premisele unui caz de 
drepturi civile care devine o afacere federală. Și eu, în locul tău, 

aș lua legătura cu un procuror pentru morţi suspecte din afară, 
care să nu fie atât de pripit. 

Rosti ultimele cuvinte încuviințând din cap, ca și cum se 
convingea că a dat îndrumările care trebuie. Işi luă portofelul de 
pe pat și și-l puse în buzunarul de la spate. Apoi rămase 
nemișcat, în picioare. Scutură din cap. 

— Cum ai putut lăsa lucrurile să ajungă atât de departe? îl 
întrebă pe Blood. 

— Ce vrei să zici? 

— Câţi etnici indieni se găsesc prin locurile astea? 

Blood se gândi puţin, apoi își dădu seama că este implicat. 

— Cam doi la sută din total. Vrei să spui că nu-mi fac 
meseria? 

— Ţi-ai pus întrebări, răspunse Banish. Ai vorbit cu oamenii, ai 
însăilat tot felul de teorii. Pe urmă, te-ai oprit. La ce-ţi trebuie 
ajutorul federal pentru toată treaba asta? Nu înțeleg cum de îi 
lași pe toţi neo-naziștii și separatiștii ăștia să se învârtă p-aici. 

Blood se înfierbântase. 

— Ei numesc ceea ce fac drept la libera opinie. Sunt o 
mulțime de oameni de ispravă care au aceeași părere. 

— Da, dar este o mare diferenţă între oamenii de ispravă și 
cei care întorc capul în partea cealaltă și-și văd de treabă. 
Dreptul la opinie e o sabie cu două tăișuri. 

Blood încuviinţă din cap. 

— Deci ar fi cazul să mă ocup de ei. Așa cum te-ai ocupat 
dumneata de Mellis. 

Rămase surprins de cât de veninos se arătase, dar Banish nu 
reacţionă imediat, ci rămase tăcut un moment. 

— Nu vreau să zic decât că toate cercetările tale conspirative 
nu folosesc nimănui. Dă pe faţă tot ce știi și confruntă-te direct 
cu oamenii aceia. Cu cei care își flutură nelegiuirile și lipsa de 
respect chiar pe sub nasul tău. Trebuie să ai o confruntare cu ei, 
mai ales tu. Altfel, rămâi șeriful ținutului, dar nu faci mai multe 
parale decât ei. Trebuie să le arăţi că sunt ridicoli. Să-i umilești. 
Nu există soluţie mai bună. 

Faţa lui Blood ardea. Camera începu să se învârtă și el privi în 
jur, în timp ce capul i se umplea de posibile răspunsuri: că nu 
era susținut de comunitate, că nu mai avea pe nimeni în Birou. 
Dar faptul că îi veneau toate astea în minte făcu să-i apară în 
obraji încă un val de roșeață. Işi dădu seama că toate scuzele pe 

care și le găsea erau jalnice. Exact acesta era motivul pentru 
care îl numise Banish „politician”. În tot timpul scurs de la anul 
triumfal în care fusese ales, Blood trecuse pe lângă toate aceste 
neliniști în loc să le privească în față. Mai curând își înfrânsese 
decât își afișase mândria. Acum era stânjenit, dar mai mult 
furios decât rușinat. Furios pe Moody și pe toţi ceilalți care-l luau 
peste picior. Niște oameni de nimic care râdeau de el când nu 
era de faţă. Își dădu seama că de fapt nu venise la Banish 
pentru a-i cere ajutor, ci pentru a fi convins s-o lase baltă, 
pentru a i se spune că greșea când singur își dădea seama că 
are dreptate. În anumite cercuri, șeriful Leonard M. Blood era 
obiect de batjocură. Fusese ales pentru a păstra ordinea. 
Existau și oameni de ispravă în oraș, nu numai gunoaiele cu 
care avea de obicei de-a face, oameni de ispravă, cu mintea 
limpede, care își investiseră încrederea în el atunci când 
votaseră pentru ordine și lege. 

Toate acestea îi amintiră un alt lucru pe care îl lăsase 
deliberat la o parte, un alt ghimpe în coastă, care-l făcea să se 
rușineze. Scoase scrisoarea pe care o adusese și i-o înmână lui 
Banish. Așteptă până ce acesta despături hârtia și își dădu 
seama despre ce este vorba. 

— Scrisoarea Rezistenței Ariene Albe, rosti Blood. Aseară, un 
individ care susţinea că este avocatul lui Ables, a împărţit copii 
la toată lumea, punând oamenii pe jăratic. Zicea că cei de la 
Alcool, Tutun și Arme de Foc l-au amenințat pe Ables că ajunge 
la tribunal dacă nu vrea să fie omul lor. Și că poate dovedi asta. 
Nu te-a interesat când ţi-am arătat-o data trecută. Nici acum nu 
te interesează? 

Banish se uită la scrisoare. O împături în două, plimbându-și 
încet degetele peste muchia formată. 

— Și dacă ţi-aș zice că n-are nicio importanţă? 

— Nici acum nu are nicio importanță? 

Banish ţinea în mână foaia de hârtie și nu zicea nimic. 

— Ce-ai spune, îl întrebă Blood, dacă toată nebunia asta ar 
dovedi o greșeală nenorocită? 

Banish rămase tăcut o vreme, probabil gândindu-se 
concentrat la ceva. Apoi mai împături scrisoarea o dată și și-o 
puse în buzunarul de la cămașă. Dădu din cap către Blood, care 
stătea acolo în picioare. 

— Și tu ești periculos. 

Periculos de inept, gândi Blood. Un covoraș pe care pășesc 
oamenii, o statuie care uneori prinde glas. Moody dăduse practic 
o spargere în biroul lui. Poliţiștii parcau pe spaţiul lui. Deke 
Belcher îi arunca insulte în obraz, în propria lui mașină. Nu 
ripostase la niciunul din aceste lucruri. Gândul că se chicotea pe 
seama lui îl înfurie. De ce așteptase atâta vreme? Și cât îl costa 
asta? 

Și-i imagină pe toți indienii aceia - tineri, beţi, îngroziţi - 
încolţiți, atacați de o banda. 

Banish se îndreptă spre ușă. 

— Te vreau aici, în baza de operațiuni, de acum încolo. 

— De ce? întrebă Blood. 

Se simţea furios și frustrat - și încerca s-o ascundă. 

— Am început negocierile cu Ables. Cunoști felul de-a fi al 
oamenilor de-aici, uzanţele locului. Ai putea sesiza ceva care să- 
mi scape mie. 

— Și? 

Banish păru să reflecteze un moment. 

— Există o vorbă, răspunse. Pe cineva periculos trebuie să-l ţii 
în preajmă. 

Blood simţea aproape același lucru. Acum era în starea aceea 
de amorțeală care urmează unei bătăi încrâncenate. Simţea 
durerea care îţi cade grea, deasupra și se cuibărește adânc în 
mușchii și în sufletul tău. leşi în urma lui Banish, de care se 
despărţi, luând-o de-a curmezișul platoului. 


Cortul de comandă 


[PARASIEGE, pag. 66] 

Agentul Banish a revenit în cortul de comandă și a instruit-o 
pe agenta Coyle să ia legătura cu Biroul pentru Alcool, Tutun și 
Arme de Foc din Spokane, Washington, pentru a le ordona 
agenţilor Riga și Crimson să revină în teatrul evenimentelor în 
scopul unor noi clarificări. 


Vehiculul de sunet 

Banish păși în duba aglomerată, cu capul aplecat, pentru a nu 
se lovi de tavan. Işi făcea de lucru cu mâinile, și le împreuna, și 
le desfăcea, și le freca, și le ștergea de stofa pantalonilor, în 
dreptul coapselor. Blood se sprijinea de un perete, în picioare, în 
colțul cel mai apropiat de ușa închisă. Sunetistul asculta în căști 
și își urmărea aparatele. 

Cu un „clic”, rolele de bandă începură să se învârtă din nou. 

— Se apropie, rosti sunetistul, scoțându-și căștile și apăsând 
un comutator. In dubă se auzi un zgomot de pași pe o podea de 
lemn. Pașii se apropiară de microfonul care capta sunetul și se 
opriră, după care urmară niște zgomote înfundate. Cineva își 
dregea glasul. Urmă un „clic”. 

— Watson? 

Vocea umplu banda. Sunetistul ajustă volumul, iar Banish se 
îndreptă în scaun. Luă doar un microfon, lăsând glasul lui Ables 
să răsune în difuzorul de sus, pentru ca Blood să poată auzi. 

— Da, domnule Ables. 

— Tu ai familie, Watson? 

Intrebarea îl puse pe Banish pe gânduri. Ar fi putut minţi ușor, 
dar din moment ce treaba lui era să intre în rezonanță cu 
suspectul, să stabilească un raport, i se păru că cel mai bun 
răspuns, în situaţia dată, era, la drept vorbind: 

— Da. 

— Vreau să-ţi spun câteva lucruri despre a mea, continuă 
Ables. În cazul în care mi se întâmplă ceva. 

— Nu înțeleg. Ce vrei să zici? 

— Bravo, dă-i înainte, m-ai convins. 

Banish se strâmbă, privind în gol, în direcția consolei pe care 
o avea în față. 

— Domnule Ables, nu pricep unde baţi. Te gândești să ieși? 
Evitase să spună: „să te predai” sau „să renunţi”. Voia să-l lase 
pe Ables să se decidă, iar tăcerea care urmă fu scurtă. 

— Poate că nu știi nici tu ce se-ntâmplă, de fapt, se auzi 
glasul lui Ables. Am bănuit că sunteţi toţi băgaţi în treaba asta, 
dar dezinformarea nu funcţionează niciodată într-un singur fel. 
Sau poate că nu ai o funcţie suficient de înaltă pentru a ști. 

— Pentru a ști ce anume, domnule Ables? 

— Despre planurile pe care le au cu mine. Despre felul cum se 
va termina toată treaba asta. 


— Cine are planuri cu dumneata, domnule Ables? insistă 
Banish. 

— Planul e să fiu asasinat chiar în clipa în care pun piciorul în 
afara casei, ucis cu sânge rece. Știu că asta se va întâmpla. 

— E total neadevărat ce spui, domnule Ables. Nimeni din toţi 
cei aflaţi aici nu va întreprinde niciun fel de act ostil împotriva 
dumitale, dacă nu vei săvârși din nou ceva necugetat. 

Banish așteptă din nou. Urmă încă o tăcere, mai lungă. 

— Nevastă-mea, rosti Ables. Dacă ies. Ea n-are să fie închisă. 

Banish nu răspunse imediat, ca și cum s-ar fi gândit 
concentrat la cele de mai sus. 

— Cu siguranţă asta se poate aranja, rosti. 

— Nu te bucura prea devreme, Watson. Lucrurile nu-s chiar 
așa de simple. Am niște responsabilități. Știu că ei vor casa 
mea. Că mă vor pe mine, cu pământul meu. Am clădit cabana 
asta cu mâinile mele, eu, și soția mea, și fetele mele. Ințelegi, 
Watson? 

— Înţeleg, domnule Ables. 

— Ar cam fi cazul. Și am plătit pentru pământul pe care-l am 
pe muntele ăsta, și am muncit pe el din greu. 

— Domnule Ables... vorbești despre lucruri pe care eu nu le 
pot controla decât într-o mică măsură. Din punct de vedere 
legal, locuinţa dumitale a trecut în proprietatea statului în 
momentul în care te-ai decis să nu apari la proces. 

— N-am avut cum să apar. A fost un alt sabotaj viclean. 
Scrisoarea aceea a ajuns la mine la două luni după termen. 

Din nou, Banish nu înţelegea. 

— Ce scrisoare? întrebă. 

— Scrisoarea de la tribunal. Cu data citării mele. Adusă de 
poșta federală, Watson. Pentru voi toţi, cei de-acolo, e doar un 
joc, nu? Vă purtaţi de parcă n-aţi fi băgațţi cu toţii în treaba asta. 
Știţi că mi-aţi făcut-o cu bună știință, și totuși nu recunoașteți 
față de mine. Minţiţi sau spuneți adevărul de parc-aţi minţi, 
pentru ca să mă umpleţi de îndoieli. 

— Domnule Ables, eu nu încerc decât să stabilesc o înţelegere 
între noi pentru ca dumneata să ieși, cooperând cu autorităţile, 
înainte de a fi prea târziu ca s-o mai faci. 

— Cine e Banish? întrebă Ables. 

Banish se cutremură. Pieptul i se răci. 

— Poftim? 

— Banish. l-am auzit numele la radio mult mai mult decât pe- 
al tău. 

— Nu e niciun Banish pe muntele ăsta, rosti Banish și imediat 
își dădu seama că făcuse o mare greșeală. 

— La radio zic că el comandă. 

— Nu e aici acum. Domnule Ables, vorbeam de casa dumitale. 

— Vreau să vorbesc cu Banish ăsta. 

— Ți-am zis, nu e aici. 

— Unde e, atunci? Eu sunt la telefonul ăsta, nu? Cine dracu' 
comandă pe muntele ăsta? 

— Domnule Ables, cred că cel mai bine-ar fi să ducem treaba 
la capăt noi doi. Dacă apare și un al treilea, lucrurile se vor 
complica. 

— E de la Tactice, atunci. Tu ești gura, el e degetul care apasă 
pe trăgaci. Așa e? Stă undeva, în copaci, chiar acum. Mă 
pândește. El e cel care o va face, nu? Mă vrea în cătarea lui, și 
mă vrea atât de tare, încât aproape simte gustul sângelui. 

— Domnule Ables, nimeni dintre toţi cei de-afară, nimeni, nu 
vrea să vă facă niciun rău, nici dumitale, nici familiei dumitale. 
Te asigur că-i așa. Și, dacă ai vrea să te arăţi înţelegător, putem 
continua să discutăm realist asupra satisfacerii nevoilor 
dumitale imediate... 

— Dar Banish are familie? 

Banish aruncă o privire în lături. Se încruntă ușor, apoi se 
concentră din nou asupra consolei. 

— Nu știu, răspunse. 

— Atunci, tu. Dacă tu ai ști, Watson, că în viitorul foarte 
apropiat urmează să ţi se întâmple ceva, n-ai vrea să aranjezi 
lucrurile pentru familia ta dinainte? Nu ai simţi că așa ceva cade 
în sarcina ta? N-ai vrea ca ai tăi să aibă casa lor, în care să 
trăiască, o casă pe care te-au ajutat s-o clădești? Să li se dea 
voie să stea împreună și să nu fie deranjaţi de tot felul de 
tâmpenii guvernamentale când n-ai să mai fii cu ei? 

Banish închise ochii. 

— Domnule Ables, ai dreptate. 

Urmă cea de-a treia tăcere. Banish aștepta răbdător. Tăcerea 
se prelungi. 

Banish deschise ochii. 

— Domnule Ables. Domnule Ables! 


Urmă un „clic”. Banish își întoarse privirea către sunetist. 
Acesta scutură din cap. În cabană se auziră pași îndepărtându- 
se. 

Banish opri microfonul. Rămase o vreme așezat, privind la 
panoul de control. Capul i se învârtea. Se ridică în picioare. 

— Bun, rosti distrat, fără a se întoarce, numai pentru că 
trebuia să spună ceva. Vin imediat. 


Biroul 


Se plimba în sus și-n jos prin birou. Zgomotul din cortul de 
comandă nu-i deranja agitația interioară. De fiecare dată când 
trecea pe lângă masa de lucru, se uita la telefon. Se simţea 
tulburat. Era obosit și nu era deloc în largul lui. Un vârtej de 
gânduri i se îngrămădea în cap. Acum, fața îl mânca în partea 
de unde pulberea neagră încă nu-i ieșise, dar dacă și-ar fi frecat 
obrazul și falca cu mâinile uscate, ar fi fost mai rău. 

Se gândea la Molly și Nicole. Se uita la telefon și își imagina 
diferite moduri de a începe. Derula în minte scenarii. Doar 
felicitări amicale, pentru început. Ar fi putut zice că auzise de 
logodna lui Nicole de la un prieten al unui prieten. Că suna doar 
ca să-i spună toate cele bune. Asta ar fi lăsat mingea în terenul 
lor. Dacă va urma ceva, nu va fi, în niciun caz, foarte repede. 
Câteva telefoane de politețe, în cele cinci sau șase luni care 
aveau să vină. Un dar de logodnă. O invitaţie la nuntă. Un dans. 
O îmbrăţișare. 

Se îndepărtă repede de birou, mustrându-se amar. Fantezii 
romantice. Niciuna din ele n-ar dori ca el să se întoarcă. Işi 
amintea destul de bine prin ce trecuseră și avea toate motivele 
să creadă acest lucru. Scutură din cap. Le terorizase. Le făcuse 
să le fie teamă să trăiască în propria lor casă, să doarmă în 
propriile lor paturi. Le înfricoșase. Voia ca ele să se teamă de el, 
de tot, asta era cea mai aprinsă dorinţă a lui. Nu le-a atins 
niciodată, nici măcar cu un deget. Era aproape sigur de asta. 
Era vorba numai de atmosfera pe care o crease după eșecul de 
la World Financial Center, după ce le văzuse pe femeia aceea și 
pe fiica ei murind. Vinovăţia pe care o simţea se manifesta în 
tirade acerbe de beţivan, ce alternau cu ameninţări deschise și 
cu accese bolnave de atenţie și grijă exagerată. Se străduia să 

le ţină tot timpul în alertă. Gata de orice pericol posibil. Să le 
facă să vadă ceea ce văzuse el și să le împărtășească din ceea 
ce aflase el, astfel încât niciodată să nu le atingă nimic 
asemănător, nicio moarte, niciun act de teroare săvârșit la 
întâmplare, nicio durere. Moartea acelei familii și răspunderea 
pe care o simţea îl copleșeau. Își aminti de ultimul week-end, în 
care își făcuse praf casa: toate aparatele, suporturile lor, 
aplicele din pereţi, ușile, camerele. Nimic nu te poate proteja la 
infinit, nimic nu ţine o veșnicie, decretase. Asta i se 
demonstrase la World Financial Center și asta le dovedea el lor 
acum. Le dovedea că oricine și orice - orice - poate fi distrus. 

Și se distrusese și pe el. Și familia lui. A doua zi au plecat la 
mama ei și nu s-au mai întors niciodată. Pentru a obţine un 
ordin prin care lui Banish i se interzicea să le vadă, Nicole 
repetase în faţa unui judecător toate amenințările pe care tatăl 
ei, în accesele lui de disperare, le formulase la adresa ei. Că ar 
putea fi strânsă de gât în somn. Că oricine ar putea-o lua 
ostatică. Că ar putea fi violată și ucisă. Că și mama ei ar putea fi 
omorâtă. Că oamenii mor pe nepusă masă, fără absolut niciun 
motiv. Că cei răi nu primesc nicio pedeapsă, iar cei buni, nicio 
recompensă. 

Tiradele trebuiau s-o scoată din inerția zilnică, să o pună în 
gardă. De fapt, erau doar mărturia frământărilor unui beţiv cu 
sănătatea mintală pe ducă și, bineînţeles, fuseseră luate drept 
ameninţări. Lăsase căminul lor să se ducă de râpă. Profanase, 
prin ceea ce făcuse, un lucru sacru. Așa ceva nu se putea ierta. 
Nici măcar nu cerea să fie iertat. Faptul că își distrusese familia, 
lunile de chin - toate acestea nu puteau fi șterse cu buretele. Și 
cu toate astea, își voia soția și fiica înapoi. Acum era altul. 
Făcuse doi ani de penitenţă la Skull Valley și acum era mai bine 
- și totuși, nu era de ajuns. In adâncul sufletului, își dădea 
seama că era pur și simplu prea târziu. 

Se duse la birou și se așeză, dorindu-și ceea ce nu putea 
obține. Dorindu-și din nou ceea ce fusese odată al lui. Privi din 
nou telefonul. Aparatul își bătea joc de el. Se gândi să cheme 
centrala și să le ceară să-i dea o linie exterioară, pentru a se 
putea pedepsi mai departe cu mizerabilele lui visuri de 
reconciliere. În acel moment, Coyle dădu la o parte pânza de la 
ușă și intră. Îi aducea lista cu cheltuielile din ziua precedentă. 
Banish trebuia s-o verifice, refăcând și semnând fiecare 

adunare, apoi suma totală a zilei. Coyle rămase în picioare, 
privindu-l. 


Vehiculul de sunet 


Bărbatul cu căști făcu un semn, iar Banish se îndreptă în 
scaun, cu fața la panoul de control. Blood rămase unde era, 
urmărind ca și în alte dăţi, dintr-un colț, tot ce se întâmplă. Se 
făcuse ora cinei și nici el, nici Banish nu-și luaseră prânzul, dar 
în aerul dubei plutea o nerăbdare de existența căreia șeriful își 
dădu seama doar când se auzi vocea lui Ables. Nerăbdare care 
te face să uiţi până și apetitul zilnic. 

— Watson? 

Vocea îi puse pe toţi pe jar. Panourile clipeau din tot felul de 
luminiţe, iar rolele de bandă începură să se învârtă. Glasul lui 
Ables era ca o siguranţă pusă la loc, adusese din nou duba la 
viaţă. Se auzea în difuzoare de parcă ar fi fost chiar acolo cu ei. 

Banish apăsă pe clapeta microfonului. 

— Sunt aici, domnule Ables. 

Privea exersat înainte și în jos. 

— El e acolo? întrebă Ables. 

— Care „el”, domnule Ables? 

— Banish. 

Banish se îndreptă puţin, aranjându-se în scaun. Această 
parte a discuţiei îl deranja în mod evident. 

— Nu, răspunse. Nu e aici. 

— Chiar dacă l-am chemat eu? 

— Ți-am mai spus, domnule Ables, nici nu poate fi vorba. Mă 
aflu eu aici, pentru dumneata. Discuţia o purtam numai 
dumneata și cu mine. 

— Ce-a zis despre mine? 

Banish își frecă pielea obrazului. 

— N-a zis nimic, domnule Ables. N-am vorbit cu el. La ce te 
referi? 

— Vreau să știu cum va veni. 

— Domnule Ables, ţin să te asigur: dacă nu încerci din nou să 
faci ceva prostesc... 

— Și familia ta, Watson? 

— Nu vorbim despre familia mea, domnule Ables. 

— Vreau să știu. 

— Ai luat vreo hotărâre? Te-ai decis să ieși? 

— Pot să-mi închipui, rosti Ables. Văd trei băieți. De vârste 
apropiate. lubiţi de colegi, bine făcuţi, americani de nădejde. Cât 
se poate de drăguţi, la școală, cu profesorii lor evrei. 

— Domnule Ables... 

— O soţie pe care o iubesc toţi vecinii, care mimează săruturi 
pe obraz cu toate prietenele ei evreice. O văd, într-un șort roșu, 
făcând cu mâna de la un gard alb, cu ţăruși. 

— Domnule Ables, chiar vrei să mă insulţi? 

— N-am știut că asta e o insultă. Am trăit o vreme în America, 
nu uita. Am văzut ce se întâmplă în suburbii. Nu spun decât că 
familia ta trebuie să fie genul de familie americană perfectă. 
Pariez. Tu, soţia ta și trei băieţi blonzi, bine făcuţi, toţi 
conducând mașini cu faruri puternice, lucrând pentru a umple 
cu bani buzunarul omului cu barbă. 

— Domnule Ables, am ajuns atât de departe... 

— Cred că-mi ascunzi ceva, Watson. 

Banish întârzie o clipă răspunsul. 

— Nu-ţi ascund nimic, domnule Ables. 

— Ba da, Watson. Sunt sigur că-mi ascunzi. 

Banish își aţinti privirea-n gol. După un răstimp, rosti: 

— Nu am băieţi, domnule Ables. Am o fată, care e logodită. 

— Câţi ani are? 

— Douăzeci și unu. 

— Cam tânără să se căsătorească, pentru generaţia ei. 

— Ne-am simţit ușuraţi când am aflat, răspunse Banish. Pare 
pe drumul cel bun. 

Sprâncenele lui Blood se ridicară. Nu-și dădea seama care e 
strategia. 

— Deci a avut probleme, îl trase de limbă Ables. 

Banish dădu din cap, amintindu-și. 

— În adolescenţă. S-a împrietenit cu cine nu trebuie. Am avut 
niște ani destul de grei. A fugit de acasă la paisprezece ani, 
pentru o zi, și la cincisprezece, alte trei. Maică-sa nu-și vedea 
capul de treabă, iar eu eram mai tot timpul plecat. Acum regret 
că nu am stat mai mult pe-acasă. 

Lui Blood îi veni să-l bată pe umăr. Banish părea că se 
pierduse în propria candoare. Indianul îl văzu și pe sunetist 
întorcându-se să se uite la el. 

— Toate școlile alea au devenit niște ghetouri, răspunse 
Ables. De asta mi-am oprit copiii acasă. 

— Arme, violenţă, îi ţinu Banish isonul. 

— Așa este. 

Banish încuviinţă din cap. 

— Nu poţi să știi la ce să te aștepți, domnule Ables, rosti, cu 
un fel de autoironie. 

Apoi păru să revină cu picioarele pe pământ. 

— Acum ești satisfăcut? 

— Nu caut satisfacție, Watson. Tu te duci acasă, la ai tăi, când 
toată treaba se termină. Eu nu. 

— Domnule Ables, supraveghez personal fiecare aspect 
referitor la arestarea dumitale. Îţi garantez că nu se va trage un 
foc, că nu ţi se va face niciun rău. 

— Mai că-mi vine să te cred, Watson. Zău. Nu poți să-mi oferi 
niciun fel de garanţii. Garantează-mi că soarele răsare mâine. 

— Atunci, în cine ai încredere, domnule Ables? Pot face ca 
arestarea dumitale să aibă loc cu martori oculari. În cine ai 
încredere? 

După ce păru că se gândește câteva clipe, Ables răspunse: 

— În nimeni. 

— În socrii tăi, propuse Banish. 

— Nu. 

— Camerele TV, atunci. Presa. Îi las să filmeze arestarea ta, 
ca să fii sigur că nu o să ţi se întâmple nimic. Ce-ai zice? 

— Dar casa mea, Watson? 

Banish dădu din cap. Se părea că făcuse un progres real. 

— Nu pot decât să-ți sugerez să-ţi treci proprietatea pe 
numele soției. Altă ideea mai bună nu am. Nouă zecimi din lege 
se bazează pe posesiune. 

— Din a cui lege, Watson? Din legea voastră sau a mea? 
Legea mea zice că oamenii liberi, nevinovaţi, sunt lăsaţi în pace 
de guvernul lor. 

— Am făcut niște progrese, domnule Ables. Hai să ne ocupăm 
de detaliile ieșirii dumitale... 

— Crezi că sunt un om rău, Watson? Vreau să știu asta de la 
tine. Crezi că sunt vinovat? 

Banish expiră scurt. 

— Domnule Ables, nu am nicio părere în această chestiune. 

— Sunt la fel de vinovat ca și tine, Watson. Am încercat să-mi 
trăiesc viaţa aici, singur, de capul meu. Mi-am văzut de ale mele 
la fel cum ceilalţi își văd de ale lor, și dacă n-aţi fi venit până 
aici, amestecându-vă în treburile mele, nici eu n-aș fi deranjat 
pe nimeni. Voi aţi venit la mine, Watson, și m-aţi zgâriat, dar nu 
curge sânge. 

— Domnule Ables... 

— Aţi văzut că nu curge sânge. Că știu și eu să zgârii. Dacă 
lupta asta ar fi fost dreaptă, aș fi câștigat-o. S-ar putea ca până 
și tu să-ţi dai seama de asta. Dar nimic nu e drept pe lumea 
asta, Watson. Rezistă-le și au să te strivească. Neagă-i și 
încearcă să-ți păstrezi convingerile și au să se ridice împotriva 
ta, au să încerce să dea un exemplu cu tine. Asta se întâmplă 
acum și aici, Watson. Poate că ţi-ai dat și tu seama. Exemplul 
sunt eu. 

Era clar, după hârâitul din difuzoare, că Ables închisese din 
nou. Banish se lăsa în spătar. Sunetistul își scoase căștile, 
rostind: 

— Gata. 

Banish închise ochii, rămânând tăcut un moment. 

— E pe drumul cel bun. 

— Se distrează de minune, spuse Blood. 

Banish deschise ochii și se îndreptă din nou. Vorbea în 
general, evaluând situaţia. 

— E încă destul de coerent. Vrea o relaţie personală cu 
negociatorul. Asta e ceva obișnuit. Cu toţii cer garanții în clipa în 
care se termină totul. Așa că n-ai decât să te folosești de asta, 
să-ți închipui ce vor să audă, problemele tale asemănătoare cu 
ale lor. Te pui pe aceeași lungime de undă cu ei și le exploatezi 
slăbiciunile, le arăţi că nu sunt singuri în toată treaba, îi faci 
chiar să creadă că ești de partea lor, dacă poţi. 

Se întoarse și se uită la Blood. 

— Ce părere ai? 

Blood era pe punctul de a-i spune că nu îl crede nici cât negru 
sub unghie, că lui Banish i se părea că mersese prea departe și 
încerca să se scuze prin cele de mai sus. 

— Despre ce? întrebă. 

— Despre Ables. 

Blood dădu din cap. 

— AȘ zice că încearcă să-și confecţioneze o imagine de martir. 

Cu accentul lui din Sud, sunetistul luă apărarea lui Banish. 

— Cred că e bine că l-ai lăsat să-și exhibe ego-ul de fiecare 
dată. O să meargă. 

— Și ai să-l întrebi de Mellis? rosti Blood. 

Banish scutură ușor din cap. 

— Nu prea-mi vine să aduc așa ceva în discuţie. Și cred că nici 
lui. 

Apoi se ridică în picioare. Umerii îi păreau apăsaţi de o 
povară. Îi spuse sunetistului: 

— Cheamă-i pe cei de la cortul de comandă și cere-le 
transcrierea. Vreau să mă uit peste ea. 

Sunetistul dădu din cap. 

— Sus e liniște și pace, îi aminti lui Banish. 

Acesta se opri în loc. 

— Ce ai? 

— Depinde. Ce anume îţi trebuie? 

Banish reflectă un moment. 

— Ceva nou. Trebuie să-l mai stimulăm puţin. 

Sunetistul începu să-și înșire selecţia: 

— Am litanii de călugări tibetani, marșuri militare, un ceas 
care ticăie, iepuraşi sugrumaţi, colinde de Crăciun cu Andy 
Williams... 

— Ceasul, decise Banish pornind la drum. Cât poţi de tare. 


Cortul de comandă 


Când intră Banish, Fagin citea transcrierea convorbirii. 
Trebuia să se ţină singur la curent cu negocierile, fiindcă 
niciunul din nenorociţii ăștia de la FBI nu-i spunea nimic. 

— Vrei să te pup să-ţi treacă? îl întrebă. 

Banish îi luă foile scoase la imprimantă. Apoi își dădu seama 
că pe canalul de transmisie se auzea vocea lui Ables. Se 
întoarse și făcu câţiva pași către difuzor. 

— Lecturi din Biblie, bombăni Fagin. 

— Tocmai a început, rosti Coyle. 

Banish privi în jur. 

— Ce pasaj citește? întrebă. 

Era sigur că i se va răspunde imediat. Jumătate din agenţii 
Biroului Federal aveau o Biblie pe birou tot timpul. 

— Din Psalmi, răspunse cineva de la centrala telefonică. 

Fagin văzu că era Kearney, polițistul din oraș care se ridicase 
în apărarea lui Banish. 

— Băiat silitor, îi spuse Fagin, întrebându-se ce dracu' căuta 
bobocul la centrala Biroului Federal. 

— Nu de asta, răspunse polițistul. A spus chiar el ce urmează 
să citească. 

Apoi privi peste umărul lui Fagin. 

— Domnule Banish! 

Banish ridică o mână, pentru a-l face pe Kearney să tacă. 
Stătea acolo, ascultându-l pe Ables sau gândindu-se. In orice 
caz, nu făcea altceva. 

— la-i piuitul, propuse Fagin. 

Banish mai așteptă puţin. 

— Nu, răspunse. Îl mai lăsam. Dacă îl întrerupem la jumătatea 
versetului, cei care-l ascultă de jos sau de oriunde, au să se 
gândească la ce e mai rău. 

Se uită la Coyle. 

— Când termină de citit, închideţi-l. Închideţi-l dacă începe să 
turuie despre altceva. Dar numai după ce a terminat de citit. 

— Domnule Banish, rosti Kearney. 

Dar Fagin i-o luă înainte. Era mort de foame și avea de gând 
să spună ce avea de spus. 

— Mă duc să mănânc, rosti către Banish. Vii? 

— Stai puţin, răspunse Banish. 

Era derutat. Fără îndoială, prezenţa lui Ables pe canalul radio 
îl neliniștea. Se întoarse către Kearney. 

— Ce este? 

— Sunteţi căutat, domnule. 

— Să răspundă Coyle. 

— E pe linia cu exteriorul, insistă Kearney. O femeie. 

Fagin văzu că ochii lui Banish se opresc asupra lui Kearney. 
Rămaseră așa, privind vag, ca și când ar fi văzut cu totul 
altceva. 

— Transfer-o la mine în birou, rosti Banish. 

— Mă duc să mănânc, repetă Fagin, dar Banish se îndrepta 
deja către fundul cortului. 


Biroul 

Banish se duse direct la telefon. Se uită la luminita care 
clipea. Își șterse mâinile de cămașă și ridică receptorul. 

— Alo? 

— John? John Banish? 

— Da. 

— Doctor Julie Reed la telefon. 

Banish încercă să-și amintească. 

— De la Sanatoriu, continuă doctorița Reed. 

Banish se întoarse și se sprijini de birou. 

— Doamna doctor Reed, rosti. 

Își apucă fruntea cu mâna și o strânse ușor. După o clipă, 
închise ochii. 

— Bună ziua, John. Credeam că n-o să mai răzbesc până la 
tine. 

— Da. 

— Cum merge? 

Banish deschise ochii. Dezamăgirea îl copleșea. 

— Bine. 

— Am citit despre tine în ziare. Își dai seama cât de surprinsă 
am fost. Am luat legătura cu niște persoane de la Sanatoriu mai 
mult într-o doară. Ele m-au sunat și mi-au dat numărul ăsta de 
telefon. Ziceau că nu e o idee rea să te sun. 

— Mda, rosti Banish. Auzindu-i vocea fu cuprins de un val 
subtil de inerție. Parcă nici n-ar fi trecut toți acești ani și trăia 
încă în mijlocul micii comunităţi de podele sterilizate și oameni 
distruși. 

— Nu mai lucrez la Sanatoriu, spuse doctorita Reed. Acum am 
un cabinet privat în Boston. Mi se întâmplă foarte rar să iau 
legătura cu un fost pacient. Spune-mi, John, continui cu terapia? 

— Da. 

— Tot poezie? 

— Tot. 

— Excelai în asta. Te-ai gândit să publici? 

— Acum lucrez la o traducere. Doar pentru mine, ca să-mi 
ocup mintea cu ceva. 

— Ce traduci? întrebă doctorita Reed. Dacă poţi să-mi spui. 

— Un caiet de poezii în germană. Scrise de un gardian de 
grad inferior de la Buchenwald. Au fost găsite după eliberare. 
Mi-a făcut rost de ele un prieten, care avea un prieten în fostul 
OSS. 

— Da, rosti doctorița Reed, ca și când și-ar fi tras răsuflarea, 
sună de-a dreptul fascinant. Nu-mi dau seama, gardianul acela 
mai avea un rest de omenie? Sau era un căpcăun, ca toți 
ceilalţi? 

— Nu cred că aș putea răspunde în două vorbe la întrebarea 
asta. 

— Nemaipomenit. Cum merge cu cazul la care lucrezi? 

— Am început negocierile, răspunse, pe un ton optimist folosit 
din reflex. Ar trebui ca totul să se termine în curând. 

— O situaţie îngrozitoare. Și moartea fetiţei aceleia - o 
tragedie. Am urmărit totul în ziare. E remarcabil ceea ce se 
întâmplă acolo. Și teribil. 

Banish își șterse faţa cu palma. 

— Doamna doctor Reed, sunt sigur că n-o să te superi pe 
mine, nu am nicio secundă liberă... 

— Ești în putere, John? Te simţi în putere? 

Banish fu mișcat de întrebarea ei. 

— Destul de în putere. 

— Te-ai vindecat cu totul de pe urma rănii? 

Banish își pipăi cicatricea în partea de jos a torsului. 

— A fost un gest foarte frumos să mă vizitezi la spital. N-am 
să uit asta. 

— A fost ceva înfiorător. M-am ocupat eu însămi de Lucy 
Ames, într-o altă aripă a clădirii. După ce ai renunţat la acuzații. 
Era destul de puternică, înainte de ieșirea din spital. Destul de 
integră psihic și de raţională. Se opri o clipă, reflectând. Nu știu 
de ce am vrut atât de mult să vorbesc cu tine, John. Ce anume, 
exact, m-a mânat s-o fac. Poate îngrijorarea, dar nu e deloc o 
dovadă de profesionalism să te interesezi de un fost pacient. 
Mai ales de un pacient de la Sanatoriu, dată fiind natura mai 
specială a locului. Dar mi s-a părut dintotdeauna că terapia pe 
care ai urmat-o acolo nu a fost dusă până la capăt. Că nu am 
avut destul timp. Asta m-a îngrijorat mereu. 

— Acum chiar trebuie să plec, spuse Banish. 

— Dar îmi dau seama, după vocea ta, John, că ești puternic. 
Probabil că tu însuţi ai cerut acest caz. Îmi pare atât de bine de 
progresele tale... Ţi-ai revenit mai mult decât toți ceilalţi, John. E 
un triumf, și sper că-ţi dai seama de asta. Să ajungi până unde 
ai ajuns tu. Ai de ce să fii mândru. 

Doctorita Reed mai continuă puţin pe aceeași temă, apoi își 
spuseră la revedere. Banish rămase așezat un timp, privind 
telefonul. 


Vehiculul de sunet 


Acum, în dubă se afla și Perkins. Erau patru: Perkins, Banish, 
sunetistul și el, Blood. Ilnăuntru mirosea vag a pui cu sos, menu- 
ul pe care îl avuseseră la cină. O farfurie din care cineva 
mâncase puţin se afla pe pupitrul de control, în faţa lui Banish. 

Se făcea târziu și toți își dădeau seama de asta, îngrijoraţi. 
Banish se lăsase pe spate, în scaun. Clocea ceva. 

— Mai pune-o o dată, rosti. 

Sunetistul umblă la butoane și conversaţia îndepărtată, 
adormitoare se auzi din nou. Vocea lui Ables zicea: 

— Esther! Vino-ncoace! 

O voce de fetiță, mai îndepărtată: 

— Mama e-n camera din spate. 

Ables, din nou, mai tare: 

— Becca, ad-o-ncoace. 

Apoi zgomot de pași. Asta era tot. Banish rămăsese nemișcat, 
gândindu-se. 

— Care ziceaţi că e Esther? întrebă Blood. 

— Cea de cinci ani, îi răspunse Perkins. 

Sunetistul era intrigat. 

— In camera din spate... probabil că acolo e postul ei. 

— Watson! 

Vocea îi surprinse; cel mai tare, pe Perkins, care nu mai 
fusese luat pe nepregătite până acum. Făcu un pas, postându-se 
în spatele lui Banish ca și cum urma să se întâlnească cu Ables 
în persoană. Banish se aplecă, întinzându-se după microfon. 

— Spune, domnule Ables. 

— Unu: casa va fi trecută pe numele nevestei mele. Ea nu va 
fi arestată, și nici Shelley sau copiii mei. 

Banish se îndreptă de spate. Perkins scoase un carneţel și un 
pix. Incepu să scrie grăbit. 

— Se face, răspunse Banish pe un ton calm. Mai departe. 

— Doi: voi ieși de pe pământul meu ca om liber. Voi ieși din 
casa mea și voi cobori la poalele muntelui. Camerele TV vor fi 
gata să filmeze arestarea mea. 

— De acord, domnule Ables, începu Banish. Singura problemă 
pe care o văd este locul... 

— Așa vreau eu, Watson. Trei: nu mi se vor pune niciun fel de 
cătușe. 

Banish stătea, ascultând. În mod clar, exista o problemă. 
Perkins mâzgălea în carneţelul lui, lângă el. 

— Patru: voi citi un discurs pentru televiziune în momentul 
arestării. Cinci: guvernul federal va admite în mod public că a 
conspirat și este vinovat de uciderea cu premeditare a lui Judith 
Ann Ables. 

Tăcerea care urmă însemna că Ables terminase. Banish se 
încruntă. 

— Nu ne-nţelegem, rosti în receptor. 

— Nu e vorba să ne-nțelegem, Watson. Așa vreau eu. 

Banish luă lista de la Perkins și o parcurse în grabă. 

— Unu, rosti. Toate declaraţiile pe care dorești să le faci, 
politice sau de altă natură, le poţi transmite prin avocatul 
dumitale, la un anumit interval de timp după arestare. Doi: 
arestarea dumitale la pod ar putea stârni o revoltă, ceea ce este 
periculos pentru siguranţa oamenilor mei. Deci nu sunt de 
acord. Trei: nici eu, și nici altcineva dintre noi, cei de-aici, nu 
suntem autorizați să vorbim în numele Guvernului Statelor Unite 
ale Americii. 

Se auziră un „clic” puternic și un hârâit. Ables trântise 
telefonul. După o clipă de tăcere, urmă un „Ticăloșilor!”, apoi 
zgomotul unor cizme îndepărtându-se. 

Banish închise microfonul și se întoarse în scaun. Era tras la 
faţă și obosit, dar, spre surprinderea lui Blood, deloc dezamăgit. 
De fapt, părea chiar mulțumit. 

— Ritualul? întrebă Perkins. 

Banish încuviinţă din cap. 

— Începe să se dea pe brazdă. 

— Ce înseamnă „Ritualul”? îi întrebă Blood. 

Perkins se întoarse către el ca și când ar fi găsit o bancnotă 
pe podea. 

— Ritualul de predare, rosti. Suspectul se pregătește să plece, 
își golește buzunarele, își împarte lucrurile. Işi rezolvă socotelile. 

Îi aruncă o privire rapidă lui Banish, care era cu ochii aţintiţi în 
podeaua dubei, apoi se uită din nou la Blood. 

— Un proces complex prin care trec înainte să se predea. 

— Ca și cum și-ar face testamentul înainte de a pleca într-o 
călătorie lungă, rosti Banish, ridicându-se brusc în picioare și 
făcând un pas către ușa dubei. Am pus mâna pe el. 


e Marţi, 10 august 


Cortul șerifilor 


Șerifii erau adunaţi în cortul șerifilor, la micul dejun, pentru o 
întâlnire strategică de dimineaţă. Perkins, care o organizase, se 
gândea că vor fi discutate aspecte legate de ridicarea taberei, 
ce urma să aibă loc după dezamorsarea situaţiei. Scotea cu 
lingurița albușul unui ou fiert moale. Stătea între adjunctul său, 
Hardy, și un reprezentant al Crucii Roșii Americane ce nu purta 
cravată. Se mai aflau acolo Banish și Coyle, doi reprezentanţi ai 
Echipei de Salvare a Ostaticilor, Fagin și încă un șerif, doi 
procurori ai Statelor Unite din Helena cu care Perkins făcuse 
deja cunoștință, o stenografă de la GS-5 și Blood, șeriful 
ținutului. Starea generală era de optimism. Cu toţii întrezăreau 
sfârșitul unui asediu prelungit și erau mulțumiți de treaba pe 
care o făcuseră, bineînţeles cu excepţia lui Fagin, pe care nu l-ar 
fi mulțumit decât o acţiune ceva mai rapidă decât un război- 
fulger și a lui Banish, care părea distrat. Perkins credea că din 
cauza tăcerii de peste noapte a lui Ables. 

Protocolul capitulării se afla pe lista procedurilor Operaţiunilor 
Speciale, deci era binecunoscut tuturor celor de faţă care se 
adunaseră doar pentru a pune la punct detaliile, astfel încât 
evenimentul să se producă fără a da naștere unor situaţii 
neprevăzute - și pentru a se asigura că arestarea va avea loc 
după litera legii. Erau cu toţii de acord că se ajunsese prea 
departe ca să-și permită să se poticnească de cine știe ce 
amănunt tehnic. 

După arestare, sarcina de a-l prelua pe Ables revenea Echipei 
de Salvare a Ostaticilor. Aceasta se asigurase deja că va 
beneficia de serviciile unui elicopter militar UH-60 Black Hawk, 
care va fi sub comanda unui membru al Regimentului 160 de 
Aviaţie „Night Stalkers” pentru Operaţiuni Speciale. Elicopterul 
era deja pe drum de la baza lui din Fort Campbell, Kentucky. 
Ables urma să fie transferat, sub paza Echipei de Salvare a 
Ostaticilor, în custodia Tribunalului Zonal din Helena, unde avea 
să fie reţinut până al trimiterea în judecată. 

Un elicopter special, medical, urma să o ducă pe doamna 
Ables la un spital din Great Falls, unde avea să primească 
îngrijiri, urmând apoi să fie interogată împreună cu doamna 
Mellis. Copiii erau dați în grija bunicilor după o masă hrănitoare, 
examinări medicale și psihologice de rutină și interogare 
separată. Când se ajunse la acel punct, Banish luă cuvântul 
pentru prima oară, aducându-le aminte tuturor că preocuparea 
lor de căpetenie era salvarea copiilor. 

Starea de alertă avea să fie menţinută până când Ables se va 
afla la bordul elicopterului. Apoi agenții și șerifii vor urca până la 
cabană, pentru a constitui un cordon de securitate în zonă. In 
acțiune va intra o echipă judiciară a FBI care va perfecta o 
examinare punct cu punct a clădirii și terenului înconjurător, 
inclusiv teste balistice și fotografii în culori, ca posibile probe 
ulterioare în justiţie. Armele urmau să fie inventariate, adunate 
la un loc și expuse pe o masă amplasată afară, pentru presă. 
Perkins va citi o scurtă declaraţie în faţa cabanei, referindu-se la 
condiţiile aspre dinăuntru și sfârșind cu o enumerare a 
diferitelor agenţii care participaseră la operaţiune. Toate 
întrebările vor fi adresate Departamentului Justiţiei. 

La acel punct, Fagin, care stătea lângă șeriful mai tânăr și 
ocupat cu notițele, obiectă. 

— Ne trebuie o variantă de rezervă. O rețea-filtru, pentru 
cazul că lucrurile se-ncurcă. 

— Protocolul curent e mai mult decât suficient, răspunse 
Perkins. În orice situaţie, nu trece nimic de noi. 

— Dacă lucrurile iau o întorsătură urâtă, insistă Fagin, apare 
deruta. Ables ar putea să facă niște lucruri care să ne scape de 
sub control. Cu ce credeţi că se ocupă el acum? A tăcut mâlc 
aproape douăsprezece ore. Credeţi că joacă șeptic? 

— Noi suntem stăpâni pe muntele ăsta, rosti Perkins peste 
masă. În momentul în care vedem că iese, intrăm în alertă 
maximă și ne repezim cu toții la cabană. 

Problema mai fu dezbătută o vreme, după care se trecu mai 
departe fără gălăgie. Majoritatea era de acord cu planul 
existent, iar Banish, despre care nu se știa dacă ascultă sau nu, 
nu ridicase niciun fel de obiecţii. Singurul punct la care mai luă 
cuvântul fu desfășurarea Grupului pentru Operaţiuni Speciale al 
Serviciului Șerifilor pentru asigurarea securităţii la pod. 


— Sub nicio formă nu se va trage în civili, ordonă. Gaze 
lacrimogene și bastoane cu șocuri electrice, în caz de 
necesitate, dar nu trageţi sub nicio formă. Să le fie clar tuturor. 

Nimeni nu prevedea niciun fel de problemă din acest punct de 
vedere. Grupul pentru Operaţiuni Speciale al Șerifilor avea o 
experienţă vastă în stăpânirea revoltelor și a mulțimilor. 

Perkins le spuse atunci tuturor să ia în mână foile tipărite la 
imprimantă, pe care le aveau în faţă. Acestea conţineau 
programul elaborat de el pentru ridicarea bazei de operaţiuni. 
Estima că evacuarea completă a autorităților federale va avea 
loc în termen de douăzeci și patru de ore de la plecarea lui 
Ables. Pe listă se aflau transportul tuturor mijloacelor grele, 
vehicule și generatoare, inventarul și încărcarea materialelor 
refolosibile de felul corturilor, ca și a tuturor rezervelor 
neutilizate, indicaţii de astupare a latrinelor și de demontare a 
bucătăriilor. Plus transportul la aeroport al personalului federal, 
cu indicaţii speciale referitoare la Banish și la el, Perkins. Ei 
urmau să zboare până la Washington, pentru consulturile 
generale de după misiune. 

Se prevedea că protestatarii se vor dispersa după ieșirea lui 
Ables din cabană. Conform aranjamentelor prealabile, Crucea 
Roșie va supraveghea întoarcerea locuitorilor muntelui la casele 
lor, după evacuarea autorităţilor federale. Nu era considerată 
necesară, și nici nu fusese oferită, niciun fel de compensație 
pentru vătămări aduse proprietăţilor particulare în timpul 
încercuirii. Așa hotărâse Departamentul Justiţiei. 

Către sfârșitul expunerii, la care Perkins lucrase aproape toată 
noaptea, Banish se ridică în picioare și ieși din cort, fără a da 
niciun fel de explicaţii. Îl priviră cu toţii îndepărtându-se. Șeriful 
ținutului își ceru scuze și îl urmă, la scurt timp. 


Biroul 


Banish intră grăbit în birou. Se săturase. Vedea lucrurile într- 
un mod deformat. Erau soția și fiica lui și avea să le sune, ca 
oricare altul. Ocoli biroul, se așeză și ridică receptorul. Apăsă un 
buton, pentru a cere centralei o linie cu exteriorul. 

Atunci intră Blood. Banish își îndepărtă receptorul de ureche. 

— Ce este? întrebă aspru. 

Blood se apropie de birou. 

— S-au întors manifestanţii. 

Banish încuviinţă cu un gest scurt al bărbiei: 

— N-a fost nicio minune? 

Blood scutură din cap. 

— Acum, problema e că, se pare, am moștenit o mulţime de 
oameni de acolo. Cred că dezamăgirea i-a mânat încoace. Au 
blocat ambele sensuri ale drumului, sunt cel puţin o mie. Vor un 
spectacol, bănuiesc. Vor ceva, orice. 

Banish auzi un glas mic în cască. Era Kearney. Puse 
receptorul în furcă nerăbdător, bătând din picior sub masă. 

— Magazinul de arme despre care ţi-am spus a fost spart azi- 
noapte, continuă Blood. Jefuit. Arme de foc, cuțite, arbalete - 
peste șaizeci de bucăți. Au luat și toată muniţia. 

Banish își frecă faţa insistent. 

— Ai suspecți? 

— Două cuvinte, pictate cu aerograful pe rastelurile de puști 
golite: „Război sfânt”. 

— Război sfânt, repetă Banish, dând din cap. 

— Și încă ceva: ieri, către ora închiderii, a fost mare 
înghesuială la Banca Huddleston Dime. A trebuit să încuie ușa 
din față. A fost aproape răzmeriţă. 

— Doamne Dumnezeule, rosti Banish. 

— Și-au pierdut capul. Au ajuns să vorbească despre raiduri și 
invazii. Unii dintre ei, în orice caz - sunt sigur că alţii văd în 
lucrurile asta izbucniri de isterie colectivă și nu vor decât să-și 
pună banii la adăpost. 

— Tot ce ai de făcut este să îi calmezi. 

— Situaţia e explozivă. Am înţeles că acum urmează și un 
război rasial, deși nu știu exact ce și cum. Au făcut din Glenn 
Ables un soi de principiu pentru toate convingerile lor. Se 
pregătesc de revoluție. 

— Bun, rosti Banish, vrând să termine mai repede. 

— Incă un lucru, continuă Blood, scoțând ziarul local și 
apucându-se să-l despăturească. Renunţă însă, punându-și-l la 
loc sub braţ și mărginindu-se să-i spună lui Banish: 

— In ziarul de azi. Au obţinut de la tribunal o copie a citaţiei 
trimise lui Ables. N-a minţit în privinţa termenului. A fost eroarea 
grefierului. Data era greșită. 

Banish ridică ochii la el, pentru o clipă. 

— Crezi că e nevinovat? întrebă răstit, făcând brusc impresia 
că abia se mai stăpânește. După tot ce s-a întâmplat? Traficant 
de arme. De explozibil. Relaţii cu rasiști violenţi. Asasini de 
agenţi federali, ucigași de polițiști. 

Blood scutură din cap. 

— Cred că e vinovat. De o mulţime de lucruri. Mai puţin ăsta, 
poate. 

Banish ridică mâna până la înălțimea capului și o strânse într- 
un pumn tremurător. 

— Doamne, rosti, apoi vru să se ridice. Atunci, ar trebui să 
plecăm cu toţii acasă, nu? 

— N-am spus asta. 

— Atunci de ce-ai venit la mine și mi-ai spus tot ce mi-ai spus? 
Te-ai hotărât așa, dintr-odată, să devii un cavaler cruciat? 

— Dacă vrei... 

— În sprijinul celor vinovaţi? 

— În sprijinul a ceea ce e drept. A ceea ce e legal. Cred că am 
discutat despre asta ieri. Și mi-ai cam frecat ridichea, la drept 
vorbind. 

Banish dădu din cap. 

— Bun. Perfect. Dar ce faci tu e frecţie la picior de lemn, și 
știi. Pentru că acum nu mai am de ales. Am fost trimis pe 
muntele ăsta ca să fac o treabă. Și am făcut-o, am să termin ce- 
am început, la dracu’! Și pe urmă, n-au decât să se certe cât or 
vrea, la tribunal. Nu mă interesează. Dacă balonul se dezumflă, 
foarte bine. Am să citesc despre asta în ziare. 

Blood încuviinţă din cap. 

— În regulă. 

— Ce cuvinte ai vrea să folosesc? continuă Banish. „Nedorit”?, 
„Nefericit”? „E o situaţie nefericită”? Poftim, barem știm pe ce 
călcăm. Fiecare cu ale lui. Tu, eu, Ables, toți. Da? Asta ai vrut să 
auzi de la mine? 

— Înţeleg care este situaţia. 

— Nu am voie să-mi pese. Nu asta am eu de făcut aici. 

Blood dădea din cap. 

— Te înțeleg, rosti. 

Banish își dădu seama că a exagerat cu protestele. Dădu totul 
la spate înălțând emfatic din umeri și ridicând mâinile, iar Blood 
dădu din nou din cap. 

— Asta e, rosti Banish. 


Blood aprobă iarăși din cap și ieși. 

Banish rămase nemișcat, adunându-și gândurile. 

— Doamne, rosti încă o dată. 

Apoi ridică receptorul și îl chemă pe Kearney. 

— O linie cu exteriorul, îi ceru. 

— Da, domnule. _ 

Tonul veni imediat. Banish știa numărul pe dinafară. Il formă 
atent. Legătura se făcu, iar el trecu receptorul la cealaltă 
ureche. Își frecă fața, care-l mânca. Așteptă șase apeluri lungi, 
goale, până ce fu limpede că nu va răspunde nimeni. Atunci, 
Coyle dădu la o parte pânza de la intrare și anunţă: 

— Ables pe fir. 


Vehiculul de sunet 


— Watson. 

Glasul suna straniu, obosit. 

— Da, domnule Ables, răspunse Banish. 

— Nu-mi place tancul ăla de-afară. 

Banish se uită repede la Fagin, care stătea lângă el. Tancul se 
afla acolo mai ales pentru intimidare. Fagin ridică din umeri. 

— Tancul, rosti Banish în receptor. 

— E prea aproape. Știu ce-ar putea să facă o chestie ca aia 
din casa mea, dacă ies. 

— Am să le spun să-l dea înapoi. 

Ables începu să vorbească mai cumpănit. 

— N-am prea dormit de când au început toate astea, rosti. 

— Nici azi-noapte? 

— Am vegheat, cu copiii. Ne-am rugat împreună. Pentru un 
semn. 

Banish aruncă o privire pe raportul sunetistului, unde se 
pomenea despre una sau mai multe fetițe plângând, înainte de 
răsăritul soarelui. 

— Copiii nu vor să ies, rosti Ables. Ar prefera ca tancul acela 
să ne radă casa de pe faţa pământului decât să mă vadă ieșind. 

— Le cer să dea tancul înapoi, domnule Ables. 

— Nu voi fi arestat decât de un om alb. 

Banish încuviinţă din cap. 

— De acord, rosti. 


Nu putea să pară prea grăbit. 

— Casa va fi pusă pe numele soției mele. Ea, Shelley și copiii 
mei nu vor fi arestaţi. Camerele TV se vor afla de faţă când ies. 
Vor avea lumini, ca să pot să le văd. Nu mi se vor pune cătușe 
pe proprietatea mea și mi se va permite să-mi salut susținătorii. 

In sunetele abia auzite de dezaprobare ale celor din jur, 
Banish simţea propria epuizare și dezamăgire. 

— Domnule Ables, așa ceva nu se poate. 

Un moment de tăcere, apoi, din nou vocea lui Ables în 
difuzoare. 

— Watson, se mărgini să zică. 

Părea obosit, lipsit de vlagă. 

— Ai auzit la radioul dumitale că oamenii fac de veghe la 
poalele muntelui. În primul rând, presa a exagerat cu numărul 
lor. În al doilea, au trecut nouă zile, și au mai rămas doar câţiva. 

Intr-o negociere de ostatici, numele minciunii era 
dezinformare. 

— Cu toate astea, continuă Banish, nu pot să te las să faci 
ceva care ar putea de naștere unei revolte. 

— Știu că sunt destui oameni acolo jos, Watson, răspunse 
Ables. Sunt sigur. Oameni de ispravă, pe care te poţi bizui. 
Oameni cu frica lui Dumnezeu. Eşti gata să mă minţi, atunci 
când asta servește scopului tău. Sunt toţi acolo, jos, așteptând. 
Mă așteaptă pe mine. 

Răspunsul lui Banish veni imediat. 

— Ce-ai dori de la mine, domnule Ables? Să fiu de acord cu tot 
ce-mi ceri, să-ți spun că sunt sute de oameni acolo, jos, că poţi 
să-i saluţi, să le faci cu mâna și să le ţii discursuri, să faci ce vrei 
după ce cobori de acolo? Și pe urmă, când ești în mâinile 
noastre, să-mi iau vorba înapoi? Eu încerc doar să ajung la o 
înţelegere cinstită. Oricât de greu de crezut ţi s-ar părea, eu 
garantez pentru dumneata. 

Banish își calculase riscul. Ables tăcu un lung răstimp. 

— Domnule Ables. 

Banish îl privi pe sunetist, care îi confirmă că mai era pe fir. 

— Domnule Ables, repetă. 

— Copiii mei te urăsc, Watson. 

Banish simţi cum faţa i se golește de sânge. 

— Domnule Ables. 

— Vor scuipa pe mormântul tău. 

— Domnule Ables. 

— Fără salut, atunci. Dar și fără cătușe! 

Banish își întoarse privirea către Fagin. Acesta înălță ușor din 
umeri. Banish ridică din nou microfonul, se hotărî, apoi aşteptă. 
O clipă. Și încă una. _ 

— De acord, domnule Ables. Accept termenii dumitale. Inţeleg 
că am ajuns la un consens. 

— Să știți că aveţi de-a face în continuare cu un bărbat, 
lipitorilor! Cu un bărbat nevinovat. 

— Domnule Ables, avem o înțelegere? 

— Ticăloșilor! Lașilor! 

— Domnule Ables... 

— Crezi în lehova, domnule Watson? 

Brusc alarmat, Banish se concentră din nou. 

— Domnule Ables, am acceptat termenii dumitale și n-am să-i 
încalc. Avem o înțelegere? 

— N-aveţi decât să-mi luaţi viaţa, rosti Ables, acum ceva mai 
încet. N-aveţi decât să-mi luaţi viaţa, păgânilor! Să-mi luați 
pământul, să-l călcaţi în picioare. Dar credința n-o să mi-o luați 
niciodată. 

Banish se îndreptă în scaun. 

— Domnule Ables, am ajuns la o înțelegere. Acum ești dispus 
să ieși? Se opri, așteptând îndelung răspunsul. Ești dispus să 
ieși, domnule Ables? 

— Cred că lehova are un plan cu fiecare dintre noi. 

Urmă clic-ul ușor care anunţa că legătura fusese întreruptă. 

— Domnule Ables... Domnule Ables... se încăpăţână Banish. 

— Mama mă-sii, scuipă Fagin. 

— Domnule Ables! insistă Banish, devenind din ce în ce mai 
îngrijorat. 

— Ce, a înnebunit de tot? întrebă Blood în spatele lui. 

— Mai rău, răspunse Perkins. Cu Ritualul de Predare e o 
problemă... 

Banish închise microfonul și se lăsă brusc pe spate. 

— E identic cu Ritualul de Sinucidere, rosti. 

Se întoarse către sunetist. 

— Sună-l. Îl vreau din nou pe fir. 

— Mai dă-l în mă-sa, se băgă Fagin. Lua-l-ar dracu'. Lasă-l să- 
și roadă unghiile. 

Banish se întoarse. Era din ce în ce mai alarmat. 


— ÎI vreau viu. 

— Îţi convine să zici asta, răspunse Fagin. Eu sunt mai negru 
de felul meu. 

— Ar putea să-și omoare soţia și copiii. 

— Nu răspunde, rosti sunetistul, de lângă el. 

— Da’ știu că-i bună, spuse Fagin. E bună rău de tot. Acum n- 
avem altă treabă decât să ne dăm de ceasul morții să-i salvăm 
viaţa cretinului ăstuia pe care-am fost trimiși aici ca să-l 
omorâm. 

Banish se ridică în picioare. 

— N-am fost trimis să omor pe nimeni. 

— lisuse - Perkins stătea în spatele tuturor, cu un aer buimac 
- lisuse, nu putem să facem din omul ăsta un martir. Dacă se- 
alege cu un loc de veci - lisuse... 

— Domnule Banish! 

Banish se răsuci pe loc, auzindu-se chemat. 

— Agenţii de la Alcool, Tutun și Arme de Foc au sosit. 

Banish se clătină. Evită să privească pe cineva în faţă, 
încercând să-și stăpânească disperarea. 

— Spuneţi-le celor de la Salvarea Ostaticilor să fie pe poziţie, 
acolo sus. Și continuaţi să încercaţi cu telefonul. 


Biroul 


Banish intră. Riga și Crimson îl așteptau, așezați. 

— De ce l-aţi aranjat pe Ables? îi întrebă, sărind peste 
politețuri. Nu mai era timp de așa ceva, acum. 

— Care-i treaba? spuse Riga. Avem și noi o slujbă, și tu ne 
chemi înapoi și nu ne lași să ne-o facem. Doar ai dosarul. 

— Lasă dosarul. 

Banish se postase dinaintea lor. 

— De ce tocmai pe Ables? continuă. Sunt atâția membri activi 
ai Rezistenței Ariene în tabără. De ce tocmai pe Ables? 

— Ce vrei să spui? întrebă Riga. 

— Aţi avut un informator chiar în buricul taberei Rezistenței 
Ariene Albe și l-aţi folosit ca să înhățaţi un nebun mistic cu 
pușcă și cu accese de grandoare. Un rasist din afara Rezistenței, 
supărat pe viaţă, care locuia pe vârful unui munte, la câteva 
mile distanță. 

— Ce înseamnă asta? rosti Riga. De ce te interesează? 

— Cum de l-aţi umflat doar pentru o pușcă-mitralieră și niciun 
fel de explozive? 

— Ți-am spus de ce. 

— De ce n-au existat martori oculari la întâlnirea voastră cu 
Ables? 

Riga deschise gura pentru a răspunde, apoi se răzgândi. 
Alături de el, Crimson se uita la Banish, tăcând. 

— De ce nu avea niciunul dintre voi un microfon? 

Niciunul dintre cei doi agenţi nu spuse nimic. 

— De ce n-a fost recuperat niciun ban de la Ables după ce v-a 
vândut Beretta? Și de ce tocmai el, când nu avea niciun fel de 
antecedente? 

Tăcere. 

— Ce contacte anterioare aţi avut cu Ables? 

Riga îi aruncă o privire piezișă lui Crimson. 

— l-aţi făcut vreo vizită la cabană? îi întrebă Banish, mai tare. 

Tăcere. 

— L-aţi ameninţat vreodată cu arestarea, dacă nu cooperează 
cu voi? 

Tăcere. Cei doi agenţi așteptau. 

Banish se ambalase singur, devenind de-a dreptul furios. 

— De ce dracu’ nu ziceţi nimic? 

Agenţii se uitară unul la altul. Riga se lăsă încet în scaun, cu o 
expresie severă și cu ochii îngustaţi, iar Crimson rămase 
neclintit cu mina lui politicoasă, care acum îi trăda îngrijorarea. 
Nu asta era regula jocului. 

— Nu pui întrebările care trebuie, rosti. 


Cortul de comandă 


Agentul Banish se întoarse în cort imediat după ce le ceruse 
agenţilor de la Alcool, Tutun și Arme de Foc să plece. Se apropie 
de Brian, al cărui telefon îl folosi, formând un număr. Brian auzi 
în cască apelurile neurmate de răspuns. Agentul Banish aștepta, 
iritat. Își freca partea arsă a feţei. Când închise, Brian își dădu 
seama că vorbea singur, în șoaptă. Apoi scrise pe o bucată de 
hârtie numărul de telefon, cu prefix. Îl răsuci pe Brian cu tot cu 
scaunul lui rotitor și îi arătă hârtia. 

— Lasă ce faci acum, îl instrui. Din momentul de faţă, ai o altă 
misiune. Formează numărul ăsta. Nu te oprești decât atunci 
când răspunde. Atunci, mă cauţi imediat. E telefonul de-acasă al 
soţiei și fiicei mele din Cincinnati, Ohio, și trebuie neapărat să 
vorbesc cu ele. Ai înțeles? 

— Da, domnule, răspunse Brian. 

— Asta e unica ta responsabilitate, începând de acum. E clar? 

— Da, domnule, rosti Brian, încuviinţând din cap. 

Apoi, agentul Banish ieși. Brian nu puse niciun fel de 
întrebare. Nici măcar nu-i spuse agentului Coyle. Incepu pur și 
simplu sa formeze numărul. 


Vehiculul de sunet 


Fagin trecu de scaunul lui Banish. Acesta stătea cu capul în 
mâini. Șeriful indian se afla într-o parte, cu braţele încrucișate 
neglijent, sprijinit de perete. 

Trecerea timpului îl înnebunea pe Fagin. 

— Cât e ceasul? întrebă. 

— Patru, răspunse Perkins din spatele lui. 

— Mama lui! 

— Watson! 

Banish reacţionă rapid, apăsând pe butonul microfonului. 

— Domnule Ables, te-ai hotărât să ieși? 

— Sunt obosit, Watson, rosti Ables cu voce slabă. N-am fost în 
viaţa mea atât de obosit. 

— De ce nu ieși, atunci? leși și rezolvă-ţi problemele cu legea, 
domnule Ables. Pe urmă dumneata și ai dumitale puteţi să dați 
tot ce s-a întâmplat la spate și să vă vedeţi de-ale voastre. 

— Watson, rosti Ables, după care oftă sau își înăbuși un 
chicotit. Ai limba despicată, Watson. Sunt acuzat de uciderea 
unui reprezentant al autorităţilor federale. N-am să apuc ziua în 
care să mai ies din închisorile voastre federale. 

Până și Blood se dezlipi de perete, în acea clipă. Nu exista un 
semnal de alarmă mai grăitor decât ceea ce tocmai auziseră. 

— Domnule Ables, rosti precipitat Banish, știu că lucrurile nu 
arată prea încurajator de acolo, de unde te afli, dar nu trebuie 
să ne pripim cu concluziile. Îți garantez că vei avea parte de un 
proces echitabil... 

— Într-un tribunal federal. Are grijă guvernul de asta. Un linşaj 
legalizat. Sau au să economisească oamenii tăi banii 
contribuabililor, Watson? 

— Domnule Ables, ascultă-mă - Banish se sprijinea de 
microfon - pari extrem de prost dispus. 

— Ticălos... plin de venin. 

Ables vorbea cu întreruperi, obosit, oprindu-se pentru a 
respira adânc. 

— Tu cui ai să te predai, Watson? Ție cine îţi va executa 
sentința? 

— Domnule Ables, rosti Banish, Domnule Ables! Ai de gând să 
ieși? 

Repetă, mai tare: 

— Ce-ar fi să ieși chiar în clipa asta? 

Așteptară cu toții o vreme, dar asta era tot. Ables închisese și 
plecase. Banish se lăsă în scaun. Fagin se apropie de el. Știa ce 
urmează. 

— E de-a dreptul disperat. Ar trebui să intrăm chiar acum 
peste el. î 

— Nu, răspunse Banish fără să se întoarcă. incearcă să-l prinzi 
din nou, rosti către sunetist. 

— Ascultă-mă, insistă Fagin. A luat-o pe arătură rău de tot, în 
coșmelia aia a lui. E din ce în ce mai periculos. Nici noi nu 
suntem proaspăt dușaţi și dormiţi, dar cel puţin avem viteză, 
elementul-surpriză, tactici mai bune... 

Banish se întoarse către el. 

— Copiii, la dracu'! rosti, ridicându-se în picioare. De ce dracu' 
crezi - dădu din mână, stângaci - că ne batem capul în halul 
ăsta? De ce crezi că suntem aici, în primul rând? Suntem aici ca 
să salvăm niște vieţi, pentru numele lui Dumnezeu. Nu ca să 
omorâm pe cineva. Copiii, Fagin! 

Fagin își aţinti ochii în tavan și încuviinţă din cap. Știa foarte 
bine ce mă-sa au de făcut aici. În momentul de faţă, aveau de 
făcut psihoterapie. 

— Și dacă ne duce cu zăhărelul? întrebă, în spatele lui, șeriful 
indian. Dacă face pe mortul? Noi ne facem numărul nostru, de 
unde știm că el nu și-l face pe-al lui? 

Banish scutură din cap, dezaprobator. 

— Trebuie să așteptăm. Să așteptăm și iar să așteptăm. 


Părea că încearcă să se convingă pe el însuși. Situaţia era cât 
se poate de tensionată și altceva nu aveau de făcut ca să nu se 
urce pe pereţi. Se ridică și se îndreptă către cealaltă parte a 
dubei, ciocnindu-se de Perkins și făcând un pas în lături, furios. 

Se auzi un părâit în urechea lui Fagin. Acesta își apăsă cu 
degetul casca în ureche, apoi își porni radioul. 

— Vine imediat, spuse. 

Banish îl privi peste umăr. Fagin rânjea larg. 

— O să-ţi placă asta, rosti. 

Banish se întoarse, privind monitoarele alb-negru. Apoi plecă 
împreună cu Blood. Ceilalţi rămaseră pe loc, încercând să nu se 
privească. Fagin zâmbea și scutura din cap, plimbându-se încet, 
în sus și-n jos. 


Podul 


Blood cobori din Jeep-ul guvernamental după Banish, la 
jumătatea distanţei dintre capătul drumului și podul de fier. În 
faţa lor se întindea o mare de manifestanți, îngrămădiţi umăr la 
umăr, umplând cu totul spaţiul larg de după pod și lăţindu-se în 
ambele sensuri ale șoselei, până la locul unde copacii îi 
ascundeau vederii. Stăteau liniștiți, fără să strige nimic. Niciun 
fel de discursuri, niciun fel de agitaţie. Stăteau tăcuți în apusul 
din ce în ce mai întunecos, se uitau la ce se întâmpla pe munte 
și așteptau. 

Singurele siluete care se detașau pe acest fundal erau vreo 
duzină de tineri rași în cap, chirciţi, fără cămăși, pe stâncile 
zimţate din dreapta podului. Pe pielea albă aveau tatuaje mari 
cu svastici, și tot svastici alcătuiau curelele galbene înfășurate 
în jurul cizmelor lor negre. Se rădeau pe cap, în pârâul mâlos. Se 
ghemuiau acolo, provocator, și-și trasau dungi curate cu 
aparatele de ras pe ţeste, luând apoi apă în căușul palmelor și 
spălându-și pielea acum netedă a capului. 

Un șerif de la pod se apropie de Blood și de Banish și se 
prezentă ca fiind Orton. Le raportă că fusese o sperietură cu o 
bombă mai devreme, că șerifii au admonestat mulţimea și că, 
de atunci, nu s-a mai întâmplat nimic. 

Banish le ordonă lui Orton și celorlalţi vreo patruzeci de șerifi 
de la pod să-și pregătească echipamentul de revoltă. Apoi își 
repetă dispoziţia să nu se tragă în civili, oricare ar fi situaţia. 

Blood își dădu seama că un număr de capete încep să se 
întoarcă spre ei. Credincioșii adunaţi îl recunoscură pe Banish și 
scandaloasa descoperire trecu din gură-n gură, în șoaptă, prin 
mulţime. 

Banish îi privea. 

— Nu vom câștiga aici, rosti liniștit. Blood se întoarse și îl 
privi. 

— Poftim? 

— Nu vom câștiga aici, repetă Banish, privind gloata. Nu se va 
termina bine. 

— Ce vrei să zici? 

Banish nu răspunse. 

Câteva voci se ridicară atunci din grămadă, cu întreruperi, dar 
din ce în ce mai tare. Banish îi asculta cum îl provoacă și-l 
înjură. Rămase acolo încă o vreme, părând să accepte ocările. 
Apoi se întoarse, urcă în Jeep și porni pentru ultima dată către 
vârful muntelui. 


Vehiculul de sunet 


În spatele ochilor închiși, Banish naviga pe un tărâm 
întunecat. Aștepta. Mintea înfierbântată i se răcorise în cele din 
urmă. Acolo, în întuneric, era pace. Ochii i se relaxaseră în 
negura amorfă, umedă. 

Îi deschise. Era așezat pe treapta ușii laterale a dubei cu 
capul în palme, și-și apăsa pantofii, cu toată talpa, în pământul 
buruienos. Ridică ochii. Kearney stătea în lumina crepusculară, 
dinaintea lui. Banish vru să se ridice în picioare. 

— Nu răspunde, spuse repede Kearney, pentru a-l împiedica 
s-o facă. Nici acum nu răspunde. Voiam doar să știți că sun în 
continuare. Am format numărul fără oprire. 

Banish se așeză la loc pe treapta de metal. 

— Trebuie să fi ieșit undeva, rosti Kearney. 

Banish încuviinţă din cap, obosit. Kearney îl privea. 

— Mă întorc acum la treabă, spuse, voiam doar să vă asigur 
că... 

Lasă fraza fără sfârșit. 

— Mă întorc la treabă. 

— Vreau doar să vorbesc cu ele, rosti Banish. 

Kearney încuviință repede din cap. 

— Vă înțeleg. 

— Acum sunt mai bine. Trebuie să dau de ele, ca să le spun 
asta. 

Kearney încuviinţă din cap. 

— Știu și eu ce înseamnă o familie, domnule. 

Se priviră unul pe altul, apoi privirea lui Kearney căzu în 
țărână, iar polițistul se întoarse, vrând să se îndepărteze. 

— Mai... rosti Banish mai curând decât „Stai”, nu implorându- 
lI, dar cumva pe același ton. Kearney se opri și se întoarse 
șovăitor, apoi făcu câţiva pași înapoi. Banish scutură din cap. 

— Ascultă, spuse. Nu mai am prea mulţi prieteni. Dar cunosc 
încă vreo câteva nume, în Birou. Niște oameni pe care aș putea 
să-i sun. 

Faţa lui Kearney se goli treptat de orice expresie, dându-și 
seama ce i se propunea. Gura i se deschise și se mai apropie 
puţin. 

— Nu sunt sigur că are să folosească la ceva, continuă Banish. 

— Domnule... Kearney privea în pământ, clipind. Scutură din 
cap, încet. Domnule, asta înseamnă lumea-ntreagă pentru mine. 

Banish scutură din cap. Kearney continuă, cu ezitări. 

— Când au început toate astea, spuse, a fost nemaipomenit 
să fiu și eu în mijlocul evenimentelor. Eram pur și simplu... pur și 
simplu gata. Nu-mi dezlipeam ochii de la dumneavoastră. În 
cursul evenimentelor, de câte ori puteam... domnule Banish. Și- 
mi dau seama că aș dori și eu să fac ceea ce faceţi 
dumneavoastră aici. Să fiu ceea ce sunteţi. Și faptul că mi-aţi 
dat o șansa, în cortul de comandă... 

Se opri și privi în jos, la Banish. 

— Dar când mă gândesc la Leslie... Leslie e nevastă-mea. Și la 
copilul pe care o să-l avem... 

Acum, Banish îl vedea cu ochi mari, limpezi. Urmărea 
schimbările de pe faţa lui. Știa că este refuzat. 

— Îmi dau seama ce poate face slujba asta dintr-un om, spuse 
Kearney. Și mă gândesc că trebuie mai întâi s-o pornim pe 
drumul nostru comun, Leslie și cu mine. Nu pot să nu fac asta, 
domnule. Trebuie să mă gândesc la ea, în momentul de față. 

Ceea ce mă face să cred că poate nu sunt făcut pentru meseria 
asta, cel puţin nu acum. La drept vorbind, nu sunt sigur. 

Banish încuviinţă din cap. Kearney se mai apropie puţin. 

— Dar, domnule, rosti, ridicându-și mâna și întinzându-și 
palma deschisă către Banish. 

Acesta privi palma tânără brăzdată de linii, dar nu de cicatrici, 
apoi își ridică ochii la Kearney, la expresia cu care copilul acela 
stătea acolo, în fața lui. li apucă mâna și i-o scutură puternic. 

— Vă mulţumesc, domnule, spuse Kearney. Vă mulţumesc. 

Apoi se îndepărtă. Banish nu se uită după el. Încă niște ochi 
pe care îi făcuse să se deschidă și să se-nspăimânte. Zâmbi 
amar, privind în pământ. Câţi ani îl despărțeau de Kearney? 
Treizeci? lisuse! Se întrebă ce preţ ar trebui să plătească pentru 
ca s-o ia din nou de la capăt. Să aibă o a doua șansă, să nu mai 
facă greșelile pe care le-a făcut. De câte șanse ai parte, pe 
lângă cea pe care-ai avut-o deja? se întrebă. Și câte irosiri? Și 
câte, exact, îi mai rămăseseră? 

— Watson! 

Inima lui Banish se opri, când vocea îl chemă de undeva, din 
spate. Se ridică și intră din nou în dubă, trecând pe lângă Fagin, 
pentru a se așeza pe scaun. 

— Domnule Ables, te-ai hotărât să ieși? 

— Tu unde-L găsești pe Dumnezeu, Watson? 

Banish se stăpâni. 

— Domnule Ables, nu avem timp de așa ceva acum. Te-ai 
hotărât să ieși? 

— Tu unde-L găsești pe Dumnezeu, Watson? 

— Poftim? 

— Acolo unde tremuri. Acolo îl găsești, Watson. Acolo te 
găsește. Acolo unde carnea se înmoaie pe tine și părul de pe 
ceafă ţi se zbârlește. Acolo unde te simţi slab. Unde strigi și ești 
trântit în genunchi. 

— Domnule Ables, rosti Banish, ștergându-și faţa, nu ești 
deloc în apele dumitale. Sunt cât se poate de sincer cu 
dumneata. 

— Am să-ţi spun un mic secret, Watson. Glontele acela care 
mi-a lovit soţia, prin ușă. Cel pe care l-aţi tras voi, asasinilor. N- 
aș vrea să vă dau satisfacţie, dar... m-a lovit și pe mine. 

Graba fu mai tare decât precauţia, în vocea lui Banish. 

— Domnule Ables, ai nevoie de îngrijiri medicale imediate. Cât 
de rău ești rănit? 

— E și Banish cu tine? 

— Nu... Domnule Ables... 

— El e cel care a pus toată treaba asta la cale, Watson. Acum 
știu. El și toată mașinăria aceea guvernamentală coruptă a 
voastră. 

— Domnule Ables! Banish era disperat. Simţea că se topește 
în scaun. Bine, spuse în cele din urmă. Bine, domnule Ables. 
Poate că s-a exagerat cu dumneata, la început. Poate că ai 
dreptate. Totul a fost pus la cale. Ai încurcat-o. Cu toţii o mai 
păţim. Dar ce-ar fi să ieși, pentru a rezolva problema? 

— Ce-au făcut cu trupul fiicei mele? 

Banish își pierduse din nou capul și se precipită. 

— A fost dat în grija rudelor dumitale, domnule Ables. 

— N-au să mă lase să particip la înmormântare, Watson, nu-i 
așa? Voi lipsi de la înmormântarea propriei mele fete. 

Era acolo, în vocea lui. Banish simţea tensiunea celor care se 
mișcau în spatele său. Puse din nou mâna pe microfon. 

— Domnule Ables, rosti. Insist să ieși de-acolo imediat. 

— M-am rugat cu copiii mei, Watson. Pentru îndrumare și 
iertare. Dar mărturisirea ta cine o va auzi? A ta, Watson, care ai 
pornit război împotriva cărnii... 

— Domnule Ables - Banish aproape ţipa - ai de gând să ieși 
de-acolo? 

Zgomotul respirației lui Ables umplea duba. Respirație grea, 
muncită. Banish se agăța de orice sunet. 

— Watson. 

— Da, domnule Ables. 

Ables lăsă să-i scape un oftat lung, cavernos, apoi spuse, cu o 
voce mai aproape de gâfâială decât de șoaptă: 

— Poate că această tragedie se va sfârși într-o mai mare 
glorie. 

Urmă un clic. Banish se uită la microfon. Oamenii începură să 
se agite în spatele lui, în dubă. Apasă din nou pe comutatorul 
pentru transmisie, cu putere. 

— Ables! Domnule Ables! 

Mișcându-se în spatele lui, Perkins rosti: 

— Ar fi mai bine să mă duc sus. 

— Fiţi gata... spuse Fagin în radioul lui. 


Banish strânse microfonul în pumn, strigând: 

— Ables! 

— L-ai pierdut, spuse Fagin. Trebuie să intram. Trebuie! 

— Nu, răspunse Banish. Era în picioare, ameţit, și își ridicase 
braţele, pentru a opri în loc timpul și toată larma din jurul lui. 
încerca să gândească. Capul îi era plin de zgomot. Le spuse 
tuturor celor care fugeau în jurul lui: 

— LĂSAȚI-MĂ SĂ MĂ GÂNDESC PUȚINI... 


Podul 


Șeriful Orton aștepta, liniștit, chiar în faţa podului. Auzea, din 
mulţimea enorma care se adunase acum de partea cealaltă, un 
băâzâit. Până atunci, tăcuseră cu toţii și stătuseră liniștiți. Acum, 
de la un om la altul circulau licăriri de emoție, ca descărcările 
electrice, din ce în ce mai multe și mai tare. 

Orton nu era primul care se uita la copaci. La pădurea deasă 
care se înălța de ambele părți. Se făcuse noapte, așa că nu mai 
vedea bine ce se-ntâmplă în frunziș. Nici nu avea de ce. Copacii 
se mișcau. Ca și cum în ei s-ar fi aflat niște animale, numai că 
până atunci nu fuseseră niciun fel de animale. Orton își dădea 
seama de asta treptat. Mulțimea imensă băzâia dincolo de albia 
râului. Alți șerifi veniseră acum de la pod și se opriseră, privind 
la copacii înalți de parcă aceștia erau pe punctul de a se repezi 
spre ei urlând şi de a le face vreun rău. În copaci erau oameni. 
Era clar acum. Inaintau grăbiţi, în sus, trecând de șerifi. 

Orton își porni radioul. 

— Domnule Fagin, spuse grăbit. Domnule Banish... 

În pădure, oamenii fugeau. 

— Domnule Banish... 


Baza de operațiuni 


Banish sări din dubă, derutat. Agitaţia lui își găsise un 
debușeu. Strigă în Motorola: 

— Am ordonat încetarea comunicaţiilor prin radio! 

O explozie care avu loc în partea cealaltă a bazei de 
operațiuni îl trânti la pământ. Privi în sus, din locul unde era 

întins, și văzu ridicându-se și răspândindu-se un nor de flăcări 
negre și portocalii. Norul pocni apoi ca un balon spart, 
transformându-se în fum negru. Localiză cu aproximaţie 
explozia și își dădu seama că unul sau mai multe dintre 
generatoare săriseră în aer. 

Când se ridică în genunchi, o săgeată aprinsă descrise un arc 
de o frumuseţe stranie pe deasupra bazei de operaţiuni. 
Săgeata căzu pe pământ în locul unde începeau copacii, în 
partea de jos a platoului. Auzi pocnetul unei arme de mic calibru 
în stânga lui și în prima clipă se gândi că erau oamenii lui, apoi 
remarcă păcănitul ce venea de la santinelele aflate sus, în 
copaci. 

Când fu în picioare, Fagin se rostogoli din dubă, în spatele lui. 
Șeriful cercetă cu privirea platoul și își scoase arma, ducând 
mâna la radio. 

— Intăriri tactice la baza de operaţiuni. Izolaţi-o. 

Banish își dădu seama că avea și el radioul în mână. 

— Doar foc de avertizare... 

Din pădure se ivi încă o săgeată aprinsă, care descrise un arc 
grațios deasupra bazei și se înfipse în acoperișul unuia din 
corturile de deţinere. Focul se răspândi cu repeziciune. 

Atenţia lui Banish fu atrasă de o lumină stranie. Se întoarse la 
stânga, pentru a-i urmări parcursul, și cu uimire că un fascicul 
roșu de laser se deplasează de-a lungul părţii laterale negre a 
vehiculului de sunet, pentru a se opri pe cauciucul din faţă și din 
dreapta. Urmă un bubuit, distinct de celelalte pocnituri, și 
cauciucul cel negru și mare se dezumflă cu un geamăt. 

Incă o explozie, în partea cealaltă. De astă-dată, Banish fu 
zgâlțâit, dar nu azvărlit pe jos de muntele care se legăna sub el. 
Baza de operaţiuni era pocnită ca o tobă mare, din toate părțile. 
Se auziră din nou împușcături, evidenţiate și de apariția mai 
multor lumini, sus. Fagin părea nerăbdător să înceapă și el să 
tragă. 

— Nu trageţi, rosti Banish, de parcă ar fi putut fi auzit în 
mijlocul zgomotului de împușcături. Vor să ne provoace! 

Fagin îl privi furios. Urmă o explozie mai puţin puternică, iar 
șeriful se întoarse. Sărise în aer cel de-al doilea rezervor cu 
propan de la bucătărie. 

O rafală mătură platoul, îndreptându-se către limita copacilor, 
unde aterizase prima săgeată. Banish văzu din nou raza roșie, 

care acum se îndrepta către cauciucul din dreapta și din spate al 
dubei. Cauciucul se sparse și vehiculul de sunet se lăsă pe-o 
rână, schilodit. 

Fagin înjură în radio. Oamenii se repezeau afară din corturile 
subțiri și fugeau pe platoul atacat, căutându-și adăpost în 
spatele echipamentelor grele. Banish descoperi din nou 
fasciculul laser, care se prelingea de pe cauciucul spart pe 
pământ. Lumina începu apoi să se târască pe solul negru spre 
el. Se apropie, ocoli paiele aflate la picioarele lui, îi atinse 
pantoful, îl parcurse, apoi începu să urce pe picior. Banish nu 
simţi nimic. Fasciculul îi trecu de mijloc urcând către locul unde 
jacheta era închisă cu fermoarul, deasupra stomacului. Banish 
își ridică privirea și, în partea cealaltă a platoului întunecat, 
descoperi sursa fasciculului, care strălucea, mică și nemișcată, 
în pâlcul de copaci de jos, dincolo de focul care se răspândea. Işi 
privi din nou propriul mijloc, faţă de care raza începuse să urce. 
Nu simţea absolut nimic. Raza mai urcă puţin și se opri, vibrând 
ușor, în centrul pieptului. 


Baza de operațiuni 


Fagin se uită la Banish. Acesta privea fix în jos, la o rază de 
laser care îi încremenise în centrul pieptului. Ochii îi erau cețoși. 

Fagin întinse brațul stâng și îl înhaţă de haină, răsucindu-l 
spre stânga și trântindu-l jos. Glonţul ce îi fusese destinat trecu 
șoptitor prin aer, pe deasupra lor, și se izbi de trunchiul unui 
copac aflat la câţiva metri în spate. Fagin îl apasă pe Banish cu 
o mână și urmări raza până la sursa ei, ridicând arma stângă în 
celălalt pumn și făcând risipă de gloanţe, ce mușcară din ţărâna 
aflată în fața copacului vinovat, din trunchiul acestuia și 
ramurile de jos. Raza dispăru imediat - nenorocitul acela, în cel 
mai bun caz, făcuse pe el. 

Fagin trase de Banish, pentru a-l ridica în picioare. 

— Ce dracu’ ai? îi strigă în ureche, pentru a acoperi gălăgia. 

In față - puţin în dreapta - și mult în stânga lor se auzea o 
răpăială continuă. Platoul era brăzdat de focul încrucișat, 
abundent. Se trăgea de peste tot, gurile de foc își schimbau 
poziția tot timpul. Ei doi erau destul de bine acoperiţi acolo, în 
apropierea dubei, cu muntele care se ridica în spate. Fagin 

trebuia să se descurce singur până aveau să-i sosească 
subalternii. 

Văzu o luminiţă mișcându-se printre copaci, în stânga, și 
figura întunecată a unui om, ghemuit lângă un trunchi la 
marginea platoului. Omul se pregătea să tragă o săgeată 
aprinsă. Ridicase un arc curbat și ţintea un loc aflat în partea 
cealaltă a platoului. Fagin privi, dincolo de corturi și vehicule, la 
singurul elicopter care se mai afla la sol. Tocmai se alimentase 
și își pornise rotoarele, grăbindu-se să se ridice în aer. Lângă el 
se afla o pompă grăsană de combustibil. 

Fagin se răsuci către stânga. Ridică arma, ţinti. 

— Nu-l omori, spuse Banish. 

Nebun de legat. Plecat rău de tot cu sorcova. Fagin își cobori 
arma, strâmbându-se, stând acolo ca un prost și privindu-l pe 
arcaș cum ţintește mai atent. Banish privea și el. Și piromanul 
acela nenorocit dădu drumul corzii. 

Săgeata porni. Fagin o pierdu din vedere pentru o clipă, când 
trecu prin spatele unui cort, apoi o urmări cum parcurge aerul 
de deasupra bazei de operațiuni, urcând, cu flacăra din vârf 
conturată într-un arc răsucit înapoi. 

Blood făcu repede un pas în faţa lui. Își ridică Browning-ul și 
trase de două ori, în succesiune rapidă. 

Incredibil, una din Împuşcături își nimeri ţinta. Glonţul întâlni 
săgeata chiar când traiectoria acesteia începea să coboare, 
deviind-o. Flacăra se zbătu în aer, se despărți în două și căzu în 
spatele elicopterului, dispărând după copaci. 

Fagin se întoarse iute la stânga și făcu să sară scoarța de pe 
copacul în spatele căruia se afla arcașul, un nenorocit de 
guerillero de duminică, și laș pe deasupra, pentru că, în timp ce 
el își golea magazia armei, dobitocul se ghemui brusc și se făcu 
nevăzut în pădure. 

Fagin se întoarse și începu să-și încarce arma. Banish 
încremenise, iar Blood își încărcă și el Browning-ul. 

— Au înnebunit toţi, rosti Fagin. 

Apoi, pe drumul forestier apărură Jeep-urile. Dintre copaci se 
iviră și oamenii lui Fagin, șarjând alert, cu pistoalele și puștile 
înainte. 

— Umflaţi-i! ţipă Fagin în radio. Puneţi laba pe toţi, până la 
unu! Atac armat asupra autorităţilor federale! 

Apoi îl privi pe Banish și decise că își poate permite o mică 
concesie. 

— Fără focuri de armă, adăuga. Nu merită să strici gloanțele 
pe ei. Repet, nu vă lăsaţi antrenați în schimburi de focuri. 

Cavaleria venise în ajutorul fortului. Fagin îl trase pe Banish în 
spatele dubei schilodite, întrebându-se dacă acesta își dădea 
seama că îi salvase viața. 

Apoi se porni gălăgia pe rețeaua radio. Rapoartele preliminare 
începeau ca la carte și se transformau rapid în strigăte ce se 
întretăiau. Banish își dădu seama că Fagin aflase ceva și îl trase 
de mânecă, dar șeriful voia să audă întâi toată povestea. Stătea 
cu capul în jos, apăsându-și casca în ureche. Banish își porni și 
el radioul, dar acum pe canal circula numai emoție, voci peste 
voci, pline de adrenalină. 

Fagin îl privi pe Banish, nedorindu-și să fie el cel care îi dădea 
vestea. 

— Foc la cabană. 

Fața lui Banish se albi. Păru că se năruie. 

— Nu, se mărgini el să spună. 

— Eu mă duc sus, rosti Fagin. 

Porni în grabă, printre flăcările care acum scăzuseră în 
intensitate, către elicopter. 


Vehiculul de sunet 


Banish se repezi înăuntru. Numai sunetistul se mai afla acolo, 
supraveghind haosul de pe linie, apăsându-și cu mâinile căștile 
pe urechi. 

— Foc, rosti surescitat. Aud pași. S-ar putea să iasă cineva. 

Banish se răsuci, pentru a se uita la monitoare. Erau toate 
întunecate. 

— Lumina! spuse. 

Sunetistul acţionă toate comutatoarele și nocturna de stadion 
se aprinse, umplând de albeaţă pentru o clipă monitoarele. Ca 
niște pupile prea dilatate, acestea trecură gradat de la strălucire 
cețoasă la o claritate alb-negru extremă. 

Cabana era înfățișată din trei unghiuri diferite. Un fum negru 
se strecura prin crăpăturile ferestrelor acoperite de scânduri. 


Banish privi scena câteva momente, timp irosit, în care nu 
putu înţelege ce se întâmplă. Parcă își vedea coșmarurile 
transmise la televizor. Fumul negru, gros ieșea în vălătuci din 
coșul de piatră și din găurile de glonț din acoperiș. Cabana era 
în flăcări. 

Glasul lui Banish părea al altcuiva. 

— Focul se întinde, rosti, apucând spătarul scaunului pe care 
stătea sunetistul și zgâlțâindu-l. Se întinde! Afară! Afară! 

Sunetistul apucă microfonul și repetă bâlbâindu-se comanda 
lui Banish. Acesta rămăsese nemișcat, privind fix la monitoarele 
pe care nu se clintea nimic. 

— Mă duc și eu, spuse Blood. 

Banish încremenise. El nu putea să-l urmeze. Negociatorul nu 
avea ce căuta în teatrul evenimentelor. Negociatorul rămânea în 
umbră. Banish tremura, așteptându-i pe copiii lui Ables să iasă. 
Degeaba. Oricât de tare se holba la monitoare, nicio ușă sau 
fereastră nu se deschise, iar fumul care ieșea era din ce în ce 
mai negru și mai dens. Niște flăcărui apărură lingând acoperișul. 

— Nu, nu, nu, începu să spună Banish, repetând întruna. 
Trebuia să rămână acolo. Era prins în capcană. Trebuia să 
rămână în umbră, privind cum totul se transformă încet în 
cenușă. Atunci, în cadrul alb-negru apărură oameni, agenţi și 
șerifi, care avansau încet cu pistoalele și puștile pregătite. 

Banish porni și el către cabană. Era o greșeală, știa că eo 
greșeală, dar nu mai conta. Nu putea să stea acolo și să se uite. 
Nu putea să ignore totul, să-nchidă ochii și să plece. Era încolțit. 
Își înhaţă radioul și o porni după Blood. 


Podul 


Totul s-a petrecut atât de repede, încât nimeni nu a putut să 
facă nimic. Să le dai unor bărbaţi în uniformă arme, dar să nu-i 
lași să se folosească de ele, era mai rău decât să nu le dai deloc. 
După ce intrară în pădure, din ambele părţi ale podului, și opriră 
trecerea, lăsându-i de cealaltă parte pe ultimii dintre 
manifestanți și operând arestări, șerifii se adunară la câţiva 
metri de capătul drumului. Ca toți ceilalţi, Orton întoarse capul 
către baza de operaţiuni, atunci când cei de sus începură să 
schimbe mesaje prin radio. Mulțimea imensă de jos se frământa 

și făcea zgomot. Ca și ei, Orton simţea că undeva, aproape, se 
întâmplă ceva, dar el nu poate să participe. 

Așa că rămase pe poziţie, cu ceilalți șerifi, așteptând întăriri 
sau câteva cuvinte care să le explice ce se întâmpla ori un ordin 
propriu-zis de sus. Fumul negru fu văzut întâi de mulţime, 
înainte ca vreun șerif să-l remarce, gălăgia se porni ca o 
avalanșă. Se auziră glasuri strigând, iar trupurile prinseră să se 
miște. Orton le văzu capetele întoarse, braţele întinse și 
degetele arătând în sus, apoi se întoarse, se uită și el și văzu 
coloana de fum negru, dens ridicându-se din vârful muntelui, 
luminată strălucitor de dedesubt. Semăna cu un foc de tabără. 
Auzi o voce strigând: „Îl ard de viu pe Glenn!” Nu era nevoie de 
mai mult. 

Gloata se întoarse. Se repeziră cu toţii către pod, înainte ca 
Orton să-și dea seama ce se întâmpla. Benzile galbene ale 
poliției pocniră, rupte de piepturile oamenilor care pătrunseră 
pe pod. Orton și încă vreo câţiva șerifi se zoriră către locurile lor, 
pentru a lua poziţie, pregătindu-se să facă faţă foarte 
numeroasei mulțimi. Strigară somaţii, își scoaseră armele și le 
îndreptară către cei din frunte. Aceștia se opriră în loc pentru o 
clipă, dar iureșul orbesc al celor din spate îi propulsa pe toţi 
înainte. Podul de fier începu să vibreze sub pașii furioși. Orton 
nu apăsă pe trăgaci. Ajunseră repede la el. Patru sau cinci 
perechi de mâini îl apucară și îl răsturnară peste parapet. Orton 
căzu. Ateriză drept pe burtă și rămase cu fața-n jos, în noroiul 
rece. Câteva sute de perechi de cizme tropăiau trecând prin 
stânga și prin dreapta lui, alergând acum prin apa pârâului, 
pentru că podul era prea îngust pentru toți. Alergau, săreau, se 
repezeau înainte, agitându-și inutil trupurile, într-o goană 
nebună. Orton nu apăsă pe trăgaci. Avea încă pistolul în mână, 
dar nu apasă pe trăgaci. Dacă aveau să-i dea o decorație pentru 
că nu trăsese, le-o va da înapoi sau o va pune-n plic și i-o va 
trimite lui Banish. 

Nu-și mai putea alege ca ţintă decât spinările lor. Își porni 
radioul și începu să strige în el, privind cum ultimii manifestanți 
ajung în fugă la locul de unde începea panta drumului forestier. 
Mașinile grele ale televiziunilor intrară urnind pe podul de 
deasupra lui, urmând mulțimea. Toţi erau pur și simplu cuprinși 
de nebunie. Glasul zăpăcit și surescitat al lui Orton se amestecă 
în concursul de ţipete pe care-l auzea în cască, iar în jurul lui 

șerifii începură să se ridice în picioare. Repeta strigătele în 
radio. Spera că cei de sus vor putea să ţină piept gloatei. 


Cabana 


Trebuiră să renunţe la Jeep la jumătatea drumului. Săriră din 
el și parcurseră în fugă porţiunea care mai rămăsese, trecând 
pe lângă vehiculele de serviciu, Jeep-urile și ambulanţele intrate 
în ambuteiaj. Blood vedea cum fumul negru de sus se 
răspândește în aer, luminat în mod straniu. 

Ajunseră la reflectorul care lumina cabana din stânga, 
traversară zona vastă a copacilor ciopârțiţi care fusese odată 
Țara nimănui, acum ţara tuturor - pompieri, agenţi, şerifi. Un 
haos. Oamenii fugeau încoace și-ncolo cu arme și topoare. 
Vântul răscolea duhoarea fumului și a câinilor intraţi în 
putrefacție. Blood trebui să încetinească, fiindcă piciorul rănit 
începuse să-l doară din nou. De unde era, vedea porțiunea slab 
luminată din spatele cabanei: magaziile de dimensiuni mai 
reduse înconjurate fiecare de câţiva copaci, pietroaiele pe 
jumătate îngropate în pământ, bucăţile de scoarță și de lemn și 
pământul acoperit de paie ce se întindea până la locul de unde 
începea stânca. În lumina flăcărilor totul părea că unduiește. 

Partea din faţă a cabanei arsese deja. Veranda se 
desprinsese, în flăcări, și se prăbușise în faţă, ca un vehicul 
distrus, carbonizat și bun de nimic. Acoperișul era lins de flăcări 
care alimentau coloana de fum negru, scoțând un fluierat gol 
asemănător cu cel al unei izbucniri de vânt. 

Dinaintea casei erau oameni în costume de protecţie. Intrau 
câte doi, repezindu-se printre limbile zdrenţuite ale flăcărilor 
când ieșea echipa dinainte, cu costumele de protecție înnegrite, 
împleticindu-se, scoțându-și căștile și măștile și înghițind guri 
mari de aer. Mașinile de pompieri erau parcate în apropiere, cu 
furtunurile pe jumătate desfășurate, dar aruncate pe pământ, 
turtite. Cisterna cu apă nu putuse să ajungă până sus. Lumina 
unui reflector matura zona. În aer era un elicopter, ale cărui 
rotoare apucau fumul, îl răsuceau și îl propulsau mai sus. 

Banish stătea dinaintea cabanei distruse de parcă ar fi fost 
propria-i casă ipotecată. Faţa pe jumătate arsă îi era 
împurpurată de reflexul flăcărilor roșu-portocalii, pâlpâinde, 


275 


care-i făceau expresia și mușchii faciali să se clatine în același 
ritm cu temeliile construcției măcinate de foc. 

Perkins se apropie pieziș și în grabă de ei. Mâinile îi erau 
negre de scrum, iar părul de culoarea nisipului i se zbârlise. 
Apăruse din dreapta cabanei și era foarte încordat. 

— E un cadavru în spatele cabanei, rosti dintr-o suflare. 
Foarte ars. Are un traumatism cranian imens și un pistol în 
mână. Își trase sufletul, cu un aer chinuit. L-au examinat și zic 
că e Ables, conchise. 

Banish înălță puţin capul, iar privirea i se concentră și se 
ascuţi. Urmară câteva clipe nesfârșite, în care păru că 
examinează aerul dinaintea ochilor în căutarea a ceva de o 
importanţă vitală. Apoi, se înecă, încercând să înghită în sec sau 
poate doar din cauza fumului. Blood își îndreptă privirea în altă 
parte, coborând-o. 

Apăsat de propria-i dezamăgire, Blood își dădea seama că 
Banish îl îngrijorează din ce în ce mai tare. Își ridică ochii și văzu 
că acesta căuta mai departe cu privirea în gol, ușor aplecat în 
faţă. 

— Copiii, rosti, dintr-o suflare. 

| se adresase lui Perkins, ca și cum ar fi fost vorba deo 
chestiune de viaţă și de moarte, de care depindea iertarea lui. 
Sau ruperea firului de păr de care îi atârna deasupra capului 
sabia. 

— Încă nu știm nimic, răspunse Perkins. 

Privi în stânga lui, deci în dreapta lui Banish și a lui Blood. 

— Doamna Ables a reușit totuși să iasă. 

Blood întoarse capul. Doamna Ables se găsea la o oarecare 
distanță de cabană, lângă doi membri ai echipei medicale, 
îndoită de spate și tușind. Avea brațul prins într-o legătură, 
hainele îi erau pline de cenușă, iar părul îi era pe alocuri ars. 

— Refuză îngrijirile, continuă Perkins. Încercăm s-o convingem 
să urce în elicopterul medical. 

Văzând că trăiește, Banish păru că prinde puteri. Se întoarse. 

— Izolaţi muntele, la poale, rosti repede. Faceţi ordine aici, 
lăsaţi focul și cabana. N-are decât să ardă până la temelie. Ne 
interesează numai copiii. 

Privi în jur disperat, concentrându-se pe partea stângă a 
cabanei. Porni el însuși după ei. 


Cortul de comandă 


Brian Kearney rămase la postul lui multă vreme după ce toţi 
ceilalți plecaseră. Fuseseră mai întâi exploziile și împușcăturile, 
care găuriseră pânza cortului și îi trântiseră pe toţi pe jos. Apoi, 
explodaseră generatoarele. Și, imediat, începuse focul, sus, la 
cabană, și frecvenţa radio se umpluse de strigăte. Brian se afla 
la panoul centralei pentru că nimeni nu-i spusese să plece. Chiar 
și agentul Coyle plecase către vârful muntelui după ce se 
terminase cu împușcăturile de la baza de operaţiuni și fusese 
raportată izbucnirea focului la cabană. Brian stătea pe scaun, în 
dreptul panoului pentru legătura cu exteriorul, tastând din nou 
cifrele, auzind clicul legăturii interurbane. Primul apel, care 
începea târziu, apoi așteptând să sune de alte cinci ori, înainte 
de a o lua de la capăt. 

Afară era din ce în ce mai mult zgomot, așa că se gândi că 
agenţii se întorc la baza de operaţiuni. Păreau că jubilează. 
Moralul lui Brian crescu și polițistul trebui să se lupte cu impulsul 
de a se repezi afară pentru a vedea ce se întâmplă. Simțea mai 
curând ușurare decât altceva - o dulce ușurare. Dar continua să 
apese pe cifre și ajunsese la jumătatea numărului când își dădu 
seama că în cască nu se mai aude nimic. Apăsă pe furcă o dată, 
apoi de alte câteva ori. În receptorul pe care-l strângea în mână 
nu se mai auzea nimic. Telefonul era mort. 

Se ridică. Zgomotul de afară era acum îngrozitor, dar Brian, 
luă mai întâi la rând celelalte aparate din cort, ale căror 
receptoare le ridică. Toate erau moarte. Liniile fuseseră 
întrerupte. 

Brian se duse la ieșire, făcu un pas afară și nu-i veni să-și 
creadă ochilor. Nu era sărbătoare, ci revoluţie. Gloata de 
manifestanți parcurgea în fugă baza de operaţiuni, erau sute, o 
mie, se revărsau pe platou din gura drumului forestier ca o 
armată civilă. Își pierduseră cu toţii capul. Brian văzu câţiva 
cunoscuţi, vecini de-ai lui, alergând către drumul ce ducea sus, 
țipând și împingându-se unii pe alţii, cu pumnii în aer, mișcându- 
se frenetic. Mai văzu câţiva agenţi care încercau să oprească 
mulțimea, dar fără niciun folos. Erau ca pietrele dintr-un râu. 
Zăgazul fusese rupt. Pe urmă apărură, în spatele gloatei, 
mașinile televiziunii, care-i împingeau pe răufăcători pe platou și 
apoi către drum ca niște pistoane. Erau un roi de albine. O 

mulțime de oameni fanalizați mișcându-se ca unul singur. Când 
mașinile trecură de corturi și pătrunseră pe drumul ce ducea la 
cabană, Brian se repezi afară, pornind în fugă după ele. Era deja 
o revoltă în toată regula. Brian se temea să nu aibă loc un 
măcel. 


Magazia 


Văzând cum se dă la o parte lada în colţul întunecat și auzind 
în cască toată gălăgia de sus, de la cabana, Taber își adună tot 
calmul de care era în stare pentru a rămâne nemișcat. Capacul 
de pământ se ridică și se risipi, iar fumul izbucni din gura 
tunelului înainte ca o femeie să iasă tușind violent. O femeie 
care putea fi identificată drept Michelle Mellis. Avea o armă în 
mâna dreaptă. 

Inainte ca ea să poată face un pas, Taber rosti autoritar din 
spatele cositoarei scoase din uz și culcate la pământ: 

— Staţi pe loc! 

De la intrarea în magazie, Porter îi ţinu isonul: 

— Serviciul Șerifilor Federali! 

Bluza și pantalonii de trening ai doamnei Mellis erau murdari 
de pământ. Fumul se prelingea pe lângă ea. Se opri, dar nu-și 
cobori imediat arma. 

— Cum doriţi, rosti Taber. 

Doamna Mellis mai rămase în cumpănă o clipă. 

— La dracu', spuse apoi scurt, tușind sec în pumnul murdar și 
aruncând pistolul. 

— Mâinile sus, comandă Porter. 

Taber se ridică în picioare și înaintă cu arma îndreptată către 
ea, trecând în spatele ei, cu cătușele pregătite. 

— Cine v-a omorât soţul, doamnă Mellis? o întrebă. 

Doamna Mellis își înăbuși tusea. Își luă ochii de la Taber în 
timp ce acesta închidea cătușele cu un pocnet în jurul 
încheieturilor ei. 

— Vreau un avocat. 


Șopronul 


Se auzi un pocnet în spatele lui Banish, atunci când o parte a 
acoperișului se prăbuși și scânteile se risipiră afară, în aer liber, 
în spatele cabanei care ardea. Șerifii și agenţii se agitau peste 
tot. Banish scrută repede cu privirea scena. Era chiar în zona din 
spatele  cabanei, dincoace de porţiunea luminată de 
reflectoarele din Țara nimănui. 

Între cabană și stânci se aflau trei magazii de dimensiuni 
reduse și atenansa. Cel mai apropiat era un ansamblu scheletic 
de grinzi și traverse aflat încă în construcţie. Banish se îndreptă 
către magazia din mijloc, care era făcută din placaj bătut în cuie 
cu floarea plată. Avea o fereastră ce dădea către cabană și o 
ușă înaltă de vreun metru și douăzeci pe latura dreaptă, cu o 
curea care servea de mâner. Ușa era închisă. 

Banish se apropie de ea. Rămase în picioare, ascultând, peste 
propria-i respiraţie răgușită, zgomotele dinăuntru, apoi trase 
ușor de cureaua ușii. Aceasta se ridică și ușa se deschise deo 
palmă. Niciun zgomot. Banish o deschise mai larg și păși 
înăuntru. 

Ceva se mișcă brusc, iar Banish se opri. Lumina portocalie a 
flăcărilor pătrundea pieziș prin fereastră. Banish o văzu pe una 
din fetele lui Ables, apoi încă una, așezate una lângă alta pe 
podea, în umbra dintre picioarele de lemn ale unui banc de 
tâmplărie, aproape de peretele din dreapta. Cea mai mare, 
Ruth, stătea cuprinzându-și genunchii cu brațele, speriată, 
holbându-se în sus, la el. Esther, fetița de cinci ani, își băgase un 
braţ pe după altul al surorii ei. Sub celălalt strângea ceea ce 
părea a fi o Biblie. Esther începu imediat să plângă. Amândouă 
fetele erau slăbuțe și purtau tricouri și sandale murdare. 
Amândouă aveau încinse în jurul mijlocului tocuri de piele. In 
fiecare dintre acestea se afla câte un pistol de calibru mic. 

Banish era atât de mulțumit să le vadă în viaţă, încât în prima 
clipă nu-i trecu prin cap ce să le spună. Mai făcu încet un pas 
înăuntru, după care le arătă, nu prea ostentativ, mâinile goale. 
Văzu că Ruth remarcase că nu are armă. 

— Bună, rosti. 

Esther se întoarse, îngropându-și fața în umărul lui Ruth. 
Aceasta îl privi cu ochi temători, apoi își întoarse din nou capul 
către fereastră. Lumina pâlpâitoare și portocalie îi juca pe faţa 
murdară. Afară, cabana era acum în întregime cuprinsă de 
flăcări. Cu toţii stăteau în mica magazie, privind vâlvătaia. 

— Bună, repetă Banish. Sunteţi bine? 

Ruth se întoarse și îl privi. Niciuna din ele nu spuse nimic. 

— Unde sunt sora și fratele vostru? 

Niciuna nu răspunse. Feţișoara de copil de nouă ani a lui Ruth 
era întunecată și concentrată din cauza suspiciunii. 

Banish se mai apropie puţin. Încet, fără a se uita la tocurile lor 
de revolver, dându-și în lături poalele hainei pentru a le 
convinge pe fete că nu are nimic la șold sau la brâu. Ruth văzu 
că nu avea. Un elicopter bâzâi pe deasupra capetelor lor și, 
pentru o clipă, magazie fu scăldată în lumina reflectorului. 

— Nimeni nu vă va face niciun rău, rosti Banish. Faţa lui 
Esther era în continuare ascunsă. Amândouă fetele aveau un 
aer extrem de fragil, ca niște păpuși de cârpă aruncate în colțul 
unei mansarde. 

— Vă e foame? întrebă Banish. Avem mâncare pentru voi. 
Orice vreţi. 

Ruth se întoarse să privească vâlvătaia din nou. 

— Ce s-a întâmplat? întrebă Banish. 

Atunci Ruth îi răspunse, pe un ton egal, curajos, privind fix la 
flăcări: 

— Tata a dat foc și ne-a zis să ieşim și să fugim. 

Banish încuviinţă din cap. 

— Era îngrijorat din cauza voastră. 

Acum, Esther îl privea iscoditoare, smiorcăindu-se, cu niște 
ochi copilărești. Banish mai făcu un pas mic înainte, ajungând în 
mijlocul magaziei. 

— Am și eu o fetiță, rosti. Arăta exact ca voi, când avea 
aceeași vârstă. Tot cu părul negru și ochii mari. 

— Ai încercat să ni-l iei pe tata, rosti Ruth. 

— Nu, răspunse Banish. N-am vrut decât să vă știm în afară 
de pericol. Bunicii voştri ne-au cerut să venim și să vă luăm. 

Se auziră niște pași grăbiţi afară. Erau cei din Echipa pentru 
Salvarea Ostaticilor. Banish făcu un pas înapoi, către ușă, în 
timp ce agenţii în echipament ninja negru se apropiau. Le arătă 
o faţă severă și o palmă deschisă, poruncitoare, apoi se întoarse 
încet către fete. Erau tot acolo, pe podea, absorbite de 
priveliștea flăcărilor. Armele le aveau tot în tocuri. 

— Am venit să vă salvăm, rosti Banish, apropiindu-se încă de 
ele, Să vă ducem la mama voastră. Mama voastră e în 
siguranţă. Vă așteaptă în faţă. Vreţi să vă duc la ea? 

— Mama e în camera din spate, rosti Esther, smiorcăindu-se. 

Banish o privi fix, până ce ochii îi scânteiară. li deveniră 
aproape incandescenţi. Se mai apropie puţin de ele, aproape 
orbit. 

— Haideţi, le spuse calm, cu braţele desfăcute. Haideţi. 

Mai întâi se ridică Esther, neîncrezătoare, fără a da drumul 
nici surorii ei, nici Bibliei. Apoi Ruth. Ruth avea capul întors, 
privea încă flăcările, pe fereastră, când Banish se așeză într-un 
genunchi, dinaintea lor. 

— Sunteţi în siguranţă acum, rosti, desfăcându-i centura cu 
revolverul lui Ruth, apoi lui Esther. 

Ruth își întoarse în sus fața golită de expresie, strălucitoare ca 
alama: 

— Mama, rosti. 

După ce le luă amândurora armele, Banish le făcu un semn cu 
mâna agenţilor din echipa de Salvare a Ostaticilor aflaţi în 
spatele lui. Se ridică în picioare și îi înmână centurile primului 
dintre ei. Apoi înșfacă arma pe care acesta i-o oferea și se repezi 
afară din magazie. 


Cabana 


Banish ocoli cabana, ajungând în faţă cu arma ridicată, în 
poziţie de tragere. Elicopterul medical aterizase și aștepta, cu 
rotoarele învârtindu-se, momentul când avea să se poată ridica 
din nou. Doi infirmieri o duceau pe doamna Ables către el. 
Aceasta mergea pe picioarele ei, între ei, și purta un pulover 
larg, o fustă gri le fel de largă și o perucă lungă de culoare 
întunecată, pârlită. Banish se îndreptă către ei, oprindu-se la 
vreo zece metri. Erau prea aproape de elicopter pentru ca să 
mai poată aștepta. 

— Doamnă Ables, strigă. 

Doamna Ables încremeni în loc. Infirmierii care o flancau se 
opriră și ei, se întoarseră și îl priviră miraţi. 

— Doamnă Ables, strigă Banish din nou. 

Își dădu seama că Perkins și ceilalţi agenţi din jur se 
întorseseră către el și îl priveau, neînțelegând nimic, cum stă 
acolo, cu arma ridicată. Cineva din elicopter făcu un semn. 

Acum, infirmierii o priveau pe doamna Ables. Aceasta nu se 
clintea din loc. Banish strigă o ultimă dată, ameţit: 

— Doamnă Ables! 

Aceasta lovi brusc cu pumnul, apoi cu cotul aceluiași braț, cel 
sănătos, și ambii infirmieri se prăbușiră la pământ. Se întoarse 
repede, cu un pistol în mână. Era Glenn Ables. Peruca îi atârna, 
zdrenţuită, pe frunte, iar faţa îi era înnegrită de funinginea, care 
îi ascundea identitatea. Hainele îmbrăcau inform silueta scundă 
și erau murdare de funingine, iar braţul stâng îi atârna în eșarfă. 

Agenţii din jur își scoaseră cu toţii armele. Infirmierii își 
dădură seama ce se întâmplă și o șterseră. 

Ables se holba la Banish, cu o expresie întunecată, din spatele 
pistolului calibru 45 pe care-l avea în mână. 

— Watson, rosti. Ticălosule! 

Banish își scoase legitimaţia, deși se afla la vreo zece metri 
distanţă de Ables. 

— Banish, rosti. Biroul Federal de Investigaţii. Ești arestat. 

Expresia lui Ables se schimbă o clipă, apoi își recapătă 
stăpânirea de sine nefirească. 

— Ticălosule. Repetă, aruncând priviri în stânga și în dreapta. 
Dacă faceţi vreo mișcare, îl omor, îi avertiză pe agenţi, apoi își 
aținti din nou ochii asupra lui Banish. Mă urc în elicopter! 

Banish se mărgini să scuture din cap. 

II văzu pe Fagin, îndreptându-se către botul elicopterului, în 
dreapta lui. Șeriful ciocăni în parbrizul rotund și îi făcu un semn 
expeditiv cu degetul mare în sus pilotului. Acesta nu avu nevoie 
de mai mult. Trase repede de o manetă și ridică aparatul. 

Curentul de aer al rotoarelor îl biciui pe Ables când elicopterul 
se răsuci deasupra capetelor tuturor, apoi aparatul se cufundă 
brusc în spatele copacilor și dispăru. Nu se mai auzea nimic, 
acum, cu excepţia părâitului flăcărilor. Ables privi în jur, 
disperat. Alţi șerifi și agenți ieșeau din pădure și din spatele 
cabanei. Cu toţii aveau câte un pistol sau o pușcă, îndreptate 
spre el. Ables îi văzu pe toţi și își ridică puţin braţul, 
reafirmându-și hotărârea, luând linia de ochire ca și când era pe 
punctul de a trage în Banish. 

— Mi-aţi ucis fiica și soţia, spuse, tare. 

— Ai tras într-un poliţist, răspunse Banish. Ai omorât un șerif 
al Statelor Unite. 

— S-a conspirat împotriva mea. 


— Tu ai vrut-o, rosti Banish, scuturând din cap. Stăteau acolo, 
cu pistoalele îndreptate unul asupra celuilalt. Tu ai vrut-o, 
repetă Banish. 

In spatele lui Ables, pământul vuia. Strigătele și pașii 
tropăitori se apropiau cu repeziciune. Banish văzu mai întâi 
capetele, apoi trupurile manifestanţilor apărând între vehicule, 
apropiindu-se. Mulțimea reușise să pătrundă cumva pe munte. 
Alergaseră pe drumul proaspăt amenajat și se repezeau acum 
către vârf cu sutele. Dacă ajungeau la cabană, Ables putea să se 
piardă ușor printre ei. Câţiva dintre agenţii din apropiere făcură 
un pas înapoi, copleșiți numeric, cu armele ridicate. Erau pe 
punctul de a trage. Pe fața lui Ables se vedea că știe exact ce se 
întâmpla în spatele lui. Rânjea satisfăcut. Visul i se împlinise. 

Cineva se ivi în capul drumului, înfruntând mulţimea cuprinsă 
de streche. Era Blood. Acesta se opri dinaintea manifestanţilor și 
trase un singur foc de pușcă în aer, apoi armă și aţinti arma 
asupra gloatei, oprind-o în loc. Protestatarii din faţă încremeniră, 
iar ceilalți se îngrămădiră în spatele lor. 

— Niciun pas mai departe, îi avertiză Blood. 

Rămaseră cu toţii acolo, respirând greu, împingându-se unii în 
alţii, buimaci, privindu-l pe șeriful ținutului, aflat în drumul lor, 
și, în spatele lui, pe toţi agenţii cu arme, pe Banish și silueta în 
fustă și perucă. 

Ables își dădea seama ce se întâmpla și își pierdu încrederea 
în sine. 

— Înapoi, toată lumea, strigă la agenţi. Îl împușc! Nimeni nu 
se mișcă. Înapoi, strigă Ables din nou. Nu glumesc! 

Rămaseră cu toţii pe locuri. De-abia se clintiră câţiva dintre 
agenţi. Doar Fagin se mișcă din loc. O porni către Ables, în 
câmpul vizual al acestuia, apropiindu-se din dreapta. Avea 
pistolul la vedere, îndreptat către el. 

Ables îl văzu cu coada ochiului că se apropie. Fără îndoială, îi 
remarcă culoarea neagră a pielii. 

— İl împușc! strigă, cu ochii pe Banish. Nu mi-e fiică de 
moarte. 

Fagin nu se opri. Ochii lui Ables se mutau de la Fagin la 
Banish și apoi, cu repeziciune, înapoi. Fagin se apropia însă 
neabătut. Lui Ables îi tremura mâna în care ţinea arma. Își făcu 
roată ochii și văzu că pistolul lui Fagin îi ajunsese lângă cap. 

— Nu mi-e frică de moarte, repetă. 

Fagin se opri lângă el, cu mâna întinsă. Teava pistolului se 
afla la mai puţin de zece centimetri de urechea stângă a lui 
Ables. 

— Asta-i marea ta șansă. 

Pe fața lui Ables se citea disperarea. Sprâncenele i se ridicară 
de parcă ar fi încercat să-și ferească capul de ţeava armei. 
Pistolul îi tremura în mână, dar rămânea ridicat. 

Banish își cobori arma și și-o înfipse neglijent la centură, apoi 
o porni către el. 

Capul lui Ables se întoarse, dar foarte puţin. Nu putea înţelege 
de ce Banish vine către el neînarmat. Pistolul rămase în poziţie 
de tragere. 

— După tot ce-ai spus, rosti Banish, ajuns la jumătatea 
distanţei. 

Faţa lui Ables se întunecă de mânie. 

— Ticălosule, rosti, ţintind din nou. 

Banish continuă să se apropie până ce ajunse chiar în faţa lui 
Ables, cu ţeava pistolului acestuia îndreptată exact către inimă, 
îi cercetă chipul sub peruca neagră, umbrit de funingine, mic, cu 
trăsături indecise, căutând o ieșire, agitat, înduioșător. Văzu 
flăcările reflectate în ochii minusculi, negri. Îl văzu pe omul care 
stătea acolo, în spatele pistolului. În spatele întregii retorici și al 
întregului conflict, un om mic, demn de milă. Luat de val și 
incapabil să-și dea seama că e luat de val până în ultimul 
moment. Făcuse atâtea probleme, îl costase atât. 

Banish întinse mâna și dădu la o parte ţeava armei privindu-l 
de sus pe Ables. Acesta respira repede. Se holba la Banish. 
Banish nu simţea nimic pentru el. Tot timpul irosit, toţi banii 
cheltuiţi, oamenii, echipamentul. Toate lucrurile prin care 
trecuseră el și oamenii lui pentru a ajunge la acest moment de 
triumf, pentru a-l ridica pe omul din faţa lui. 

— Asta-i, rosti. 

Fagin îl ocoli pe Ables și îi luă pistolul, smulgându-i banduliera 
și ducându-i amândouă brațele în spate. Ables gemu de durere, 
întoarse capul, pentru a-l vedea pe negru cum îl ia în primire. 

Banish îl răsuci pe Ables cu faţa spre mulţime. Îl văzu pe Deke 
Belcher făcându-și loc pentru a ajunge în frunte. Kearney stătea 
alături de Blood. 

Apucă peruca lui Ables și o trânti pe pământ. Simţea exact 
starea de spirit a gloatei, vedea cum sentimentul culminant de 

triumf îi moare brusc, acolo, dinaintea lui, așa cum se ridică 
sufletul dintr-un trup. În faţa lor stătea salvatorul. Mult- 
preadefăimatul. 

Șeriful Blood se întoarse cu spatele la mulţimea rămasă 
nemișcată. Manifestanţii deveniseră simpli privitori, ieșind brusc 
din transă și părând că vedeau pentru prima oară actorii 
ciudatei scene ce se desfășura dinaintea lor. Blood se apropie 
de Ables și scoase o bucată de hârtie din buzunarul hainei. l-o 
lipi de pieptul costeliv. 

— Poftim, rosti. Ordin de evacuare. 

Fagin avea cătușele în mână. Le închise cu un pocnet în jurul 
încheieturilor lui Ables. 

— Tot ce spui poate fi folosit împotriva ta, începu, cu voce 
tare, adăugând printre dinţi: idiotule! 

Banish făcu un pas înainte. Era cuprins de un sentiment de 
milă privind gloata. Nu era nimic eroic. Măsură din ochi coloana 
groasă de trupuri ce se înghesuiau unele în altele pe drumul 
proaspăt amenajat. 

— Duceţi-vă acasă, le zise. Acasă. S-a terminat. 

Urmă o tăcere ciudată. Infrângerea adusese gloatei o clipă de 
pace adevărată. Apoi, oamenii din frunte se cutremurară, 
reacţionând brusc la ceva anume, începând să murmure din nou 
și privind în stânga lor - deci în dreapta lui Banish. Acesta se 
răsuci în loc. Din pădure ieșea o siluetă. Era Rebecca, fata de 
paisprezece ani. Il ţinea în braţe pe bebelușul Amos, cu o mână, 
iar în cealaltă avea un pistol calibru 38. Șerifii și agenţii începură 
să se dea la o parte circumspect din drumul ei. Rebecca își văzu 
tatăl stând acolo, în fustă și cu cătușe, și o porni către el, 
ațintindu-și arma aproximativ în direcţia lui Banish. 

Banish întinse mâinile către ea. 

— Nu, rosti pur și simplu, cu braţele îndreptate spre ea, 
încercând s-o oprească numai prin puterea voinţei. Nu. Nu face 
asta! 

Șerifii se dădeau în lături, lăsându-i Rebeccăi cale liberă, iar 
aceasta se apropie, cu copilul și cu pistolul, dinspre copaci, de 
cabana în flăcări. Plângea. Lacrimile i se scurgeau în două 
pârâiașe net delimitate pe faţă. Era îmbrăcată într-o rochie 
simplă, din bumbac destrămat, și purta sandale cu baretele 
rupte. 

— Dă-i drumul, rosti. 


Banish se interpuse între ea și tatăl ei. Avea braţele întinse. 

— Nu-mi face asta, spuse. 

— Becca... începu Ables în spatele lui, după care scoase un 
mormăit. Fagin îl înghiontea să tacă. 

Lacrimile curgeau în voie pe faţa fetei. 

— Dă-i drumul lui tata, repetă, cu pistolul tremurându-i în 
mână. 

Se opri la câţiva metri distanţă de Banish. În braţele ei, copilul 
se trezea. Șerifii începură să se strângă în jurul ei. 

— Nu, nu, nu, rosti Banish, cu braţele întinse, oprindu-i pe 
șerifi și, în același timp, implorând-o pe fată. Nu, repetă, vrând 
să ţină timpul în loc, să ţină totul în loc. 

Șerifii își încetiniră mișcarea, dar nu se opriră. Banish își 
scoase arma de la centură și o aruncă. Porni către Rebecca. 
Dădea din cap. Dacă nu reușea s-o convingă cu vorba bună, 
avea să se arunce asupra ei. Acum, fata își îndreptase arma 
chiar către el. 

— Dă-mi pistolul. Întinse palma deschisă către ea. Dă-mi 
pistolul. S-a terminat. 

Fata scutură necontrolat din cap. 

— Dă-i drumul. 

Banish mai făcu un pas către ea. Cu mâinile întinse. 
Implorând-o. 

— Nu vreau să pățești ceva. 

— Nu mă atinge! 

— Dă-mi-l. 

Se apropie de ea, scuturând trist din cap. 

— S-a terminat, repetă. S-a terminat. S-a terminat. 

Colţurile ochilor Rebeccăi se încrețiră. Lacrimi proaspete se 
porniră să curgă. Fata scoase o buză în afară, pentru a o susţine 
pe cealaltă. Asediul își făcea simţite urmările. Banish își dădu 
seama că se uita la tatăl ei, care era încadrat de oamenii legii. 
Se lupta cu propria-i rațiune. Sughiţă de două ori, scoțând două 
zgomote mici. Înlăuntrul ei se dădea o luptă. Bebelușul, Amos, 
așezat pe braţul ei, îl privea fix pe Banish. 

— Gata, spuse Banish. 

Aproape ajunsese la ea. Buza de jos a fetei tremura, iar 
trăsăturile feţei erau descompuse. Copilul și pistolul cântăreau 
greu. Rebecca se lupta din răsputeri să-și păstreze stăpânirea 

de sine. Banish era pe punctul de a o face să renunțe. lar ea nu 
avea decât paisprezece ani. 

Banish scutură din nou din cap, gata să izbucnească în lacrimi 
el însuși. Se apropie de ea, aproape plângând. 

— Nu-mi face asta, repetă. 

Rebecca începuse să coboare arma. Aceasta era acum 
îndreptată în jos. Umerii fetei tremurau, lacrimile îi scăldau faţa, 
iar arma era îndreptată în jos. De ambele părți, doi şerifi 
începură să se apropie de ea. Banish îi lăsă. Nu îndrăznea să se 
miște. Pistolul era aţintit cu aproximație către genunchii săi. Se 
decise să mai facă un pas și să-l ia. 

Fata se mai uită o dată la tatăl ei. Umerii i se opriră din 
tremurat și rămaseră nemișcaţi, expresie parcă a cedării 
definitive, dar și pistolul încetă să mai coboare. Era aţintit către 
picioarele lui Banish, iar acum Rebecca îl privea intens pe tatăl 
ei. Numai Banish era destul de aproape de ea ca să-i vadă ochii 
arzători, să-și dea seama că expresia de pe faţă i se schimbă, 
concentrarea face să dispară orice altceva. Avea o privire 
sălbatică, ochii îi reflectau flăcările de la cabană, iar Banish își 
dădu seama, într-o străfulgerare, că nu se uita nicidecum la 
tatăl ei, se uita la omul aflat în spatele acestuia, cel care-i 
pusese cătușele și-l păzea, și vedea că are pielea neagră. Banish 
își dădu seama ce se întâmplă sau ce avea să se întâmple. În 
clipa imediat următoare, avu pur și simplu o viziune și se repezi 
la ea, în timp ce ea ridica din nou pistolul și trăgea pe lângă el, 
înainte ca el să se arunce asupra ei și a copilului, lovindu-se de 
ei și trântindu-i la pământ. 


Cabana 


Totul s-a petrecut într-o clipă. Blood văzuse cum braţul fetei 
încetează să mai coboare, apoi expresia aceea de pe fața ei, 
care o înlocuise pe cealaltă, așa cum curăța vântul nisipul de pe 
un cadran solar. Saltul lui Banish înainte, arma care se ridica, 
focul tras în Fagin. Acesta se împleticise de-a îndărătelea în 
spatele lui Ables, atins, zvâcnindu-și brusc capul în spate, luat 
de pe picioare de împușcătura care îl nimerise în piept. Trupul i 
se năruise la pământ, arma săltase în mâna mică și albă a fetei, 
a cărei faţă era golită de orice expresie - o făcuse pur și simplu 

din instinct - iar puștile celor doi șerifi care se apropiaseră de ea 
se ridicaseră. Banish sărise în sus cu braţele întinse, aterizase 
peste fată și bebeluș, izbindu-i, ascunzându-i cu propriul trup și 
trântindu-i pe pământ. Puștile șerifilor zvâcniseră, scoțând puţin 
fum. Totul s-a întâmplat într-o clipă. Banish se prăbușise greu 
asupra fetei cu copilul și cu arma, iar Ables căzuse pe burtă, 
fiindcă Fagin fusese luat de pe picioare, căzuse pe jos și 
rămăsese nemișcat. 


Cabana 


Văzu din nou cerul serii. Amețit, încercă să se ridice în capul 
oaselor. Durerea îi sfredelea pieptul ca dracu’. 

— Mama mă-sii de treabă, înjură cu răutate, privind în jos. 

Văzu gaura din veston, pe care-l desfăcu brutal, pentru a 
descoperi că și țesătura de dedesubt era găurită. Și vesta de 
Kevlar avea un semn ca acela al unui parbriz lovit de o piatră. 
lisuse, ce mai durea. Fix în stern, tu-i mama mă-sii. Își ridică 
repede ochii, în timp ce durerea îl cuprindea de la gât la mijloc. 
Îi luaseră arma? De ce mama mă-sii nu-l ajuta nimeni? 

Se ridică în genunchi, apoi în picioare. lisuse, durea ca dracu”. 
Ables era întins pe burtă în faţa lui, cu mâinile prinse în cătușe 
la spate, incapabil să facă vreo mișcare. Fagin se împletici 
înainte. Trebuia să rămână în picioare. Îl lăsaseră toţi baltă. Își 
ridică din nou privirea și văzu că Banish o trântise pe fată. 
Corpul lui îi acoperea pe Rebecca și pe copil, imobilizându-i la 
pământ, iar pistolul era aruncat la o oarecare distanță. Șerifii și 
agenţii se învârteau cu toţii în jurul lor. Primul care ajunse la 
Banish fusese Blood, care-l bătu pe umăr. Atunci văzu Fagin 
pentru prima oară cele două găuri din spatele lui Banish. Văzu 
cum sângele îi pătează, ca o cerneală roșie, cămașa. Blood îl 
răsturnă cu faţa-n sus, eliberând copiii, care deveniseră isterici. 
Faţa pe jumătate arsă a lui Banish era imobilă. Ochii îi erau 
aţintiţi pe cerul serii, iar gura mormăia ceva. 


Cabana 

Blood fu primul care ajunse la el. Banish nu se mișca. Îl strigă 
pe nume și îl bătu pe umăr în timp ce fata și bebelușul urlau sub 
el. Apoi văzu găurile din spatele lui. Două, distincte, care se 
înroșeau. Șeriful îl apucă de umăr, îl întoarse cu fața-n sus, apoi 
se ridică imediat în picioare. Banish privea fix în sus. Avea ochii 
sticloși și clipea, încercând să înţeleagă. Pe faţa pe jumătate 
arsă i se întipărise o expresie leneșă, iar buzele i se închideau și 
i se deschideau fără sens. Degetele îi zgâriau ușor ţărâna, 
încercând să apuce. Blood făcu un pas mare, îngrozit, înapoi, 
după care se lăsă grăbit pe vine. Sângele mustea pe pământ, în 
jurul lui Banish, răspândindu-se. Capul îi atârna într-o parte. li 
privea pe copii. Blood îi puse mâna pe cap și i-l întoarse spre el. 
Nu știa ce să spună. Incercă totuși să scoată un cuvânt. Apoi 
gâtul slab al lui Banish își pierdu din nou vlaga și capul îi căzu în 
partea cealaltă. Sângele începu să-i curgă ca un sirop roșu din 
gură. Blood îi îndreptă capul, prinzându-i-l acum cu amândouă 
mâinile. Banish mormăia ceva, ininteligibil în prima clipă. Apoi 
horcăi: 

— Chemaţi-o pe nevastă-mea. 

Blood îl auzi pe Fagin, în spatele lui: 

— Aduceţi dracului infirmierii ăia! 

Își dădu seama că oamenii încep brusc să se agite în jurul lui, 
sub povara revelaţiei colective pe care tocmai o aveau. Fata și 
bebelușul fură duși de-acolo, ţipând. Banish privea în sus, peste 
umărul lui Blood. 

— Îmi pare rău, rosti. Îmi pare rău. 

Își cerea întruna iertare. Blood ţipa la el, ţinându-i capul drept, 
privind cum viaţa roșie i se scurge din gură. 


Cabana 


ÎI răsturnară cu faţa-n sus, iar privirea îi urcă pe coloana de 
fum până în locul unde se vedea ultima lucire portocalie de 
flacără. Un elicopter îi traversă încet, băzâind, câmpul vizual. 
Ochii i se răsuciră spre stânga. O văzu pe Rebecca, îl văzu pe 
Amos, văzu sângele lui pe hainele lor murdare, dar arma era 
azvârlită la distanţă și copiii plângeau amândoi și erau 
nevătamați. Erau nevătămați. 

Îi mișcară din nou capul, iar el ceru să fie chemata nevastă- 
sa. Ceru ca Molly și Nicole să fie aduse la el imediat. Când 
reușea să vorbească, asta spunea. Voia să mai adauge ceva. 
Acum nu-și simţea decât capul. Nimic în braţe, picioare sau 
piept, în afară de o greutate ciudată care-i dădea mai degrabă 
senzaţia de absenţă. 

Îl văzu pe Blood, deasupra lui. Indianul nu mai avea pălărie, 
părul lung și negru îi atârna acum liber, și țipa ceva, cu o privire 
cruntă. Îi spuse să-i cheme soţia și fiica, cât mai repede. Trebuia 
să le spună. Niciodată nu e prea târziu. Așa se spune-n toate 
cântecele. Niciodată nu-i prea târziu. Apoi îl văzu pe Fagin, 
nevătămat. Ceilalţi îl priveau cu expresii paralizate. Kearney, cu 
fața deschisă. Coyle, în lacrimi. Perkins. Fumul, care se ridica 
într-o coloană, în spatele lor. 

Văzu fumul, focul, elicopterele, noaptea. Apoi auzi băzâitul, 
doar în capul lui. Bâzâitul. Molly era acolo, lângă el. 

— Îmi pare rău, rosti. 

Repeta întruna. Acum, totul în el se relaxa. 

— Îmi pare atât de rău. Fumul, focul, noaptea. lartă-mă. 

Pentru tot răul pe care-l făcuse vreodată cuiva. 

Blood striga la el. Fagin se foia în preajmă. Infirmierii îl 
trăgeau, îl scuturau. Aprinseseră niște lumini, îi ţipau ceva în 
faţă. 

Există lucruri care nu se negociază. Lucruri bătute-n cuie, în 
schimbul cărora n-ai ce să dai. Pe care n-ai în schimbul a ce să 
le primeşti. Banish se relaxă total și își lăsă ochii să se 
decontracteze, încet, așa cum se desfășoară o panglică de pe un 
mosor. 


Butte, Montana 


[PARASIEGE, pag. 83] 

Agentul special Banish a încetat din viaţă la ora 22.47, ora 
Montanei, în ziua de 10 august 1993. Corpul lui a fost 
transportat cu vehicul utilitar, apoi cu un avion de la Paradise 
Ridge până la cartierul general al FBI din Washington, pentru 
autopsie. La scurt timp după deces, zona în care acesta s-a 
produs a fost izolată și toate armele au fost predate pentru 
verificare. Ziariștii prezenţi au fost pentru scurtă vreme reţinuţi, 

iar filmele și casetele video au fost confiscate pentru utilizarea 
ca probe. 

incadrarea iniţială a morţii agentului Banish ca accident s-a 
dovedit a fi justă, iar neînceperea urmăririi penale asupra celor 
doi membri ai Serviciului Șerifilor Federali a fost confirmată. 
Nimeni dintre autorităţile prezente pe teatrul evenimentelor nu 
a procedat în mod eronat și nici nu și-a depășit atribuţiunile în 
demersurile lor făcute cu scopul dejucării tentativei de crimă, 
săvârșite asupra coordonatorului Grupului pentru Operaţiuni 
Speciale al Serviciului Șerifilor Federali, Fagin, de către Rebecca 
Ables. 


Cu referire la subiectul acestui raport, agentul special John 
Banish: 

În conformitate cu instrucţiunile telefonice ale directorului 
adjunct Salvadore Richardsen din 4 august 1993, subsemnatul a 
stat cât mai mult posibil în preajma agentului Banish în cursul 
operațiunii PARASIEGE, supraveghindu-i activitatea și raportând 
în fiecare seară cele observate directorului-adjunct. Subsemnata 
a luat totodată un număr de note în chestiunea menţionată, 
note al căror cuprins este reflectat în documentul de față. Pe 
scurt, subsemnata consideră că nu se poate pronunţa cu 
acuratețe în chestiunea sănătăţii mintale și a eventualelor 
predispoziţii patologice ale agentului Banish, și nici asupra unor 
presupuse alterări ale facultăţilor raţionale ale aceluiași, cu 
impact asupra capacităţii de luare a deciziilor în cursul asediului. 
Subsemnata poate, totuși, să ofere o comparaţie între 
performanţele profesionale ale subiectului documentului de faţă 
și acelea care încadrează generic activitatea unui agent federal. 

Metodele agentului Banish nu au fost nicidecum ortodoxe. 
Acţiunile sale erau suspecte și adesea contradictorii, iar 
motivațiile lor obscure și chiar necunoscute oricui altcuiva în 
afara lui însuși. Acesta s-a dovedit inconsecvent în respectarea 
regulilor de bază privind negocierea de ostatici, ca și a 
Protocolului pentru Operaţiuni Speciale al Biroului Federal. Cel 
puţin în două prilejuri, asupra cărora s-a făcut referire în raportul 
de faţă, agentul Banish a încălcat în mod flagrant sau, în cel mai 
bun caz, a nesocotit neglijent ordinele Biroului Federal. 
Increderea componenților diferitelor forţe aflate sub comanda 
agentului Banish în acesta a variat puternic pe parcursul 

asediului, dar în medie poate fi apreciată ca situându-se la o 
cotă mai joasă decât aceea caracteristică pentru orice agent 
însărcinat cu un caz. Aptitudinea pentru relaţii umane a 
agentului Banish era nulă, iar personalitatea sa - prin care se 
înţelege prezenţa sa pe teatrul evenimentelor, în calitate de 
conducător al operaţiunilor - s-a dovedit a fi în cel mai bun caz 
distantă. 


Acestea fiind zise, subsemnata considerară că nu se poate 
ralia corului care în ultima vreme consideră prestaţia agentului 
Banish la Paradise Ridge drept necorespunzătoare. In ciuda 
numeroaselor sale carențe, agentul Banish s-a dovedit în 
întregime concentrat asupra misiunii ce i-a fost încredinţată și, 
fără încetare, dedicat reușitei operaţiunii PARASIEGE. Totodată, 
subsemnata trebuie să contrazică evaluarea profesională a 
agentului Perkins și a altora în privinţa agentului Banish, în cei 
mai categorici termeni: niciodată, în timpul numeroaselor 
contacte zilnice, acesta nu s-a comportat, nu a mirosit și nu a 
acreditat în niciun alt fel presupunerea că ar fi consumat alcool. 
Acuzaţiile nefondate nu fac decât să complice și-așa dificila 
examinare post factum. Agentul Banish a fost numit la comanda 
operațiunii PARASIEGE în circumstanţe aparte, cu ordinul de a 
pune capăt delicatei situaţii de asediu și de a evacua suspectul 
fără ca ostaticii din propria familie a acestuia să fie vătămați. 
Lăsând la o parte, pentru moment, moartea lui Marjorie Ables, 
care este principala problemă cu care se confruntă raportul 
intern, și moartea lui Judith Ables, care a avut loc înaintea sosirii 
agentului Banish, agentul Banish a îndeplinit misiunea 
PARASIEGE cu succes și a plătit pentru aceasta un preţ extrem 
de mare. Agentul Banish a reușit să scoată din cabană pe cei 
patru copii, nevătămaţi, ceea ce include salvarea vieţii fetei 
celei mai mari și a copilului cel mic cu prețul vieții proprii. Având 
în vedere cele de mai sus, consider campania de revizuire a 
reputației agentului Banish dusă în ultima vreme de către 
agentul Perkins și de către alţii nu numai fără suport real, dar și, 
sincer vorbind, cât se poate de deplasată. 

Subsemnata ar dori o audienţă personală, domnule director, 
în sprijinul acestui raport. 

Agent special Mary Grace Coyle 

26 octombrie 1993 


Butte, Montana 
semnat. indescifrabil 
Ștampilat: „TELEIMPRIMATOR” și „CONFIDENȚIAL” 
1. - DI. Richardsen 
1. - DI. Carlson 
1. - DI. Frankson 
1. - DI. Lewis 
1. - DI. Patrick 

